
PROLOG 


Coldwater, Maine 
Cu 14 luni în urmă 


Braţele măceşului se întindeau ca nişte gheare înspre fereastra din spatele 
lui Harrison Grey, care doar frunzărea cartea, nemaiputând să citească în tot 
vacarmul ăla. Un vânt năprasnic de primăvară se înverşunase toată noaptea 
asupra casei de țară, vuind şi şuierând, lovind obloanele de marginile ferestrelor 
cu un pocnet repetat. Calendarul o fi arătat el luna martie, însă Harrison avea 
destulă minte cât să-şi dea seama că nu venea primăvara. Dacă ținea seama de 
furtună, nu ar fi fost surprins să descopere până dimineața întregul sat înghețat 
şi alb. 

Pentru a înăbuşi vuietul pătrunzător al vântului, Harrison a lovit 
telecomanda cu pumnul, dând mai tare Ombra mai fu a lui Bononcini. Apoi a mai 
pus un buştean pe foc, întrebându-se pentru a mia oară dacă ar mai fi cumpărat 
casa în caz că ar fi ştiut cât de mult consuma să încălzească o singură odăiță, 
fără să pună la socoteală toate cele nouă încăperi. 

Soneria telefonului a început să scoată un zgomot strident. Harrison a 
ridicat receptorul înainte să apuce să sune a doua oară, aşteptându-se să audă 
glasul celei mai bune prietene a fiicei lui, care avea obiceiul supărător de a 
telefona la cea mai târzie oră din noapte, în ziua dinainte să trebuiască să-şi facă 
temele. 

A auzit respiraţia întreruptă, precipitată, care îi gâfâia în ureche, înainte ca 
o voce să întrerupă tăcerea: 

— Trebuie să ne vedem. Cât de repede poţi să ajungi? 

Harrison a simțit vocea plutind prin el ca o fantomă a trecutului, 
înghețându-l. Trecuse mult timp de când n-o mai auzise, şi faptul că vocea aceea 
îi răsuna acum în urechi nu putea să prevestească nimic bun. Dimpotrivă. Şi-a 
dat seama că mâna îi transpirase pe receptorul devenit lipicios şi că rămăsese 
încremenit. 

— Într-o oră, a răspuns el sec. 

A pus receptorul încet la loc. A închis ochii, iar gândurile i-au zburat fără 
să vrea înapoi în timp. Fusese o vreme, cu cincisprezece ani în urmă, când 
îngheţa de fiecare dată când auzea telefonul sunând, când asculta cum se 
scurgeau secundele, aşteptând ca vocea de la celălalt capăt al firului să 
vorbească. Cu timpul, pe măsură ce anii treceau şi lucrurile se linişteau, se 
convinsese în cele din urmă că era genul de om care putea să treacă peste 
secretele trecutului. Era un bărbat care trăia o viață normală, un bărbat cu o 
familie frumoasă. Un bărbat care nu avea de ce să se teamă. 

În bucătărie, stând aplecat deasupra chiuvetei, Harrison şi-a turnat un 
pahar cu apă, după care l-a lăsat să se scurgă, întorcându-l cu gura în jos. Afară 
era întuneric beznă, iar chipul lui ca de ceară îi întorcea privirea din geamul aflat 
în fața lui. A dat din cap de parcă ar fi vrut să-şi spună că totul avea să fie în 
regulă. Însă ochii îl trădau. 

Şi-a slăbit nodul cravatei, încercând să-şi relaxeze muşchii încordați, şi şi-a 
mai turnat un pahar. Apa se învolbura înăuntru, amenințând să dea pe dinafară. 
A pus paharul în chiuvetă, a înşfăcat cheile de la maşină de pe masă, ezitând 
preț de o clipă, ca şi cum s-ar fi răzgândit. 

Harrison a încetinit la curbă şi a stins farurile. Stătea în întuneric, cu aburi 
ieşindu-i din gură, şi se uita la şirurile de case dărăpănate de cărămidă dintr-un 
cartier sărăcăcios din Portland. Trecuseră ani buni — cincisprezece, ca să fim 
precişi — de când pusese ultima dată piciorul în acel cartier şi, cum memoria lui 
era destul de slabă, nu era sigur că se afla la locul potrivit. A deschis torpedoul şi 
a scos dinăuntru o bucată de hârtie îngălbenită de trecerea timpului. 1565 
Monroe. 

Se pregătea să se dea jos din maşină, însă liniştea străzilor îl tulbura. A 
băgat mâna sub scaun, de unde a scos un revolver încărcat, marca Smith & 
Wesson, pe care l-a îndesat la spate, în pantaloni. Nu mai trăsese cu arma din 
liceu, şi niciodată în afara unei zone de tir. Singurul gând care se distingea clar în 
învălmăşeala haotică din mintea lui era speranţa că lucrurile n-aveau să se 
schimbe nici în următoarea oră. 

Paşii lui Harrison răsunau pe trotuarele pustii, însă el nu-i auzea, 
concentrându-şi atenția asupra umbrelor aruncate de luna argintie. Strângându- 
şi haina pe lângă corp, a trecut prin dreptul unor terenuri bătătorite, împrejmuite 
de garduri de sârmă, în spatele cărora se ridicau case întunecate şi înfiorător de 
tăcute. A avut de două ori impresia că era urmărit, însă, când a privit în urmă, n- 
a văzut pe nimeni în spatele lui. 

A ajuns la Monroe 1565, a intrat pe poartă şi s-a dus în spatele casei. A 
bătut o dată la uşă şi o umbră s-a mişcat în dosul draperiilor cu model. 

Uşa a scârțâit. 

— Eu sunt, a şoptit Harrison. 

Uşa s-a deschis cât să-i facă loc să intre în casă. 

— Ai fost urmărit? 

— Nu. 

— E în pericol. 

Inima lui Harrison a început să bată mai repede. 

— Ce fel de pericol? 

— Când va împlini şaisprezece ani, va veni după ea. Trebuie să o duci 
departe de aici. Undeva unde nu o va găsi niciodată. 

Harrison a clătinat din cap. 

— Nu înțeleg... 

L-a întrerupt, cu o privire amenințătoare. 

— Când am încheiat înțelegerea asta, ţi-am spus că o să fie unele lucruri pe 
care n-o să le înţelegi. Şaisprezece ani este o vârstă fatidică în lumea mea. Asta e 
tot ce trebuie să ştii, a încheiat el brusc. 

Cei doi bărbați s-au măsurat din priviri un timp, până când, în cele din 
urmă, Harrison a încuviințat precaut din cap. 

— Să nu laşi nici un indiciu în urma ta, l-a sfătuit. Oriunde te-ai duce, va 
trebui s-o iei de la capăt. Nimeni nu trebuie să ştie că vii din Maine. Nimeni. Nu 
va înceta niciodată să o caute. Înţelegi? 

— Înţeleg. 

„Dar soţia lui? Dar Nora?“ 

Ochii lui Harrison se obişnuiseră cu întunericului, şi a băgat de seamă, 
nevenindu-i să creadă, că bărbatul din fața lui nu părea să fi îmbătrânit nici 
măcar cu o zi de când se văzuseră ultima dată. De fapt, nu îmbătrânise deloc din 
facultate, când fuseseră colegi de cameră şi legaseră rapid o prietenie strânsă. 

„Să fie doar efectul luminii?” s-a întrebat Harrison. Altceva nu putea fi. Un 


singur lucru se schimbase însă. Prietenul lui avea o cicatrice mică la baza 
gâtului. Harrison s-a uitat mai atent la rană şi a tresărit. Era o urmă de arsură, 
nu mai mare decât o monedă de douăzeci şi cinci de cenți, ieşită în relief şi 
strălucitoare. Avea forma unui pumn încleştat. Şocat şi îngrozit, Harrison şi-a dat 
seama că prietenul său fusese însemnat. Ca vitele. 

Celălalt i-a simțit privirea aţintită asupra gâtului lui şi i-a răspuns cu o 
căutătură rece, defensivă. 

— Sunt oameni care vor să mă distrugă. Care vor să mă demoralizeze, să 
mă dezumanizeze. Am înființat o societate împreună cu un prieten de încredere. 
Pe zi ce trece, inițiem tot mai mulți membri. S-a oprit în mijlocul propoziției de 
parcă nu ar fi ştiut dacă să continue sau nu, după care a încheiat în grabă: Am 
înființat societatea pentru propria noastră protecție, i-am jurat credință. Dacă mă 
cunoşti la fel de bine ca odinioară, ştii că voi face tot ce îmi stă în putinţă ca să- 
mi apăr interesele. A făcut o pauză şi a adăugat, parcă absent: Şi viitorul. 

— Te-au însemnat, a spus Harrison, sperând ca prietenul să nu simtă 
repulsia din vocea lui. 

Bărbatul abia dacă i-a aruncat o privire. 

După un timp, Harrison a încuviințat din cap, arătându-i că a înțeles, chiar 
dacă nu accepta asta. Cu cât ştia mai puțin, cu atât mai bine. Prietenul lui îi 
explicase asta de nenumărate ori. 

— Ce aş putea să mai fac? 

— Ai grijă de ea! 

Harrison şi-a ridicat ochelarii pe vârful nasului. A început să vorbească 
stânjenit: 

— M-am gândit că poate ți-ar plăcea să ştii că a crescut, că e sănătoasă şi 
puternică. l-am pus numele Nor... 

— Nu vreau să mi se amintească numele ei, l-a întrerupt tăios prietenul lui. 
Am făcut tot ce mi-a stat în putință pentru a uita tot ce e legat de ea. Nu vreau să 
ştiu nimic. Vreau să-mi şterg din minte orice amintire care o include, ca să n-am 
ce să-i ofer acelui copil din flori. 

S-a întors cu spatele, şi Harrison a înţeles din gestul lui că discuţia luase 
sfârşit. A mai zăbovit însă o clipă. Ar fi vrut să pună multe întrebări, dar, în 
acelaşi timp, ştia că nu avea nimic de câştigat dacă îl presa. Înăbuşindu-şi 
dorința de a descifra acea lume întunecată şi gândindu-se că fiica lui nu făcuse 
nici un rău ca să merite asta, a plecat. 

Nu se îndepărtase nici măcar o jumătate de stradă, când un foc de armă a 
străpuns noaptea. Harrison s-a aruncat instinctiv la pământ, mergând de-a 
buşilea. Prietenul lui. A auzit a doua împuşcătură şi, fără să stea pe gânduri, a 
alergat pe nerăsuflate înspre casă. S-a strecurat pe poartă şi a scurtat drumul, 
luând-o prin grădină. Când să ajungă în dreptul ultimului colț al casei, a auzit 
glasuri prinse într-o ceartă înverşunată, aşa că s-a oprit. Deşi afară era frig, el 
era lac de sudoare. Curtea din spatele casei zăcea cufundată în întuneric, iar el 
înainta pas cu pas de-a lungul zidului grădinii, atent să nu lovească pietrele care 
l-ar fi putut da de gol. Apoi a zărit uşa din spatele casei. 

— E ultima ta şansă, a rostit o voce calmă, lină, pe care Harrison nu o 
cunoştea. 

— Du-te dracului! a aruncat prietenul lui printre dinți. 

S-a auzit a treia împuşcătură. Prietenul lui a răcnit de durere, iar cel care îl 
împuşcase a strigat: 

— Unde este? 

Inima îi bătea nebuneşte, iar Harrison ştia că trebuia să facă numaidecât 


ceva. Dacă mai stătea cinci secunde, ar fi fost prea târziu. Şi-a strecurat mâna la 
spate şi a scos pistolul. Ţinându-l strâns cu ambele mâini, s-a îndreptat către 
uşă, apropiindu-se de bărbatul brunet pe la spate. Harrison şi-a văzut prietenul 
dincolo de cel care îl ataca, însă, când privirile li s-au întâlnit, ochii prietenului 
său s-au umplut de groază. 

„Pleacă!” 

Porunca prietenului i-a răsunat în gând, tare ca dangătul unui clopot, şi, 
preț de o clipă, a crezut că țipase cu voce tare. Dar, văzând că atacatorul nu se 
întoarce surprins, Harrison şi-a dat seama, uluit, că vocea prietenului său 
răsunase numai în mintea lui. 

„Nu”, i-a răspuns, scuturând din cap, fără să scoată un sunet. Loialitatea 
lui era mai puternică decât lucrurile pe care nu le putea înțelege. Cu acest bărbat 
petrecuse patru dintre cei mai frumoşi ani din viața lui. Acesta era bărbatul care 
îl prezentase soției lui. Nu avea să-l lase acolo, în mâinile unui criminal. 

Harrison a apăsat pe trăgaci. A ascultat acel sunet care îți rupea auzul în 
două şi a aşteptat ca atacatorul să cadă la pământ. A mai tras o dată. Şi încă o 
dată. 

Tânărul brunet s-a întors încet. Pentru prima dată în viață, lui Harrison îi 
era cu adevărat frică. Se temea de omul din fața lui, de arma din mâna acestuia. 
Se temea de moarte. Se temea de ce avea să se întâmple cu familia lui. 

A simţit gloanțele trecând prin el ca un foc mistuitor ce părea să-l rupă în o 
mie de bucăți. A căzut în genunchi. A întrezărit ca prin ceaţă chipul soției lui, iar 
apoi pe cel al fiicei. A deschis gura, cu numele lor pe buze, încercând să găsească 
o cale de a spune cât de mult le iubea înainte să fie prea târziu. 

Tânărul îl înşfăcase pe Harrison şi îl târa pe alee spre spatele casei. El 
simțea cum îşi pierdea cunoştinţa în timp ce se chinuia zadarnic să se ridice. Nu 
putea să-şi dezamăgească fiica. Nu ar mai fi avut cine să o apere. Bărbatul 
brunet avea să o găsească. Şi, dacă prietenul lui avea dreptate, să o omoare. 

— Cine eşti? a întrebat Harrison, dar, când a rostit acele cuvinte, a simțit 
cum pieptul îi ia foc. 

Se agățase de speranţa că încă mai avea timp. Poate, odată ajuns pe 
cealaltă lume — o lume care îl înconjura din toate părțile ca o mulțime de pene 
căzătoare, zugrăvite în negru —, ar fi putut să o prevină pe Nora. 

Tânărul l-a privit pe Harrison preț de o clipă, după care pe chipul rece ca 
gheaţa i-a apărut un zâmbet şters. 

— Nu te-ai gândit bine. Este mult prea târziu. 

Harrison şi-a ridicat privirea, uimit că ucigaşul îi ghicise gândurile, şi nu 
putu să nu se întrebe de câte ori mai fusese acesta într-o situație similară, citind 
ultimele gânduri ale unui muribund. Nu de puţine ori. 

Ca şi cum ar fi vrut să-şi dovedească îndemânarea, tânărul a ţintit, fără să 
ezite nici măcar o clipă, iar Harrison s-a trezit holbându-se la ţeava puștii. 
Strălucirea focului de armă a fost ultima imagine pe care a văzut-o. 


Capitolul 1 


Plaja Delphic, Maine 
În prezent 


Patch stătea în spatele meu, relaxat, odihnindu-şi mâinile pe şoldurile 
mele. Avea un metru optzeci şi ceva şi o conformațţie zveltă, atletică, pe care nu o 
puteau ascunde nici blugii largi, nici tricoul. Avea părul la fel de închis la culoare 
ca miezul nopții, iar ochii — tot aşa de întunecați. Zâmbetul lui sexy prevestea 
pericolul, însă eu mă resemnasem cu gândul că nu toate pericolele înseamnă 
ceva rău. 

Deasupra noastră, artificiile luminau cerul nocturn, scurgându-se în 
Atlantic asemenea unei ploi de culori. Mulțimea scotea exclamațţii de uimire. Era 
sfârşitul lui iunie, iar Maine intra în plină vară, sărbătorind începutul a două luni 
de soare, plajă şi turişti cu buzunarele pline. Eu sărbătoream două luni de soare, 
plajă şi o mulțime de timp liber petrecut numai în compania lui Patch. Mă 
înscrisesem la un curs de vară — de chimie - şi intenționam să îl las pe Patch să- 
mi monopolizeze restul timpului. 

Pompierii lansau artificii de pe un ponton care nu părea să fie la mai mult 
de două sute de metri de plaja pe care stăteam, şi, la fiecare explozie, simțeam 
cum îmi vibra nisipul de sub picioare. Valurile se spărgeau pe plajă la poalele 
unui deal, iar muzica de carnaval îmi țiuia în urechi. Mirosul de vată de zahăr, 
popcorn şi grătare se lăsa purtat de vânt, iar stomacul meu îmi amintea că nu 
mai mâncasem nimic de la prânz. 

— Mă duc să iau un cheeseburger, i-am spus lui Patch. Vrei ceva? 

— Nimic din ce-i pe meniu. 

— Patch, flirtezi cumva cu mine? l-am întrebat, zâmbind. 

M-a sărutat pe frunte. 

— Nu încă. lau eu cheeseburgerul. Tu bucură-te de ultimele artificii! 

L-am oprit, prinzându-l de curea. 

— Mersi, dar mă duc eu, altfel m-aş simți vinovată. 

A ridicat întrebător din sprâncene. 

— Când te-a lăsat ultima dată fata de la standul cu hamburgeri să plăteşti 
ce ai cumpărat? l-am întrebat. 

— A trecut ceva vreme. 

— Mai precis niciodată. Stai aici! Dacă te vede, o să mă simt vinovată toată 
seara. 

Patch şi-a deschis portofelul şi a scos o bancnotă de douăzeci de dolari. 

— Lasă-i un bacşiş frumos! 

Era rândul meu să ridic din sprânceană. 

— Încerci să te revanşezi pentru toate momentele în care ai luat mâncare 
gratis? 

— Ultima dată am plătit, dar m-a fugărit şi mi-a îndesat banii în buzunar. 
Încerc să evit să mă mai pipăie. 

Părea o invenţie, însă, la cum îl cunoşteam pe Patch, probabil era adevărat. 

Am căutat din priviri capătul cozii lungi care înconjura standul cu 
hamburgeri, întinzându-se până la intrarea în caruselul acoperit. Luând în calcul 
lungimea cozii, am bănuit că avea să dureze un sfert de oră până să dau 
comanda. Un singur stand de hamburgeri pe întreaga plajă. Parcă nici n-am fi 


fost în America. 

După ce am aşteptat nerăbdătoare câteva minute, am mai aruncat încă o 
privire plictisită în jurul meu şi am zărit-o pe Marcie Millar stând la coadă, un pic 
mai în spate. Eu şi Marcie învățasem la aceeaşi şcoală de când terminasem 
grădinița şi, în cei unsprezece ani care trecuseră de atunci, ne întâlniserăm de 
mult mai multe ori decât aş fi vrut să-mi amintesc. Din cauza ei, întreaga şcoală 
văzuse mai mult din lenjeria mea decât era necesar. În generală, Marcie făcea în 
felul următor: îmi fura sutienul din dulapul din sala de sport şi îl agăța la 
avizierul din faţa cancelariei. Însă, din când în când, o lovea creativitatea şi îl 
folosea ca operă de artă în cantină, umplând ambele cupe de mărimea A cu 
budincă de vanilie şi aşezând deasupra câte o cireaşă maraschino. Clasic, ştiu. 
Marcie purta fuste cu două mărimi mai mici şi cu zece centimetri prea scurte. 
Avea părul blond cu nuanţe de roşcat şi conformația unui băț de acadea — din 
profil, aproape că nu o mai puteai vedea. Dacă ar fi existat o tabelă de marcaj pe 
care să ţinem scorul meciurilor noastre, sunt destul de sigură că Marcie ar fi avut 
de două ori mai multe puncte. 

— Bună, am spus, căci privirile ni se întâlniseră întâmplător, iar eu nu îmi 
dădeam seama cum aş fi putut să evit un salut, chiar şi minimal. 

— Bună, mi-a răspuns ea, pe un ton cât de cât civilizat. 

Faptul că Marcie era în acea seară pe plajă mi se părea cel puțin ciudat. 
Tatăl ei deținea reprezentanța Toyota din Coldwater, iar familia sa locuia într-un 
cartier de lux de pe deal. În plus, familia Millar se mândrea cu faptul că era 
singura din Coldwater care fusese acceptată în prestigiosul club de iaht 
Harraseeket. Probabil că, fix în acel moment, părinţii lui Marcie erau la Freeport, 
făcând curse cu iahturi şi comandând somon. 

Pe de altă parte, Delphic era o plajă de cartier. Te pufnea râsul doar la 
gândul că aici ar fi putut exista un club de iaht. Restaurantele din zonă se 
rezumau, de fapt, la nişte standuri de hamburgeri, unde singurul lucru pe care îl 
puteai alege era muştarul sau ketchupul. Într-o zi bună, primeai şi cartofi prăjiți. 
Şi distracţia consta mai degrabă în jocuri zgomotoase şi tot felul de maşinuțe, iar 
după lăsarea serii se ştia că în parcare se vindeau mai multe pastile decât într-o 
farmacie. 

Nu era tocmai genul de loc pe care domnul şi doamna Millar l-ar fi 
considerat potrivit pentru fiica lor. 

— Aţi putea să vă mişcaţi mai încet de atât, oameni buni? a strigat Marcie 
de la capătul cozii. Unii dintre noi mor de foame aici. 

— Lucrează o singură persoană la bufet, am informat-o. 

— Şi? Ar trebui să angajeze mai mulți oameni. Ai auzit de cerere şi ofertă? 

Având în vedere notele de la şcoală, Marcie era ultima persoană din lume 
care ar fi putut să dea sfaturi în probleme de economie. 

Zece minute mai târziu, avansasem şi stăteam destul de aproape de 
standul de hamburgeri cât să citesc cuvântul „MUŞTAR” mâzgălit cu marker 
negru pe recipientul galben folosit la comun, în spatele meu, Marcie îşi schimba 
greutatea de pe un picior pe altul şi ofta. 

— Mi-e o foame cu F mare, se plângea ea. 

Tipul care stătea în fața mea la coadă a plătit şi s-a îndepărtat cu 
mâncarea. 

— Un cheeseburger şi o cola, i-am cerut fetei care lucra la stand. 

În timp ce aceasta se apleca deasupra grătarului să-mi prepare comanda, 
m-am întors înspre Marcie. 

— ŞI? Cu cine ai venit aici? 


De fapt, nu mă interesa cu cine venise, mai ales pentru că nu aveam 
prieteni comuni, însă bunul meu simţ învinsese. În plus, Marcie nu-mi mai 
făcuse nici o răutate, cel puțin nu pe față, de câteva săptămâni. lar în ultimul 
sfert de oră, stătuserăm una lângă alta în linişte. Poate că acesta era începutul 
unui armistițiu. Puteam lăsa deoparte neînțelegerile de altădată. 

Ea a căscat de parcă ar fi fost mai plictisitor să înceapă o conversație cu 
mine decât să aştepte la coadă şi să se holbeze la cefele celor din fața ei. 

— Nu te supăra, dar n-am chef de vorbă. Mă simt de parcă aş fi stat cinci 
ore la coadă, aşteptând să-şi facă treaba o incompetentă care evident nu poate să 
frigă doi hamburgeri deodată. 

Fata din spatele tejghelei se aplecase să scoată din hârtia cerată chiflele 
gata preparate pentru hamburgeri, dar ştiam că auzise remarca. Probabil că îşi 
ura slujba. Probabil că scuipa în secret pe chifle când se întorcea cu spatele. Nu 
m-ar fi surprins dacă, la sfârşitul turei, s-ar fi dus în maşină şi ar fi plâns. 

— Tatăl tău nu se supără că umbli pe plaja Delphic? am întrebat-o pe 
Marcie, mijindu-mi un pic ochii. Ai putea terfeli reputația demnă de respect a 
familiei Millar. Mai ales acum, că tatăl tău a fost acceptat în clubul Harraseeket. 

Expresia de pe chipul lui Marcie s-a răcit. 

— Sunt surprinsă că pe tatăl tău nu-l deranjează că eşti aici. Ah, da, stai 
un pic! E imposibil. Tatăl tău e mort. 

În primă fază, am rămas ca paralizată. Apoi am fost indignată de cruzimea 
ei. Am simțit un nod de mânie în gât. 

— Ce? a continuat ea, ridicând din umeri. E mort. Asta-i adevărul. Doar nu 
vrei să mint. 

— Ce rău ţi-am făcut eu? 

— Te-ai născut. 

Lipsa ei totală de sensibilitate m-a răscolit atât de tare, încât am rămas fără 
cuvinte. Mi-am înşfăcat cheeseburgerul şi cola de pe tejghea, fără să mai scot 
bancnota de douăzeci de dolari din buzunar. Îmi doream din tot sufletul să mă 
întorc la Patch, dar chestia asta trebuia rezolvată între mine şi Marcie. Dacă m-aş 
fi dus acum la el, şi-ar fi dat seama dintr-o singură privire că era ceva în 
neregulă. Nu avea rost să-l implic. M-am oprit câteva clipe să-mi revin pe o bancă 
din apropierea standului de hamburgeri. M-am aşezat jos cât de natural am 
putut, nevrând să-i dau lui Marcie satisfacția că îmi stricase seara. Singurul 
lucru care ar fi putut înrăutăți acel moment era să ştiu că ea mă privea, 
satisfăcută că mă aruncase într-o mică gaură neagră şi că mă făcuse să-mi plâng 
de milă. Am luat o gură de cheeseburger, dar mi-a lăsat un gust amar. Nu mă 
puteam gândi decât la carne moartă. La vaci moarte. La propriul meu tată mort. 

Am aruncat cheeseburgerul la gunoi şi am continuat să merg, simțind cum 
lacrimile mi se scurg pe gât. 

Strângându-mi braţele în jurul corpului, am luat-o la fugă înspre toaletele 
dărăpănate de la marginea parcării, sperând să ajung la adăpostul unei uşi 
înainte să izbucnesc în lacrimi. O coadă fără sfârşit se scurgea dinspre toaleta 
femeilor, dar m-am strecurat pe uşă şi m-am aşezat în fața unei oglinzi cu 
argintul şters. Chiar şi la lumina slabă a becului, vedeam că ochii îmi erau roşii 
şi sticloşi. Am udat un şervețel de hârtie şi mi l-am apăsat pe ochi. Ce avea 
Marcie cu mine? Ce îi făcusem atât de rău încât să merit aşa ceva? 

După ce am tras de câteva ori aer în piept, mi-am îndreptat umerii şi am 
clădit un zid de cărămizi în minte, în spatele căruia am aşezat-o pe Marcie. De ce- 
mi păsa mie de ceea ce spunea ea? Nici măcar nu-mi plăcea de ea. Părerea ei nu 
însemna nimic. Era nepoliticoasă şi egoistă şi lovea mereu sub centură. Nu mă 


cunoştea şi, cu siguranță, nu-l cunoscuse pe tata. Ar fi fost o mare prostie să 
plâng chiar şi din cauza unui singur cuvânt care îi ieşea pe gură. 

„Revino-ţi”, mi-am spus. 

Am aşteptat să-mi dispară roşeața ochilor, după care am ieşit din toaletă. 
Am străbătut mulțimea, căutându-l pe Patch, şi l-am găsit la unul dintre jocurile 
de aruncat cu mingea, stând cu spatele la mine. Rixon era lângă el, punând 
probabil pariu pe incapacitatea lui Patch de a răsturna popicele. Rixon era un 
înger căzut, cu care Patch se cunoştea de mult, iar legătura dintre ei era atât de 
strânsă, încât se aveau ca frații. Patch nu lăsa mulți oameni să intre în viața lui 
şi avea încredere în şi mai puțini, însă, dacă exista o persoană care să îi 
cunoască toate secretele, acela era Rixon. 

Până în urmă cu două luni, şi Patch fusese un înger căzut. Apoi îmi salvase 
viața, îşi recăpătase aripile şi devenise îngerul meu păzitor. Acum trebuia să lupte 
pentru cei buni, însă eu simțeam undeva, în adâncul inimii, că legătura lui cu 
îngerii căzuți însemna mai mult pentru el. Şi, deşi nu voiam să recunosc, 
simțeam că regreta decizia arhanghelilor de a-l face îngerul meu păzitor. La urma 
urmei, nu asta îşi dorea. 

Îşi dorea să fie om. 

Telefonul a sunat, rupându-mi şirul gândurilor. Era prietena mea cea mai 
bună, Vee, dar am lăsat să intre mesageria vocală. Am băgat de seamă cu un 
strop de vinovăţie că era a doua oară când suna pe ziua de azi, iar eu nu îi 
răspundeam. Mi-am găsit o scuză, spunându-mi că aveam să o văd mâine la 
prima oră. Pe Patch, pe de altă parte, nu aveam să-l mai văd până mâine-seară, 
aşa că intenționam să mă bucur de fiecare minut alături de el. 

L-am urmărit cum azvârlea mingea înspre o masă pe care erau aşezate în 
ordine şase popice şi am simţit o strângere de stomac în momentul în care tricoul 
i s-a ridicat la spate, dezgolind o fâşie de piele. Ştiam din proprie experienţă că 
fiecare centimetru al corpului său era format din muşchi tari, bine conturați. Şi 
spatele îi era neted şi desăvârşit, iar în locul cicatricelor căpătate când devenise 
înger căzut îi crescuseră la loc aripi, pe care eu şi oricare altă ființă umană nu le 
puteam vedea. 

— Pun pariu pe cinci dolari că nu mai poţi să faci asta încă o dată, i-am zis, 
ivindu-mă din spatele lui. 

— Nu vreau banii tăi, îngeraşule, a replicat Patch, întorcându-se şi rânjind. 

— Hei, copii, discuția asta e interzisă minorilor şi aşa aş vrea să rămână, 
da? a intervenit Rixon. 

— Răstoarnă toate cele trei popice care au rămas, l-am provocat eu pe 
Patch. 

— Ce premiu îmi dai? a întrebat el. 

— La naiba! a pufnit Rixon. Nu puteți să aşteptaţi până când rămâneți 
singuri? 

Patch mi-a zâmbit secretos, după care s-a lăsat pe spate, strângând mingea 
la piept. Şi-a lăsat umărul drept în jos, a rotit brațul şi a aruncat mingea cât de 
tare a putut. A urmat un zgomot prelung, iar cele trei popice rămase pe masă s- 
au împrăştiat. 

— Mda, acum ai intrat în încurcătură, fetițo, mi-a strigat Rixon, încercând 
să se facă auzit în agitația iscată de câțiva spectatori care îl aplaudau pe Patch. 

Patch s-a lăsat pe spate, sprijinindu-se de un chioşc, şi şi-a arcuit 
sprâncenele înspre mine. Expresia lui spunea tot: „Plăteşte!” 

— Ai avut noroc, am replicat. 

— De-abia acum o să am noroc. 


— Alege un premiu, a mârâit bătrânul care se ocupa de chioşc, în timp ce 
se apleca să ridice popicele căzute. 

— Ursul violet, a cerut Patch, arătând spre un ursulet de pluş cu o 
înfăţişare dezgustătoare şi blană movulie. 

Mi l-a dat mie. 

— Pentru mine? am întrebat, punându-mi mâna în dreptul inimii. 

— Îţi plac rebuturile. La magazin alegi întotdeauna conservele lovite. Am 
fost atent. 

Şi-a vârât degetul în gaica blugilor mei şi m-a tras înspre el. 

— Hai să ieşim de aici! 

— Ce ai de gând? 

Simțeam însă cum mă străbătea un fior cald, căci ştiam exact ce avea de 
gând. 

— Să mergem la tine! 

Am clătinat din cap. 

— Nu prea cred. E mama acasă. Am putea să mergem la tine acasă, în 
schimb, am sugerat. 

Eram împreună de două luni şi tot nu ştiam unde locuia Patch. Şi nu 
pentru că nu aş fi încercat. După două săptămâni de relație, mi se părea normal 
să fii invitat la respectiva persoană acasă, cu atât mai mult cu cât Patch locuia 
singur. Însă două luni era deja exagerat. Încercam să am răbdare, însă 
curiozitatea continua să mă roadă. Nu cunoşteam acele detalii private ale vieţii 
lui Patch. 

Nu ştiam ce culoare avea vopseaua de pe pereții dormitorului lui. Dacă 
desfăcătorul lui de conserve era electric sau manual. Ce marcă de săpun folosea. 
Dacă aşternuturile lui erau din bumbac sau din mătase. 

— Lasă-mă să ghicesc, i-am zis, trăieşti într-o ascunzătoare secretă 
subterană de la periferia oraşului. 

— Îngeraşule! 

— Ai vase în chiuvetă? Lenjerie murdară pe podea? Şi totuşi, am avea parte 
de mai multă intimitate decât la mine acasă! 

— Adevărat, dar răspunsul rămâne nu. 

— Rixon a văzut unde stai? 

— Rixon trebuia să vadă. 

— Şi eu nu trebuie să văd? 

— Acest „trebuie să văd” are o parte întunecată, a spus el, cu un uşor 
tremur al buzelor. 

— Dacă mi-ai arăta, ar trebui să mă ucizi? nu m-am dat eu bătută. 

M-a strâns în braţe şi m-a sărutat pe frunte. 

— Cam aşa ceva. La ce oră trebuie să fii acasă? 

— La zece. Mâine începe şcoala de vară. 

În plus, mama mea îşi făcuse practic un scop din a mă ţine la distanţă de 
Patch. Dacă aş fi ieşit cu Vee, aş fi putut băga mâna în foc că ora de întoarcere 
acasă s-ar fi prelungit până la zece jumătate. Nu puteam să o învinovăţesc pe 
mama că nu avea încredere în Patch — la un moment dat, şi eu am simțit acelaşi 
lucru =, dar ar fi fost foarte convenabil dacă, din când în când, ar fi fost mai puțin 
vigilentă. 

Cum ar fi, spre exemplu, în seara asta. În plus, nu avea ce să se întâmple. 
Mai ales dacă îngerul meu păzitor se afla la câțiva centimetri de mine. 

— E timpul să plecăm, a murmurat Patch, uitându-se la ceas. 

La zece şi patru minute, Patch a lovit uşor semnul de întoarcere interzisă 


din fața casei mele şi a parcat în dreptul cutiei de scrisori. A oprit motorul şi a 
stins farurile. Am rămas nemişcațţi în întuneric. Am stat aşa câteva minute, după 
care a vorbit: 

— De ce eşti aşa tăcută, îngeraşule? 

— Sunt tăcută? Am căzut puţin pe gânduri, am spus, devenind brusc 
atentă. 

Buzele lui Patch s-au arcuit într-o urmă de zâmbet. 

— Mincinoaso! Ce e cu tine? 

— Te pricepi la asta, am replicat eu. 

— Mă pricep foarte bine, mi-a dat el dreptate, şi, preț de o clipă, am zărit 
un zâmbet larg pe chipul lui. 

— Am dat peste Marcie Millar la standul cu hamburgeri, am recunoscut. 

Şi cu asta am încetat să-mi mai ţin problemele doar pentru mine. În mod 
evident, încă mai mocneam pe dinăuntru. Pe de altă parte, dacă nici cu Patch nu 
puteam vorbi, atunci cu cine ? Cu două luni în urmă, relația noastră consta într- 
o mulțime de săruturi spontane în maşină, pe lângă maşină, pe sub tribune şi pe 
masa de la bucătărie. Mai puteam pune la socoteală şi o mulțime de mângâieri 
rătăcite, păr răvăşit şi buze mânjite cu ruj. Dar acum însemna mult mai mult de 
atât. Eram legaţi de sentimente. Prietenia lui însemna pentru mine mai mult 
decât o sută de cunoştinţe întâmplătoare. Moartea tatei lăsase în urmă un gol 
atât de mare în sufletul meu, încât avusesem impresia că durerea avea să mă 
înghită cu totul. Golul era încă acolo, însă durerea nu mai era nici pe jumătate la 
fel de mare. Nu vedeam de ce trebuia să trăiesc în trecut, când aveam tot ce îmi 
doream în momentul de față. Şi pentru asta trebuia să-i mulțumesc lui Patch. 

— A fost atât de drăguță cu mine, şi mi-a amintit că tata e mort. 

— Vrei să vorbesc cu ea? 

— Asta sună un pic a Naşul. 

— Cum a început războiul ăsta între voi? 

— Asta-i chestia. Nici măcar nu ştiu. La început, ne certam care să ia 
ultimul lapte cu cacao din lada pentru prânz. Apoi, într-o zi, în generală, Marcie a 
intrat în şcoală şi a scris cu spray „târfă” pe dulapul meu. Nici măcar nu a 
încercat să fie discretă: a făcut-o sub ochii întregii şcoli. 

— A luat-o razna pur şi simplu? Fără nici un motiv? 

— Da. Iar dacă ar fi avut vreunul, eu nu ştiu care e. 

Mi-a dat o şuviță pe după ureche. 

— Cine câştigă războiul? 

— Marcie, dar n-are un avans prea mare. 

— Sari pe ea, Tigrule! m-a îndemnat el, zâmbindu-mi şi mai larg. 

— Iar faza cu „târfă”...? Când eram în generală, nici măcar nu ştiam ce-i ăla 
un sărut. Marcie ar fi trebuit să-şi mâzgălească propriul dulap. 

— Începi să vorbeşti de parcă ai avea o problemă, îngeraşule, a spus el 
strecurându-şi degetul pe sub breteaua maioului meu, simpla lui atingere 
făcându-mă să mă cutremur. Pun pariu că pot să te fac să-ți iei gândul de la 
Marcie. 

Câteva lumini ardeau la etajul de sus al casei, dar cum chipul mamei nu se 
vedea lipit de nici una dintre ferestre, m-am gândit că aveam ceva timp. Mi-am 
desfăcut centura de siguranță şi m-am aplecat peste cotieră, căutând prin 
întuneric buzele lui Patch. L-am sărutat încet, savurând gustul de sare de mare 
al pielii lui. Se bărbierise de dimineaţă, însă acum firele țepoase din barbă mă 
zgâriau uşor pe față. Buzele sale mi-au atins în treacăt gâtul, şi, când i-am simțit 
limba, inima a început să-mi bată atât de tare, că mai avea puţin şi-mi sărea din 


piept. 

Săruturile au coborât pe umărul meu dezgolit. Mi-a dat la o parte breteaua 
maioului, coborând cu gura mai jos, pe brațul meu. Atunci mi-am dorit să-l am 
cât mai aproape de mine. Nu voiam să plece niciodată. Aveam nevoie de el în 
viața mea şi acum, şi mâine, şi poimâine. Aveam nevoie de el cum nu avusesem 
vreodată nevoie de cineva. 

M-am strecurat peste schimbătorul de viteze şi m-am aşezat în poala lui. 
Mi-am plimbat mâinile pe pieptul lui, l-am înşfăcat de ceafă şi l-am tras mai 
aproape de mine. Braţele lui îmi înlănțuiseră talia, ţinându-mă nemişcată, iar eu 
m-am cuibărit şi mai mult în el. 

Lăsându-mă în voia momentului, mi-am strecurat mâinile pe sub tricoul 
lui, gândindu-mă doar cât de mult îmi plăcea să-i simt căldura trupului. În clipa 
când degetele mele au ajuns în locul în care avusese cândva acele cicatrice, am 
văzut undeva, cu ochii minţii, cum se aprinde o lumină îndepărtată. Întunericul 
total fusese întrerupt de o singură străfulgerare de lumină orbitoare. Parcă aş fi 
privit un fenomen cosmic ce se desfăşura la milioane de kilometri depărtare. 
Simțeam cum gândurile lui Patch le înghițeau pe ale mele, cum mintea mea 
pătrundea în amintirile sale personale depozitate acolo, dar el m-a apucat brusc 
de mână şi a coborât-o mai jos, departe de locul unde aripile i se uneau cu 
spatele, şi totul a revenit dintr-odată la normal. 

— Frumoasă încercare, a murmurat el, atingându-mi uşor buzele cu ale lui 
în timp ce vorbea. 

L-am muşcat de buza de jos. 

— Dacă mi-ai putea vedea trecutul atingându-mă pur şi simplu pe spate, şi 
ție ți-ar fi greu să rezişti tentației. 

— Mi-a fost destul de greu să-mi țin mâinile departe de tine şi fără bonusul 
ăsta. 

Am râs, însă am redevenit rapid serioasă. Chiar dacă depuneam un mare 
efort, nu-mi puteam aminti cum fusese viața mea înainte să-l cunosc pe Patch. 
Noaptea, când stăteam întinsă în pat, îmi aduceam aminte cu exactitate timbrul 
grav al râsului lui, modul în care zâmbetul i se arcuia spre dreapta, felul în care 
mă mângâia, delicat, fierbinte, încântător. Dar numai dacă depuneam un efort 
considerabil îmi puteam aminti câte ceva din ceilalți şaisprezece ani. Poate pentru 
că acele amintiri erau atât de şterse în comparație cu momentele petrecute cu 
Patch. Sau poate pentru că, oricum, nu avusesem nimic bun înainte. 

— Să nu mă părăseşti vreodată, i-am spus lui Patch, agățându-mă de 
gulerul cămăşii lui şi trăgându-l mai aproape de mine. 

— Eşti a mea, îngeraşule, a murmurat el, cu buzele lipite de obrazul meu, 
în timp ce eu îmi înălțăm gâtul, invitându-l să mă sărute peste tot. Sunt al tău 
pentru totdeauna. 

— Arată-mi că vorbeşti serios, i-am cerut solemn. 

M-a cercetat cu privirea preț de o clipă, după care şi-a dus mâinile pe după 
gât şi şi-a desfăcut lanţul de argint pe care îl purta din prima zi în care îl 
cunoscusem. Habar n-aveam de unde era lanţul sau ce simboliza, însă simțeam 
că avea o mare însemnătate pentru el. Era singura bijuterie pe care o purta, şi îl 
ținea ascuns sub cămaşă, lipit de piele. Nu îl văzusem niciodată să şi-l scoată. 

Şi-a petrecut mâinile după gâtul meu şi a prins lanțul. Metalul, cald încă 
de la trupul lui, mi s-a lipit de piele. 

— Mi-a fost dat când eram arhanghel, mi-a spus. Trebuia să mă ajute să 
deosebesc adevărul de înşelăciune. 

L-am atins uşor cu degetele, uimită de însemnătatea lui. 


— Mai funcționează? 

— Pentru mine, nu. Şi-a împreunat degetele cu ale mele şi mi-a întors 
mâna, sărutându-mi încheietura. Acum e rândul tău. 

Am scos un mic inel de cupru de pe degetul mijlociu de la mâna stângă şi i 
l-am întins. În interiorul inelului era gravată de mână forma unei inimi. 

Patch ţinea inelul între degete, analizându-l în tăcere. 

— Tata mi l-a dat cu o săptămână înainte să fie ucis, i-am explicat. 

Patch a clipit des. 

— Nu pot să-l accept. 

— E cel mai important lucru pe care-l am pe lumea asta. Vreau să fie al 
tău, i-am zis, punându-i inelul în palmă şi îndoindu-i degetele în jurul lui. 

— Nora, ezită el, nu pot să accept. 

— Promite-mi că o să-l păstrezi. Promite-mi că nimeni n-o să se amestece 
vreodată între noi. Îl ţintuiam cu privirea, refuzând să-l las să se uite în altă 
parte. Nu vreau să trăiesc fără tine. Nu vreau să se termine niciodată ce e între 
noi. 

Ochii lui Patch erau negri ca noaptea, mai întunecaţi decât o mie de secrete 
îndesate unele peste altele. Şi-a coborât privirea înspre inelul din palmă, rotindu- 
l foarte încet. 

— Jură că iubirea ta n-o să piară niciodată, am murmurat eu. 

El abia dacă a aprobat din cap. 

L-am înşfăcat de guler şi l-am lipit de mine, sărutându-l cu şi mai multă 
pasiune, pecetluind promisiunea pe care tocmai ne-o făcuserăm. Mi-am împletit 
degetele cu ale lui, iar marginea ascuţită a inelului ne pătrundea amândurora în 
palme. Nimic din ceea ce făceam nu părea să mă aducă suficient de aproape de 
el. Oricât de aproape l-aş fi avut, tot nu era destul. Inelul se înfigea tot mai 
adânc, astfel că la un moment dat am fost sigură că mă tăiasem. Promisiunea 
fusese pecetluită cu sânge. 

Când am simţit că pieptul stătea să-mi explodeze şi că nu mai aveam aer, 
m-am dezlipit de el, odihnindu-mi fruntea pe a lui. Aveam ochii închişi, şi 
trăgeam atât de puternic aer în piept, încât umerii mi se ridicau şi coborau. 

— Te iubesc, am murmurat. Poate mai mult decât ar trebui. 

Am aşteptat ca el să-mi răspundă, însă m-a strâns şi mai tare în braţe, de 
parcă ar fi încercat să mă apere. Şi-a întors privirea înspre pădurile care se 
întindeau dincolo de drum. 

— Ce s-a întâmplat? am întrebat. 

— Am auzit ceva. 

— Eram eu, şi îți spuneam că te iubesc, i-am zis zâmbind, schițându-i 
conturul buzelor cu degetul. 

Credeam că o să-mi zâmbească şi el, însă privirea îi rămăsese ațintită 
asupra copacilor, care aruncau umbre tremurătoare, în timp ce crengile se 
legănau în vânt. 

— Ce e acolo? am întrebat, urmărindu-i privirea. Un coiot? 

— Ceva nu-i în regulă. 

Mi-a îngheţat sângele în vine, şi m-am aşezat numaidecât la locul meu. 

— Începi să mă sperii. E un urs? 

Nu mai văzusem urşi de ani de zile, însă casa era izolată, la marginea 
oraşului, şi ştiam că urşii obişnuiau să hoinărească prin împrejurimi după ce 
ieşeau din hibernare, când erau înfometați şi căutau de mâncare. 

— Aprinde farurile şi claxonează, am propus. 

Scrutând pădurea, aşteptam să văd ceva mişcându-se. Inima mi-a înghețat 


un pic când mi-am amintit cum, la un moment dat, privisem de la fereastră, 
împreună cu părinții, un urs care ne zgâlțâia maşina pentru că simţise miros de 
mâncare înăuntru. 

Luminile pe de veranda din spate s-au aprins. Nici nu era nevoie să mă 
întorc, căci ştiam deja că mama stătea în pragul uşii, încruntându-se şi dând din 
picior. 

— Ce este? l-am mai întrebat o dată pe Patch. Mama vine afară. E în 
siguranță? 

Patch a pornit motorul şi a băgat în viteză. 

— Du-te înăuntru! Am ceva de făcut. 

— Să mă duc înăuntru? Glumeşti? Ce se întâmplă aici? 

— Nora! a ţipat mama, coborând treptele şi strigându-mă pe un ton din ce 
în ce mai autoritar. 

S-a oprit la o distanță de un metru de maşină, făcându-mi semn să cobor 
geamul. 

— Patch? am încercat eu din nou. 

— Te sun mai târziu. 

Mama a deschis larg portiera. 

— Patch, a salutat ea pe un ton tăios. 

— Blythe, a murmurat el şi a dat din cap, cu mintea în altă parte. 

Ea s-a întors spre mine. 

— Ai întârziat patru minute. 

— Ieri am ajuns cu patru minute mai devreme. 

— E interzis să negociezi minute când vine vorba despre ora de ajuns 
acasă. Înăuntru! Acum! 

Nu voiam să mă despart de Patch înainte să-mi răspundă, dar nu aveam de 
ales, aşa că i-am spus: 

— Sună-mă! 

El a dat o dată din cap, dar, cum ochii îi erau ațintiţi într-o altă direcție, am 
ştiut că era cu gândul aiurea. De îndată ce am coborât din maşină şi am păşit pe 
pământul tare, a demarat în trombă. Oriunde s-ar fi dus, era clar că se grăbea. 

— În momentul în care stabilesc o oră la care să ajungi acasă, mă aştept să 
o şi respecţi, s-a răstit mama. 

— Am întârziat patru minute, am replicat, iar tonul meu spunea clar că mi 
se părea că exagera. 

Răspunsul meu a atras după sine o privire lungă şi dezaprobatoare. 

— Anul trecut tatăl tău a fost ucis. Acum două luni, ai avut propria 
întâlnire cu moartea, aşa că am impresia că mi-am câştigat dreptul de a fi un pic 
mai protectoare. 

S-a întors, mergând cu paşi apăsaţi înspre casă, cu mâinile strânse în jurul 
corpului. 

Prea bine, eram o fiică insensibilă şi rece. Prinsesem ideea. 

Mi-am întors atenţia înspre şirul de copaci de pe cealaltă parte a drumului. 
Nimic nu părea ieşit din comun. Am aşteptat să simt un fior care să mă avertizeze 
că se ascundea ceva acolo, ceva ce nu puteam vedea, dar nu am simțit nimic. O 
adiere caldă de vară foşnea printre copaci, iar în aer nu se auzea decât cântecul 
greierilor. Pădurea arăta atât de paşnic sub razele argintii ale lunii! 

Patch nu văzuse nimic în pădure. Plecase pentru că eu spusesem două 
cuvinte mari şi foarte idioate, care îmi ieşiseră pe gură înainte să le pot opri. 
Unde îmi fusese mintea? Nu. Oare la ce se gândea Patch acum? Voise doar să 
evite să-mi răspundă? Eram destul de sigură că ştiam răspunsul. Şi eram 


totodată convinsă că acesta era motivul pentru care mă lăsase să mă holbez la 
portbagajul maşinii lui în vreme ce el se îndepărta. 


Capitolul 2 


Îmi petrecusem ultimele unsprezece secunde cu faţa în jos, îmbrățişând 
perna în care îmi înfundasem nasul, încercând să ignor reportajul lui Chuck 
Delaney despre traficul din centrul Portlandului, care se auzea tare şi clar din 
ceasul meu deşteptător. Mai mult decât atât, încercam să ignor acea părticică 
rațională a creierului meu care mă îndemna să mă îmbrac, amenințându-mă cu 
represalii în caz contrar. Însă părticica iubitoare de plăceri a creierului câştigase. 
Prinsese drag de visul meu - sau, mai degrabă, de subiectul visului meu. Avea 
părul negru şi ondulat şi un zâmbet fermecător. Chiar în acest moment, stătea 
întors pe motocicletă, cu spatele la ghidon, eu mă aflam în fața lui, iar genunchii 
noştri se atingeau. Îmi înfigeam degetele în cămaşa lui şi îl trăgeam înspre mine 
ca să-l sărut. 

În visul meu, Patch simţea când îl sărutam. Şi nu numai la nivel emoţional, 
ci simţea chiar o atingere reală, fizică. În visul meu, era mai mult om decât înger. 
Îngerii nu pot simţi senzațiile fizice — ştiam acest lucru —, dar, în visul meu, îmi 
doream ca Patch să simtă apăsarea aceea uşoară şi mătăsoasă a buzelor care se 
unesc, voiam ca el să simtă cum îmi treceam degetele prin părul lui. Aveam 
nevoie să simtă acea energie de netăgăduit, care transmitea fiori şi atrăgea fiecare 
moleculă a corpului lui înspre al meu. 

Aşa cum simțeam eu. 

Patch îşi plimba degetele pe sub lanţul de argint de la gâtul meu, iar 
atingerea lui mă făcea să tremur de plăcere. 

— Te iubesc, murmură. 

Atingându-i cu vârful degetelor abdomenul musculos, mă aplecam spre el, 
gata să-l sărut. Eu te iubesc mai mult, îi şopteam, atingându-i uşor buzele în timp 
ce vorbeam. 

Însă cuvintele nu-mi ieşeau pe gură. Îmi rămâneau undeva în gât, de parcă 
ar fi fost blocate. 

În timp ce Patch îmi aştepta răspunsul, zâmbetul de pe buzele lui pierea. 

— Te iubesc, am încercat eu din nou. Însă cuvintele îmi rămâneau blocate 
în gât şi a doua oară. 

Expresia de pe chipul lui devenea tot mai încordată. 

— Te iubesc, Nora, repeta el. 

Dădeam nebuneşte din cap, însă el îmi întorcea spatele. Sărise de pe 
motocicletă şi plecase fără să se uite în urmă. 

— Te iubesc! tipam după el. Te iubesc! Te iubesc! 

Dar aveam impresia că îmi turnase cineva nisipuri mişcătoare pe gât; cu 
cât mă zbăteam mai mult să pronunt acele cuvinte, cu atât mai repede se 
cufundau înăuntrul meu. 

Patch se pierdea în mulțime. Într-o clipită, s-a lăsat noaptea, iar eu abia îi 
mai distingeam tricoul negru prin sutele de alte cămăşi negre din mulțime. 
Alergam să-l prind din urmă, însă, când l-am înşfăcat de braţ, altcineva s-a 
întors spre mine în locul lui. O fată. Era prea întuneric ca să-i pot distinge 
trăsăturile, dar îmi puteam da seama că era frumoasă. 

— Eu îl iubesc pe Patch, mi s-a adresat ea, zâmbind din spatele unor buze 
date cu un ruj şocant de roşu. Şi nu mă tem să o spun. 

— Dar i-am spus şi eu! m-am împotrivit. Aseară i-am spus! 

Am dat-o la o parte şi am fugit, uitându-mă în stânga şi în dreapta, până 


când am întrezărit şapca albastră pe care o purta mereu Patch. M-am zbătut 
înnebunită, încercând să ajung la el şi să-l apuc de mână. 

Însă, când s-a întors, se transformase în aceeaşi fată frumoasă. 

— Ai ajuns prea târziu, mi-a spus. Eu îl iubesc acum pe Patch. 

— Iar acum Angie ne va prezenta vremea, sporovăia voios Chuck Delaney în 
urechea mea. 

Am deschis brusc ochii la auzul cuvântului „vreme”. Am rămas în pat preț 
de o clipă, încercând să înlătur ceea ce nu era nimic mai mult decât un vis urât şi 
să-mi vin în fire. Prognoza meteorologică era la fără douăzeci, aşa că era imposibil 
să ascult emisiunea despre vreme... Doar dacă... 

Şcoala de vară! Dormisem prea mult! 

Am aruncat păturile de pe mine şi am luat-o la fugă spre şifonier. Am tras 
pe mine aceiaşi blugi pe care îi trântisem pe fundul dulapului noaptea trecută, 
mi-am luat iute un maiou alb, peste care am aruncat un pulover subțire, mov. I- 
am telefonat în grabă lui Patch, însă după ce telefonul a sunat de trei ori, mi-a 
intrat mesageria vocală. 

— Sună-mă, i-am transmis, apoi am făcut o pauză de o fracțiune de 
secundă, gândindu-mă dacă nu cumva mă evita după mărturisirea cea mare de 
noaptea trecută. 

Mă hotărâsem să mă prefac că nu se întâmplase nimic până când cuvintele 
aveau să fie date uitării, iar situaţia se reîntorcea la normal, dar, după visul pe 
care îl avusesem de dimineaţă, începeam să mă îndoiesc că aveam să las totul 
baltă atât de uşor. Poate că lui Patch îi era la fel de greu să o spună. În orice caz, 
acum nu puteam face prea multe în privința asta. Deşi aş fi putut să jur că îmi 
promisese să mă ducă el cu maşina... 

Mi-am prins părul cu o bentiță, am înşfăcat ghiozdanul de pe masa din 
bucătărie şi am ieşit în grabă pe uşă. 

Când am ajuns afară, m-am oprit un pic şi am ţipat exasperată în direcția 
plăcii de ciment de doi metri pe trei unde fusese odinioară parcat Fiatul meu 
Spider din 1979. Mama îl vânduse ca să plătească o factură la electricitate 
scadentă de trei luni şi să umple frigiderul cu alimente cât să ne ajungă până la 
sfârşitul lunii. Renunțase până şi la menajera noastră, Dorothea, părintele meu 
surogat, pentru a reduce cheltuielile. Am transmis sorții mele un gând încărcat 
de ură, după care mi-am aruncat ghiozdanul pe umăr şi am luat-o la fugă. Cei 
mai mulți ar putea descrie casa de țară din Maine, în care locuiam împreună cu 
mama, ca fiind elegantă, dar adevărul e că nu-i nimic elegant în plimbarea de 
doisprezece kilometri pe care trebuie să o faci până la cei mai apropiaţi vecini. Şi 
dacă elegant este cumva sinonim cu o mare gaură în buzunar, care mai e şi 
expusă vântului şi aşezată în centrul unei devieri atmosferice unde se adună 
toată ceața dintre coastă şi continent, atunci dați-mi voie să nu fiu de acord. 

La intersecţia dintre Hawthorne şi Beech, au apărut primele semne de 
viață: freamătul maşinilor care făceau naveta de dimineața. Am ridicat în aer 
degetul mare de la mână, încercând să opresc o maşină, iar cu cealaltă mână am 
desfăcut o lamă de gumă pe care o foloseam pe post de pastă de dinți pentru a-mi 
împrospăta respiraţia. 

O Toyota 4Runner a pus frână în curbă, iar geamul copilotului s-a lăsat în 
jos cu un bâzâit mecanic. Marcie Millar stătea la volan. 

— Probleme cu maşina? a întrebat ea. 

Probleme cu maşina în sensul că nu aveam nici o maşină. Dar nu aveam să 
recunosc asta față de Marcie. 

— Vrei să te duc undeva? a reformulat ea, pierzându-şi răbdarea când a 


văzut că nu răspund. 

Nu-mi venea să cred că, dintre toate maşinile care treceau pe porțiunea 
asta de drum, tocmai Marcie oprise. Voiam să merg cu Marcie în maşină? Nu. 
Eram încă plină de nervi din cauza lucrurilor pe care le spusese despre tatăl 
meu? Da. Aveam de gând să o iert? Nu, în nici un caz. l-aş fi făcut semn să 
meargă mai departe, dar aveam o mică problemă. Se zvonea că singurul lucru 
care îi plăcea domnului Loucks mai mult decât tabelul periodic al elementelor era 
să dea bileţele de atenţionare elevilor întârziați. 

— Mersi, am acceptat fără tragere de inimă. Mă duc spre şcoală. 

— Bănuiesc că prietena ta aia grasă n-a putut să te ducă? 

Mâna mi-a îngheţat pe mânerul portierei. Eu şi Vee renunțaserăm cu multă 
vreme în urmă să-i mai educăm pe cei înguşti la minte, explicându-le că „gras“ şi 
„cu forme“ nu erau sinonime, dar asta nu însemna că toleram o asemenea 
dovadă de ignoranță. Şi aş fi sunat-o cu dragă inimă pe Vee să o rog să mă ducă 
la şcoală, dacă nu ar fi fost invitată să participe la un seminar organizat pentru 
redactorii promițători ai ziarului online al şcolii. 

— Dacă stau să mă gândesc, mai bine merg pe jos, am replicat şi am trântit 
portiera. 

Marcie mi-a aruncat o privire încurcată. 

— Te-am jignit că am spus că e grasă? Ce ai? Am impresia că tot ce spun 
trebuie cenzurat. Mai întâi tatăl tău, acum asta. Ce s-a întâmplat cu libertatea de 
exprimare? 

Pentru o fracțiune de secundă, m-am gândit cât de drăguţ şi de convenabil 
ar fi fost dacă aş mai fi avut Spiderul. Nu numai că nu aş mai fi rămas 
abandonată în mijlocul drumului, dar poate că aş fi avut plăcerea de a o călca pe 
Marcie. Parcarea liceului era un haos la sfârşitul orelor. Se puteau întâmpla o 
mulțime de accidente. 

Cum nu puteam s-o iau pe Marcie pe capotă, cel mai bun lucru ar fi fost 
să... 

— Dacă tatăl meu ar fi proprietarul reprezentanței Toyota, cred că m-ar fi 
interesat suficient de mult mediul înconjurător cât să cer un model hibrid. 

— Ei bine, tatăl tău nu e proprietarul reprezentanţei Toyota. 

— Exact. Tatăl meu e mort. 

Ea a ridicat din umeri. 

— Tu ai zis-o, nu eu. 

— De acum înainte, cred că lucrul cel mai bun ar fi să ne ținem la distanță 
una de cealaltă. 

— Bine, a acceptat ea, analizându-şi unghiile. 

— Bine. 

— Încercam doar să fiu amabilă, şi uite ce păţesc din cauza asta, a 
bodogănit ea ca pentru sine. 

— Amabilă? Tocmai ai făcut-o grasă pe Vee. 

— Şi m-am oferit să te duc cu maşina. 

A ambalat motorul maşinii, iar cauciucurile ei au ridicat praful de pe drum 
în direcția mea. 

Mă trezisem de dimineaţă fără să caut un alt motiv ca s-o urăsc pe Marcie 
Millar, dar iată... 


kkkkk 


Liceul Coldwater fusese ridicat la sfârşitul secolului al XIX-lea, iar clădirea 
era o construcție eclectică, în care stilul gotic se îmbina cu cel victorian şi care 


arăta mai degrabă a catedrală decât a şcoală. Ferestrele erau înguste şi arcuite, 
iar geamurile, plumbuite. Pietrele, în mare parte cenuşii, trădau pe alocuri 
nuanțe multicolore. Vara, fațada era acoperită de iedera care dădea şcolii un 
farmec aparte, de parcă am fi fost în New England. Iarna, planta cățărătoare se 
asemăna cu nişte degete lungi şi scheletice care sugrumau clădirea. 

Ba mergeam în pas alert, ba alergam de-a dreptul pe coridor, spre 
laboratorul de chimie, când mobilul a început să-mi sune în buzunar. 

— Mamă? am răspuns, continuând să alerg. Pot să te sun mai încolo... 

— N-ai să ghiceşti cu cine m-am întâlnit aseară! Cu Lynn Parnell. Mai ţii 
minte familia Parnell? Mama lui Scott. 

Am aruncat pe furiş o privire la ceasul telefonului. Fusesem destul de 
norocoasă căci o necunoscută — o femeie care se ducea la cursul de kickboxing — 
mă adusese până la şcoală. Dar tot nu eram în grafic. Peste mai puțin de două 
minute urma să sune clopoțelul. 

— Mamă? O să înceapă cursurile. Pot să te sun eu la prânz? 

— Tu şi Scott erați prieteni foarte buni. 

Parcă începeam să-mi amintesc vag. 

— Când aveam cinci ani, am spus. Nu făcea mereu pe el? 

— Am ieşit să beau ceva cu Lynn aseară. Tocmai şi-a încheiat divorțul, iar 
ea şi Scott se mută înapoi în Coldwater. 

— Minunat! Te sun eu... 

— I-am invitat la cină diseară. 

În timp ce treceam prin dreptul biroului directorului, minutarul ceasului de 
deasupra uşii a mai înaintat un pic. De unde mă aflam eu, părea blocat undeva 
între 7.59 şi opt fix. I-am aruncat o privire amenințătoare, care spunea ceva de 
genul: „Să nu îndrăzneşti să suni mai devreme”. 

— Astă-seară nu e bine, mamă. Eu şi Patch... 

— Termină cu prostiile! mi-a tăiat-o mama. Scott este unul dintre cei mai 
vechi prieteni ai tăi. Îl cunoşti de mai mult timp decât pe Patch. 

— Scott mă obliga să mănânc gândaci, i-am replicat, căci începeam să-mi 
amintesc din ce în ce mai multe. 

— Iar tu nu l-ai forțat niciodată să se joace cu păpuşi Barbie? 

— Asta e cu totul altceva! 

— Astă-seară, la ora şapte! a încheiat mama pe un ton care excludea orice 
formă de protest. 

M-am grăbit să intru în laboratorul de chimie, căci mai aveam doar câteva 
secunde la dispoziție, şi m-am aşezat pe un taburet de metal, în spatele unei 
mase mari şi negre de granit, din primul rând. Trebuia să stăm câte doi la masă, 
şi tineam pumnii strânşi sperând să primesc un coleg ale cărui cunoştinţe de 
chimie să le întreacă pe ale mele, lucru care, având în vedere nivelul meu, nici nu 
era foarte greu. Eram mai degrabă romantică decât realistă şi alegeam credința 
oarbă în detrimentul logicii şi al rațiunii. Motiv pentru care eu şi ştiinţele nu ne- 
am înţeles prea bine încă de la bun început. 

Marcie Millar a intrat tacticoasă în laborator, pe tocuri, în blugi şi o bluză 
de mătase de la Banana Republic, aflată pe lista accesoriilor pe care doream să mi 
le cumpăr când reîncepea şcoala. De Ziua Muncii, bluza avea să fie pe raftul de 
produse reduse, iar eu aş fi putut să mi-o permit. Tocmai când începusem să mă 
gândesc să tai bluza de pe listă, Marcie s-a aşezat pe scaunul de lângă mine. 

— Ce s-a întâmplat cu părul tău? m-a întrebat. Ai rămas fără spumă? Sau 
fără răbdare? Un zâmbet i s-a ivit în colțul gurii. Sau poate ai alergat vreo şase 
kilometri ca să ajungi aici la timp? 


— Ce s-a întâmplat cu hai să stăm departe una de cealaltă? am replicat, 
aruncând priviri insistente spre scaunul ei, apoi spre al meu, încercând să-i 
comunic astfel că o distanţă de zece centimetri nu însemna să stăm departe una 
de alta. 

— Am nevoie de ceva de la tine. 

Am răsuflat în tăcere, încercând să-mi controlez bătăile inimii. Trebuia să- 
mi fi dat seama. 

— Uite ce e, Marcie, i-am zis, ştim amândouă că ora asta o să fie îngrozitor 
de grea. Hai să-ţi fac o favoare şi să te avertizez că asta e materia la care mă 
pricep cel mai puţin. Singurul motiv pentru care fac şcoala de vară e că am auzit 
că e mai uşor la chimie acum. Nu-ţi doreşti să fiu partenera ta. N-o să iei uşor un 
zece cu mine. 

— i se pare că stau lângă tine pentru o notă mai bună? ni-a întrerupt ea, 
dând nerăbdătoare din mână. Am nevoie de tine pentru altceva. Săptămâna 
trecută m-am angajat. 

Marcie? Angajată? 

A zâmbit afectată, şi mi-am dat seama că mi-a citit imediat gândurile, după 
expresia pe care o aveam pe chip. 

— Aranjez dosarele de la biroul principal. Unul dintre vânzătorii tatălui 
meu este căsătorit cu o secretară care lucrează acolo. Nu-ţi strică niciodată să ai 
relații. Nu că ai şti tu ceva despre asta. 

Ştiam că tatăl lui Marcie era un om important în Coldwater. De fapt, ştiam 
că dona atât de mulți bani pentru evenimente şi echipe sportive, încât avea un 
cuvânt de spus în faţa oricărui antrenor din liceu, însă aşa ceva era ridicol. 

— Din când în când, se întâmplă să mai cadă câte un dosar pe jos, şi 
atunci mai aflu câte ceva, din pură întâmplare, a continuat Marcie. 

Da, sigur. 

— De exemplu, ştiu că tu n-ai trecut încă peste moartea tatălui tău. Faci 
şedinţe cu psihologul liceului. De fapt, ştiu cam tot despre toată lumea. Cu 
excepţia lui Patch. Săptămâna trecută am observat că dosarul lui e gol. Vreau să 
ştiu de ce. Vreau să ştiu ce ascunde. 

— Ce-ţi pasă? 

— Aseară stătea la mine în parcare, în fața casei, şi se holba la fereastra 
dormitorului meu. 

— Patch stătea la tine în parcare? am întrebat, căscând ochii. 

— Ştii tu vreun alt tip care conduce un jeep Commander, se îmbracă numai 
în negru şi arată super? 

— Ai vorbit cu el? am chestionat-o, încruntată. 

— M-a văzut că îl priveam de la fereastră şi a plecat. Oare ar trebui să mă 
gândesc la un ordin de restricție? Ştiu că e dus, dar cât de dus crezi că e? 

Am ignorat-o, căci căzusem pe gânduri şi digeram informațiile. Patch? La 
Marcie acasă? Probabil că asta făcuse după ce plecase de la mine. După ce îi 
spusesem că îl iubesc, iar el dăduse înapoi. 

— Nici o problemă, a zis Marcie, îndreptându-şi spatele. Există şi alte 
metode de a afla lucruri. De exemplu, de la administraţie. Presupun că o să fie 
surprinşi să găsească un dosar şcolar gol. Nu aveam de gând să spun nimic, dar 
pentru propria mea siguranţă... 

Nu mă temeam că Marcie avea de gând să se ducă la administraţie. Patch 
putea să-şi poarte de grijă. Dar mă îngrijora seara de dinainte. Patch plecase 
brusc, susținând că avea ceva de făcut, însă mie îmi venea greu să cred că 
avusese treabă tocmai în parcarea lui Marcie. Era mult mai uşor să accept că 


plecase pentru că spusesem ce spusesem. 

— Sau la poliție, a continuat Marcie, lipindu-şi uşor degetul de buze. Un 
dosar şcolar gol pare aproape ilegal. Cum s-a înscris Patch la şcoală? Pari 
supărată, Nora. Am descoperit oare ceva? În timp ce spunea aceste cuvinte, pe 
chip i-a apărut o expresie surprinsă de încântare. Am descoperit, nu-i aşa? 
Povestea nu se încheie aici. 

Mi-am aţintit privirea rece asupra ei. 

— Pentru o persoană care ne-a făcut să înțelegem cât se poate de clar că 
viața ei este net superioară celei a oricărui alt elev al acestei şcoli, ţi-ai cam făcut 
un obicei din a analiza fiecare aspect al vieților noastre plictisitoare şi inutile. 

Zâmbetul de pe chipul lui Marcie a dispărut. 

— N-aş fi nevoită dacă ați dispărea din calea mea. 

— Calea ta? Şcoala asta nu-ți aparține. 

— Nu-mi vorbi aşa, a replicat Marcie, dând din cap neîncrezătoare. De fapt, 
nu-mi vorbi deloc! 

— Nici o problemă, am spus, ridicând mâinile în semn de cedare. 

— Şi, că tot veni vorba, hai, mişcă-te! 

M-am uitat în jos, înspre scaunul meu, nevenindu-mi să cred ce tocmai 
auzisem. 

— Eu am fost prima aici. 

Imitându-mă, Marcie şi-a ridicat şi ea mâinile. 

— Nu-i problema mea. 

— Nu mă mişc. 

— Iar eu nu stau lângă tine. 

— Mă bucur să aud asta. 

— Mişcă-te! a poruncit Marcie. 

— Nu. 

S-a auzit clinchetul clopoţelului şi, în momentul în care țârâitul lui strident 
s-a oprit, ne-am dat amândouă seama că în sala de clasă se lăsase liniştea. M-am 
uitat în jurul meu şi am simțit că mi se strânge stomacul când am văzut că toate 
celelalte scaune din clasă erau ocupate. 

Domnul Loucks s-a aşezat pe culoarul din dreapta mea, fluturând o foaie 
de hârtie. 

— Am aici un tabel necompletat cu locurile din clasă, a spus el. Fiecare 
dintre aceste dreptunghiuri corespunde unui pupitru din sală. Scrieţi-vă numele 
în dreptul dreptunghiului care corespunde locului vostru şi dați lista mai 
departe. 

A trântit tabelul pe masa din dreptul meu. 

— Sper să vă placă partenerii pe care vi i-aţi ales, a continuat el. O să 
petreceți opt săptămâni împreună. 

La prânz, când ora s-a terminat, am mers cu Vee la Enzo, cafeneaua 
noastră preferată, unde puteam bea fie frappe, fie latte machiatto, în funcţie de 
anotimp. Simţeam cum soarele îmi ardea fața în timp ce traversam parcarea, şi 
exact atunci l-am văzut. Un Volkswagen Cabriolet decapotabil, pe geamul căruia 
era lipit următorul afiş: „De vânzare 1.000 $“. 

— Salivezi, a zis Vee, închizându-mi gura cu degetul. 

— N-ai cumva o mie de dolari să-mi împrumuţi? 

— N-am nici măcar cinci. Puşculița mea este oficial anorexică. 

Am oftat plină de dorință în direcția maşinuței. 

— Am nevoie de bani. Am nevoie de o slujbă. 

Mi-am închis ochii imaginându-mi cum ar fi fost să stau la volanul maşinii 


respective, cu capota trasă şi cu vântul fluturându-mi prin bucle. Dacă ar fi fost 
a mea, n-ar mai fi trebuit să cer niciodată nimănui să mă ducă undeva. Aş fi fost 
liberă să merg oriunde aş fi dorit. 

— Da, dar, dacă îţi iei o slujbă, va trebui să munceşti cu adevărat. Adică, 
eşti sigură că vrei să-ți strici toată vara lucrând pe doi bani? Ai putea să te 
speteşti muncind sau mai ştiu eu ce... 

Am căutat o bucată de hârtie prin ghiozdan şi am notat numărul trecut pe 
afiş. Poate că aş fi reuşit să-l conving pe proprietar să mai scadă prețul cu vreo 
două sute. Între timp, am mai adăugat pe lista de lucruri pe care trebuia să le fac 
neapărat în acea după-amiază şi să caut pe internet o slujbă cu jumătate de 
normă. O slujbă însemna mai puțin timp petrecut cu Patch, dar, în acelaşi timp, 
şi transport privat. Oricât de mult l-aş fi iubit pe Patch, părea mai mereu 
ocupat... cu ceva. Ceea ce însemna că nu puteam să mă bazez pe el când venea 
vorba să mă ducă undeva. 

Când am ajuns la Enzo, eu şi Vee am comandat frappe-uri şi salată picantă 
cu nuci pecan, după care ne-am aşezat la masă cu mâncarea în față. În ultimele 
săptămâni, Enzo suferise modificări serioase ca să ajungă în ton cu secolul XXI, 
iar în Coldwater exista acum primul salon de internet de lux. Având în vedere că 
acasă aveam de şase ani acelaşi computer, eram chiar încântată de chestia asta. 

— Nu ştiu tu, dar eu sunt pregătită pentru vacanţă, a zis Vee, aşezându-şi 
ochelarii de soare pe vârful capului. Mai am opt săptămâni de spaniolă. Adică 
mai multe decât îmi doresc. Distracţie, de asta avem nevoie! Ne trebuie ceva care 
să ne abată gândul de la perioada asta nesfârşită de educaţie de calitate care ne 
aşteaptă. Trebuie să mergem la cumpărături. Portland, fii pe fază că venim! La 
Macy o să fie reduceri mari. Am nevoie de pantofi, de rochii şi de un parfum nou. 

— De abia ţi-ai cumpărat haine! De două sute de dolari. Mamei tale o să i 
se facă rău când o să primească extrasul de cont. 

— Da, dar trebuie să-mi fac un prieten. lar ca să-ţi faci un prieten trebuie 
să arăţi bine. Nu strică nici să miroşi bine. 

— Te gândeşti la cineva anume? am întrebat, muşcând o felie de pară. 

— Da, mă gândesc la cineva anume. 

— Te rog... spune-mi că nu e Scott Parnell. 

— Scott cine? 

— Vezi? Acum sunt fericită, am zis eu şi am zâmbit. 

— Nu am auzit de nici un Scott Parnell, dar, întâmplător, tipul pe care am 
pus ochii e sexy. Atât de sexy, că zici că nu-i adevărat. Mai sexy decât Patch. 
Hmm, poate că nu chiar atât de sexy, a continuat ea după o pauză. Nimeni nu e 
atât de sexy. Serios acum, o să ne plictisim groaznic. Portland sau nimic, aş 
spune eu. 

Am deschis gura să protestez, însă Vee a fost mai rapidă: 

— Aha! Ştiu privirea asta. O să-mi spui că tu ai deja alt program. 

— Dă înapoi la faza cu Scott Parnell! 

— Când aveam cinci ani, locuia aici. 

Vee se strofoca, scanând prin mii de amintiri. 

— Făcea tot timpul în pantaloni, i-am sărit eu în ajutor. 

Ochii lui Vee au sclipit. 

— Scott-Oliță? 

— Da. Se mută înapoi în Coldwater. Mama l-a invitat la noi la cină diseară. 

— Înţeleg unde bate chestia asta, a oftat Vee, clătinând înțeleaptă din cap. 
Asta e ceea ce unii numesc „întâlneşte-ți alesul“, adică fix ce se întâmplă când 
viețile a doi posibili iubiți se intersectează. Mai ţii minte când Desi a intrat din 


greşeală în baia băieților şi l-a prins pe Ernesto la pisoar? 

— Poftim? am întrebat-o eu, oprindu-mă cu furculița undeva la jumătatea 
distanței dintre farfurie şi gură. 

— Nu mai ştii, Corazon, telenovela spaniolească? Nu? Las-o baltă! Mama ta 
vrea să-ți facă lipeala cu Scott-Oliţă. Şi asta numaidecât. 

— Nu, nu vrea. Ştie că sunt cu Patch. 

— Doar pentru că ştie nu înseamnă că e şi încântată de treaba asta. Mama 
ta o să irosească o grămadă de timp şi de energie încercând să schimbe ecuația 
amoroasă Nora plus Patch egal iubire în Nora plus Scott-Oliță egal iubire. Şi ce ar 
fi dacă Scott-Oliță s-a transformat în Scott cel Frumos! Te-ai gândit la asta? 

Nu o făcusem şi nici nu aveam de gând. Îl aveam pe Patch, eram perfect 
fericită şi nu voiam să schimb asta. 

— Putem vorbi despre ceva mai important? am propus eu, gândindu-mă că 
era timpul să schimb subiectul înainte ca această conversație să-i dea lui Vee şi 
mai multe idei nebuneşti. Cum ar fi faptul că Marcie Millar e noua mea colegă la 
chimie? 

— Târfa! 

— Se pare că acum aranjează dosarele din biroul principal şi s-a uitat la 
fişa lui Patch. 

— Tot goală e? 

— Aşa se pare, din moment ce ea vrea să-i spun tot ce ştiu despre el. 
Inclusiv ce căuta la ea în parcare noaptea trecută şi de ce se uita lung la fereastra 
de la dormitorul ei. 

La un moment dat, am auzit un zvon că Marcie îşi proptea o rachetă de 
tenis în geam când era disponibilă să ofere anumite „servicii”, dar refuzam să mă 
gândesc la asta. În fond şi la urma urmei, zvonurile sunt 90 la sută ficţiune, nu-i 
aşa? 

— Ce ştii tu? a întrebat Vee apropiindu-se de mine. 

Conversaţia noastră a fost întreruptă de o tăcere stânjenitoare. 

Nu ar trebui să existe secrete între cei mai buni prieteni. Dar există 
secrete... şi adevăruri dure. Adevăruri care te înspăimântă. Adevăruri de 
neînchipuit. lar un iubit care a fost înger căzut şi care acum a redevenit înger 
păzitor se încadrează perfect în descrierea de mai sus. 

— Îmi ascunzi ceva, a remarcat Vee. 

— Banu. 

— Ba da. 

A urmat o tăcere îndelungată. 

— I-am spus lui Patch că îl iubesc. 

Vee şi-a pus mâna la gură, însă nu mi-am putut da seama dacă încerca să- 
şi înăbuşească râsul sau vreo exclamațţie de uimire. lar asta mă făcea să mă simt 
şi mai nesigură pe mine. Era chiar atât de amuzant? Făcusem oare ceva chiar şi 
mai prostesc de cât credeam? 

— Şi el ce a spus? a întrebat prietena mea. 

Abia dacă m-am uitat la ea. 

— Atât de rău a fost? 

— Povesteşte-mi despre băiatul ăsta pe care ai pus ochii, i-am cerut 
dregându-mi glasul. Adică, e o pasiune de la distanţă sau chiar ai ajuns să 
vorbeşti cu el? 

— Dacă am vorbit cu el? a repetat Vee, prinzând aluzia. Ieri am ieşit cu el şi 
am mâncat hotdog la Skippy. A fost o întâlnire din aia pe nevăzute, dar totul a 
ieşit mai bine decât mă aşteptam. Mult mai bine. Şi, apropo, ai fi ştiut toate astea 


dacă m-ai fi sunat, în loc să te giugiuleşti non-stop cu prietenul tău. 

— Vee, eu sunt singura ta prietenă, şi nu eu ţi-am făcut lipeala. 

— Ştiu. Prietenul tău mi-a făcut-o. 

M-am înecat cu o bucată de gorgonzola. 

— Patch ţi-a făcut lipeala? 

— Da. Aşa, şi? a replicat Vee, pe un ton care tindea să devină defensiv. 

— Credeam că n-ai încredere în Patch! 

— Nici nu am. 

— Atunci? 

— Am încercat mai întâi să te sun ca să-mi spui ce părere ai, dar, repet, tu 
nu-mi mai răspunzi la telefon. 

— OK. Misiune reuşită. Mă simt de parcă aş fi cea mai îngrozitoare prietenă 
din lume. Acum, i-am cerut, zâmbindu-i complice, povesteşte-mi restul! 

— Îl cheamă Rixon şi e irlandez. Dialectul lui — sau cum îi zice - mă 
înnebuneşte. E tare sexy. E cam slăbănog, dacă te gândeşti că eu am oase mari, 
dar intenționez să slăbesc vreo zece kilograme în vara asta, aşa că situația ar 
trebui să se echilibreze până în august. 

— Rixon? Pe bune? Îl ador pe Rixon! 

De regulă, nu aveam încredere în îngerii căzuţi, dar Rixon era o excepţie. La 
fel ca în cazul lui Patch, principiile lui morale pluteau undeva la graniță, într-o 
zonă care nu era nici albă, nici neagră. Nu era perfect, dar nu era nici pe de-a- 
ntregul rău. 

Am rânjit, îndreptându-mi furculița în direcția lui Vee. 

— Nu pot să cred că ai ieşit cu el. Adică, e cel mai bun prieten al lui Patch. 
Tu îl urăşti pe Patch. 

Vee mi-a aruncat privirea ei de pisică neagră. Părul aproape că i se zbârlise. 

— Nu înseamnă absolut nimic să fii prietenul cel mai bun al cuiva. Uită-te 
la noi două, de exemplu. Nu ne asemănăm deloc. 

— Asta e minunat. Putem să ieşim împreună toți patru toată vara. 

— Lasă! Nici să nu te gândeşti! Eu nu ies cu nebunul ăla de prieten al tău. 
Nu mă interesează ce mi-ai spus, dar eu tot cred că avut ceva de-a face cu 
moartea misterioasă a lui Jules din sala de sport. 

Un nor negru s-a aşternut peste conversaţia noastră. În noaptea în care 
murise Jules, în sala de sport erau doar trei oameni, iar eu mă număram printre 
ei. Nu i-am povestit niciodată lui Vee tot ce se întâmplase, ci doar câteva lucruri, 
cât să nu mai pună întrebări, şi asta pentru siguranța ei. Şi nu aveam de gând să 
schimb ceva. 

Eu şi Vee ne-am petrecut ziua plimbându-ne de colo-colo cu maşina, 
adunând cereri de angajare de la restaurantele din zonă. Se făcuse aproape şase 
jumătate când am ajuns acasă. Mi-am aruncat cheile pe măsuţța de la intrare şi 
am verificat robotul telefonic. Primisem un mesaj de la mama. Era la magazin, 
cumpărase pâine cu usturoi, lasagna congelată şi vin ieftin şi jura cu mâna pe 
inimă că avea să ajungă acasă înaintea celor doi Parnell. 

Am şters mesajul şi am urcat scările spre dormitorul meu. Cum nu 
apucasem să fac duş de dimineaţă, iar părul mi se încreţise în timpul zilei, m-am 
gândit să mă schimb în haine curate ca să ţin sub control răul deja produs. 
Fiecare amintire pe care o aveam despre Scott Parnell era neplăcută, însă 
musafirii erau musafiri. Tocmai scosesem puloverul pe jumătate, când am auzit 
un ciocănit la uşa din față. 

Când am coborât, Patch stătea în fața mea cu mâinile în buzunare. 

De obicei l-aş fi întâmpinat sărindu-i fără rețineri în braţe. Astăzi însă m- 


am abținut. leri-seară îi mărturisisem că îl iubesc, iar el o luase la goană şi, după 
câte auzisem, se dusese direct spre Marcie. Mă încerca un sentiment amestecat 
de orgoliu rănit, furie şi lipsă de siguranță. Speram că tăcerea mea reținută avea 
să-i transmită un mesaj, să-i spună că într-un fel era tăiat de pe listă şi că 
lucrurile aveau să rămână astfel până când avea să repare cumva greşeala: fie 
să-şi ceară scuze, fie să-mi dea o explicaţie. 

— Bună, am zis eu pe un ton nepăsător. Ai uitat să suni aseară. Pe unde ai 
fost? 

— Prin zonă. Mă inviţi înăuntru? 

Nu am făcut-o. 

— Ştii... mă bucur să aud că Marcie stă prin zonă. 

Felul în care ochii lui au strălucit, uşor surprinşi, mi-a confirmat ceea ce 
nu voiam să cred: Marcie spusese adevărul. 

— Vrei să-mi spui ce se întâmplă? am continuat pe un ton ceva mai ostil. 
Vrei să-mi spui ce căutai aseară la ea acasă? 

— Pari geloasă, îngeraşule. 

Poate că doar mă tachina, dar în tonul vocii lui nu distingeam nimic 
afectuos sau glumet. 

— Poate că n-aş fi geloasă dacă nu mi-ai da motiv, i-am replicat. Ce căutai 
la ea acasă? 

— Rezolvam câte ceva. 

— Nu mi-am dat seama că tu şi Marcie aveți lucruri de rezolvat, am zis eu 
şi am ridicat din sprânceană. 

— Avem, dar nimic periculos. 

— Ai putea să dezvolți ideea? am rostit eu, iar cuvintele mele erau încărcate 
de un ton acuzator. 

— Mă acuzi de ceva? 

— Ar trebui? 

Patch se pricepea, de obicei, de minune să-şi ascundă sentimentele, însă 
acum îşi țuguia buzele. 

— Nu. 

— Dacă faptul că ai fost la ea ieri-seară nu înseamnă nimic, de ce îţi e atât 
de greu să explici ce căutai acolo? 

— Nu mi-e greu să explic, a ripostat el, măsurându-şi cu atenţie fiecare 
vorbă. Nu-ţi explic, întrucât ce făceam eu la Marcie acasă nu are nici o legătură 
cu noi. 

Cum putea să creadă că asta nu avea legătură cu noi? Marcie era persoana 
care profita de fiecare ocazie ca să mă atace şi să mă umilească. Timp de 
unsprezece ani, mă hărțuise, răspândise zvonuri îngrozitoare despre mine şi mă 
umilise în public. Cum putea să creadă că asta nu era ceva personal? Cum putea 
să creadă că eu aveam să accept pur şi simplu asta fără să pun nici o întrebare? 
Şi, mai presus de toate, nu putea să-şi dea seama că mă temeam că Marcie ar fi 
putut să se folosească de el ca să-mi facă rău? Dacă ea ar fi bănuit că el era 
măcar un pic interesat de mine, ar fi făcut orice i-ar fi stat în putință ca să-l mi-l 
fure şi să-l păstreze pentru ea. Eu n-aş fi suportat să-l pierd pe Patch, dar, dacă 
ea mi l-ar fi răpit, aş fi înnebunit de durere. 

Copleşită de sentimentul neaşteptat de teamă ce pusese stăpânire pe mine, 
am spus: 

— Să nu te întorci până n-o să fii pregătit să-mi spui ce făceai la ea acasă. 

Pierzându-şi răbdarea, Patch a intrat în casă şi a închis uşa după el. 

— N-am venit aici să mă cert. Am vrut să te anunţ că Marcie a avut nişte 


probleme azi după-amiază. 

Iar Marcie? Oare nu-şi dădea seama că răsucise suficient cuțitul în rană? 
Am încercat să-mi păstrez calmul suficient timp cât să-l las să termine fraza, deşi 
îmi doream să tip la el. 

— Ah, am spus rece. 

— A fost prinsă la mijloc când un grup de îngeri căzuţi încercau să oblige 
un nefilim să jure credință în toaleta bărbaților de la sala de biliard a lui Bo. 
Nefilimul nu avea încă şaisprezece ani, aşa că nu-l puteau obliga, dar s-au distrat 
încercând. L-au tăiat destul de rău şi i-au rupt câteva coaste. Apoi a venit Marcie. 
Băuse prea mult şi a greşit toaleta. Îngerul căzut care ţinea de şase a înjunghiat- 
o. E la spital, dar o să-i dea drumul în curând. E rănită. 

Pulsul mi-a luat-o razna şi, deşi îmi părea rău că Marcie fusese 
înjunghiată, nu voiam ca Patch să-şi dea seama de asta. 

— Dumnezeule, nefilimul e teafăr? 

Îmi aminteam vag că la un moment dat Patch îmi explicase că nu poţi 
obliga un nefilim să jure credință până când nu împlineşte şaisprezece ani. În 
plus, nici el nu mă putuse sacrifica pentru a primi propriul trup uman, fiindcă 
nu aveam şaisprezece ani. Şaisprezece ani era o vârstă foarte importantă, chiar 
crucială în lumea îngerilor şi a nefilimilor. 

Patch mi-a aruncat o privire în străfundurile căreia puteam desluşi o urmă 
infimă de dezgust. 

— Deşi Marcie era beată, e posibil să-şi amintească totuşi ce a văzut. Tu 
ştii, bineînţeles, că îngerii căzuți şi nefilimii încearcă să treacă neobservațţi, iar o 
persoană cu gura atât de mare ca Marcie n-ar putea să păstreze tăcerea. Ultimul 
lucru pe care ni l-am dori ar fi ca Marcie să spună întregii lumi ce a văzut. Ne 
ducem treburile la bun sfârşit mult mai uşor când oamenii n-au habar de 
existența noastră. Îi cunosc pe îngerii aceia căzuți. Ar face orice ca Marcie să nu 
deschidă gura, a mai zis el, iar maxilarul i s-a încleştat. 

Am simțit cum mă străbate un fior de teamă gândindu-mă la Marcie, însă l- 
am ignorat. De când îi păsa lui Patch de ceea ce i se întâmpla lui Marcie? De 
când îşi făcea el mai multe griji pentru ea decât pentru mine? 

— Mă străduiesc să simt o urmă de regret, dar se pare că tu îţi faci destule 
probleme cât pentru amândoi, i-am răspuns. Am tras de clanţă şi am deschis larg 
uşa. Poate ar trebui să vezi dacă Marcie se simte bine, dacă rana i se vindecă aşa 
cum trebuie. 

Patch mi-a smuls mâna şi a închis uşa cu piciorul. 

— Se întâmplă lucruri mult mai importante decât eu, tu şi Marcie. 

A ezitat de parcă ar fi avut mai multe de zis, dar şi-a înghițit vorbele în 
ultimul moment. 

— Eu, tu şi Marcie? De când ai început să ne bagi pe toţi trei în aceeaşi 
frază? De când înseamnă ea ceva pentru tine? m-am răstit. 

Şi-a dus mâinile la ceafă, arătând de parcă ar fi ştiut că trebuia să-şi 
aleagă cu foarte mare atenție cuvintele înainte să răspundă. 

— Spune-mi pur şi simplu la ce te gândeşti! m-am răstit eu. Dă-i drumul! 
Şi aşa e destul de rău că habar n-am ce simți, ca să nu mai vorbesc despre ce 
gândeşti! 

Patch s-a uitat împrejur, de parcă s-ar fi întrebat dacă nu cumva vorbeam 
cu altcineva. 

— Să-i dau drumul? a repetat el, de parcă nu îi venea să creadă. Poate că 
era şi puțin supărat. Ce ţi se pare că încerc să fac? Dacă te-ai calma, aş putea. 
Acum o să devii isterică, orice aş spune eu. 


— Am dreptul să fiu supărată, am ripostat, simțind cum ochii mi se 
îngustează. Nu vrei să-mi spui ce căutai aseară la Marcie acasă. 

Patch şi-a ridicat mâinile în aer. „O luăm de la capăt”, părea să zică. 

— Acum două luni, am început eu, încercând să-mi ascund tremurul vocii 
sub un ton mândru, Vee, mama, toată lumea, toți m-au avertizat că eşti genul de 
tip care priveşte fetele ca pe nişte cuceriri. Au spus că sunt încă un nume trecut 
pe lista ta, altă prostuță pe care o s-o seduci pentru propria satisfacție. Mi-au 
spus că, în momentul în care mă voi îndrăgosti de tine, o să pleci, am încheiat, 
înghițind în sec. Am nevoie să ştiu că n-au avut dreptate. 

Chiar dacă voiam să uit, îmi aminteam perfect ce se întâmplase cu o seară 
în urmă. Îmi aminteam acea scenă de umilință în cele mai mici amănunte. Îi 
declarasem că îl iubesc, iar el mă lăsase cu buza umflată. Puteam să interpretez 
tăcerea lui în o sută de feluri, dar nici unul dintre ele nu-mi mirosea a bine. 

Patch a clătinat din cap. 

— Vrei să-ți spun că s-au înşelat? Pentru că am senzația că n-o să mă 
crezi, orice aş zice. 

— Eşti la fel de implicat în relația asta cum sunt eu? 

Nu puteam să nu-l întreb asta. Văzusem cum totul se prăbuşea în jurul 
meu după cele întâmplate noaptea trecută. Mi-am dat brusc seama că habar n- 
aveam ce simțea Patch cu adevărat pentru mine. Crezusem că eram totul pentru 
el, dar nu cumva vedeam doar ce voiam să văd? Nu cumva amplificasem ceea ce 
simţea el pentru mine? L-am fixat cu privirea, pentru că nu voiam să fac discuția 
mai uşoară pentru el, nu voiam să-i dau încă o şansă să se eschiveze. Trebuia să 
ştiu. 

— Mă iubeşti? 

Nu pot să răspund la asta, a răspuns el, uimindu-mă, căci vorbea cu 
gândurile mele. 

Acesta era un dar pe care îl posedau toți îngerii, dar nu înțelegeam de ce 
alegea să-l folosească acum. 

— Trec mâine pe la tine. Să dormi bine, a adăugat el tăios, îndreptându-se 
spre uşă. 

— Când ne sărutăm, te prefaci că simți ceva? 

S-a oprit brusc, dând din nou neîncrezător din cap. 

— Dacă mă prefac? 

— Când te ating, simţi ceva? Cât de mult mă doreşti? Simţi măcar pe 
jumătate din ce simt eu pentru tine? 

Patch m-a privit tăcut. 

— Nora, a început el. 

— Vreau un răspuns sincer. 

— Din punct de vedere emoțional, da, a spus el, după un moment de 
tăcere. 

— Dar fizic nu, aşa-i? Cum pot să am o relaţie cu tine când nici măcar nu 
ştiu cât înseamnă asta pentru tine? Oare eu simt lucrurile la un cu totul alt 
nivel? Pentru că asta e impresia pe care mi-o laşi. Şi detest treaba asta, am 
adăugat. Nu vreau să mă săruți pentru că trebuie s-o faci. Nu vreau să te prefaci 
că asta înseamnă ceva pentru tine, când, de fapt, totul e o minciună. 

— O minciună? Tu te auzi ce spui? Şi-a sprijinit din nou capul de perete şi 
a râs, un râset sumbru. Mi-a aruncat o privire cu coada ochiului. Ai terminat cu 
acuzațiile? 

— Crezi că e amuzant? am ripostat, cuprinsă de un nou val de mânie. 

— Dimpotrivă! 


Înainte să apuc să mai spun ceva, s-a întors înspre uşă. 

— Sună-mă când putem să vorbim rațional. 

— Ce vrei să spui cu asta? 

— Vreau să spun că eşti nebună. Eşti imposibilă. 

— Eu sunt nebună? 

Mi-a atins uşor bărbia şi m-a sărutat repede şi apăsat. 

— Iar eu probabil că sunt nebun că accept asta. 

M-am îndepărtat de el şi mi-am frecat bărbia, plină de resentimente. 

— Ai renunțat să devii om pentru mine, şi asta primesc în schimb? Un 
prieten care hoinăreşte prin curtea lui Marcie şi nu vrea să-mi spună de ce? Un 
prieten care dă înapoi după prima ceartă? Fii atent la asta: Eşti un... nenorocit! 

Nenorocit? Vorbea din nou cu gândurile mele, iar tonul vocii lui era rece şi 
tăios. Încerc să respect regulile. Nu am voie să mă îndrăgostesc de tine. Ştim 
amândoi că nu e vorba despre Marcie aici. Aici e vorba despre ce simt eu pentru 
tine. Trebuie să mă abtin. Am ales un drum periculos. Tocmai pentru că m-am 
îndrăgostit am ajuns de la bun început să am probleme. Nu pot să fiu cu tine aşa 
cum îmi doresc. 

— De ce ai renunțat să devii om pentru mine dacă ştiai că oricum nu 
putem fi împreună? am întrebat, iar vocea îmi tremura uşor, mâinile începeau să- 
mi transpire. Ce aşteptai de la relația noastră? Ce sens are, ce sens avem noi? 

În acel moment mi-am pierdut vocea şi am înghiţit în sec fără să vreau. 

La ce mă aşteptasem de la relația mea cu Patch? La un moment dat, 
probabil că mă întrebasem unde aveam să ajungem, ce avea să se întâmple. 
Bineînţeles că îmi pusesem întrebările astea. Însă fusesem atât de speriată de 
ceea ce avea să se întâmple, încât preferasem să ignor inevitabilul. Mă amăgisem 
că relația cu Patch avea să funcţioneze pentru că, undeva, în adâncul inimii, 
simțeam că până şi cea mai scurtă clipă petrecută alături de el era mai frumoasă 
decât nimic. 

Îngeraşule. 

Mi-am ridicat privirea când l-am auzit pe Patch rostindu-mi numele în 
gând. 

Să fiu aproape de tine, fie fizic, fie emoțional, e mai bine decât nimic. N-am de 
gând să te pierd. A făcut o pauză şi, pentru prima dată de când îl cunoşteam, am 
văzut în ochii lui o urmă de îngrijorare. Dar am căzut deja o dată. Dacă le dau 
arhanghelilor vreun motiv să creadă că sunt chiar şi un pic îndrăgostit de tine, mă 
vor trimite în iad. Pentru totdeauna. 

Auzind aceste veşti, am simțit cum mi se strânge stomacul. 

— Poftim? 

Sunt un înger păzitor, cel puțin aşa mi s-a spus, însă arhanghelii nu au 
încredere în mine. Nu am privilegii, nu am intimitate. Doi dintre ei m-au luat aseară 
la o discuţie care mi-a lăsat impresia că vor să calc din nou strâmb. Nu ştiu din ce 
cauză, dar caută acum să se răzbune pe mine. Caută orice motiv să scape de mine. 
Sunt într-o perioadă de probă, şi, dacă o dau în bară, povestea mea n-o să aibă un 
final fericit. 

L-am privit fix, gândindu-mă că probabil exagera, că situația nu avea cum 
să fie atât de rea, dar, când am văzut expresia de pe chipul lui, mi-am dat seama 
că nu fusese niciodată atât de serios. 

— Ce o să se întâmple acum? m-am întrebat cu voce tare. 

În loc de răspuns, Patch a oftat. Adevărul era că lucrurile aveau să 
sfârşească prost. Oricât de mult dădeam înapoi, ne eschivam sau refuzam să 
vedem asta, într-o bună zi, nu foarte îndepărtată, destinele noastre aveau s-o ia 


pe drumuri diferite. Ce avea să se întâmple după ce terminam liceul şi plecam la 
facultate? Ce avea să se întâmple când aveam să-mi urmez visul şi să-mi găsesc o 
slujbă în cealaltă parte a țării? Ce avea să se întâmple când avea să vină vremea 
să mă căsătoresc şi să fac copii? Nu făceam nimănui o favoare dacă mă 
îndrăgosteam din ce în ce mai mult de Patch, cu fiecare zi care trecea. Oare voiam 
cu adevărat să urmez acest drum, ştiind că la capătul lui nu mă aştepta decât 
dezastrul? 

O clipă, am crezut că ştiu răspunsul — aveam să renunţ la visele mele. Era 
atât de simplu! Am închis ochii şi le-am dat drumul de parcă ar fi fost baloane 
prinse de funii lungi şi subțiri. Nu aveam nevoie de aceste vise. Nici nu aveam 
certitudinea că aveau să se îndeplinească. Şi, chiar dacă deveneau realitate, nu 
voiam să-mi petrec restul vieții în singurătate, măcinată de gândul că orice aş fi 
făcut nu însemna nimic dacă nu-l aveam pe Patch alături de mine. 

Dar apoi mi-am dat seama cu groază că nici unul din noi nu putea renunța 
la tot. Viața mea avea să continue să se îndrepte spre viitor, iar eu nu puteam 
face nimic să opresc asta. Patch avea să rămână înger pentru totdeauna. Avea să 
urmeze aceeaşi cale pe care păşise de când fusese izgonit din cer. 

— Nu putem face nimic? am întrebat. 

— Mă gândesc la asta. 

Cu alte cuvinte, nu ştia nici el. Eram încolțiți din ambele părți — pe de o 
parte, erau arhanghelii care îl presau, pe de altă parte, existenţele noastre, care 
se îndreptau în două direcții complet diferite. 

— Vreau să punem punct, am spus, ştiind că nu eram corectă, că mă 
protejam doar pe mine. 

Dar ce altă soluție aveam? Nu puteam să-i dau lui Patch ocazia să mă 
determine să mă răzgândesc. Trebuia să fac ce era mai bine pentru amândoi. Nu 
puteam să mă agăț de ce aveam, când chiar omul la care tineam cel mai mult se 
distanța cu fiecare zi care trecea. Nu puteam să-i arăt cât de mult îmi păsa, din 
moment ce asta avea să complice şi mai mult lucrurile în final. Mai presus de 
toate, nu voiam să fiu motivul pentru care Patch avea să piardă toate lucrurile 
pentru care trudise. Dacă arhanghelii căutau un motiv ca să-l alunge pentru 
totdeauna, eu doar le uşuram sarcina. 

Patch mă privea fix, de parcă încerca să-şi dea seama dacă vorbeam serios. 

— Asta îmi spui? Că vrei să punem capăt? A fost rândul tău să dai o 
explicaţie, pe care, că veni vorba, eu n-o înghit, dar acum a venit rândul meu. Ce 
ar trebui să fac? Să accept decizia ta şi să plec? 

— Nu mă poți obliga să rămân într-o relație pe care nu mi-o doresc, am 
spus, încrucişându-mi braţele şi îndepărtându-mă. 

— Putem să vorbim despre asta? 

— Dacă vrei să vorbeşti, spune-mi ce căutai la Marcie ieri-noapte. 

Însă Patch avea dreptate. Nu era vorba despre Marcie. Eram supărată şi 
speriată pentru că destinul şi împrejurările ne erau potrivnice. 

M-am întors şi am văzut că îşi cuprinsese capul cu palmele. A râs scurt, 
dar nu era nici urmă de veselie în râsul lui. 

— Dacă eu aş fi fost la Rixon ieri-noapte, te-ai fi întrebat ce căutam acolo! i- 
am replicat. 

— Nu, a răspuns, iar tonul vocii lui era atât de jos, încât părea de-a dreptul 
periculos. Eu am încredere în tine. 

Temându-mă că aveam să-mi pierd din fermitate dacă nu făceam ceva 
imediat, l-am îmbrâncit cu podul palmei, făcându-l să se dea un pas înapoi. 

— Pleacă, i-am cerut, şi pentru că mă străduiam să-mi înghit lacrimile, 


tonul vocii mele căpătase o nuanţă dură. Vreau să fac altceva cu viața mea, 
lucruri care nu te implică pe tine. Am o facultate la care vreau să merg, o să îmi 
găsesc un loc de muncă. Nu am de gând să renunţ la toate astea pentru ceva ce 
nu a fost dat să fie. 

— Asta îți doreşti cu adevărat? a întrebat Patch, tresărind. 

— Vreau să ştiu că iubitul meu simte ceva când îl sărut! 

Am regretat cuvintele acestea imediat ce mi-au ieşit pe gură. Nu voiam să-l 
rănesc; îmi doream doar ca acel moment să se sfârşească înainte să arăt ce 
simțeam cu adevărat şi să mă pufnească plânsul. Dar întrecusem măsura. Am 
văzut cum expresia i se înăspreşte. Am stat față în față, trăgând aer în piept. 

Apoi a plecat, trântind uşa după el. 

M-am sprijinit cu spatele de uşa închisă. Lacrimile îmi ardeau ochii, dar nu 
lăsam să mi se scurgă nici măcar o picătură. Adunasem înăuntrul meu prea 
multă furie şi frustrare ca să mai pot simți şi altceva. Bănuiam că peste cinci 
minute -— iar la acel gând nu am avut cum să înăbuş un hohot de plâns —, după 
ce toate acele sentimente încâlcite aveau să dispară, aveam să-mi dau cu 
adevărat seama ce făcusem şi să simt cum mi se frânge inima. 


Capitolul 3 


M-am ghemuit la piciorul patului, privind în gol. Începea să-mi treacă furia, 
dar mai că îmi doream să nu se întâmple acest lucru. Golul pe care îl lăsa în 
urmă era şi mai dureros decât furia pe care o simțisem când plecase Patch. 
Încercam să înţeleg ce se întâmplase, dar în capul meu era un haos complet. Încă 
mai auzeam replicile pe care ni le trântiserăm, ecoul lor haotic, de parcă îmi 
aminteam mai degrabă un coşmar decât o conversaţie reală. 

Mă despărțisem cu adevărat de el? Chiar îmi dorisem acea ruptură 
definitivă? Nu exista nici o cale de a păcăli destinul sau, mai degrabă, 
amenințările arhanghelilor? În loc de răspuns, am simţit cum mi se strânge 
stomacul şi mi se face greață. 

Am luat-o la fugă spre baie, am îngenuncheat deasupra toaletei, cu 
urechile vuind, gâfâind, cu respiraţia întretăiată. Ce făcusem? Nu era nimic 
definitiv, sigur nu era definitiv. A doua zi aveam să ne revedem şi totul urma să 
revină la normal. Fusese doar o ceartă. O ceartă stupidă. Nu se sfârşise totul. 
Mâine aveam să ne dăm seama cât de prosteşte ne purtaserăm şi să ne cerem 
scuze. Aveam să trecem peste asta. Aveam să ne împăcăm. 

M-am ridicat cu greu în picioare şi am deschis robinetul. Am udat un 
prosop şi mi l-am lipit de față. Încă simțeam cum mintea dădea frâu liber unui şir 
nesfârşit de gânduri, desfăşurându-le mai repede decât un ghem de lână. Mi-am 
ținut ochii strâns închişi, încercând să le opresc. 

„Dar arhanghelii?” m-am întrebat din nou. Cum puteam să am o relație 
normală cu Patch dacă ei erau tot timpul cu ochii pe noi? Am înghețat. Poate că 
se uitau chiar acum la mine. Sau la Patch, ca să-şi dea seama dacă nu cumva 
întrecuse măsura şi să caute orice motiv să-l trimită în iad, departe de mine, 
pentru totdeauna. 

Am simțit cum mă apucă iar furia. De ce nu puteau să ne lase în pace? De 
ce erau atât de chitiți să-l distrugă pe Patch? El îmi spusese că era primul înger 
căzut care îşi recăpătase aripile şi devenise un înger păzitor. Oare de asta erau 
arhanghelii supăraţi? 

Aveau oare impresia că Patch îi păcălise cumva? Sau că reuşise să ajungă 
înapoi prin înşelăciune? Oare voiau să-l pună la punct? Sau pur şi simplu nu 
aveau încredere în el? 

Am închis ochii, simțind cum o lacrimă mi se prelinge pe nas. „Retractez tot 
ce am spus“, m-am gândit eu. Îmi doream cu disperare să-l sun pe Patch, dar nu 
ştiam dacă nu cumva îl puneam în pericol. Oare arhanghelii puteau să ne asculte 
conversațiile? Cum am fi putut să purtăm o discuție sinceră dacă ei trăgeau cu 
urechea? 

Nu puteam nici să renunţ atât de repede la orgoliul meu. Nu-şi dădea 
seama că greşise la fel de mult? Începuserăm să ne certăm tocmai pentru că 
refuzase să-mi spună ce căutase cu o seară înainte la Marcie acasă. Nu eram o 
persoană geloasă, dar ştia ce relații avusesem mereu cu Marcie. Ştia că, dată 
fiind situația, s-ar fi cuvenit să-mi spună. 

Şi mai era ceva ce îmi întorcea stomacul pe dos. Patch îmi povestise că 
Marcie fusese atacată în toaleta bărbaţilor de la sala de biliard a lui Bo. Ce căuta 
Marcie la Bo? Din câte ştiam, nici un elev de la liceul Coldwater nu se ducea la 
Bo. De fapt, înainte să-l cunosc pe Patch, nici nu auzisem de localul acesta. Să fi 
fost o coincidenţă că, după ce Patch se holbase la fereastra dormitorului lui 


Marcie, ea îşi făcuse apariția la Bo? Patch îmi zisese că avea o socoteală de 
încheiat cu ea, dar ce însemna asta? Iar Marcie, printre altele, era seducătoare şi 
convingătoare. Nu numai că nu concepea să fie refuzată, ea nu accepta nici un 
răspuns care nu îi era pe plac. 

Ce ar fi fost dacă, de această dată, l-ar fi vrut pe... Patch? 

Un ciocănit puternic la uşa din față m-a trezit din starea de vis. 

Mi-am făcut loc prin mormanul de perne de pe pat, am închis ochii şi am 
sunat-o pe mama. 

— A venit familia Parnell! 

— Ah! Sunt la semafor, pe Walnut! Ajung în două minute. Pofteşte-i 
înăuntru! 

— De abia dacă îl mai ţin minte pe Scott, iar pe mama lui nu mi-o amintesc 
deloc. O să-i poftesc înăuntru, dar nu stau la taclale cu ei. O să stau la mine în 
cameră până ajungi acasă. 

Am încercat să vorbesc astfel încât să nu-şi dea seama că era ceva în 
neregulă, căci nu mă puteam încrede în mama. Ea îl ura pe Patch. Nu mi-ar fi 
împărtăşit sentimentele. Nu aş fi putut suporta să aud bucuria şi uşurarea din 
vocea ei. Nu acum. 

— Nora! 

— Bine! O să vorbesc cu ei, am zis eu, apoi am închis şi am azvârlit 
telefonul. 

Am tras de timp, coborând agale până la uşa din față, şi am descuiat fără 
grabă. Tipul care stătea în pragul uşii era înalt şi bine făcut — îmi puteam da 
seama de asta căci tricoul, care făcea ostentativ reclamă la sala de sport 
Platinium din Portland, îi venea ca turnat. În lobul urechii drepte avea un cercel 
de argint, iar blugii Levi's îi atârnau periculos de jos. Purta o şapcă roz de 
baseball cu imprimeu hawaiian care parcă tocmai fusese luată de pe raftul unui 
magazin de mâna a doua. Poate se voia o glumă pe care puţini ar fi înțeles-o. lar 
ochelarii lui de soare îmi aminteau de Hulk Hogan. În ciuda acestor amănunte, 
avea un anume farmec băiețesc. 

— Tu trebuie să fii Nora, a zis el, ridicându-şi colțurile gurii. 

— Iar tu, Scott. 

A păşit înăuntru şi şi-a scos ochelarii de soare. A scrutat din priviri holul 
care dădea în bucătărie şi în sufragerie. 

— Unde-i maică-ta? 

— Pe drum spre casă, cu mâncarea. 

— Ce mâncăm? 

Nu-mi plăcea că folosea pluralul. Nu exista un „noi“. Exista familia Grey şi 
familia Parnell. Două entități diferite, care, întâmplător, într-o seară, împărțeau o 
masă. 

Când a văzut că nu răspund, a continuat: 

— Coldwater e un pic mai mic decât oraşele cu care sunt eu obişnuit. 

Mi-am încrucişat mâinile la piept. 

— Şi aici e şi un pic mai frig decât în Portland. 

M-a măsurat din cap până în picioare, după care a schițat un zâmbet. 

— Am băgat de seamă. 

M-a urmat până în bucătărie şi a tras de uşa frigiderului. 

— Bere ai? 

— Ce? Nu! 

Uşa de la intrare era încă deschisă, iar de afară se auzeau voci. Mama a 
trecut pragul, cărând două pungi maro de hârtie. O femeie rotofeie, tunsă scurt, 


cu părul vâlvoi şi machiaj strident, a urmat-o înăuntru. 

— Nora, ţi-o prezint pe Lynn Parnell, a ciripit mama. Lynn, ea este Nora. 

— Vai, vai, a exclamat doamna Parnell, bătând din palme. Arată exact ca 
tine, Blythe, nu-i aşa? Şi uite ce picioare! Sunt mai lungi ca bulevardul Las 
Vegas. 

— Ştiu că nu e un moment potrivit, am intervenit, dar nu mă simt foarte 
bine, aşa că o să mă duc să mă întind... 

M-am oprit, văzând privirea întunecată pe care mi-a aruncat-o mama. Am 
străfulgerat-o la rândul meu cu o privire plină de reproşuri. 

— Scott a crescut mare, nu-i aşa, Nora? a întrebat ea. 

— Da, eşti foarte atentă la detalii. 

Mama a aşezat pungile pe masa de la bucătărie şi i s-a adresat lui Scott: 

— Eu şi Nora ne aduceam cu nostalgie aminte azi-dimineaţă de toate 
lucrurile pe care le făceați voi doi. Nora mi-a spus că încercai să o convingi să 
mănânce gândaci. 

— Da, obişnuia să-i ardă cu lupa, am adăugat eu, înainte ca el să apuce să 
se apere, şi nu încerca să mă convingă să-i mănânc. Se aşeza pe mine şi mă ţinea 
de nas până când nu mai aveam aer şi trebuia să deschid gura. Atunci mi-i vâra 
cu forța. 

Mama şi doamna Parnell şi-au aruncat câte o privire scurtă. 

— Scott a fost întotdeauna foarte convingător, a zis repede doamna Parnell. 
Poate să convingă oamenii să facă lucruri la care nici măcar nu au visat. Este 
talentat la asta. M-a convins să-i cumpăr un Ford Mustang din 1966, nou-nouţ. 
Bineînţeles că m-a prins într-un moment bun, căci mă simțeam foarte vinovată 
din cauza divorțului. Mda. Cum spuneam, Scott făcea probabil cei mai buni 
gândaci prăjiți din cartier. 

Toţi s-au uitat la mine, aşteptând confirmarea. 

Nu-mi venea să cred că discutam despre asta de parcă ar fi fost un subiect 
perfect normal de conversaţie. 

— Deci, a început Scott, scărpinându-se pe piept. Bicepsul i se încorda, şi 
probabil că era tare conştient de acest lucru. Ce mâncăm? 

— Lasagna, pâine cu usturoi şi salată cu gelatină, l-a informat mama 
zâmbind. Nora a făcut salata. 

— Da? am întrebat, căci aflam lucruri noi. 

— Tu ai cumpărat cutiile de gelatină, mi-a amintit ea. 

— Asta nu prea contează. 

— Nora a făcut salata, l-a asigurat mama pe Scott. Cred că totul este gata. 
Hai să mâncăm! 

După ce ne-am aşezat la masă, ne-am unit mâinile, iar mama a 
binecuvântat mâncarea. 

— Spune-mi, ce apartamente sunt în zonă? a întrebat doamna Parnell, 
tăind lasagna şi punând prima felie în farfuria lui Scott. Cât aş plăti pentru un 
apartament cu două dormitoare şi două băi? 

— Depinde de cât de modern este, a răspuns mama. Aproape toate clădirile 
din partea asta a oraşului au fost construite înainte de 1900, şi asta se vede. 
Când ne-am căsătorit, eu şi Harrison am căutat câteva apartamente mai ieftine 
cu două dormitoare, dar de fiecare dată era ceva în neregulă: găuri în pereți, 
probleme cu gândacii sau distanța prea mare până la parc. Din moment ce eram 
însărcinată, am decis că aveam nevoie de mai mult spaţiu. Casa asta era pe piață 
de optsprezece luni, şi am reuşit să obținem o ofertă pe care am considerat-o prea 
bună ca să fie adevărată, a spus ea uitându-se de jur împrejur. Eu şi Harrison 


aveam de gând să o renovăm complet, dar... ei bine, apoi, după cum ştiţi... 

Mama şi-a plecat capul. 

— Îmi pare rău pentru tatăl tău, Nora, a zis Scott, dregându-şi glasul. Îmi 
amintesc că m-a sunat tata în noaptea în care s-a întâmplat. Eu lucram la câteva 
străzi distanţă, într-un magazin de cartier. Sper să-l prindă pe ucigaş, oricine o fi 
fost. 

Am încercat să-i mulțumesc, însă cuvintele mi se blocaseră undeva în 
gâtlej. Nu voiam să vorbesc despre tata. Durerea amară pe care o lăsase în urmă 
despărțirea de Patch mi-era de ajuns. Unde era acum? Oare îl măcinau regretele? 
Oare înțelegea cât de mult îmi doream să retractez tot ce spusesem? M-am 
întrebat deodată dacă nu cumva îmi dăduse vreun mesaj şi mi-am dorit să-mi fi 
adus telefonul jos, în sufragerie. Dar cât de multe ar fi putut să spună printr-un 
SMS? Puteau oare arhanghelii să citească mesajele? Cât de multe puteau să 
vadă? Oare erau peste tot? Îmi puneam toate aceste întrebări şi mă simțeam 
foarte vulnerabilă. 

— Spune-ne, Nora, a reluat doamna Parnell, cum este viața în Coldwater. 
Scott a făcut wrestling în Portland. Echipa lui a câştigat regionalele în ultimii trei 
ani. Echipa de wrestling de aici e bună de ceva? Eram sigură că a luptat şi 
împotriva celor din Coldwater, dar apoi Scott mi-a reamintit că echipa voastră 
este în grupa C. 

Am reuşit cu greu să îndepărtez ceața care plana în jurul gândurilor mele. 
Aveam echipă de wrestling? 

— Nu ştiu mare lucru despre wrestling, am răspuns fără entuziasm, dar 
echipa de baschet a ajuns la regionale o dată. 

Doamna Parnell s-a înecat cu o gură de vin. 

— O dată? a întrebat ea, aruncând priviri când spre mine, când spre 
mama, cerând parcă o explicaţie. 

— Avem o poză cu echipa în fața biroului principal, am spus. După cum 
arată, cred că a fost făcută acum mai bine de şaizeci de ani. 

— Acum şaizeci de ani? a repetat doamna Parnell căscând ochii şi 
tamponându-şi gura cu şervețelul. E ceva în neregulă cu şcoala? Cu antrenorul? 
Cu responsabilul pentru activitatea sportivă? 

— Nu-i bai, a intervenit Scott. Oricum îmi iau un an de pauză. 

— Dar tu adori wrestlingul, a replicat doamna Parnell, trântind furculița în 
farfurie. 

Scott şi-a umplut gura cu o altă îmbucătură de lasagna şi a ridicat 
indiferent din umeri. 

— Şi este ultimul tău an. 

— Aşa, şi? a întrebat Scott cu gura plină. 

Doamna Parnell şi-a pus coatele pe masă şi s-a aplecat înspre el. 

— Aşa, şi? N-o să intri la facultate cu notele tale, tinere. Singura ta şansă 
în momentul acesta, şi aşa târziu, este să fii acceptat de un colegiu public. 

— Am alte lucruri pe care vreau să le fac. 

A ridicat din sprâncene. 

— Oh! Cum ar fi să repețţi isprăvile de anul trecut? a întrebat ea, şi, de 
îndată ce a scos acele cuvinte pe gură, am văzut o licărire de frică în ochii ei. 

Scott a mestecat un pic mâncarea, după care a înghițit. 

— Îmi dai salata, Blythe? 

Mama i-a pasat bolul cu salată doamnei Parnell, care l-a aşezat în dreptul 
lui Scott cu mai multă grijă decât ar fi fost necesar. 

— Ce s-a întâmplat anul trecut? a întrebat mama, rupând tăcerea 


tensionată. 

Doamna Parnell a dat din mână ca şi cum nu ar fi fost nimic important. 

— Ah, ştii şi tu cum este. Scott a avut nişte probleme, chestii la ordinea 
zilei. Nimic deosebit, lucruri prin care trece orice mamă de adolescent, a spus ea 
râzând, însă vocea îi era din ce în ce mai slabă. 

— Mamă, a zis Scott, pe un ton ce suna mai degrabă a amenințare. 

— Ştii cum sunt băieţii, a continuat doamna Parnell să pălăvrăgească, 
gesticulând cu furculița. Nu prea gândesc. Trăiesc momentul. Sunt nechibzuit. 
Fii fericită că ai o fată, Blythe. Oh, Doamne! Îmi plouă în gură când mă uit la 
pâinea aia cu usturoi, îmi dai o felie? 

— Ar fi trebuit să-mi ţin gura, a murmurat mama, întinzându-i pâinea. Nici 
nu vă dați seama cât de fericită sunt că v-aţi întors în Coldwater. 

Doamna Parnell a dat cu putere din cap. 

— Şi noi ne bucurăm că ne-am întors, teferi şi nevătămați. 

Am făcut o pauză din mâncat, uitându-mă când la Scott, când la doamna 
Parnell, încercând să-mi dau seama ce se petrecea. Băieţii erau băieți, asta 
puteam să cred. Ce nu credeam însă era faptul că doamna Parnell pretindea, 
oarecum speriată, că problemele fiului ei intrau în categoria problemelor tipice ale 
adolescenților. Iar faptul că Scott supraveghea îndeaproape fiecare cuvânt pe care 
ea îl scotea nu mă ajuta să-mi schimb părerea. 

Dându-mi seama că povestea era mult mai complicată decât voiau să 
recunoască, mi-am pus o mână pe inimă şi am spus: 

— O, Doamne, Scott, doar nu ai bătut noaptea străzile, furând semne de 
circulație ca să le atârni în dormitor, nu? 

Doamna Parnell a izbucnit într-un râs sincer, aproape uşurată. Bingo! 
Beleaua în care reuşise să intre Scott nu era ceva atât de nevinovat ca furtul de 
semne de circulație. Nu aveam cincizeci de dolari, dar, dacă aş fi avut, i-aş fi 
pariat pe toți pe simpla bănuială că problema lui Scott nu era una obişnuită. 

— Ei bine, a spus mama, cu un zâmbet în colțul gurii, orice ar fi fost, acum 
e de domeniul trecutului. Oraşul acesta este un loc minunat pentru un nou 
început. Te-ai înscris la cursuri, Scott? Locurile se ocupă repede la unele dintre 
ele, în special la cele pentru avansați. 

— Avansaţi, a repetat Scott, pufnind amuzat pe nas. Avansaţi? Nu te 
supăra, dar nu ţintesc atât de sus. Mama mea, a întins mâna înspre ea, 
scuturând-o de umeri într-un fel un pic prea dur ca să fie prietenos, a fost 
îndeajuns de bună încât să precizeze că n-o să intru la facultate pe baza notelor 
mele. 

Pentru că nu voiam să se ivească ocazia să îndepărtăm subiectul discuţiei 
de vechile probleme ale lui Scott, am spus: 

— Oh, haide, Scott, mor de curiozitate. Ce e cu trecutul tău? Ce poate fi 
atât de îngrozitor încât să nu vrei să le spui nici măcar unor prieteni vechi? 

— Nora..., a început mama. 

— Ai condus beat? Ai furat o maşină? 

Pe sub masă, am simțit cum mama îşi trânteşte piciorul peste al meu. Mi-a 
aruncat o privire aspră, de parcă mi-ar fi spus: „Ce e cu tine?” 

Scott s-a ridicat numaidecât, hârşâindu-şi scaunul de podea. 

— Baia, a făcut el, aranjându-şi gulerul tricoului. Am indigestie. 

— La capătul scărilor, i-a arătat mama, cerându-şi parcă scuze. 

De fapt, îşi cerea scuze pentru comportamentul meu, când ea pusese la 
cale acea întâlnire ridicolă. Orice persoană cât de cât receptivă şi-ar fi putut da 
seama că scopul acelei cine nu era de a sta la masă cu nişte prieteni vechi. Vee 


avea dreptate — asta era o lipeală. Ei bine, aveam veşti pentru maică-mea. Eu şi 
Scott? În nici un caz! 

După ce Scott a ieşit, doamna Parnell a zâmbit larg, de parcă ar fi încercat 
să şteargă cu buretele ultimele cinci minute şi să o ia de la capăt. 

— Deci, spune-mi, a întrebat ea un pic cam prea binedispusă, Nora are 
prieten? 

— Nu, am spus în acelaşi timp în care mama a zis „un fel de“. 

— Nu prea pricep, a zis doamna Parnell, mestecând lasagna şi privindu-ne 
pe rând. 

— Îl cheamă Patch, a precizat mama. 

— Ciudat nume, a mustăcit doamna Parnell. Oare ce a fost în capul 
părinților lui? 

— E o poreclă, i-a explicat mama. Patch se bate mai mereu. De asta trebuie 
mereu peticit. 

Doamna Parnell a clătinat din cap. 

— Cred că e numele unei găşti. Toate găştile folosesc porecle: Cuţitarul, 
Criminalul, Schilodul, Satârul, Secera, Peticul. 

— Patch nu face parte dintr-o gaşcă, am intervenit dându-mi ochii peste 
cap. 

— Asta crezi tu, a spus doamna Parnell. Găştile sunt organizațiile 
criminalilor din oraş, nu-i aşa? Ăştia sunt nişte gândaci care nu-şi fac apariția 
decât noaptea. 

A tăcut, şi mi s-a părut că a aruncat o privire în direcția scaunului gol al 
lui Scott. 

— Vremurile se schimbă. Acum două săptămâni, am văzut un episod din 
Lege şi Ordine despre o nouă specie de găşti de bogătani de la periferie. Le 
spuneau frății secrete sau societăți de sânge, o prostie din asta, dar de fapt 
înseamnă acelaşi lucru. Am crezut că era vorba despre obişnuitele filme exagerate 
de rahat de la Hollywood, însă tatăl lui Scott mi-a zis că vede din ce în ce mai des 
lucruri din astea. El ar trebui să ştie, că doar e polițist... 

— Soţul tău e polițist? am întrebat. 

— Fostul soț, să putrezească în iad! 

Ajunge. Vocea lui Scott a plutit prin holul întunecat, iar eu am tresărit. 
Tocmai eram pe punctul de a mă întreba dacă se dusese la baie sau dacă stătuse 
în dreptul sufrageriei, trăgând cu urechea, când mi-am dat seama că nu vorbise 
cu voce tare. De fapt... 

Eram destul de sigură că vorbise cu... cu gândurile mele. Nu. Nu cu ale 
mele. Cu ale mamei lui. Şi, nu ştiu cum, eu îl auzisem. 

Doamna Parnell şi-a ridicat mâinile în sus. 

— Am spus doar să putrezească în iad, nu retractez cuvintele. Asta simt. 

— Am zis să taci! 

Vocea lui Scott era stranie, joasă. 

Mama s-a întors de parcă abia acum băgase de seamă că Scott intrase în 
cameră. Am clipit uimită, nevenindu-mi să cred. Nu aş fi avut cum să-l aud 
adresându-se gândurilor ei. Adică, Scott era om... Nu-i aşa? 

— Aşa vorbeşti tu cu mama ta? a întrebat doamna Parnell, atenționându-l 
cu degetul arătător. 

Dar mi-am dat seama că făcea asta mai mult de ochii noştri decât pentru 
a-l pune pe Scott la punct. 

A continuat să o privească tăios preț de o secundă, după care s-a îndreptat 
spre uşa de la intrare, trântind-o după el. 


Doamna Parnell s-a şters la gură, pătând şerveţelul cu ruj roz. 

— Partea proastă a divorțului, a oftat ea îndelung. Scott nu avea ieşiri 
înainte. Bineînțeles, poți pune asta pe seama faptului că e în creştere şi că 
seamănă din ce în ce mai mult cu taică-său. Ei, bine! Acesta este un subiect 
neplăcut şi complet nepotrivit pentru cină. Patch face wrestling, Nora? Fac pariu 
că Scott ar putea să-l înveţe câte ceva. 

— Joacă biliard, am spus, lipsită de inspirație. 

Nu aveam nici un chef să vorbesc despre Patch. Nu aici, nu acum. Nu în 
momentul în care numai la auzul numelui lui am simţit cum mi se pune un nod 
în gât. Mi-am dorit mai mult ca orice să-mi fi adus telefonul la masă. Nu mai 
eram nici pe jumătate atât de nervoasă, ceea ce însemna că şi Patch se mai 
calmase. Mă iertase oare suficient cât să-mi dea un telefon sau un mesaj? 
Lucrurile erau încurcate, dar trebuia să existe o soluție. Situaţia nu era atât de 
întunecată pe cât părea. Aveam să rezolvăm cumva lucrurile. 

— Biliard. Uite un sport autentic din Maine, a zis doamna Parnell şi a dat 
din cap aprobator. 

— Joacă biliard în saloane de biliard, a corectat-o mama, puţin speriată. 

Doamna Parnell şi-a înălțat capul de parcă nu ar fi fost sigură că a auzit 
bine. 

— Vizuini ale găştilor, a vorbit ea în cele din urmă. Ți-am zis de episodul 
din Lege şi Ordine pe care l-am văzut? Nişte tineri avuți, din clasa superioară, îşi 
administrau cluburile de biliard din cartier de parcă ar fi fost cazinouri din Las 
Vegas. Ai face bine să-l supraveghezi îndeaproape pe Patch ăsta al tău, Nora. Ar 
putea să aibă o parte ascunsă. O parte întunecată. 

— Nu e în nici o gaşcă, i-am spus, având impresia că-i repetam asta a mia 
oară, dar încercând totuşi să păstrez tonul politicos. 

Dar, de îndată ce am rostit acel răspuns, mi-am dat seama că nu aveam 
cum să ştiu sigur dacă Patch fusese vreodată într-o gaşcă. Un grup de îngeri 
căzuți puteau fi o gaşcă? Nu ştiam prea multe despre trecutul lui, în special 
despre lucrurile pe care le făcuse înainte să mă cunoască pe mine... 

— Rămâne de văzut, a zis doamna Parnell, neîncrezătoare. Rămâne de 
văzut. 

O oră mai târziu, terminaserăm de mâncat, spălaserăm vasele, doamna 
Parnell plecase în cele din urmă să-l caute pe Scott, iar eu mă retrăsesem în 
camera mea. Mobilul meu zăcea pe jos, cu ecranul în sus, arătându-mi că nu 
primisem mesaje sau apeluri noi. 

Îmi tremurau buzele, şi mi-am lipit podul palmei de ochi pentru a opri 
lacrimile care începeau să-mi încețoşeze privirea. Ca să încetez să mai rumeg 
toate lucrurile îngrozitoare pe care i le spusesem lui Patch, am încercat să caut o 
cale să repar ce făcusem. Arhanghelii nu ne puteau interzice să ne vedem sau să 
vorbim - nu atâta timp cât Patch era îngerul meu păzitor. Trebuia să rămână în 
viața mea. Continuam să facem ceea ce făcusem dintotdeauna. În câteva zile, 
după ce aveam să trecem peste prima ceartă adevărată, lucrurile aveau să revină 
la normal. Şi cui îi păsa de viitorul meu? Puteam să rezolv chestiile astea mai 
târziu. Nu trebuia să-mi planific toată viața în clipa asta. 

Dar era ceva care nu avea sens. Eu şi Patch ne manifestaserăm afecțiunea 
în public în ultimele două luni, fără să ne abţinem de la nimic. Aşa că de ce îşi 
făcea probleme abia acum în privința arhanghelilor? 

Mama şi-a vârât capul pe uşa camerei mele. 

— Mă duc să cumpăr câteva lucruri pentru călătoria mea de mâine. Mă 
întorc repede. Ai nevoie de ceva? 


Am băgat de seamă că nu îl mai adusese pe Scott în discuţie ca posibil 
iubit. După ce auzise despre trecutul lui întunecat, îi mai pierise dorința de a face 
lipeli. 

— Nu, de nimic, dar mersi. 

A dat să tragă uşa după ea, dar s-a oprit. 

— Într-un fel, avem o problemă. I-am zis în treacăt lui Lynn că nu ai 
maşină. S-a oferit să-i ceară lui Scott să te ducă mâine cu maşina la şcoală. l-am 
spus că nu e nevoie, însă cred că ea s-a gândit că zic doar aşa, ca să nu-l 
scoatem pe Scott din casă. A spus că ai putea să te revanşezi dacă i-ai face mâine 
un tur al oraşului. 

— Vee mă duce la şcoală. 

— l-am spus asta, dar nu vrea să accepte un răspuns negativ. Ar fi mai 
bine dacă i-ai explica tu lui Scott cum stau lucrurile. Mulțumeşte-i că s-a oferit, 
dar spune-i că are cine să te ducă. 

Exact ce îmi doream. Să continui să vorbesc cu Scott. 

— Mi-ar plăcea să te ducă Vee în continuare la şcoală, a adăugat ea în 
şoaptă. De fapt, dacă Scott trece pe aici săptămâna asta, cât timp sunt eu plecată 
din oraş, poate ar fi mai bine să te ţii departe de el. 

— N-ai încredere în el? 

— Nu îl cunoaştem prea bine, a precizat ea, cu prudenţă. 

— Dar eu şi Scott am fost cei mai buni prieteni, nu-ți mai aminteşti? 

— Asta a fost demult, lucrurile se schimbă, mi-a spus ea, privindu-mă 
înțelegătoare. 

Exact asta îi zisesem şi eu. 

— Aş vrea doar să ştiu un pic mai multe despre Scott înainte să începi să 
petreci mai mult timp cu el, a continuat ea. Când mă întorc, o să văd ce pot afla. 

Ei bine, lucrurile chiar că luaseră o cotitură neaşteptată. 

— Ai de gând să încerci să afli lucruri murdare despre el? 

— Eu şi Lynn suntem prietene bune. E foarte stresată acum. Poate o să 
aibă nevoie de cineva cu care să vorbească. A făcut un pas spre şifonierul meu, 
şi-a turnat puţină cremă în palme şi şi-a frecat mâinile una de cealaltă. Dacă o să 
pomenească şi despre Scott, o să fiu atentă. 

— Dacă asta te ajută în vreun fel, să ştii că şi mie mi s-a părut că s-a 
purtat ciudat la cină. 

— Părinţii lui divorțează, a replicat ea, pe un ton la fel de prudent şi de 
neutru. Sunt sigură că trece printr-un calvar. E greu să pierzi un părinte. 

Mie-mi spui! 

— Licitaţia se termină vineri după-amiază, aşa că ar trebui să ajung acasă 
până la ora cinei. Vee doarme aici mâine-noapte, nu-i aşa? 

— Exact, am spus, amintindu-mi că trebuia să discut asta cu Vee, dar nu- 
mi închipuiam că avea să fie o problemă. Apropo, mă gândesc să-mi găsesc ceva 
de lucru. 

Era mai bine s-o anunț direct, mai ales că, dacă aş fi avut puţin noroc, mi- 
aş fi găsit de lucru până să se întoarcă ea acasă. 

— De unde ţi-a venit ideea asta? a întrebat ea uimită. 

— Am nevoie de o maşină. 

— Credeam că pe Vee nu o deranjează să te ducă. 

— Mă simt ca un parazit. 

Nici măcar nu puteam să alerg până la magazin să-mi iau tampoane fără să 
o sun pe Vee. Şi, faza cea mai rea, fusesem cât pe ce să mă las dusă de dimineaţă 
la şcoală de Marcie Millar. Nu voiam s-o asaltez pe mama cu cereri inutile, mai 


ales că eram cam strâmtorate, dar nu voiam nici să mai trec o dată prin ce 
trecusem azi. Tânjeam după o nouă maşină de când vânduse mama Fiatul, şi, 
după ce văzusem Volkswagenul ăla după-amiază, mă hotărâsem să fac ceva. Să- 
mi plătesc eu însămi maşina părea să fie un compromis bun. 

— Nu crezi că, dacă ai avea o slujbă, ai neglija şcoala? a întrebat mama, iar 
din tonul ei mi-am dat seama că nu era pornită împotriva ideii. Şi nici nu m-aş fi 
aşteptat să fie. 

— Mă duc la un singur curs. 

— Da, dar este chimie. 

— Nu te supăra, dar cred că pot face două lucruri deodată. 

La auzul acelor vorbe, s-a aşezat pe marginea patului. 

— S-a întâmplat ceva? Te cam răsteşti în seara asta. 

Am stat o clipă până să răspund, fiind cât pe ce să-i mărturisesc adevărul. 

— Nu, sunt bine. 

— Pari stresată. 

— Am avut o zi plină. Oh, şi ţi-am zis că Marcie Millar este partenera mea 
la chimie? 

Îmi puteam da seama după expresia de pe chipul ei că înțelegea cât de 
gravă era situația. La urma urmei, fugisem în brațele mamei în ultimii unsprezece 
ani de fiecare dată când Marcie îşi bătuse joc de mine. Şi mama fusese cea care 
mă consolase şi mă trimisese înapoi la şcoală, mai puternică, mai înțeleaptă şi 
înarmată cu câteva scheme. 

— O să petrec opt săptămâni cu ea. 

— Să-ţi spun ceva, dacă rezişti opt săptămâni fără să o omori, putem să 
vorbim despre maşina ta cea nouă. 

— Nu ştii în ce te bagi, mamă. 

— Vreau un raport complet când mă întorc din călătorie. Fără petreceri 
nebuneşti în lipsa mea, te rog. 

— Nu promit nimic. 

Cinci minute mai târziu, mama a ambalat Taurusul în parcare. Am tras 
draperia la loc, m-am ghemuit pe canapea şi mi-am privit lung telefonul mobil. 

Nu am primit nici un apel. 

Am întins mâna spre lanţul lui Patch, care încă îmi atârna la gât, şi l-am 
strâns mai tare decât aş fi crezut că era posibil. M-a străfulgerat apoi gândul 
îngrozitor că lanţul ar fi putut fi tot ce îmi rămăsese de la el. 


Capitolul 4 


Visul meu avea trei culori: negru, alb şi un cenuşiu şters. 

Era o noapte rece, stăteam desculță pe un drum mocirlos, iar nămolul şi 
ploaia umpleau rapid hârtoapele, cicatrizând pământul. Stânci şi ierburi 
fantomatice se iveau neîncetat. În întunericul care înghițea peisajul, se vedea un 
singur punct strălucitor: la câteva sute de metri de drum era o tavernă din 
cărămizi şi lemn. La ferestre, pâlpâiau lumânări, iar eu mă îndreptam spre 
tavernă, căutând adăpost, când am auzit dangătul unor clopote în depărtare. 

Pe măsură ce clopotele se distingeau din ce în ce mai clar, m-am îndepărtat 
de stradă, aşezându-mă într-un loc sigur. Am văzut o trăsură trasă de cai ivindu- 
se huruind din întuneric şi oprindu-se exact în locul unde stătusem cu câteva 
momente înainte. De îndată ce roţile au încetat să se mai rotească, vizitiul a 
coborât, stropindu-se cu noroi până la jumătatea cizmelor. A deschis uşa trăsurii 
şi s-a dat un pas în spate. 

O siluetă întunecată şi-a făcut apariţia. Un bărbat. Pe umeri îi flutura o 
mantie, iar pe cap avea o glugă care îi ascundea chipul. 

— Aşteaptă aici, i-a spus vizitiului. 

— Milord, ploaia s-a întețit... 

Bărbatul cu mantie a făcut semn cu capul înspre tavernă. 

— Am treburi de rezolvat. Nu o să dureze mult. Să fie gata caii când mă 
întorc. 

Vizitiul şi-a îndreptat privirea înspre tavernă. 

— Dar, Milord... aici îşi fac veacul hoți şi vagabonzi. Şi este o miasmă în aer 
în seara asta. O simt în oase, a adăugat el, frecându-şi subit braţele, de parcă ar 
fi fost străbătut de un fior rece. Milord, poate ar fi mai bine să vă întoarceți acasă 
la doamna şi la micuţii dumneavoastră. 

— Să nu sufli o vorbă despre asta în prezența soției mele. Bărbatul cu 
mantie s-a încovoiat şi şi-a întins mâinile înmănuşate, cu privirea aţintită asupra 
tavernei. Are şi-aşa destule griji, a murmurat el. 

M-am întors spre tavernă, contemplând lumina rău prevestitoare a 
lumânărilor care pâlpâiau la ferestrele mici şi oblice. Acoperişul era strâmb, 
înclinat un pic spre dreapta, de parcă uneltele folosite pentru a-l construi nu 
fuseseră precise. Exteriorul era sugrumat de bălării şi, din când în când, prin 
pereți puteai auzi câte un strigăt ce îndemna la bătaie sau zgomotul de sticle 
făcute țăndări. 

Vizitiul şi-a şters nasul cu mâneca hainei. 

— Fiul meu a murit de ciumă acum doi ani. Este o tragedie tot ce vi se 
întâmplă dumneavoastră şi soției. 

A urmat un moment de tăcere, timp în care caii au bătătorit nerăbdători 
pământul în picioare, în vreme ce din părul lor se ridicau aburi. Suflau pe nări 
aburi înghețați. Imaginea părea atât de reală, încât deodată am simţit cum mă 
cuprinde frica. Niciodată nu mai avusesem un vis atât de real. 

Bărbatul cu mantie a păşit pe aleea pietruită înspre tavernă. În urma lui au 
început să dispară frânturi din peisajul de vis, aşa că, după un moment de 
ezitare, m-am luat după el, temându-mă că aş fi putut să mă evapor la rândul 
meu dacă nu m-aş fi ținut aproape. M-am strecurat pe uşa tavernei, în urma lui. 

La jumătatea zidului din spate era un cuptor gigantic, cu un coş din 
cărămizi. Pe pereți, de cealaltă parte a cuptorului, erau agăţate în cuie uriaşe tot 


felul de vase de lemn, ceşti micuţe şi unelte, într-un colț erau îngrămădite trei 
butoaie, în fața cărora dormea ghemuit un câine zdrențăros. Pe podea erau 
aruncate de-a valma câteva scaune cu fundul în sus, vase murdare şi căni. 
Podeaua era din pământ bătătorit, pe care era presărat ceva ce arăta a rumeguş, 
şi, în momentul în care am păşit pe ea, noroiul care mi se agățase deja de călcâie 
a absorbit pământul prăfos. Tocmai mă gândeam cât de bine mi-ar fi prins un 
duş cald, când am băgat de seamă cei zece clienţi care stăteau la mesele din 
tavernă. 

Majoritatea bărbaților aveau părul până la umeri şi bărbi ciudate, ascuțite. 
Purtau pantaloni bufanţi, îndesațţi în cizme înalte, şi bluze cu mâneci largi. Aveau 
pălării cu boruri late, care îmi aminteau de pălăriile pelerinilor. 

Evident, mă întorsesem undeva în timp şi, din moment ce visul era atât de 
real, ar fi trebuit măcar să ştiu în ce epocă mă aflam. Mai mult ca sigur eram în 
Anglia, dar puteam fi oriunde între secolul al cincisprezecelea şi al 
optsprezecelea. Avusesem cea mai mare notă la istoria lumii anul acesta, dar nu 
studiasem vestimentația. Nimic din scena care se desfăşura în fața mea nu 
apăruse în cărțile de istorie. 

— Caut pe cineva, i s-a adresat bărbatul în mantie ospătarului aşezat în 
spatele unei mese care îi ajungea până la brâu şi care, am presupus eu, servea la 
bar. Mi s-a spus că-l voi întâlni aici în această seară, dar mă tem că nu-i cunosc 
numele. 

Ospătarul, un bărbat scund, chel, căruia nu-i mai rămăseseră decât câteva 
fire sârmoase de păr pe creştetul capului, l-a cercetat cu atenţie pe bărbatul în 
mantie. 

— Vreţi ceva de băut? a întrebat, dezgolindu-şi cioturile negre şi zimțate 
care îi serveau drept dinți. 

Am încercat să alung sentimentul de greață care mă încercase la vederea 
gurii lui şi m-am dat un pas în spate. 

Bărbatul în mantie nu s-a arătat la fel de scârbit ca mine. Abia dacă a 
clătinat din cap. 

— Trebuie să-l găsesc pe acest bărbat cât de repede posibil. Mi s-a spus că 
dumneata m-ai putea ajuta. 

Zâmbetul putred al hangiului s-a făcut nevăzut în spatele buzelor. 

— Da, vă pot ajuta să-l găsiți, Milord. Dar aveţi încredere într-un bătrân şi 
luaţi un pahar sau două mai înainte. Beţi ceva să vă încălziți trupul într-o seară 
friguroasă. 

Spunând acestea, i-a întins bărbatului un păhărel. 

Acesta a clătinat din nou din cap, din umbra glugii. 

— Îmi pare rău, mă grăbesc. Spune-mi unde îl pot găsi, a insistat el, 
aruncând pe masă câteva monede diforme. 

Hangiul a îndesat monedele în buzunar. 

A indicat cu capul în direcţia uşii din spate şi a zis: 

— Îşi face veacul prin pădurea de colo. Dar aveţi grijă, Milord! Se zvoneşte 
că pădurea ar fi bântuită. Se spune că oricine intră în pădure nu mai iese viu de 
acolo. 

Bărbatul în mantie s-a aplecat peste masa care îi despărțea şi şi-a coborât 
vocea: 

— Aş vrea să-ți pun o întrebare personală. Luna Heşvan din calendarul 
ebraic îți spune ceva? 

— Nu sunt evreu, a replicat hangiul tăios, însă expresia de pe chipul lui îmi 
lăsa impresia că nu era prima dată când era întrebat acest lucru. 


— Bărbatul pe care îl caut astăzi mi-a cerut să ne întâlnim aici în prima 
noapte a lunii Heşvan. Mi-a spus că are nevoie să-l ajut cu ceva timp de două 
săptămâni. 

— Două săptămâni e mult, a făcut hangiul, scărpinându-şi bărbia. 

— Prea mult. Nu aş fi venit, dar m-am temut de ce ar fi putut face acel 
bărbat. A rostit numele membrilor familiei mele. Îi cunoştea. Am o soție frumoasă 
şi patru fii. Nu aş vrea să li se întâmple ceva rău. 

Bărbatul şi-a coborât vocea de parcă ar fi vrut să-i împărtăşească o bârfă 
scandaloasă. 

— Bărbatul pentru care ați venit aici este... 

A tăcut, aruncând priviri bănuitoare prin tavernă. 

— Este neobişnuit de puternic, a completat bărbatul în mantie. Am văzut 
cât este de puternic. Dar m-am înțeles cu el. Bineînţeles că nu îmi poate cere să- 
mi abandonez datoriile şi familia pentru o perioadă atât de îndelungată. Va fi 
înțelegător.. 

— N-am auzit ca omul acesta să aibă o asemenea calitate, a replicat 
hangiul. 

— Mezinul meu s-a îmbolnăvit de ciumă, a explicat bărbatul cu mantie, iar 
vocea a început să-i tremure. Doctorii sunt de părere că nu mai are mult de trăit. 
Familia mea are nevoie de mine. Fiul meu la fel. 

— Beţi un pahar, a insistat hangiul şi a împins paharul în fața bărbatului 
pentru a doua oară. 

Bărbatul cu mantie s-a întors brusc cu spatele şi s-a repezit înspre uşa din 
spate. L-am urmat. 

Ajunsă afară, am păşit desculță, împroşcând în stânga şi în dreapta cu 
noroi înghețat. Ploaia continua şi trebuia să mă uit cu atenţie pe unde călcam, ca 
să nu alunec. Mi-am şters ochii şi am văzut cum mantia bărbatului s-a făcut 
nevăzută în spatele primului rând de copaci de la marginea pădurii. 

Am fugit împleticindu-mă după el, dar m-am oprit, şovăind, în dreptul 
copacilor. Mi-am dat părul ud pe spate, concentrându-mă să privesc în 
întunericul ce se întindea în fața mea. 

Pentru o fracțiune de secundă, mi s-a părut că am văzut ceva mişcându-se, 
după care bărbatul cu mantie a venit în goană înspre mine. S-a împiedicat şi a 
căzut. Crengile copacilor i s-au agăţat de mantie; s-a zbătut să şi-o dezlege de la 
gât. A scos un țipăt ascuțit de groază. Dădea nebuneşte din mâini, se zvârcolea şi 
se smucea de parcă ar fi avut spasme. 

Mi-am croit drum spre el; crengile îmi zgâriau brațele, iar pietrele îmi 
scrijeleau picioarele goale. Am îngenuncheat lângă el. Gluga încă îi acoperea 
chipul, însă am putut să observ că avea gura uşor întredeschisă, paralizată într- 
un țipăt. 

— Întoarce-te! i-am ordonat, trăgând de bucata de pânză care se prinsese 
sub el. 

Însă nu mă putea auzi. Pentru prima dată, visul a început să-mi se pară 
cunoscut. Exact ca în orice alt coşmar, cu cât mă străduiam mai mult, cu atât 
lucrul pe care mi-l doream se îndepărta de mine. 

L-am apucat de umeri şi l-am zgâlțâit. 

— Întoarce-te! Pot să te scot de aici, dar trebuie să mă ajuţi. 

— Eu sunt Barnabas Underwood, a îngânat el. Ştii cum să ajungi la 
tavernă? Aşa, fata mea, a mormăit, lovind aerul de parcă ar fi mângâiat un obraz 
imaginar. 

Am înghețat. Nu avea cum să mă vadă. Avea halucinații, îşi imagina o altă 


fată. Asta trebuia să fie. Cum ar fi putut să mă vadă dacă nu mă putea auzi? 

— Fugi şi spune-i hangiului să trimită ajutoare, a continuat el. Spune-i că 
aici nu e urmă de om, ci că este unul dintre îngerii diavolului, trimis să-mi 
posede trupul şi să-mi fure sufletul. Roagă-l să trimită după un preot, apă sfințită 
şi trandafiri. 

La auzul acelor cuvinte, mi s-a făcut părul măciucă. 

Şi-a întors capul înspre pădure, întinzându-şi gâtul. 

— Îngerul! a şoptit îngrozit. Vine îngerul! 

Se strâmba şi îşi schimonosea buzele de parcă s-ar fi luptat să recâştige 
controlul asupra propriului trup. Se zvârcolea violent, iar gluga i-a căzut pe 
spate. 

Încă mai trăgeam de mantie, însă am simţit cum mâinile mi se înmoaie 
instinctiv. M-am holbat la bărbatul acela şi am scos o exclamațţie de uimire. 

Nu era Barnabas Underwood. Era Hank Millar. 

Tatăl lui Marcie. 

Am clipit des până m-am trezit. 

Raze de lumină pătrundeau prin fereastra dormitorului. Era întredeschisă 
şi o adiere leneşă îmi mângâia pielea cu primul suflu de aer al dimineții. Inima 
încă îmi bătea puternic din cauza coşmarului, dar am tras adânc aer în piept, 
spunându-mi că nimic din ce se întâmplase nu era real. Adevărul era că acum, 
când mă vedeam ancorată cu picioarele în realitate, mă deranja mai mult decât 
orice faptul că îl visasem pe tatăl lui Marcie. Dornică să uit, am încercat să-mi 
scot visul din minte. 

Mi-am scot telefonul mobil de sub pernă, să văd dacă nu primisem vreun 
mesaj. Nici un semn de la Patch. Am tras perna aproape de mine, cuibărindu-mă 
în ea, încercând să ignor sentimentul de deşertăciune care mă încerca. Câte ore 
să fi trecut de când plecase? Douăsprezece? Câte ore urmau să mai treacă până 
când aveam să-l revăd? Nu ştiam. Asta mă îngrijora cel mai tare. Cu cât trecea 
mai mult timp, cu atât simțeam că se mărea zidul de gheaţă care ne despărțea. 

„Treci de ziua de astăzi”, mi-am spus, înghițind nodul care mi se pusese în 
gât. Distanţa aceea ciudată care se întinsese între noi nu avea cum să fie 
permanentă. Nu aveam să rezolv nimic dacă mă ascundeam în pat toată ziua. 
Aveam să-l revăd pe Patch. Poate că avea să treacă pe la mine după şcoală. Sau 
aş fi putut să-l sun. Am continuat să produc idei ridicole, fără să-mi îndrept 
gândul către arhangheli. Uitând de iad. Ignorând frica pe care o simțeam la 
gândul că eu şi Patch aveam o problemă, şi nici unul dintre noi nu era suficient 
de puternic pentru a o rezolva. 

Am coborât rostogolindu-mă din pat şi am găsit un bileţel galben lipit de 
oglinda de la baie: 


Vestea bună: am convins-o pe Lynn să nu-l trimită pe Scott de dimineață să 
te ducă la şcoală. 
Vestea proastă: Lynn e chitită pe turul oraşului. În momentul acesta nu cred 
că o să meargă s-o refuzăm. 
Ai putea să-i arăţi împrejurimile după curs? Stai doar puțin cu el. Foarte 
puțin. Ti-am lăsat numărul lui pe masa din bucătărie. 
Te pup, 
Mama 
PS: Te sun diseară de la hotel. 


Am mormăit şi mi-am trântit capul pe masă. Nu voiam să mai petrec nici 


zece minute în compania lui Scott, darămite câteva ore. 

Patruzeci de minute mai târziu, făcusem duş, mă îmbrăcasem şi mâncasem 
un castron de cereale cu căpşune. Am auzit un ciocănit la uşa din față. Când am 
deschis-o, Vee stătea zâmbind în prag. 

— Eşti gata pentru o altă zi plină de distracţie la şcoală? m-a întrebat. 

— Nu vreau decât să se termine mai repede ziua de azi, am mormăit, 
înşfăcându-mi ghiozdanul din cuier. 

— Ohooo. A făcut cineva pipi în cerealele tale? 

— Da, Scott Parnell. 

„Patch.” 

— Să înțeleg că problema incontinenței nu s-a rezolvat odată cu trecerea 
timpului. 

— Trebuie să-i fac un tur al oraşului după ore. 

— Să stai singură cu un băiat. Ce poate fi rău în asta? 

— Trebuia să fii aici aseară. Cina a fost ciudată. Mama lui Scott a început 
să ne povestească despre problemele pe care le-a avut el în trecut, dar ela 
repezit-o. În plus, parcă o ameninţa. Apoi s-a scuzat, a spus că se duce la toaletă, 
dar de fapt trăgea cu urechea de pe hol la ce spuneam noi. 

„lar apoi a vorbit cu gândurile mamei lui. Cred.” 

— Mi se pare că încearcă să păstreze un secret. Şi mi se mai pare că ar 
trebui să facem ceva în acest sens. 

O luasem cu doi paşi înaintea lui Vee, ca să-i arăt drumul, când m-am 
oprit brusc. Tocmai mă lovise inspirația. 

— Am o idee genială, am spus, întorcându-mă înspre ea. De ce nu-l plimbi 
tu pe Scott prin oraş? Serios, Vee. O să-ți placă la nebunie. Are atitudinea aia 
nechibzuită, de băiat rău, căruia nu-i pasă de reguli. A întrebat chiar dacă avem 
bere. Scandalos, nu? Cred că e exact genul tău. 

— Nu se poate. Mă întâlnesc cu Rixon la prânz. 

Am simțit o împunsătură în inimă. Eu şi Patch stabiliserăm să ne întâlnim 
la prânz, dar acum mă îndoiam că asta avea să se mai întâmple. Ce făcusem? 
Trebuia să-l sun. Trebuia să găsesc o modalitate să-i vorbesc. Nu aveam de gând 
să las să se termine totul aşa. Era absurd. Însă o voce şoptită, pe care voiam s-o 
ignor, mă întreba de ce nu sunase el primul. Şi el avea la fel de multe motive ca 
mine să-şi ceară scuze. 

— Îţi dau opt dolari şi treizeci şi doi de cenți ca să-l plimbi pe Scott, ultima 
ofertă, am spus. 

— Tentant, dar răspunsul e nu. Şi hai să-ți mai zic ceva. Probabil că Patch 
n-o să fie prea încântat dacă tu şi cu Scott o să începețţi să vă petreceți timpul 
împreună. Nu mă înțelege greşit, nu-mi pasă nici cât negru sub unghie ce crede 
Patch, iar dacă vrei să-l faci să o ia razna, n-ai decât s-o faci. Dar voiam doar să- 
ți spun. 

Eram pe la jumătatea treptelor verandei, când mi-a alunecat piciorul la 
auzul numelui lui Patch. M-am gândit să-i mărturisesc lui Vee că ne 
despărțiserăm, dar nu eram pregătită să rostesc acele cuvinte cu voce tare. Am 
simțit cum telefonul mobil, pe care aveam salvată poza lui Patch, îmi arde în 
buzunar. O parte din mine voia să azvârle telefonul în copacii care se întindeau 
dincolo de drum. Dar o altă parte nu era pregătită să-l piardă atât de repede. În 
plus, dacă i-aş fi spus lui Vee, ea mi-ar fi atras atenția asupra faptului că o 
despărțire ne dădea liber să ne vedem şi cu alţii, iar asta era o concluzie greşită. 
Eu nu căutam pe altcineva, şi nici Patch. Cel puţin aşa speram eu. Ăsta nu era 
decât un obstacol. Prima noastră ceartă adevărată. Despărțirea nu era definitivă. 


Luaţi de val, amândoi spuseserăm lucruri pe care nu le credeam. 

— Dacă aş fi în locul tău, aş lăsa-o baltă, m-a sfătuit Vee, străpungând 
treptele verandei cu tocurile ei de opt centimetri. Asta fac de fiecare dată când mă 
trezesc în vreo încurcătură. Sună-l pe Scott şi spune-i că pisica ta vomită 
intestine de şoarece şi că trebuie s-o duci la veterinar după şcoală. 

— A fost aici seara trecută. Ştie că n-am pisică. 

— Atunci o să-şi dea seama că nu eşti interesată. Asta dacă nu cumva are 
spaghete flambate pe post de creier. 

Am luat sugestia ei în calcul. Dacă reuşeam să mă eschivez de la plimbarea 
cu Scott prin oraş, poate că aş fi putut împrumuta maşina lui Vee ca să-l 
urmăresc. Oricât de mult aş fi încercat să înțeleg ce se întâmplase aseară, nu 
puteam să ignor bănuiala aceea sâcâitoare că Scott vorbise minții mamei lui. Cu 
un an în urmă, aş fi respins ideea şi aş fi considerat-o chiar ridicolă. Însă 
lucrurile stăteau altfel acum. Patch vorbise minții mele de nenumărate ori. La fel 
făcuse Chauncey (pe care îl cunoscusem sub numele de Jules), un nefilim din 
trecutul meu. Pentru că îngerii căzuți nu îmbătrâneau, iar eu îl cunoşteam pe 
Scott de când avea cinci ani, scosesem deja ipoteza asta din calcul. Dar, chiar 
dacă Scott nu era un înger căzut, ar fi putut fi un nefilim. 

Dar, dacă era un nefilim, ce căuta în Coldwater? De ce trăia viaţa obişnuită 
a unui adolescent? Oare ştia că era nefilim? Dar Lynn? Jurase oare credință 
vreunui înger căzut până acum? Dacă nu o făcuse, era oare responsabilitatea 
mea să-l avertizez cu privire la ce îi rezerva viitorul? Nu prea mă înțelesesem bine 
cu Scott, dar asta nu însemna că merita să renunţe la propriul trup timp de două 
săptămâni în fiecare an. 

Bineînţeles, poate că nici măcar nu era nefilim. Poate că doar mi se păruse 
că îl auzisem vorbind cu mintea mamei lui. 

După ora de chimie, m-am oprit la dulap, unde am scotocit prin ghiozdan 
după manual şi mobil. Apoi m-am îndreptat înspre uşile laterale, care îmi ofereau 
o privelişte completă asupra parcării. Scott stătea pe capota Mustangului său 
albastru electric. Purta tot şapca aia cu imprimeu hawaiian şi deodată mi-a 
trecut prin cap că, dacă într-o zi nu ar mai fi avut-o pe cap, probabil că nu l-aş 
mai fi recunoscut. Ca dovadă, nici nu ştiam ce culoare avea părul lui. Am scos 
din buzunar bileţelul galben pe care mi-l lăsase mama şi am format numărul lui. 

— Tu trebuie să fii Nora Grey, a răspuns el. Sper că n-ai de gând să-mi dai 
țeapă. 

— Veşti proaste. Pisica mea e bolnavă. Veterinarul a reuşit să mă strecoare 
în programul lui la douăsprezece şi jumătate. Va trebui să amânăm turul, dar 
promit să mă revanşez. Scuze, am adăugat, neaşteptându-mă să mă simt chiar 
atât de vinovată. 

În fond şi la urma urmei, spusesem o minciună nevinovată. Şi, sincer, nici 
nu puteam să cred că Scott chiar voia să facă o plimbare prin Coldwater. Sau cel 
puţin asta îmi repetam în gând, ca să nu am mustrări de conştiinţă. 

— Mda, a mormăit Scott şi a închis. 

De abia terminasem, când Vee a apărut în spatele meu. 

— Nu fi prea dură cu el, fata mea. 

— Aş putea să împrumut maşina ta după-amiaza asta? am întrebat-o, 
privindu-l pe Scott cum ocolea Mustangul şi dădea un telefon. 

— Cu ce ocazie? 

— Vreau să-l urmăresc pe Scott. 

— Pentru ce? Azi-dimineaţă păreai destul de convinsă că e un parazit. 

— E ceva cu el... ceva în neregulă. 


— Da, ochelarii lui de soare. Hulk Hogan îți spune ceva? În orice caz, nu se 
poate. Mă întâlnesc la prânz cu Rixon. 

— Da, dar Rixon ar putea să te ducă cu maşina şi tu să-mi dai mie Neonul 
tău, am propus, aruncând o privire pe fereastră ca să mă asigur că Scott nu se 
suise încă în Mustang. Nu voiam să plece înainte să o conving pe Vee să-mi dea 
cheile de la maşina ei. 

— Bineînţeles că ar putea, dar aş părea neajutorată. Bărbații din ziua de 
azi îşi doresc femei puternice şi independente. 

— Dacă îmi dai maşina, bag benzină. 

Expresia de pe chipul lui Vee s-a îmblânzit. 

— Faci plinul? 

— Doar până la ultima picătură. 

„Sau câtă benzină vine de opt dolari şi treizeci şi doi de cenți.” 

Vee şi-a muşcat buza. 

— Bine, a murmurat. Dar poate ar trebui să vin cu tine să-ți țin de urât, să 
mă asigur că n-o să se întâmple nimic rău. 

— Şi ce faci cu Rixon? 

— Doar pentru că am agăţat un tip supersexy nu înseamnă că o să-mi las 
prietena cea mai bună cu ochii în soare. În plus, presimt că o să ai nevoie de 
ajutorul meu. 

— N-o să se întâmple nimic rău. Îl urmăresc. Nici n-o să ştie că mă ţin 
după el, am promis, însă, de fapt, eram încântată de oferta ei. 

În ultimele câteva luni, mă schimbasem. Nu mai eram atât de naivă şi de 
nechibzuită ca înainte, iar ideea de a o lua pe Vee cu mine îmi surâdea. Mai ales 
dacă Scott era un nefilim. Singurul nefilim pe care îl cunoscusem încercase să 
mă ucidă. 

După ce Vee l-a sunat pe Rixon şi a amânat întâlnirea, am aşteptat ca 
Scott să facă vreo câteva manevre şi să plece din parcare. Apoi am ieşit din 
clădire. A cotit la stânga, iar noi două am luat-o la goană înspre Dodge-ul ei Neon 
mov din 1995. 

— Condu tu, a zis Vee, aruncându-mi cheile. 

Câteva minute mai târziu, am ajuns din urmă Mustangul şi am rămas la o 
distanţă de trei maşini în spatele lui. Scott a intrat pe autostradă, luând-o către 
est, înspre coastă, iar eu l-am urmat. 

Peste o jumătate de oră, a ieşit de pe şosea înspre debarcader şi a intrat în 
parcarea de la marginea unui şir de magazine ce coborau înspre ocean. Am 
încetinit, lăsându-i timp să încuie uşile şi să se îndepărteze, după care am parcat 
la două rânduri distanţă de el. 

— Se pare că Scottie-Oliță se duce la cumpărături, a remarcat Vee. Că tot 
veni vorba despre cumpărături, te deranjează dacă dau o tură prin magazine, în 
timp ce tu îți desfăşori urmărirea asta amatoristică? Rixon mi-a spus că-i plac 
fetele care poartă eşarfe, iar în şifonierul meu nu-i nici urmă de aşa ceva. 

— Hai, du-te! 

Stăteam la câțiva metri distanță de Scott şi l-am văzut intrând într-un 
magazin de haine la modă şi ieşind peste aproape un sfert de oră cu o pungă de 
cumpărături în mână. Apoi a intrat în alt magazin, din care a ieşit după zece 
minute. Nu făcea nimic ciudat, nimic care să îmi întărească părerea că era un 
nefilim. După ce a intrat în al treilea magazin, atenţia i-a fost atrasă de un grup 
de studente care luau prânzul de cealaltă parte a străzii. Stăteau la masă sub o 
umbrelă, pe terasa restaurantului, şi purtau fuste scurte şi sutienele de la 
costumele de baie. Scott şi-a scos telefonul şi a făcut câteva poze. 


M-am întors să mă aranjez în vitrina cafenelei de lângă mine, când deodată 
l-am văzut stând înăuntru la tejghea. Era îmbrăcat în pantaloni cu dungă, cu o 
cămaşă albastră cu gulerul răsfrânt şi un pulover de culoarea fildeşului. Acum, 
părul lui blond şi cârlionțat era mai lung, dat pe spate şi prins în coadă de cal. 
Citea ziarul. 

Era tatăl meu. 

A împăturit ziarul şi s-a îndreptat spre intrarea cafenelei. 

Am luat-o la fugă pe trotuar către intrarea în cafenea, îmbrâncind oamenii 
ca să intru. Tatăl meu dispăruse în mulțime. Am alergat până în spatele 
cafenelei, aruncând priviri disperate de jur împrejur. La capătul holului vopsit în 
alb şi negru, pe stânga, era baia bărbaților, iar pe dreapta — a femeilor. Nu mai 
era altă ieşire, ceea ce însemna că tata trebuia să fie la toaletă. 

— Ce faci aici? m-a întrebat Scott, aplecându-se peste umărul meu. 

— Ce... ce cauţi tu aici? am ripostat, întorcându-mă brusc spre el. 

— Voiam să te întreb acelaşi lucru. Ştiu că m-ai urmărit. Nu face mutra 
asta surprinsă! Doar am oglinzi retrovizoare. Ai vreun motiv anume pentru care 
mă urmăreşti? 

Gândurile mi se învălmăşeau mult prea tare în minte ca să-mi pese de ceea 
ce trăncănea. 

— Intră în toaleta bărbaților şi zi-mi dacă e un bărbat în cămaşă albastră 
acolo. 

— Te-ai drogat? Ai dereglări comportamentale? Te porţi ca o schizofrenică, 
mi-a zis el, lovindu-mă uşor peste frunte. 

— Du-te şi nu mai întreba nimic. 

Scott a lovit uşa cu piciorul, deschizând-o larg. Am auzit uşile rabatabile 
izbite de perete şi după câteva secunde s-a întors. 

— Nada. 

— Am văzut un bărbat în cămaşă albastră intrând acolo. Nu mai e altă 
ieşire. 

M-am uitat înspre uşa de la celălalt capăt al holului, singura ieşire. Am 
intrat în toaleta femeilor şi am împins fiecare uşă, cu inima cât un purice. Toate 
trei toaletele erau goale. 

Mi-am dat seama că îmi țineam respiraţia şi, într-un final, am răsuflat 
adânc. Mă încercau mai multe sentimente, printre care, cea mai mare intensitate 
aveau teama şi dezamăgirea. Mi se păruse că îl văzusem pe tata. Dar nu fusese 
decât un joc crud al imaginaţiei mele. Tatăl meu murise. Nu avea să se întoarcă 
niciodată, iar eu trebuia să găsesc o modalitate să accept asta. M-am ghemuit pe 
podea cu spatele la uşă şi am simţit cum lacrimile îmi zguduiau tot corpul. 


Capitolul 5 


Scott stătea în dreptul uşii, cu brațele încrucişate. 

— Deci aşa arată toaleta femeilor. Tre' să recunosc, e mult mai curată. 

Îmi tineam capul plecat şi îmi trăgeam nasul, ascuns în podul palmei. 

— Te rog... 

— Nu plec de aici până nu-mi spui de ce m-ai urmărit. Ştiu că sunt un tip 
fascinant, dar chestia asta începe să mi se pară o obsesie cel puțin nesănătoasă. 
M-am forțat să mă ridic şi m-am stropit cu apă rece pe față. Evitând 
privirea lui Scott reflectată în oglindă, am luat un şervețel de hârtie şi mi-am 

şters chipul. 

— Şi o să-mi spui şi pe cine căutai în toaleta bărbaţilor. 

— Am crezut că l-am văzut pe tata, am răbufnit, adunând toată furia din 
mine pentru a masca durerea sfâşietoare pe care o simțeam. Na! Eşti mulțumit? 

Am mototolit şervețelul şi l-am aruncat la gunoi. Tocmai mă îndreptam 
spre ieşire, când Scott a dat drumul uşii, lăsând-o să se închidă şi, sprijinindu-se 
pe ea, blocându-mi ieşirea. 

— Când o să-l găsească pe cel care a făcut-o şi o să-i distrugă viața pe veci, 
o să te simți mai bine. 

— Mulţumesc pentru cea mai proastă consolare pe care am primit-o 
vreodată, am spus acru, gândindu-mă că singurul lucru care m-ar fi făcut să mă 
simt mai bine ar fi fost să-l am pe tata înapoi. 

— Ai încredere în ce spun! Taică-miu e polițist. Trăieşte pentru a le da 
rudelor rămase în viață vestea că a dat de urma criminalului. O să-l găsească pe 
tipul care ţi-a distrus familia şi o să-l facă să plătească. Dinte pentru dinte. 
Atunci o să-ți găseşti liniştea. Hai să ieşim de aici! Mă simt ca un ciudat pentru 
că stau în baia fetelor. A făcut o pauză. Asta trebuia să te facă să râzi. 

— N-am chef. 

Şi-a împreunat degetele deasupra capului şi a ridicat din umeri ca şi cum 
nu s-ar fi simțit în largul lui, ca şi cum ar fi detestat momentele stânjenitoare din 
care habar n-avea cum să iasă. 

— Uite, diseară mă duc la biliard într-o speluncă din Springvale. Vrei să 
vii? 

— Pas, am zis, căci nu aveam chef să joc biliard. 

Nu mi-ar fi venit în minte decât amintiri nedorite despre Patch. Îmi 
aminteam de prima seară în care mă ținusem de el să terminăm o temă la 
biologie şi îl găsisem jucând biliard la Bo. Mi-am amintit când mă învățase să joc 
biliard. Mi-am amintit cum stătea în spatele meu, atât de aproape de mine, încât 
simțeam fiori pe şira spinării. 

Şi, mai presus de toate, mi-am amintit cum apărea întotdeauna când 
aveam nevoie de el. Dar şi acum aveam nevoie de el. Unde era? Se gândea oare la 
mine? 

Stăteam pe verandă, scotocind prin geantă după chei. Pantofii uzi leoarcă 
îmi scârțâiau pe scândurile de lemn, iar blugii la fel de uzi mi se frecau de coapse 
şi mă iritau. După ce îl urmărisem pe Scott, Vee mă târâse prin mai multe 
buticuri ca să-mi ceară părerea despre eşarfe şi în timp ce-i spuneam ce credeam 
despre una mov şi alta cu model rustic, în culori neutre, începuse furtuna. Cât 


am alergat prin parcare până la maşină, ne udaserăm până la piele. Deşi 
dădusem drumul la căldură, când am ajuns acasă, dinţii îmi clănțăneau, hainele 
reci mi se lipiseră de corp, iar eu tot mai tremuram, aproape convinsă că îmi 
văzusem tatăl. 

Am împins uşa umflată de umezeală cu umărul, după care am bâjbâit cu 
degetele pe perete după întrerupător. Când am ajuns în dormitor, m-am 
dezbrăcat şi am pus hainele la uscat. De cealaltă parte a ferestrei, fulgerele 
brăzdau cerul, iar tunetele bubuiau de parcă se rupea acoperişul. 

Cu toate că mai stătusem singură în casă de nenumărate ori pe timp de 
furtună, nu însemna că mă obişnuisem şi că acum îmi era mai puțin frică. lar 
furtuna din după-amiaza aceasta nu era o excepţie. Vee ar fi trebuit să fie cu 
mine acum, să doarmă la mine, dar hotărâse să se întâlnească totuşi cu Rixon, 
căci amânase întâlnirea cu el de mai devreme. Mi-am dorit să pot călători înapoi 
în timp, să-i pot spune că îl urmăream singură pe Scott dacă ea avea să stea cu 
mine acasă în seara aceea. 

Lumina de la baie a pâlpâit de două ori. A fost singurul avertisment pe care 
l-am primit înainte de a se stinge, lăsându-mă singură în întunericul plin de 
umbre. Ploaia se năpustea asupra ferestrelor, şiroind. Am rămas nemişcată preț 
de o secundă, aşteptând să vină curentul. Ploaia s-a transformat în grindină şi 
lovea geamurile atât de puternic, încât m-am temut că sticla avea să se spargă. 
Am sunat-o pe Vee. 

— Tocmai s-a luat curentul. 

— Da, ştiu, şi luminile de pe stradă au murit. Fir-ar să fie! 

— Nu vrei să te întorci să-mi ţii de urât? 

— Să mă gândesc. Nu neapărat. 

— Mi-ai promis că dormi la mine. 

— Da, şi i-am promis şi lui Rixon că ne întâlnim la Taco Bell. N-am de gând 
să-i dau de două ori ţeapă în aceeaşi zi. Dă-mi câteva ore, apoi sunt numai a ta. 
Te sun când termin. O să ajung, cu siguranță, înainte de miezul nopții. 

Am închis telefonul şi am încercat din răsputeri să-mi aduc aminte unde 
văzusem ultima dată chibriturile. Nu era atât de întuneric încât să am nevoie de 
lumânări ca să văd, însă mi-ar fi plăcut să luminez încăperea cât mai mult cu 
putință, mai ales că eram singură. Nu ştiu cum se făcea, dar lumina reuşea să 
țină la distanță monştrii din imaginaţia mea. Mi-am amintit că pe masa din 
sufragerie erau nişte lumânări, aşa că m-am înfăşurat într-un prosop şi am 
coborât scările până la parter. În dulap mai erau şi alte lumânări mai mari. Dar 
unde erau chibriturile? 

Am văzut o umbră mişcându-se pe câmpul din spatele casei, aşa că am 
întors repede capul înspre fereastra de la bucătărie. Ploaia se scurgea pe 
geamuri, deformând peisajul de afară. M-am apropiat ca să văd mai bine. Orice 
aş fi văzut dispăruse. „Un coiot”, m-am liniştit singură, simțind un fior brusc de 
adrenalină. „Era doar un coiot.” Am auzit telefonul din bucătărie sunând şi l-am 
înşfăcat, pe jumătate uimită, pe jumătate dorindu-mi să aud o voce umană. M- 
am rugat să fie Vee, să-mi spună că se răzgândise. 

— Alo? 

Am aşteptat. 

— Alo? 

Auzeam tăcerea. 

— Vee? Mamă? 

Cu coada ochiului, am văzut o altă umbră furişându-se pe câmp. Trăgând 
adânc aer în piept, am încercat să mă conving că era imposibil să mi se întâmple 


ceva. 

Patch nu mai era prietenul meu, dar rămăsese îngerul meu păzitor. Dacă 
eram în pericol, avea să fie alături de mine. Dar, chiar când îmi trecea prin cap 
gândul ăsta, n-am putut să nu mă întreb dacă mai puteam conta pe Patch 
pentru ceva, pentru orice. 

Probabil că mă ura. Probabil că nu mai voia să aibă de-a face cu mine. 
Probabil că încă era furios şi de-aia nu luase legătura cu mine. 

Cu cât mă gândeam mai mult la asta, cu atât mă enervam mai tare. Uite 
cum îmi făceam eu griji în privința lui, când el, mai mult ca sigur, nu era 
îngrijorat pentru mine! Spusese că nu avea de gând să stea cu mâinile în sân, să 
accepte pur şi simplu decizia mea de a ne despărți, dar exact asta făcuse. Nu 
dăduse nici un mesaj, nici un telefon. Nu făcuse nimic. Şi nu putea pretinde că 
nu ar fi avut nici un motiv s-o facă. Ar fi putut să bată la uşa mea exact în 
momentul acela şi să-mi spună ce căutase la Marcie cu două seri în urmă. Ar fi 
putut să-mi spună de ce plecase când îi mărturisisem că-l iubesc. 

Da, eram supărată. Numai că de data asta aveam de gând să fac ceva. 

Am trântit receptorul şi am puricat agenda mobilului în căutarea 
numărului lui Scott. Aveam de gând să-mi asum riscurile şi să accept 
propunerea lui. Chiar dacă ştiam că o făceam dintr-un motiv greşit, voiam să ies 
cu el în oraş. Voiam să-i arăt lui Patch că nu-mi păsa. Dacă el credea că aveam 
de gând să stau acasă şi să plâng din cauza lui, se înşela. Ne despărțiserăm. 
Eram liberă să ies în oraş cu alți băieți. Şi, dacă tot făceam asta, intenționam să 
testez capacitatea lui Patch de a avea grijă de mine. Poate că Scott chiar era un 
nefilim. Poate că mă putea pune în pericol. Poate că era exact genul acela de tip 
de care trebuia să mă țin departe. Am simțit un zâmbet amar întipărindu-mi-se 
pe chip şi mi-am dat seama că nu conta ce făceam eu sau ce ar fi făcut Scott. 
Patch trebuia să mă protejeze. 

— Ai plecat spre Springvale? l-am întrebat pe Scott, după ce am format 
numărul. 

— Deci nu-i chiar atât de îngrozitor să-ți petreci timpul cu mine? 

— Dacă ai de gând să-mi scoţi ochii cu asta, nu mai vin. 

— Linişteşte-te, glumesc. 

Am simțit cum zâmbea. 

Îi promisesem mamei că aveam să mă ţin departe de Scott, dar nu-mi 
făceam griji. Dacă Scott se punea cu mine, Patch trebuia să intervină. 

— Şi? am întrebat. Ai de gând să vii să mă iei sau cum facem? 

— O să trec pe la tine după şapte. 

Springvale este un mic orăşel pescăresc, în care cele mai importante clădiri 
sunt îngrămădite pe strada principală: poşta, restaurantele în care se servesc 
peşte şi cartofi pai, magazinele de instrumente muzicale şi salonul de biliard Z. 

Z era o clădire cu un etaj şi o vitrină de sticlă prin care puteai vedea 
salonul şi barul. La intrare, te loveai de gunoaie şi de buruieni. Doi tipi cu cioc, 
raşi în cap, fumau pe trotuar, exact în dreptul uşilor; au călcat chiştocurile în 
picioare şi au dispărut înăuntru. 

Scott a parcat într-un colț, lângă uşile de la intrate. 

— Mă duc două străzi mai încolo să găsesc un bancomat, a spus el, oprind 
motorul. 

Am studiat firma de la intrare, care atârna deasupra vitrinei: „Salonul de 
biliard Z”. Numele îmi amintea de ceva. 

— De unde cunosc eu numele ăsta? am întrebat. 

— Acum două săptămâni, un tip a sângerat aici până a murit. A fost o 


încăierare. A apărut peste tot la ştiri. 

Oh! 

— Vin cu tine, m-am oferit eu repede. 

A coborât din maşină, iar eu m-am repezit după el. 

— Nu, a ripostat el. O să te uzi leoarcă. Aşteaptă înăuntru! Vin în zece 
minute. 

Fără să-mi dea altă ocazie să mă iau după el, şi-a cocârjat umerii în ploaie, 
şi-a îndesat mâinile în buzunare şi a luat-o la fugă pe trotuar. 

Am îndepărtat câțiva stropi de pe față, m-am ghemuit sub streaşină şi am 
analizat ce variante aveam. Puteam să intru singură sau îl puteam aştepta pe 
Scott. De abia trecuseră cinci secunde, şi mi se făcuse pielea de găină. Deşi nu 
trecea prea multă lume pe stradă, nu puteai spune că oraşul era pustiu. Oamenii 
care ieşiseră pe vremea aia din casă purtau cămăşi de flanelă şi cizme de 
cauciuc. Păreau mai mari, mai duri, mai răi decât cei care hoinăreau pe străzile 
din Coldwater. Câţiva mi-au făcut cu ochiul când au trecut pe lângă mine. 

Am privit de-a lungul trotuarului în direcția în care se îndreptase Scott şi l- 
am văzut ocolind clădirea şi dispărând pe o alee lăturalnică. În prima fază m-am 
gândit că avea să-i fie foarte greu să găsească un bancomat pe o străduţă de 
lângă Z. Apoi mi-a trecut prin cap că poate mă minţise. Poate că, la urma urmei, 
nici nu avea de gând să caute un bancomat. Dar atunci ce căuta pe acea alee, în 
ploaie? Am vrut să-l urmăresc, dar nu-mi dădeam seama cum aş fi putut să mă 
ascund. Ultimul lucru de care aveam nevoie era ca el să mă prindă din nou în 
timp ce-l spionam. În mod evident, în ritmul acesta nu aş fi avut cum să-i câştig 
încrederea. 

Gândindu-mă că poate reuşeam să observ ce făcea privindu-l prin una 
dintre ferestrele interioare, am tras de mânerul uşii şi am intrat în bar. 

Înăuntru, aerul era rece şi mirosea a fum şi a transpiraţie. Tavanul era jos, 
iar pereţii — de beton. Singurele decoraţii erau câteva postere cu maşini de curse, 
un calendar Sports Illustrated şi o oglindă pe care erau lipite etichete de bere 
Budweiser. Nu era nici o fereastră în zidul care mă despărțea de Scott. Am păşit 
cu precauţie pe coridorul central, înaintând cu greu prin holul întunecos, luând 
guri mici de aer şi încercând să filtrez doza de substanțe cancerigene pe care o 
inhalam. Când am ajuns la capătul holului, ochii mi s-au ațintit asupra ieşirii 
care dădea în aleea lăturalnică. Nu era la fel de bună ca o fereastră, dar trebuia 
să mă mulțumesc cu atât. Dacă Scott mă prindea că-l spionam, aş fi putut să fac 
pe nevinovata şi să-i spun că ieşisem să iau o gură de aer curat. După ce m-am 
asigurat că nu mă putea vedea nimeni, am deschis uşa şi am scos capul. 

Două mâini m-au înşfăcat de gulerul gecii de blugi, m-au tras afară şi m-au 
lipit de zidul de cărămidă. 

— Ce cauţi aici? a întrebat Patch, pe un ton poruncitor. 

Ploaia şuiera în spatele lui, scurgându-se în ropote de pe streaşina de 
metal. 

— Joc biliard, m-am bâlbâit eu cu inima cât un purice, surprinsă că 
fusesem luată pe sus. 

— Joci biliard, a repetat el. 

După voce, era clar că nu înghițise minciuna. 

— Am venit cu un prieten, Scott Parnell. 

Expresia de pe chipul lui s-a înăsprit. 

— Ai vreo problemă cu asta? m-am răstit eu. Ne-am despărțit, nu-ți 
aminteşti? Am voie să ies cu alți băieți dacă vreau. 

Eram furioasă, furioasă pe arhangheli, pe destin, pe consecințe. Eram 


furioasă că mă aflam acolo cu Scott, nu cu Patch. Şi eram furioasă pe Patch 
pentru că nu mă luase în braţe şi nu-mi spusese să lăsăm în urmă tot ce se 
întâmplase între noi în ultimele douăzeci şi patru de ore. Pentru că nu-mi spunea 
că lucrurile care ne despărțiseră nu mai contau şi că de acum înainte aveam să 
fim numai noi doi. 

Patch a privit în pământ şi şi-a dus mâna la frunte. Îmi puteam da seama 
că încerca să se calmeze după tot ce se întâmplase în ultimele zile. 

— Scott e un nefilim. De primă generaţie, rasă pură. Exact ca Chauncey. 

Am clipit. Deci era adevărat. 

— Mersi de informaţie, dar bănuiam deja. 

— Încetează să mai faci pe curajoasa, mi-a tăiat-o el, gesticulând dezgustat. 
E un nefilim. 

— Nu toți nefilimii sunt ca Chauncey Langeais, i-am întors-o eu cu 
încăpățânare. Nu toți sunt malefici. Dacă i-ai acorda o şansă lui Scott, ţi-ai da 
seama că, de fapt, este chiar... 

— Scott nu este orice nefilim bătrân, mi-a tăiat-o Patch. Aparține unei 
societăți a nefilimilor legate prin sânge, care a început să capete din ce în ce mai 
multă putere. Societatea vrea să-i elibereze pe nefilimi din servitutea față de 
îngerii căzuți, în timpul lunii Heşvan. Recrutează în disperare membri ca să lupte 
împotriva îngerilor căzuți, şi între cele două tabere stă să izbucnească un război. 
Dacă societatea o să devină suficient de puternică, îngerii căzuți o să dea înapoi... 
şi o să înceapă să ia oameni vasali în schimb. 

Mi-am muşcat limba şi l-am privit tulburată. Fără să vreau, mi-am amintit 
de visul pe care îl avusesem cu o noapte înainte. Heşvan. Nefilim. Îngeri căzuți. 
Nu puteam să scap de nimic din toate astea. 

— Şi de ce îngerii nu posedă trupurile umane de obicei? am întrebat. De ce 
îi aleg pe nefilimi pentru asta? 

— Trupurile umane nu sunt atât de puternice şi de rezistente precum cele 
ale nefilimilor, a răspuns Patch. Dacă i-ar poseda două săptămâni, ar muri. În 
fiecare lună Heşvan ar muri zeci de mii de oameni. Plus că e mult mai greu să 
posezi un om, a continuat el. Îngerii căzuţi nu pot obliga oamenii să le jure 
credinţă, trebuie să-i convingă să le ofere trupurile. Pentru asta e nevoie de timp 
şi de muncă de convingere. Corpurile umane se deteriorează mai repede. Puţini 
îngeri căzuți ar consideră că merită să posede un trup uman dacă acesta ar muri 
într-o săptămână. 

M-a străbătut un fior care nu prevestea nimic bun, dar am replicat: 

— O poveste tare tristă, dar este foarte greu să dai vina pe Scott sau pe 
oricare alt nefilim pentru asta. Nici eu n-aş vrea ca vreun înger căzut să preia 
controlul asupra corpului meu timp de două săptămâni în fiecare an. Asta nu 
pare o problemă a nefilimilor, ci mai degrabă a îngerilor căzuți. 

Am văzut cum îşi încordează maxilarul. 

— Z nu e un loc potrivit pentru tine. Du-te acasă! 

— De-abia am ajuns. 

— Bo este un loc liniştit în comparație cu ce se întâmplă aici. 

— Mersi de pont, dar chiar n-am chef să zac toată seara în casă, 
plângându-mi de milă. 

Patch şi-a încrucişat brațele şi m-a măsurat cu privirea. 

— Te pui în pericol ca să te împaci cu mine? m-a întrebat el, ghicindu-mi 
intenţiile. În caz că ai uitat, nu eu sunt cel care a hotărât să ne despărțim. 

— Nu te flata singur! Aici nu-i vorba despre tine. 

Patch s-a scotocit prin buzunare, căutându-şi cheile. 


— Te duc acasă. 

După tonul lui, îmi puteam da seama că eram o mare povară pentru el şi 
că, dacă ar fi avut de ales, ar fi făcut orice altceva. 

— Nu vreau să mă duci. N-am nevoie de ajutorul tău. 

A râs, însă nu părea amuzat. 

— O să te urci în jeep, chiar dacă va trebui să te târăsc eu înăuntru, pentru 
că nu rămâi aici. E prea periculos. 

— Nu poți să-mi dai ordine. 

— Şi, că tot veni vorba, o să încetezi să te mai vezi cu Scott Parnell, a 
continuat el fără să se uite la mine. 

Am simțit cum explodez de mânie. Cum îndrăznea să-şi închipuie că eram 
slabă şi neputincioasă? Cum îndrăznea să încerce să mă controleze, spunându- 
mi unde puteam şi unde nu puteam să mă duc şi cu cine puteam să-mi petrec 
timpul? Cum îndrăznea să se poarte ca şi cum nu aş fi însemnat nimic pentru el? 

L-am privit rece şi sfidător. 

— Nu-mi mai face favoruri. Nu ţi-am cerut asta niciodată. Şi nu vreau să 
mai fii îngerul meu păzitor. 

Patch şi-a îndreptat umerii, şi o picătură de ploaie i-a căzut din părul lui, 
lovindu-se rece ca gheața de clavicula mea. Am simțit cum îmi alunecă pe piele, 
dispărând în decolteul bluzei. El a urmărit cu privirea picătura de apă, iar eu m- 
am înfiorat brusc. Voiam să-i spun că-mi părea rău pentru tot ce zisesem, voiam 
să-i spun că nu-mi păsa de Marcie sau de arhangheli. Îmi păsa de noi. Însă 
crudul adevăr era că nimic din ce făceam sau spuneam noi nu putea realinia 
astrele. Nu aveam voie să-mi pese de noi. Asta dacă îmi doream ca Patch să 
rămână aproape de mine. Dacă voiam să evit să fie exilat în iad. Cu cât ne certam 
mai mult, cu atât era mai uşor să mă îngrop în ură, să mă conving că nu 
însemna nimic pentru mine şi că puteam să merg mai departe fără el. 

— Retrage-ți cuvintele, a cerut Patch, pe o voce joasă. 

Nu aveam puterea să mă uit la el şi nici nu voiam să-mi retrag cuvintele. 
Mi-am ridicat bărbia şi mi-am fixat privirea asupra perdelei de ploaie din spatele 
lui. La dracu' cu mândria mea, dar şi cu a lui! 

— Retrage-ți cuvintele, Nora, a repetat, mai hotărât de data asta. 

— Nu pot să fac ceea ce trebuie atâta timp cât tu eşti în viața mea, am 
spus, urându-mă pentru că îmi lăsam bărbia să tremure. Ar fi mai bine pentru 
toată lumea, dacă... dacă ne-am despărți definitiv. M-am tot gândit la asta. 

Nu mă gândisem. Nu mă gândisem deloc. Nici nu-mi dorisem să spun 
lucrurile alea. Însă o mică parte din mine, una oribilă şi detestabilă, voia ca Patch 
să sufere la fel de mult cum sufeream eu. 

— Vreau să dispari din viața mea. Definitiv. 

După o clipă îndelungată şi tensionată de tăcere, Patch s-a întins înspre 
mine şi mi-a îndesat ceva în buzunarul din spate al pantalonilor. Nu-mi puteam 
da seama dacă îmi închipuisem sau nu că mâna lui rămăsese acolo un pic mai 
mult decât trebuia. 

— Sunt bani, mi-a explicat, o să ai nevoie. 

I-am scos din buzunar. 

— N-am nevoie de banii tăi. 

Când am văzut că nu ia bancnotele mototolite pe care i le întindeam, i le- 
am lipit de piept, intenționând să mă strecor în grabă pe lângă el, însă Patch mi-a 
prins mâna, lipind-o de trupul lui. 

— la-i! 

După tonul vocii lui îmi puteam da seama că nu-l înțelegeam, că nu ştiam 


nimic despre lumea lui. 

— Jumătate dintre tipii de acolo au asupra lor o armă, sub o formă sau 
alta. Dacă se întâmplă ceva, aruncă banii pe masă şi fugi spre uşă. Nimeni n-o să 
te urmărească dacă poate să înşface o mână de bani. 

Mi-am amintit de Marcie. Se gândea oare că cineva ar fi putut să mă 
înjunghie? Aproape că am izbucnit în râs. Oare chiar credea că asta putea să mă 
sperie? Nici nu conta dacă voiam sau nu să fie îngerul meu păzitor. Treaba era că 
nimic din ceea ce făceam sau ce spuneam nu avea să-i schimbe datoria. Trebuia 
să aibă grijă de mine. Faptul că era aici, acum, dovedea lucrul ăsta. 

Mi-a dat drumul la mână şi a tras de mânerul uşii, încordându-şi muşchii 
brațului. Uşa s-a închis în spatele lui, scârțâind din balamale. 


Capitolul 6 


L-am găsit pe Scott sprijinindu-se în tac la o masă, lângă ieşire. Când m- 
am apropiat de el, analiza poziția unor bile de biliard. 

— Ai găsit bancomatul? l-am întrebat, azvârlindu-mi geaca udă de blugi pe 
un scaun înalt de metal de lângă perete. 

— Da, dar tot am înghițit câţiva litri de apă. 

Şi-a scuturat şapca hawaiiană de apă, ca pentru a sublinia gravitatea 
situației. Poate că găsise un bancomat, însă mai întâi terminase ce avusese de 
făcut pe aleea lăturalnică. Şi, oricât de mult mi-aş fi dorit să ştiu ce anume 
făcuse, probabil că nu aveam să aflu prea curând. Pierdusem ocazia în momentul 
în care Patch mă trăsese deoparte ca să-mi spună că Z nu era un loc bun pentru 
mine şi că ar trebui să mă duc acasă. 

Mi-am întins mâinile pe marginea mesei de biliard şi m-am aplecat peste 
ea, sperând să par în largul meu, însă adevărul era că inima îmi bătea 
nebuneşte. Nu doar fiindcă tocmai mă certasem cu Patch, dar şi pentru că nici o 
persoană din jurul meu nu părea cât de cât prietenoasă. Şi, oricât aş fi încercat, 
nu puteam să-mi scot din minte faptul că un om sângerase până la moarte pe 
una dintre acele mese. Să fi fost cea de aici? M-am ridicat de pe masă şi mi-am 
frecat mâinile una de cealaltă, încercând parcă să le curăţ. 

— Tocmai voiam să începem un joc nou, a spus Scott. Intrarea e cincizeci 
de dolari. Ia un tac! 

Nu prea aveam chef să joc, ci aş fi preferat să mă uit, însă, scrutând 
încăperea din priviri, am observat că Patch se aşezase în spate la o masă de 
poker. Chiar dacă nu stătea cu fața fix spre mine, ştiam că mă privea. Privea pe 
toată lumea din bar. Nu mergea nicăieri fără să facă o evaluare atentă şi 
amănunțită a lucrurilor şi a persoanelor care îl înconjurau. 

Ştiind asta, am încercat cel mai atrăgător zâmbet posibil. 

— Aş fi încântată, am spus. 

Nu voiam ca Patch să-şi dea seama cât de supărată eram, cât de mult 
sufeream. Nu voiam să creadă că nu mă simțeam bine cu Scott. 

Însă, înainte să mă îndrept înspre cuierul de care erau agățate tacurile, un 
tip scund, cu ochelari cu rame de sârmă şi o vestă de lână, s-a apropiat de Scott. 
Nu se încadra deloc în peisaj; era aranjat, avea pantalonii călcaţi la dungă şi 
pantofii lustruiți. L-a întrebat pe Scott pe o voce atât de joasă, încât de-abia o 
auzeai: 

— Cât costă? 

— Cincizeci, a răspuns Scott, oarecum iritat. Ca de obicei. 

— Jocul e minimum o sută. 

— De când? 

— Permite-mi să reformulez. Pentru tine, e minimum o sută. 

Scott s-a înroşit la față, a întins mâna spre băutura pe care o lăsase pe 
marginea mesei şi a aruncat-o pe jos. Apoi şi-a scos portofelul din buzunar şi a 
îndesat câteva bancnote în buzunarul cămăşii bărbatului. 

— Ia cincizeci. O să plătesc cealaltă jumătate după joc. Acum dispari, cu 
respirația ta puturoasă cu tot, ca să pot să mă concentrez. 

Bărbatul cel scund şi-a bătut uşor buza de jos cu creionul. 

— Va trebui să-ți închei socotelile cu Dew. Devine nerăbdător. A fost 
generos cu tine, iar tu nu l-ai tratat cum se cuvine. 


— Spune-i că o să am banii până la sfârşitul serii. 

— Replica asta a expirat acum mai bine de o săptămână. 

Scott a făcut un pas înainte, îngrămădindu-l pe tipul mărunțel. 

— Nu sunt singurul de aici care-i datorează câte ceva lui Dew. 

— Da, dar eşti singurul de la care nu e sigur că o să-i ia înapoi. 

Mărunţelul a scos banii pe care îi îndesase Scott în buzunar şi a lăsat 
bancnotele să cadă fluturând pe podea. 

— Cum am spus, Dew începe să-şi piardă răbdarea, a repetat, ridicând plin 
de înțeles din sprâncene în direcţia lui Scott şi îndepărtându-se. 

— Câţi bani îi datorezi lui Dew? am întrebat. 

S-a holbat la mine. 

OK, să schimbăm subiectul. 

— Cum sunt adversarii? am întrebat eu în şoaptă, în timp ce îi ocheam pe 
rând pe ceilalți jucători împrăştiaţi la alte mese de biliard. Doi din trei fumau. 
Trei din trei aveau tatuaje cu cuțite, puşti şi multe alte arme pe braţe. În orice 
altă seară, aş fi fost speriată, însă Patch încă era în colțul lui. Atâta timp cât era 
aici, ştiam că nu aveam de ce să mă tem. 

Scott a pufnit. 

— Tipii ăştia sunt amatori. Pot să-i bat în cea mai proastă zi a mea. 
Adevărata concurenţă e acolo. 

Şi-a îndreptat privirea înspre un coridor care se deschidea din salonul 
principal. Era îngust şi întunecat şi dădea într-o încăpere în care pâlpâia o 
lumină portocalie. La intrare atârna o perdea de mărgele. În dreptul uşii era 
aşezată o masă de biliard, sculptată migălos. 

— Acolo se joacă pe bani mulți? am întrebat eu. 

— Acolo aş putea să fac într-un singur joc ce câştig aici în cinşpe. 

Cu coada ochiului, l-am văzut pe Patch îndreptându-şi privirea spre mine. 
Prefăcându-mă că nu observ, mi-am îndesat mâinile în buzunarul de la spate şi 
m-am apropiat de Scott. 

— Ai nevoie de o sută în total pentru următorul joc, nu-i aşa? Uite... 
cincizeci, am zis numărând în grabă cele două bancnote de douăzeci şi cea de 
zece pe care mi le dăduse Patch. 

Nu eram un mare fan al jocurilor de noroc, dar voiam să-i demonstrez lui 
Patch că barul nu avea cum să mă mănânce de vie. Sau măcar că nu mă putea 
intimida. Şi puţin mă interesa dacă, făcând asta, părea că flirtam cu Scott. „Să te 
ia naiba“, mi-am zis în gând, chiar dacă ştiam că Patch nu mă putea auzi. 

Scott se uita când la mine, când la banii pe care îi întindeam. 

— Glumeşti? 

— Dacă câştigi, împărțim profitul. 

A cântărit banii din priviri cu o poftă care m-a luat prin surprindere. Avea 
nevoie de bani. Nu venise la Z în seara aceea pentru distracție. Era dependent de 
jocurile de noroc. 

A înşfăcat banii din mâna mea şi s-a repezit către bărbatul mărunţel cu 
vestă de lână, care mâzgălea în grabă, dar meticulos, numere şi scoruri pentru 
ceilalți jucători. Am aruncat pe furiş o privire înspre Patch, ca să văd cum 
reacționa la ceea ce tocmai făcusem, însă el era concentrat asupra jocului de 
poker, iar expresia de pe chipul lui era indescifrabilă. 

Bărbatul în vestă a numărat banii lui Scott, aranjând bancnotele cu 
îndemânare, poziționându-le în aceeaşi direcție. Când a terminat, a zâmbit, fără 
să-şi arate dinţii. Intrasem în joc. 

Scott s-a întors, tamponându-şi vârful tacului cu cretă. 


— Ştii ce se spune despre noroc. Trebuie să-mi săruți tacul, a zis el, 
vârându-mi-l sub nas. 

— Nu-ţi sărut tacul, am replicat, dându-mă un pas în spate. 

Scott a dat din coate, imitând vesel cotcodăcelile unei găini. 

Am aruncat o privire înspre capătul coridorului, sperând că Patch nu vedea 
scena umilitoare care se desfăşura în fața lui, şi atunci am văzut-o pe Marcie 
Millar ivindu-se din spatele lui, aplecându-se peste el şi încolăcindu-şi brațele în 
jurul gâtului lui. 

Inima mi-a înghețat. 

Scott continua să vorbească, atingându-mă uşor cu tacul pe frunte, însă 
cuvintele lui îmi intrau pe o ureche şi îmi ieşeau pe cealaltă. M-am luptat să-mi 
recapăt respirația şi mi-am concentrat atenţia asupra peretelui de beton din fața 
mea, pe care îl vedeam ca prin ceaţă. Încercam să nu arăt că mă simţeam şocată 
şi trădată. Deci asta voise să spună când îmi mărturisise că relația dintre el şi 
Marcie era strict profesională? Pentru că eu vedeam lucrurile altfel! Şi ce căuta ea 
aici după ce tocmai fusese înjunghiată la Bo? Oare se simțea în siguranţă pentru 
că era cu Patch? Preţ de o fracțiune de secundă, m-am întrebat dacă nu cumva 
încerca să mă facă geloasă. Însă pentru asta ar fi trebuit să ştie că aveam să vin 
la Z în seara aceea. Şi nu ar fi avut cum să afle decât dacă mă spionase. Oare 
stătuse prin preajma mea în ultimele douăzeci şi patru de ore mai mult decât 
crezusem? 

Mi-am înfipt unghiile în palme, forțându-mă să mă concentrez pe durere şi 
nu pe sentimentul acela înăbuşit, de umilință, care se amplifica înăuntrul meu. 
Am rămas aşa, amorțită, gata să izbucnesc în lacrimi, până când atenția mi-a 
fost atrasă de uşa care dădea în coridor. Un tip într-un tricou roşu mulat se 
sprijinea de tocul uşii. Avea ceva ciudat la baza gâtului, o fâşie de piele aproape 
diformă, ca o cicatrice. Până să apuc să mă uit mai bine, m-a paralizat un 
sentiment de dejă-vu. Avea ceva incredibil de cunoscut, deşi eram conştientă că 
nu ne mai văzuserăm niciodată. Am simțit brusc impulsul s-o iau la fugă, dar în 
acelaşi timp şi nevoia copleşitoare de a afla de unde îl ştiam. 

A luat o bilă albă de biliard de pe cea mai apropiată masă şi a aruncat-o 
leneş de câteva ori în aer. 

— Haide, a spus Scott, fluturând tacul sub ochii mei. 

Tipii de la masă râdeau. 

— Haide, Nora, fă-o, a insistat Scott. Doar un pupic, să-mi aducă noroc. 

Mi-a strecurat tacul pe sub marginea bluzei, ridicând-o un pic. 

— Încetează, i-am zis, dând băţul la o parte cu mâna. 

Tipul în tricou roşu s-a mişcat atât de repede, că abia am putut să-mi dau 
seama ce s-a întâmplat. Şi-a îndoit brațul şi a azvârlit tacul în cealaltă parte a 
încăperii. O secundă mai târziu, oglinzile care atârnau pe peretele din spate s-au 
spart, iar în salon ploua cu cioburi. 

În încăpere s-a lăsat tăcerea, întreruptă doar de baladele rock care se 
auzeau din difuzoare. 

— Tu, a zis tipul în tricou roşu, îndreptând un pistol înspre bărbatul cu 
vestă de lână. Dă-mi banii! 

I-a făcut semn cu pistolul să se apropie. 

— Ţine-ţi mâinile la vedere! 

Scott, care stătea lângă mine, şi-a croit drum prin mulțime. 

— În nici un caz, prietene. Ăştia-s banii noştri. 

Câteva glasuri aprobatoare s-au făcut auzite. 

Tipul în roşu ţinea pistolul îndreptat înspre bărbatul în vestă, dar a 


aruncat o privire în direcția lui Scott. A rânjit, dezgolindu-şi dinții. 

— Acum nu mai sunt. 

— Dacă iei banii ăia, te omor. 

Calmul din vocea lui Scott ascundea furia. Părea să vorbească serios. Am 
rămas nemişcată, fără să respir, înspăimântată de ce urma să se întâmple, 
pentru că nu aveam nici o îndoială că pistolul era încărcat. 

— Pe bune? a întrebat tipul, zâmbind larg. 

— Nici unul dintre noi n-o să îți permită să pleci cu banii noştri, a 
continuat Scott. Fă-ţi un bine şi lasă pistolul jos. 

În încăpere s-a auzit un alt murmur aprobator. 

Cu toate că spiritele se încingeau, tipul în tricou roşu s-a scărpinat leneş pe 
gât cu ţeava pistolului. Nu părea deloc îngrijorat. 

— Nu. 

Şi-a îndreptat pistolul spre Scott şi i-a ordonat: 

— Urcă-te pe masă! 

— Dispari! 

— Urcă-te pe masă! 

Tipul în tricou roşu ţinea pistolul cu ambele mâini, ochindu-l pe Scott. 
Scott şi-a ridicat foarte lent mâinile, ținându-le la nivelul umerilor, şi s-a urcat în 
grabă, cu spatele, pe masa de biliard. 

— N-o să pleci viu de aici. Suntem treizeci la unu. 

Tipul în roşu a ajuns în dreptul lui Scott din trei paşi. S-a oprit fix în fața 
lui preț de o secundă, cu degetul pe trăgaci. De pe fruntea amicului meu se 
scurgeau broboane de sudoare. Nu-mi venea să cred că nu-i smulgea pistolul din 
mână. Oare nu ştia că nu avea cum să moară? Nu ştia că era un nefilim? Chiar 
Patch îmi spusese că aparținea unei societăți legate prin sânge: Cum ar fi putut 
să nu ştie? 

— Faci o mare greşeală, a mai zis Scott, păstrându-şi calmul, deşi în vocea 
lui se simțea o vagă panică. 

Mă întrebam de ce nimeni nu făcea nimic să-l ajute. După cum subliniase 
Scott, tipul în tricou roşu era depăşit numeric de mulţimea din bar. Însă în jurul 
lui plana ceva malefic şi incredibil de puternic. Ceva... ce ținea de altă lume. Mă 
întrebam dacă şi ei erau la fel de înspăimântați ca mine. 

Mă întrebam şi dacă nu cumva acel sentiment de repulsie — faptul că mi-l 
aminteam de undeva — însemna că era un înger căzut. Sau un nefilim. 

Din toți oamenii din încăpere, privirea mi s-a intersectat brusc cu a lui 
Marcie. Stătea de cealaltă parte a mulțimii, iar pe chip i se întipărise o expresie 
pe care n-aş putea-o descrie decât ca fiind una de fascinație nebunească. Atunci 
mi-am dat seama că nu avea nici cea mai vagă idee despre ce urma să se 
întâmple. Nu ştia că Scott era nefilim şi că avea mai multă forţă într-o singură 
mână decât un om în tot corpul. Nu-l văzuse pe Chauncey, primul nefilim pe care 
îl cunoscusem, zdrobindu-mi mobilul în palmă. Nu fusese acolo în noaptea în 
care mă urmărise pe coridoarele liceului. Iar tipul în tricou roşu? Indiferent dacă 
era nefilim sau înger căzut, probabil era la fel de puternic. Orice avea să se 
întâmple, avea să fie mai mult decât o simplă încăierare. 

Ar fi trebuit să-şi înveţe lecţia primită la Bo şi să rămână acasă. La fel ar fi 
trebuit să fac şi eu. 

Tipul în tricou roşu l-a înghiontit pe Scott cu pistolul. Fie pentru că fusese 
luat prin surprindere, fie de frică, Scott a bâjbâit după tac, însă tipul în tricou i l- 
a smuls din mână. Fără să ezite, a sărit pe masă şi a îndreptat tacul spre fața lui 
Scott. A înfipt bățul în masă la câțiva centimetri de urechea lui. Bățul s-a izbit cu 


atâta forță, încât a trecut prin căptuşeala de fetru, ieşind douăzeci de centimetri 
pe sub masă. 

Mi-am înăbuşit un țipăt. 

Scott a înghițit în sec. 

— Prietene, eşti nebun, a zis el. 

Deodată, un taburet a zburat prin aer, lovindu-l din lateral pe tipul în 
tricou roşu. Şi-a recăpătat echilibrul, însă a sărit de pe masă. 

— Prindeţi-l, a țipat cineva din mulțime. 

S-a auzit un strigăt ca de război şi din ce în ce mai mulți oameni au 
început să înşface taburete. M-am lăsat la pământ, în patru labe, căutând cea 
mai apropiată cale de ieşire prin marea de picioare. Ceva mai încolo, la o distanță 
de câteva trupuri căzute la pământ, am zărit un bărbat cu un pistol prins cu o 
centură în jurul gleznei. A întins mâna spre el şi, după câteva clipe, am auzit 
răpăitul gloanţelor în încăpere. Însă nu s-a făcut tăcere, ci a urmat şi mai mult 
haos: înjurături, țipete şi pumni lovind în carne. M-am ridicat şi am alergat 
ghemuită către uşa din spate. 

Tocmai ieşisem pe uşă, când cineva m-a agăţat de gaica blugilor şi m-a 
ridicat în capul oaselor. Era Patch. 

— Ia jeepul, mi-a ordonat, trântindu-mi cheile de la maşină în mână. După 
un moment de pauză, a continuat iritat: Ce mai aştepţi? 

Ochii mi s-au umplut de lacrimi, însă le-am îndepărtat, clipind furioasă. 

— Încetează să te porţi de parcă aş fi o mare povară! Nu ţi-am cerut 
niciodată ajutorul! 

— Ţi-am spus să nu vii aici în seara asta. Nu ai fi o povară dacă ai asculta 
ce-ţi spun. Asta nu e lumea ta, e a mea. Te încăpățânezi să dovedeşti că poţi să-i 
faci față, dar până la urmă o să faci o prostie şi o să-ţi pierzi viața. 

Nu eram de acord şi am deschis gura să protestez. 

— Tipul în tricou roşu este nefilim, a continuat Patch, fără să-mi dea ocazia 
să ripostez. Semnul de înfierare înseamnă că face parte din societatea legată prin 
sânge despre care îți povesteam mai devreme. Le-a jurat credinţă. 

— Semn de înfierare? 

— Cel de lângă claviculă. 

Cicatricea era un semn de înfierare? Mi-am îndreptat privirea spre 
ferestruica din perete. Înăuntru, o viermuială de oameni se învălmăşea peste 
mesele de biliard, cărând pumni din toate direcțiile. Nu-l mai vedeam pe tipul în 
tricou roşu, dar acum înţelegeam de ce-l recunoscusem. Era un nefilim. Îmi 
amintise de Chauncey. Însă Scott nu-mi dăduse nici pe departe aceeaşi senzație. 
Mă întrebam dacă asta nu însemna cumva că, asemenea lui Chauncey, şi tipul 
acesta era malefic. lar Scott nu. 

Un zgomot infernal aproape că mi-a perforat timpanul, iar Patch m-a trântit 
la pământ. O ploaie de cioburi se năpustea asupra noastră. Se trăsese cu pistolul 
în fereastra uşii din spate. 

— Pleacă de aici, mi-a poruncit Patch, îmbrâncindu-mă înspre stradă. 

— Şi tu unde te duci? am întrebat, întorcându-mă înspre el. 

— Marcie e încă înăuntru. O să mă ducă ea. 

Am simțit cum mi se taie respiraţia. Nu mai puteam nici să inspir, nici să 
expir. 

— Cum rămâne cu mine? Eşti îngerul meu păzitor. 

Patch m-a sfredelit din priviri. 

— Nu mai sunt, îngeraşule. 

S-a strecurat pe uşă, dispărând în mulțime, înainte să pot riposta. 


Când am ajuns pe stradă, am descuiat jeepul, am potrivit scaunul şi am 
ieşit din parcare. Nu mai era îngerul meu păzitor? Vorbea serios? Şi asta numai 
pentru că îi spusesem că nu mai voiam să fie? Sau îmi zisese asta ca să mă 
sperie? Ca să mă facă să regret că afirmasem că nu-l mai doream? Ei bine, dacă 
nu mai era îngerul meu păzitor, atunci nu mai era pentru că eu încercam să fac 
ceea ce trebuia. Încercam să fac situația mai uşor de suportat pentru amândoi. 
Încercam să-l păzesc de arhangheli. Îi spusesem exact de ce făcusem asta, iar el 
arunca totul pe mine, de parcă eu eram în vreun fel vinovată pentru toate 
nenorocirile care se întâmplaseră. De parcă asta mi-aş fi dorit. El era mai vinovat 
decât mine. Simţeam un impuls să alerg înapoi după el, să-i spun că nu eram 
neajutorată. Nu eram un simplu pion în universul lui mare şi malefic. Şi nu eram 
oarbă. Puteam să văd destul de bine cât să-mi dau seama că între el şi Marcie se 
întâmpla ceva. De fapt, acum eram mai mult ca sigură că era ceva între ei. 
Trebuia s-o las baltă. Îmi era mai bine fără el. Era un nemernic. Un nemernic în 
care nu puteam avea încredere. Nu aveam nevoie de el pentru nimic în lume. 

Am parcat jeepul în fața casei. Picioarele încă îmi tremurau şi gâfâiam 
zgomotos. Îmi dădeam seama că în jurul meu era o linişte mormântală. Jeepul 
fusese întotdeauna un refugiu; astăzi îl simțeam străin, departe de mine, mult 
prea mare pentru o singură persoană. Mi-am plecat capul pe volan şi am plâns. 
Nu m-am gândit la Patch care o ducea acasă pe Marcie, conducând maşina ei; 
am lăsat pur şi simplu aerul cald de la aerisire să-mi mângâie pielea, inspirând 
mirosul lui Patch. 

Am rămas aşa, cocoşată şi plângând cu sughițuri, până când acul 
rezervorului de benzină a scăzut la jumătate. M-am şters la ochi şi am oftat lung, 
îndurerată. Tocmai voiam să opresc motorul, când l-am văzut pe Patch pe 
veranda mea, sprijinindu-se de unul dintre stâlpii de susținere. 

Preţ de o clipă, m-am gândit că venise să vadă dacă eram teafără, şi lacrimi 
de uşurare mi-au umplut ochii. Dar îi luasem maşina. Probabil că venise să o 
recupereze. După cum se purtase cu mine în seara aceea, nu îmi venea în minte 
nici un alt motiv. 

A păşit pe alee şi a deschis portiera. 

— Te simți bine? 

Am încuviințat din cap. Aş fi vrut să-i spun că eram OK, însă vocea mea era 
încă lipsită de vlagă, de parcă s-ar fi ascuns undeva prin stomac. Nefilimul cu 
privirea de gheaţă nu dispăruse din gândurile mele şi nu puteam să nu mă întreb 
ce se întâmplase la Z după plecarea mea. Oare Scott plecase? Dar Marcie? 

Bineînţeles că da. Patch avusese grijă de asta. 

— De ce voia bani nefilimul în tricou roşu? am întrebat, strecurându-mă pe 
scaunul din dreapta. Hainele mele erau încă ude şi, chiar dacă ştiam că Patch nu 
putea simți răcoarea rece a ploii, nu mă simțeam bine să-l las în frig. 

După ce a stat un pic pe gânduri, s-a urcat la volan, închizând uşa. În 
urmă cu două seri, gestul acesta ar fi părut intim. Acum, simțeam doar tensiune 
şi stinghereală. 

— Strânge bani pentru societatea aceea a nefilimilor. Tare aş vrea să ştiu 
mai multe despre ce au de gând să facă. Dacă au nevoie de bani, cel mai probabil 
îi vor folosi pentru resurse. Fie pentru asta, fie ca să mituiască îngeri căzuți. Dar 
n-am habar cum, cine şi de ce, a spus el, clătinând din cap. Am nevoie de cineva 
din interior. Pentru prima dată, faptul că sunt înger constituie un dezavantaj. N-o 
să mă lase nici măcar să mă apropii de operaţiunea lor. 


Preţ de o clipă, m-am gândit că poate îmi cerea ajutorul, dar eu nu eram 
nefilim. Prin venele mele se scurgea o cantitate neînsemnată de sânge de nefilim, 
ale cărui origini veneau de acum mai bine de patru sute de ani, de la Chauncey 
Langeais. Oricare ar fi fost intenţiile sau gândurile lui, eu eram o ființă umană. 
Nu aveam cum să pătrund în interiorul societății mai repede decât Patch. 

— Ai spus că Scott şi nefilimul în tricou roşu fac parte din societatea de 
sânge, dar nu păreau să se cunoască. Eşti sigur că e şi Scott băgat în asta? 

— E şi el. 

— Atunci cum de nu se cunoşteau? 

— Cea mai plauzibilă explicaţie pe care o găsesc acum este că acela care 
conduce organizația, oricine ar fi el, separă membrii pentru a-i ține în ignoranță. 
Fără solidaritate, nu prea există şanse ca vreunul să-l înlăture de la conducere. 
În plus, dacă nu ştiu cât sunt de puternici, nefilimii nu pot transmite informaţia 
asta mai departe duşmanilor. Îngerii căzuţi nu pot afla nimic dacă nici membrii 
societăţii n-au habar cine sunt. 

Punând informaţiile cap la cap, nu mai eram sigură de partea cui mă 
aflam. E drept că mă oripila gândul că îngerii căzuți puteau poseda trupurile 
nefilimilor în fiecare lună Heşvan. O parte mai puţin nobilă a mea era 
recunoscătoare însă că îngerii căutau nefilimi şi nu oameni. Nu pe mine. Nu pe 
cei la care țineam. 

— Şi Marcie? am întrebat, încercând să păstrez un ton neutru. 

— Îi place pokerul, a răspuns Patch nepăsător. 

A ambalat jeepul. 

— Ar trebui să plec. O să fii OK în seara asta? Mama ta e acasă? 

— Marcie îşi încolăcise brațele în jurul tău, am insistat, întorcându-mă cu 
fața spre el. 

— Marcie habar n-are ce-i ăla spațiu personal. 

— Deci acum eşti expert când vine vorba despre Marcie? 

Ochii i s-au întunecat, iar eu am ştiut că nu trebuia să mă bag în asta, dar 
nu-mi păsa. Aveam să mă bag. 

— Ce se întâmplă între tine şi Marcie? Ce am văzut eu nu mi s-a părut prea 
profesional. 

— Eram în mijlocul unui joc, când a apărut brusc în spatele meu. Nu e 
prima dată când o fată face asta, şi probabil că nu va fi nici ultima. 

— Ai fi putut s-o dai la o parte. 

— Mă luase în braţe, iar în următoarea clipă nefilimul a aruncat bila de 
biliard. Nu mă gândeam la Marcie. Am fugit afară să verific zona, în caz că era 
însoțit. 

— Te-ai întors după ea. 

— Nu puteam s-o las acolo. 

Am rămas pe scaun încă o clipă pentru că stomacul mi se strânsese atât de 
tare, încât mă durea. Oare ce trebuia să cred? Că se întorsese după Marcie din 
politeţe? Din datorie? Sau din alte motive, complet diferite şi mult mai 
îngrijorătoare. 

— L-am visat pe tatăl lui Marcie noaptea trecută. 

Nici măcar nu ştiam de ce îi spusesem asta. Poate ca să-l fac pe Patch să 
înțeleagă că durerea pe care o simțeam era atât de intensă, încât îmi invadase şi 
visele. Am citit cândva că visele sunt o modalitate de a ne împăca cu ceea ce se 
întâmplă în realitate în viețile noastre, şi, dacă asta era adevărat, atunci visul 
meu îmi spunea cu siguranţă că nu acceptasem nimic din ce se întâmplase între 
Patch şi Marcie. Cu siguranţă nu, pentru că visam despre îngeri căzuți şi Heşvan. 


Pentru că îl visam pe tatăl lui Marcie. 

— L-ai visat pe tatăl lui Marcie? Vocea lui Patch era la fel de calmă ca de 
obicei, însă felul aspru în care mă privea m-a pus pe gânduri, făcându-mă să 
cred că era surprins de ceea ce îi spusesem. Poate chiar un pic contrariat. 

— Cred că eram în Anglia. Acum multă vreme. Tatăl lui Marcie era urmărit 
printr-o pădure. Nu a putut să scape pentru că mantia i s-a prins în crengile 
copacilor. Spunea la nesfârşit că un înger căzut încercase să-l posede. 

Patch a rămas un pic pe gânduri. Din nou, tăcerea lui îmi dădea de înţeles 
că-i spusesem ceva ce-l interesa. Dar nu puteam să-mi dau seama ce. 

— Vrei să arunc un ochi prin casă? a propus el, uitându-se la ceas. 

M-am uitat în treacăt înspre ferestrele întunecate şi goale ale casei de ţară. 
Amestecul de întuneric şi ploaie mocănească îi dădea un aspect mohorât, ostil. 
Nu puteam să-mi dau seama ce-mi surâdea mai puţin: să mă duc singură 
înăuntru sau să stau aici, afară, cu Patch, înfricoşată la gândul că ar fi putut 
lăsa în urmă relația noastră. Că m-ar fi putut înlocui cu Marcie Millar. 

— Ezit pentru că nu vreau să mă ud. În plus, se vede că trebuie să ajungi 
undeva. 

Am împins portiera şi am scos un picior afară. 

— Asta pe de o parte. În al doilea rând, relația noastră s-a sfârşit. Nu-mi 
eşti dator cu nimic. 

Privirile ni s-au ciocnit. 

Aruncasem cuvintele acelea ca să-l rănesc, însă eu eram cea căreia i se 
pusese un nod în gât. Înainte să apuc să mai spun ceva care să taie şi mai adânc 
în carne, am luat-o la fugă către verandă, acoperindu-mi capul cu mâinile pentru 
a-mi feri părul de ploaie. 

Ajunsă în casă, m-am sprijinit de uşa de la intrare şi l-am auzit pe Patch 
ambalând maşina şi îndepărtându-se. Vedeam încețoşat din cauza lacrimilor, aşa 
că am închis ochii. Îmi doream ca Patch să se întoarcă. Voiam să fie aici cu mine. 
Voiam să mă lipească de trupul lui şi să mă sărute, să uit de frig, de sentimentul 
acela de deşertăciune care începea să mă îngheţe din interior spre exterior, însă 
nu am mai auzit zgomotul lăsat de cauciucurile care răscoleau prin pământul ud. 

Fără nici un avertisment, amintirea nedorită a ultimei seri petrecute 
împreună, înainte ca totul să se destrame, mi-a revenit în minte. Începusem să o 
blochez automat. Problema era că îmi doream să-mi amintesc. Aveam nevoie să-l 
țin cumva pe Patch aproape de mine. Lăsând garda jos, am decis să îi permit 
gurii lui să o atingă pe a mea. La început uşor, apoi mai intens. l-am simțit 
corpul, cald şi bine făcut, lipit de al meu. Mâinile lui mi se încolăceau în jurul 
gâtului, prinzând lanţul de argint. Îmi promisese să mă iubească pe vecie... 

Am închis uşa minţii, spulberând amintirea dintr-o singură mişcare. 

„Să-l ia dracu”, am zis, repetând la nesfârşit acele cuvinte. 

Când am ajuns în bucătărie şi am apăsat întrerupătorul, luminile s-au 
aprins, şi mi-am dat seama cu uşurare că venise curentul. Butonul roşu al 
telefonului clipocea, şi am ascultat mesajele. 

— Nora, s-a auzit vocea mamei, aici la Boston plouă cu găleata şi au 
stabilit să reprogrameze restul licitaţiilor. Mă îndrept spre casă şi ar trebui să 
ajung până la unsprezece. Poţi să o trimiți pe Vee să doarmă acasă dacă vrei. Te 
iubesc. Ne vedem curând. 

M-am uitat la ceas. Era zece fără câteva minute. Mai aveam doar o oră de 
stat singură. 


Capitolul 7 


A doua zi de dimineață am tras de mine să mă dau jos din pat şi, după o 
mică oprire la baie, unde m-am dat cu anticearcăn pe sub ochi şi mi-am stropit 
părul cu spray pentru bucle, mi-am târşâit picioarele până în bucătărie, unde 
mama se aşezase deja la masă. Ţinea o ceaşcă de ceai de plante în mâini, iar 
părul îi era răvăşit, ciufulit de somn, ca să nu spun că arăta ca un porcuşor de 
Guineea. Aruncându-mi o privire peste ceaşcă, mi-a zâmbit şi mi-a spus: 

— 'Neaţa. 

M-am afundat în scaunul de lângă ea şi am vărsat fulgi de cereale într-un 
castron. Mama pregătise căpşune şi o carafă mică de lapte, pe care l-am turnat 
peste cereale. Încercam să fiu atentă la ce mâneam, dar totul părea mult mai 
simplu când mama era acasă şi avea grijă ca mesele să fie mult mai consistente 
decât orice aş fi putut încropi eu în câteva secunde. 

— Ai dormit bine? m-a întrebat. 

Am încuviințat din cap, căci tocmai băgasem în gură o lingură plină cu 
cereale. 

— Am uitat să te întreb aseară, a continuat mama. Până la urmă, l-ai 
plimbat pe Scott prin oraş? 

— Am contramandat. 

Probabil că ar fi mai bine să o las aşa. Nu ştiam cum avea să reacționeze 
dacă ar fi aflat că îl urmărisem, după care îmi petrecusem seara cu el într-o 
speluncă din Springvale în care se juca biliard. 

Mama şi-a încrețit nasul. 

— Simt cumva miros de fum? 

Of, fir-ar. 

— Am aprins nişte lumânări la mine în cameră azi-dimineață, am spus, 
regretând acum că nu mă învrednicisem să fac duş. Eram sigură că Z încă îşi 
făcea mirosul simţit în hainele, cearşafurile şi părul meu. 

S-a încruntat. 

— Ăsta e sigur miros de fum. 

S-a ridicat, hârşâindu-şi scaunul de podea, şi s-a apropiat de mine să mă 
cerceteze îndeaproape. 

N-avea nici un sens să mă ascund. Mi-am scărpinat nervoasă sprânceana. 

— Am fost într-un salon de biliard aseară. 

— Cu Patch? 

Nu cu multă vreme în urmă, stabilisem o regulă. Era categoric interzis, 
indiferent de împrejurări, să ies cu Patch dacă mama nu era acasă. 

— Da, era şi el acolo. 

— Şi? 

— Nu am ieşit cu Patch. Am ieşit cu Scott, am explicat, şi, după expresia de 
pe chipul ei, mi-am dat seama că făcusem ceva chiar mai rău. Dar, înainte să te 
enervezi, am continuat în grabă, vreau doar să spun că mă omoară curiozitatea. 
Şi aşa îmi e destul de greu să ignor faptul că familia Parnell face aproape tot ce îi 
stă în putinţă ca să ascundă trecutul lui Scott. De ce, de fiecare dată când 
doamna Parnell deschide gura, Scott apare imediat în spatele ei, urmărind-o ca 
un şoim? Oare ce a făcut atât de rău? 

Mă aşteptam ca mama să sară în picioare şi să-mi spună că, începând din 
clipa în care mă întorceam acasă de la şcoală, eram pedepsită până pe Patru 


Iulie, însă ea n-a zis decât: 

— Da, şi eu am observat asta. 

— Oare e doar impresia mea sau parcă îi e frică de el? am continuat eu, 
uşurată de faptul că părea mai interesată să vorbim despre Scott decât de 
pedeapsa pe care urmam să o primesc pentru că îmi petrecusem seara într-un 
salon rău famat de biliard. 

— Ce fel de mamă e aia căreia îi e frică de propriul fiu? s-a întrebat mama 
cu voce tare. 

— Cred că îi ştie secretul. Ştie ce a făcut. Iar el ştie că ea ştie. 

Poate că secretul lui Scott era simplul fapt că era un nefilim, dar nu prea 
credeam asta. Judecând după reacţia pe care o avusese cu o seară înainte când 
fusese atacat de nefilimul în tricou roşu, începeam să bănuiesc că nu ştia cine 
era cu adevărat şi de ce era capabil. Poate că observase forța incredibilă pe care o 
avea sau capacitatea de a vorbi cu mintea oamenilor, dar probabil că nu ştia cum 
să-şi explice toate aceste lucruri. Dar, dacă Scott şi mama lui nu încercau să 
ascundă originea lui de nefilim, atunci ce tăinuiau? Oare ce făcuse de trebuia să- 
şi ţină trecutul atât de secret? 

Peste o jumătate de oră, am intrat agale în laboratorul de chimie şi am 
găsit-o pe Marcie la masa noastră, vorbind la telefon şi ignorând complet semnul 
de pe tablă pe care scria: „TELEFOANELE MOBILE INTERZISE, FĂRĂ 
EXCEPŢIE”. Când m-a văzut, mi-a întors spatele şi şi-a acoperit telefonul cu 
mâna, dorind să-şi păstreze intimitatea. De parcă mi-ar fi păsat. Când am ajuns 
la masă, singura parte a conversațţiei pe care am desluşit-o a fost un seducător 
„ŞI eu te iubesc”. 

Şi-a strecurat telefonul într-un buzunar al ghiozdanului şi mi-a zâmbit. 

— Era prietenul meu. Nu merge la liceu. 

M-a încercat imediat un sentiment de îndoială şi m-am întrebat dacă nu 
cumva era Patch la celălalt capăt al firului, dar îmi jurase că tot ce se întâmplase 
între el şi Marcie nu însemnase nimic. Puteam să mă las cuprinsă de o gelozie 
nebunească ori să-l cred. Am dat compătimitoare din cap. 

— Probabil că e greu să ieşi cu un ratat. 

— Ha ha! Ca să ştii şi tu, după oră o să trimit un SMS tuturor celor care 
sunt invitați marți la petrecerea de vară pe care o organizez în fiecare an. Eşti pe 
listă, a spus ea cu nonşalanţă. Cea mai sigură modalitate de a-ţi sabota viața 
socială este să ratezi petrecerea mea... dar tu nu trebuie să-ți faci probleme. N-ai 
cum să sabotezi ceva ce nu ai. 

— Petrecerea de vară din fiecare an? N-am auzit niciodată de asta. 

A scos din buzunarul de la spate al blugilor o cutie care îi lăsase o urmă 
rotundă pe pantaloni, şi şi-a pudrat nasul. 

— Asta pentru că n-ai fost niciodată invitată. 

OK, stai un pic. De ce mă invita Marcie? Chiar dacă IQ-ul ei era destul de 
redus, nu avea cum să nu-şi da seama de animozitatea dintre noi. În plus, nici 
nu aveam prieteni comuni. Nici interese, de fapt. 

— Uau, Marcie! Ce drăguţ din partea ta să mă inviti! Un pic neaşteptat, dar 
totuşi drăguţ. O să încerc să apar. 

Dar n-o să mă străduiesc prea tare. 

Marcie s-a aplecat înspre mine. 

— Te-am văzut aseară. 

Inima mi-a bătut un pic mai tare, dar am încercat să-mi păstrez calmul 
vocii. l-am vorbit pe un ton chiar nepăsător. 

— Mda, şi eu te-am văzut. 


— A fost o... o nebunie..., a spus ea, lăsând propoziția neterminată de 
parcă ar fi vrut ca eu să o continui, să-i explic. 

— Probabil. 

— Probabil? Ai observat faza cu tacul? N-am mai văzut pe cineva care să 
facă aşa ceva. L-a înfipt în masa de biliard şi a ieşit pe partea cealaltă. Chestiile 
alea nu sunt de tablă? 

— Eram în spatele mulțimii. N-am văzut prea multe. Îmi pare rău. 

Eram intenționat evazivă; nu voiam să port această discuţie. Ăsta era oare 
motivul pentru care mă invita la petrecerea ei? Voia să insufle prietenie şi 
încredere relației noastre, pentru ca eu să-i spun ce ştiam despre ce se 
întâmplase aseară? Asta în cazul în care aş fi ştiut ceva. 

— N-ai văzut nimic? a repetat Marcie. 

După felul în care îşi încreţise fruntea, mi-am dat seama că nu prea îi 
venea să mă creadă. 

— Nu. Ai învățat pentru testul de azi? Am învăţat pe de rost cea mai mare 
parte a tabelului periodic, dar tot mă încurc la ultimul rând. 

— Te-a dus vreodată Patch să joci biliard acolo? Ai mai văzut vreodată aşa 
ceva? 

Am ignorat-o şi am deschis manualul. 

— Am auzit că tu şi Patch v-aţi despărțit, a încercat ea o nouă abordare. 

Am tras adânc aer în piept, dar simțeam deja cum îmi ia foc chipul. 

— Care a dat papucii? a întrebat Marcie. 

— Contează? 

Ea m-a privit mânioasă. 

— Ştii ce? Dacă nu vrei să vorbeşti, ia-ți gândul de la petrecerea mea. 

— Oricum nu veneam. 

Şi-a dat ochii peste cap. 

— Eşti supărată pe mine pentru că am fost cu Patch aseară? Să ştii că nu 
înseamnă nimic pentru mine. Ne distrăm doar. Nu e nimic serios între noi. 

— Da, exact aşa şi pare, am replicat, iar în vocea mea se putea simți o 
nuanţă uşoară de cinism. 

— Nu fi geloasă, Nora! Eu şi Patch suntem doar prieteni foarte, foarte buni. 
Dar, în caz că eşti interesată, mama mea cunoaşte un psiholog, specializat în 
relațiile de cuplu. Spune-mi dacă ai nevoie de trimitere. De fapt, dacă stau mai 
bine să mă gândesc, tariful e destul de piperat. Adică, ştiu că mama ta a lucrat ca 
astrolog şi toate astea... 

— Hai să-ți pun o întrebare, Marcie, am replicat eu pe un ton calm, însă 
mâinile îmi tremurau în poală. Ce te-ai face dacă te-ai trezi într-o bună dimineață 
şi ai afla că tatăl tău a fost ucis? Crezi că salariul mamei tale, care lucrează la JC 
Penny cu jumătate de normă, ar acoperi cheltuielile? Data viitoare, înainte să 
aduci situația mea familială în discuţie, pune-te în locul meu, măcar pentru o 
clipă. O nenorocită de secundă. 

S-a uitat lung la mine, însă expresia de pe chipul ei era atât de indiferentă, 
încât mă îndoiam că aş fi putut să o pun pe gânduri. 

După ore, m-am întâlnit cu Vee în parcare. Stătea lungită pe capota 
maşinii, cu mânecile suflecate, şi se bronza. 

— Trebuie să vorbim, i-am spus când m-am apropiat de ea. 

Ea s-a ridicat şi şi-a dat în jos ochelarii de soare, doar cât să-şi intersecteze 
privirea cu a mea. 

— Tu şi Patch v-aţi despărțit, aşa-i? 

— De la cine ştii? am întrebat eu, cățărându-mă pe capotă şi aşezându-mă 


lângă ea. 

— Rixon. Şi, dacă te interesează, a durut. Sunt prietena ta cea mai bună şi 
n-ar trebui să aflu lucrurile astea de la un prieten al unui prieten. Sau de la 
prietenul unui fost prieten, a adăugat ea după ce s-a gândit mai bine. Mi-a pus o 
mână pe umăr şi m-a îmbărbătat. Cum te descurci? 

— Nu prea bine. 

Dar ăsta era unul dintre lucrurile pe care încercam să le îngrop undeva în 
adâncul sufletului, şi nu aveam cum să uit dacă vorbeam în continuare despre 
asta. M-am lăsat pe spate, pe parbriz, ţinându-mi caietul streaşină la ochi pentru 
a mă feri de soare. 

— Ştii ce e cel mai nasol? 

— Că am avut tot timpul dreptate şi că acum trebuie să mă suporţi când o 
să-ți zic: „Ți-am spus eu“? 

— Amuzant. 

— Toată lumea ştie că Patch e o mare bătaie de cap. Are atitudinea aia de 
băiat rău care are nevoie să fie salvat, însă adevărul e că majoritatea băieților răi 
nu vor să fie salvați. Le place să fie răi. Le place puterea pe care o capătă când 
sădesc frică şi panică în inimile mamelor de pretutindeni. 

— Asta a fost... o replică înțeleaptă. 

— Oricând, draga mea. Şi încă ceva... 

— Vee! 

A dat din mâini. 

— Ascultă-mă! Am păstrat partea cea mai bună pentru sfârşit. Cred că 
acum e momentul să-ți regândeşti prioritățile când vine vorba despre băieți. 
Trebuie să-ți găsim un băiat bun, un cercetaş, care să te facă să apreciezi ce 
înseamnă să ai un tip bun în viața ta. Unul ca Rixon, de exemplu. 

Am străfulgerat-o cu o privire care spunea ceva de genul: „Cred că 
glumeşti”. 

— Urăsc privirea asta, a zis Vee. Rixon chiar e un tip foarte cumsecade. 

Ne-am mai uitat una la alta câteva clipe. 

— Bine, poate că exagerez cu cercetaşul, a spus Vee, dar ideea e că ţi-ar 
prinde bine un băiat bun, unul în al cărui şifonier nu găseşti numai haine negre. 
Şi ce-i cu faza asta, de fapt? Oare are impresia că face parte din vreo trupă de 
comando? 

— I-am văzut pe Patch şi Marcie împreună aseară, am trântit, oftând. 

În sfârşit, o spusesem. 

Vee a clipit câteva clipe, digerând informația. 

— Ce? a întrebat ea în cele din urmă. 

Am încuviințat din cap. 

— l-am văzut. Îl ţinea în braţe. Erau împreună într-un salon de biliard din 
Springvale. 

— l-ai urmărit? 

Am vrut să spun „Crede-mă pe cuvânt”, dar am reuşit doar să bălmăjesc 
ceva. 

— Scott m-a invitat să jucăm biliard. M-am dus cu el, şi acolo ne-am 
întâlnit cu ei. 

Am vrut să-i povestesc lui Vee tot ce se întâmplase pe urmă, dar nici ei nu-i 
puteam explica unele lucruri, la fel cum nu-i puteam spune nici lui Marcie. Cum 
aş fi putut să-i vorbesc despre nefilimul în tricou roşu ori să-i spun cum 
străpunsese masa de biliard cu un tac? 

Vee arăta de parcă şi-ar fi scormonit creierii după un răspuns. 


— Ei bine, după cum ziceam, odată ce ai văzut că poate să-ţi fie bine, nu te 
mai întorci. Poate că Rixon are un prieten. Altul decât Patch..., a adăugat ea 
înapoi stânjenită. 

— N-am nevoie de un prieten, am nevoie de o slujbă. 

Un zâmbet larg a brăzdat fața lui Vee. 

— Iar vorbeşti de slujbă, ha? Pur şi simplu nu pricep aluzia. 

— Am nevoie de o maşină şi, ca să-mi iau una, am nevoie de bani. Deci de 
o slujbă. 

Aveam o întreagă listă de motive pentru a cumpăra Volkswagenul la care 
mă gândisem atât: maşina era mică şi, ca atare, uşor de parcat şi consuma puțin 
- un mare avantaj, având în vedere că nu aveam cum să dau prea mulți bani pe 
benzină după ce aş fi plătit peste o mie de dolari pentru maşina în sine. Şi, deşi 
era ridicol să simt că aveam o legătură cu ceva atât de inert şi material precum o 
maşină, începeam să o privesc ca pe o metaforă a schimbării de care aveam 
nevoie în viață. Libertatea de a putea merge oricând oriunde aş fi dorit. Libertatea 
care mi-o conferea un nou început. Libertatea de a fi departe de Patch şi de toate 
amintirile pe care le aveam în comun, pe care nu reuşisem încă să le închid 
undeva în adâncul minţii. 

— Mama este prietenă cu unul dintre managerii responsabili pe turele de 
noapte de la Enzo. Se caută barmani, m-a informat Vee. 

— Habar n-am să lucrez la bar. 

Vee a ridicat din umeri. 

— Faci cafea. O torni în ceşti. Serveşti clienții nerăbdători. Cât de greu 
poate să fie? 

Patruzeci de minute mai târziu eu şi Vee eram pe malul mării şi ne 
plimbam pe faleză, fără să ne pese de teme şi uitându-ne nepăsătoare în vitrinele 
magazinelor. Cum nici una din noi nu lucra şi, prin urmare, nu aveam bani, ne 
exersam abilitățile de a cumpăra din ochi. Am ajuns la capătul falezei, şi privirile 
ni s-au oprit asupra unei cofetării. Aproape că puteam să aud cum lui Vee îi 
ploua în gură. Şi-a lipit fața de sticlă şi s-a holbat la cutia cu gogoşi. 

— Cred că a trecut o oră întreagă de când am mâncat ultima dată, a spus 
ea. Gogoşi glazurate, preferatele mele, păzea că venim! 

O luase deja înainte şi trăgea de uşa de la intrare. 

— Credeam că încerci să slăbeşti, că tot vine sezonul costumelor de baie. 
Parcă spuneai că ai oase mari şi că vrei să ajungi la aceeaşi greutate cu Rixon. 

— Chiar că ştii cum să strici cheful omului. În fine, cum ar putea să-mi 
facă rău o gogoaşă mică? 

Nu o văzusem niciodată pe Vee mâncând doar o singură gogoaşă, dar am 
tăcut. 

Am comandat vreo trei gogoşi şi, tocmai când ne aşezam la o masă din 
dreptul vitrinei, l-am văzut pe Scott de cealaltă parte a geamului de sticlă. Îşi 
lipise faţa de vitrină şi zâmbea. Îmi zâmbea. Uimită, am sărit din scaun. Mi-a 
făcut semn cu degetul să ies. 

— Mă întorc imediat, i-am zis lui Vee. 

S-a uitat în direcţia în care mă uitam şi eu. 

— Ăla e Scottie cel Frumos? 

— Încetează să-i mai spui aşa. Ce s-a întâmplat cu Scottie-Oliţă? 

— A crescut. De ce vrea să stea de vorbă cu tine? 

Brusc, a avut parcă o revelație. 

— Ah, nu, nu se poate. Nu ai voie să te joci de-a răzbunarea cu el. E bătaie 
de cap, chiar tu ai spus asta. O să-ți găsim un cercetaş drăguţ, doar aşa am 


convenit. 

Mi-am aruncat geanta pe umăr. 

— Nu mă joc de-a răzbunarea. Ce este? am întrebat-o, ca răspuns la 
privirea pe care mi-o arunca. Doar nu crezi că o să stau, pur şi simplu, aici şi o 
să-l ignor? 

Şi-a ridicat mâinile. 

— Grăbeşte-te, altfel gogoaşa ta o să intre pe lista speciilor pe cale de 
dispariție. 

Ajunsă afară, am dat colțul şi m-am întors în locul unde îl văzusem pe 
Scott. Lenevea pe o bancă, cu degetele îndesate în buzunarele pantalonilor. 

— Ai supraviețuit aseară? m-a întrebat. 

— Doar sunt aici, nu? 

— A fost un pic mai palpitant decât ce faci de obicei, a remarcat, zâmbind. 

Nu i-am amintit că el fusese cel imobilizat pe masa de biliard, cu un tac 
înfipt la câțiva centimetri de ureche. 

— Scuză-mă că te-am lăsat baltă. Se pare că ai găsit pe cineva care să te 
ducă acasă, nu? 

— Nu-ţi face probleme, am mormăit morocănoasă, fără să-mi mai dau 
osteneala să încerc să-mi ascund iritarea. Aşa m-am învățat minte să nu mai ies 
vreodată cu tine. 

— O să mă revanşez. Ai timp să mâncăm ceva? 

A arătat cu degetul înspre un restaurant turistic de mai jos. Se chema 
Alfeo. Îmi aminteam că mâncasem acolo cu trei ani în urmă cu tata, şi preţurile 
erau piperate. Singurul lucru pe care puteai să-l cumperi cu mai puţin de cinci 
dolari era apa. Poate o cola dacă aveam noroc. Luând în calcul preţurile 
exorbitante şi compania - în fond, ultimul lucru pe care mi-l aminteam era că 
Scott încercase să-mi ridice bluza cu tacul —, nu voiam nimic mai mult decât să 
mă întorc să-mi termin gogoaşa. 

— Nu pot, am venit aici cu Vee, am zis. Ce s-a întâmplat aseară la Z, după 
ce am plecat? 

— Mi-am recăpătat banii. 

După felul în care mi-a spus asta, mi-am dat seama că nu fusese atât de 
simplu. 

— Banii noştri, l-am corectat. 

— Am jumătatea ta acasă, a aruncat în treacăt. O să trec pe la tine să ţi-i 
las mai încolo. 

Da, sigur. Aveam senzația că deja cheltuise toți banii pe care trebuia să mi- 
i dea. 

— Şi tipul în tricou roşu? am întrebat. 

— A scăpat. 

— Părea foarte puternic. Nu crezi? Avea ceva... diferit. 

Îl testam, încercam să aflu cât de multe ştia, dar mi-a răspuns distrat. 

— Mda, probabil. Deci maică-mea mă tot bate la cap să ies în lume şi să-mi 
fac noi prieteni. Nu te supăra, Grey, dar tu nu prea faci parte din gaşcă. Mai 
devreme sau mai târziu, va trebui să te las baltă. Aminteşte-ţi doar de clipele 
fericite pe care le-am petrecut împreună şi sunt sigur că te vei simți mai bine. 

— M-ai pus să ies ca să rupi prietenia noastră. Când am devenit atât de 
norocoasă? 

— M-am gândit să încep cu prietenul tău, a zis Scott. Are un nume? Încep 
să cred că e un iubit imaginar. Adică, nu v-am văzut niciodată împreună. 

— Ne-am despărțit. 


Chipul i s-a schimonosit într-un rânjet. 

— Da, aşa am auzit, dar voiam să văd dacă faci față situației. 

— Ai auzit despre mine şi Patch? 

— Da, mi-a povestit o tipă care arăta super, Marcie. M-am întâlnit cu ea la 
benzinărie şi a venit la mine şi s-a prezentat. Apropo, mi-a spus că eşti o ratată. 

— Marcie ţi-a povestit despre mine şi Patch? 

Am simțit un fior pe şira spinării. 

— Vrei un sfat? Un sfat sincer, ca de la băiat la fată? Uită de Patch! Treci 
peste! Găseşte un tip care să fie interesat de aceleaşi lucruri ca tine. Să-i placă să 
înveţe, să joace şah, să colecționeze chestii, să pună gândaci în insectar... şi 
gândeşte-te serios să-ți schimbi culoarea părului. 

— Poftim? 

Scott a tuşit şi a pus mâna la gură, dar mi-am dat seama că a făcut asta ca 
să ascundă un zâmbet. 

— Să fim sinceri. Roşcatele au un mare dezavantaj. 

— Nu sunt roşcată, am ripostat, mijindu-mi ochii. 

— Ar fi putut fi mai rău, a continuat el şi a rânjit, ai fi putut să ai părul 
portocaliu, portocaliu ca o vrăjitoare malefică. 

— Aşa mitocan eşti cu toată lumea? Poate că de-asta n-ai prieteni. 

— Sunt doar mai dintr-o bucată, asta-i tot. 

Mi-am ridicat ochelarii pe creştetul capului şi m-am uitat fix în ochii lui. 

— Ca să ştii şi tu, nu colecționez nici timbre, nici gândaci. 

— Dar înveți. Ştiu că înveți. Ştiu cum sunteți voi. Caracterul tău poate să 
fie definit în câteva cuvinte. Eşti obsedată de detalii. Suferi de simptomele tipice 
ale maniaco-depresivilor. 

Am rămas cu gura căscată. 

— Bun, poate că învăţ un pic mai mult. Dar nu sunt plictisitoare. Nu atât 
de plictisitoare. 

Cel puţin speram să nu fiu. 

— În mod evident, nu mă cunoşti deloc. 

— Cum să nu! 

— Bine, am spus eu pe un ton defensiv. Zi-mi un lucru care ţie îți place şi 
în care crezi că nu m-aş băga. Nu mai râde! Vorbesc serios. Zi-mi un lucru! 

— Ai participat vreodată la un duel pe bune între formaţii? Ai ascultat 
muzică zgomotoasă dată la maximum? Ai fost la concerte unde toată lumea face 
sex sălbatic în toalete? E de zece ori mai palpitant ca la Z, a zis el, scărpinându-şi 
o ureche. 

— Nu, am replicat eu ezitând un pic. 

— Vin să te iau de acasă duminică seară. Ia cu tine un buletin fals. 

Şi-a arcuit sprâncenele şi m-a onorat cu un zâmbet plin de sine, 
batjocoritor. 

— Nici o problemă, i-am spus, încercând să-mi păstrez expresia 
nepăsătoare pe chip. 

Teoretic, mi-aş fi încălcat promisiunea dacă aş fi ieşit din nou cu Scott, dar 
nu aveam de gând să stau cu mâinile în sân şi să-l las să-mi spună că eram 
plictisitoare. Şi clar nu aveam de gând să-l las să mă facă roşcată. 

— Cu ce să mă îmbrac? 

— Vino cât de dezbrăcată îți permite legea. 

Aproape că m-am înecat. 

— Nu ştiam că te dai în vânt după muzică, am spus, când mi-am recăpătat 
respirația. 


— Când stăteam în Portland, cântam la bass într-o formaţie care se chema 
Geezer. Sper să mă remarce cineva din zonă. Intenționez să caut talente locale 
duminică noapte. 

— Sună bine, am minţit. O să fiu acolo. 

Puteam să dau oricând înapoi. Un scurt mesaj putea rezolva asta. În acel 
moment nu mă interesa decât să fac în aşa fel încât Scott să nu aibă de ce să-mi 
spună în față că eram o fraieră maniaco-depresivă. 

Am luat-o în direcții opuse, iar eu am găsit-o pe Vee aşteptându-mă la 
masă, în vreme ce jumătate din gogoaşa mea era deja mâncată. 

— Să nu-mi spui că nu te-am avertizat, a zis ea, văzând că privirea mi s-a 
oprit asupra gogoşii. Ce voia Scott? 

— M-a invitat la un duel între formații. 

— Oh, Doamne! 

— Pentru ultima dată îți repet, nu vreau să mă răzbun. 

— Cum spui tu. 

— Nora Grey? 

Eu şi Vee ne-am ridicat privirile şi am văzut una dintre angajatele cofetăriei 
stând în dreptul mesei noastre. Era îmbrăcată în uniformă: un tricou polo mov, 
de care era prinsă o legitimațţie asortată pe care era scris numele ei, Madeleine. 

— Scuză-mă, tu eşti Nora Grey? m-a întrebat ea a doua oară. 

Ținea la piept un plic de Manila, pe care mi l-a întins. 

— Asta e pentru tine. 

— Ce este? am întrebat, luând plicul. 

— Adineauri a venit aici un tip şi m-a rugat să ţi-l dau, a zis ea, ridicând 
din umeri. 

— Ce tip? a întrebat Vee, lungindu-şi gâtul în stânga şi în dreapta. 

— A plecat deja. A spus că e important ca Nora să primească plicul. Am 
crezut că poate este prietenul tău. Odată, un tip a comandat un buchet de flori la 
noi şi ne-a spus să-l dăm iubitei lui, care stătea la masă, în colțul din spatele 
cofetăriei. 

A arătat cu degetul înspre locul respectiv şi a zâmbit. 

Mi-am strecurat degetul pe sub sigiliu şi am aruncat un ochi înăuntru. Se 
vedeau o foaie de hârtie şi un inel mare. Nimic altceva. 

I-am aruncat o privire lui Madeleine. Avea pe gât urme de făină. 

— Eşti sigură că e pentru mine? 

— Tipul a arătat cu degetul spre tine şi mi-a spus: „Dă-i ăsta Norei Grey“. 
Tu eşti Nora Grey, nu-i aşa? 

Am băgat mâna în plic, dar Vee m-a atins pe braț. 

— Nu te supăra, i-a spus lui Madeleine, dar am vrea să rămânem singure. 

— De la cine crezi că e? am întrebat-o pe Vee, după ce Madeleine s-a 
îndepărtat şi nu ne mai putea auzi. 

— Nu ştiu, dar mi s-a făcut pielea de găină când ţi l-a dat. 

La auzul cuvintelor lui Vee, am simţit un fior pe şira spinării. 

— Crezi că e de la Scott? 

— Nu ştiu. Ce e în plic? a întrebat ea şi s-a strecurat în scaunul de lângă 
mine să vadă mai bine. 

Am scos inelul şi ne-am uitat la el în tăcere. Îmi puteam da seama dintr-o 
singură privire că mi-ar fi fost larg chiar şi pe degetul mare — deci era clar inelul 
unui bărbat. Era din fier, iar pe partea de sus, unde de obicei se găsea o piatră, 
era un sigiliu cu o mână încleştată, un pumn ameninţător. Partea de sus era 
carbonizată şi părea să fi fost pusă pe foc la un moment dat. 


— Ce dracu..., a început Vee. 

S-a oprit în momentul în care am scos şi foaia de hârtie, pe care cineva 
mâzgălise cu un creion negru: 

INELUL ÎI APARȚINE MÂINII NEGRE. EL ŢI-A OMORÂT TATĂL. 

Vee a fost prima care a sărit din scaun. 

Am urmat-o în goană înspre uşa de la intrare a cofetăriei şi am ieşit afară 
în soarele orbitor. Ferindu-ne ochii, ne-am uitat în susul şi în josul falezei. Am 
fugit până jos, pe plajă, unde am făcut acelaşi lucru. Plaja era plină de oameni, 
dar nu am văzut nici măcar un chip cunoscut. 

Inima îmi bătea puternic şi am întrebat-o pe Vee: 

— Crezi că a fost o glumă? 

— Eu nu râd. 

— Să fi fost Scott? 

— Poate. În fond, tocmai a trecut pe aici. 

— Sau Marcie? 

Marcie era prima persoană care îmi venea în minte, pentru că numai ea ar 
fi putut să fie atât de nechibzuită încât să facă aşa ceva. 

Vee mi-a aruncat o privire sfredelitoare. 

— Poate, ca să te necăjească. 

Dar oare Marcie era chiar atât de crudă? Şi s-ar fi ostenit ea oare să facă 
asta? Ceea ce se întâmplase era mult mai complicat decât o simplă replică 
aruncată la întâmplare. Biletul, inelul, chiar şi felul în care le primisem. Totul 
părea să fi fost plănuit. Marcie era genul de persoană care se plictisea după ce 
punea cinci minute la cale ceva. 

— Hai să dăm de cap chestiei ăsteia, a spus Vee, îndreptându-se spre 
intrarea în cofetărie. 

Ajunsă înăuntru, a luat-o deoparte pe Madeleine. 

— Trebuie să vorbim. Cum arăta tipul? Era scund? Înalt? Brunet? Blond? 

— Purta o pălărie şi ochelari de soare, a răspuns Madeleine, aruncând pe 
furiş priviri înspre ceilalți angajaţi ai cofetăriei, a căror atenţie începuse să se 
îndrepte înspre Vee. 

— De ce întrebi? Ce era în plic? 

— Poţi mai mult de atât, a continuat Vee. În ce era îmbrăcat, mai exact? 
Avea însemnul vreunei echipe pe pălărie? Avea păr pe față? 

— Nu mai țin minte, s-a bâlbâit Madeleine. Avea o pălărie neagră. Sau 
poate maro. Cred că era în blugi. 

— Crezi? 

— Haide, am intervenit, apucând-o pe Vee de braţ. Nu ţine minte. 
Mulţumim pentru ajutor, am spus, aruncându-i o privire. 

— Ajutor? a făcut Vee. Nu ne-a ajutat cu nimic. Nu poate să primească 
plicuri de la tipi ciudati fără să ţină minte cum arătau! 

— A crezut că era iubitul meu, i-am spus. 

Madeleine a încuviințat cu putere din cap. 

— Chiar am crezut! Îmi pare rău! Am crezut că era un cadou! Era ceva rău 
în plic? Vreţi să sun la poliție? 

— Vrem să-ți aminteşti cum arăta psihopatul ăla! a ţipat Vee. 

— Purta blugi negri! a mărturisit brusc Madeleine. Ţin minte că purta blugi 
negri. Adică, sunt aproape sigură. 

— Aproape sigură? a întrebat Vee. 

Am tras-o după mine afară, pe faleză. După ceva timp, când s-a liniştit, a 
zis: 


— Draga mea, îmi pare foarte rău pentru ce s-a întâmplat. Trebuia să mă 
uit mai întâi în plic. Oamenii sunt idioţi. Şi, oricine ar fi fost cel care ţi l-a dat, el 
e cel mai idiot dintre toți. Le-aş arăta tuturor ce talente de ninja am dacă aş 
putea. 

Ştiu că încerca să destindă atmosfera, însă noianul de gânduri din capul 
meu nu se mai sfârşea. Deja nu mă mai gândeam la moartea tatălui meu. 
Ajunseserăm în dreptul unei despărțituri înguste între magazine, aşa că am tras- 
o după mine, înghesuind-o între ziduri. 

— Ascultă-mă, trebuie să vorbesc cu tine. Ieri am avut impresia că l-am 
văzut pe tata. Aici, pe faleză. 

Vee a căscat ochii la mine, dar nu a scos un cuvânt. 

— Elera Vee, el era. 

— Draga mea..., a început ea sceptică. 

— Cred că e încă în viață. 

La înmormântare, coşciugul tatălui meu avusese capacul închis. Poate că 
fusese făcută o greşeală, apăruse o neînțelegere, şi nu tata fusese cel care murise 
în acea noapte. Poate că suferea de amnezie şi de asta nu venise acasă. Poate că 
îl împiedica altceva. Sau altcineva... 

— Nu ştiu cum să spun asta, a zis Vee, uitându-se în toate părțile, mai 
puţin la mine. Dar nu cred că se întoarce. 

— Atunci cum îți explici ce am văzut? am replicat pe un ton defensiv, 
supărată că, dintre toți oamenii din jurul meu, tocmai ea nu mă credea. Ochii mi 
s-au umplut de lacrimi, dar le-am îndepărtat repede. 

— Era altcineva. Altcineva care arăta ca tatăl tău. 

— Tu n-ai fost acolo. Eu l-am văzut, am tipat, deşi nu intenționasem să mă 
răstesc. 

Nu aveam de gând să mă resemnez cu ce se întâmplase. Nu după toate 
lucrurile prin care trecusem. Cu două luni în urmă, mă aruncasem de pe grinzile 
din sala de sport. Ştiam că murisem. Nu puteam să neg lucrurile pe care mi le 
aminteam din acea seară. Şi totuşi. 

Totuşi, astăzi trăiam. 

Exista o şansă ca şi tata să fie în viață. Îl văzusem cu o zi în urmă. Chiar îl 
văzusem. Poate că încerca să comunice cu mine, să-mi transmită un mesaj. Voia 
ca eu să ştiu că trăia. Nu voia să renunţ la el. 

— Nu face asta, m-a sfătuit Vee, clătinând din cap. 

— Nu renunt la el. Cel puţin nu până când aflu adevărul. Trebuie să ştiu ce 
s-a întâmplat în seara aia. 

— Nu, nu trebuie, mi-a răspuns Vee cu hotărâre. Lasă sufletul tatălui tău 
să se odihnească. N-o să schimbi ce s-a întâmplat dacă răscoleşti trecutul. N-o să 
retrăieşti acele momente. 

Să las sufletul tatălui meu să se odihnească? Dar cu mine cum rămânea? 
Cum aş fi putut eu să mă odihnesc fără să ştiu adevărul? Vee nu înțelegea. Nu 
tatăl ei fusese trimis pe lumea cealaltă într-un mod inexplicabil şi violent. Ea încă 
avea totul. 

Mie îmi mai rămăsese doar speranța. 

Mi-am petrecut după-amiaza de duminică la bistroul lui Enzo în compania 
tabelului periodic al elementelor, concentrându-mi toată atenția pe teme, 
încercând să îndepărtez orice gând despre tata sau despre plicul pe care îl 
primisem, în care scria că aşa-numitul Mâna Neagră era cel vinovat pentru 
moartea lui. Trebuia să fie o glumă. Plicul, biletul, inelul — probabil cuiva îi 
trecuse prin minte să-mi facă o glumă proastă. Poate lui Scott, poate lui Marcie. 


Dar eu nu credeam că era nici unul din ei. Scott păruse sincer când ne 
transmisese mie şi mamei condoleanţe. Iar Marcie, deşi era crudă, de cele mai 
multe ori era imatură şi spontană. 

Dacă tot stăteam la computer şi eram deja conectată la internet, am dat o 
căutare după Mâna Neagră. Voiam să-mi dovedesc că biletul nu avea temei. 
Probabil că cineva găsise inelul într-un magazin de obiecte la mâna a doua, 
inventase numele inteligent Mâna Neagră, mă urmărise pe faleză şi o rugase pe 
Madeleine să-mi înmâneze biletul. Dacă mă gândeam bine, nici măcar nu mai 
conta că Madeleine nu-şi mai amintea cum arăta respectivul, întrucât, cel mai 
probabil, acesta nici măcar nu era autorul păcălelii. Respectiva persoană oprise 
probabil pe cineva la întâmplare pe faleză şi îi dăduse cinci dolari să-mi trimită 
plicul. Asta aş fi făcut eu. Dacă aş fi fost o persoană bolnavă, cu mintea rătăcită 
şi care se distra rănindu-i pe alții. 

Pe ecranul computerului a apărut o pagină întreagă de linkuri cu Mâna 
Neagră. Primul link era al unei societăți secrete care l-ar fi asasinat de arhiducele 
Franz Ferdinand al Austriei în 1914, aruncând întreaga lume în Primul Război 
Mondial. Următorul link făcea referire la o formaţie rock. Mâna Neagră era şi 
numele unui grup de vampiri dintr-un joc pe roluri. În cele din urmă, la 
începutul anilor 1900, o grupare italiană poreclită Mâna Neagră luase cu asalt 
New Yorkul. Însă nici un site nu făcea nici cea mai mică referire la Maine. În nici 
o imagine nu apărea vreun inel de fier, pe al cărui sigiliu să fie întipărit un pumn. 

„Vezi?” mi-am spus. „O glumă.” 

Dându-mi seama că ajunsesem exact la subiectul la care nu trebuia să mă 
gândesc, mi-am pironit privirea asupra temelor care se întindeau în fața mea. 
Trebuia să mă prind cum funcționau formulele chimice şi cum se calcula masa 
atomică. Se apropia primul laborator de chimie, şi, cum Marcie era partenera 
mea, mă pregăteam pentru ce era mai rău făcând ore suplimentare după şcoală, 
ca să compensez neştiința ei. Am introdus câteva numere în calculator, după 
care am transcris cu atenţie răspunsurile pe pagina deschisă a caietului meu, 
repetând răspunsul în gând, pentru a şterge din minte orice amintire a Mâinii 
Negre. 

La ora cinci, am sunat-o pe mama, care era în New Hampshire. 

— Voiam să văd dacă eşti bine, am spus, cum merge treaba? 

— La fel ca de obicei. La tine? 

— Sunt la Enzo, încerc să învăţ, dar plăcinta cu mango îmi face cu ochiul. 

— Acum îmi faci poftă. 

— Suficient de poftă cât să vii acasă? 

Mi-a răspuns cu unul dintre acele oftaturi care parcă spuneau: „Nu ţine de 
mine, aş vrea să pot. O să facem vafe şi plăcinte sâmbătă la prânz”. 

La şase, m-a sunat Vee şi m-a convins să ne întâlnim ca să mergem la sala 
de fitness să facem exerciţii pe bicicletă. La şapte şi jumătate, m-a adus înapoi în 
fața casei. Tocmai terminasem cu duşul şi stăteam în fața frigiderului, căutând 
din priviri mâncarea pe care o pusese mama la păstrare cu o zi înainte să plece, 
când am auzit o bătaie puternică la uşă. 

M-am uitat pe vizor. De cealaltă parte a uşii, Scott Parnell îmi arăta semnul 
păcii. 

— Duelul formațiilor! am exclamat, lipindu-mi o palmă de frunte. 

Uitasem complet să contramandez. Am aruncat o privire înspre pantalonii 
de pijama cu care eram îmbrăcată şi am oftat. 

După ce m-am străduit de pomană să dau puţin volum părului ud, am tras 
zăvorul şi am deschis uşa. 


Scott mi-a analizat pantalonii de pijama. 

— Ai uitat. 

— Glumeşti? Am aşteptat asta toată ziua, sunt doar un pic în întârziere, 
am spus, arătând cu degetul înspre scări. Mă duc să mă îmbrac. Ce ar fi să... să 
încălzeşti nişte mâncare? E într-o cutie albastră în frigider. 

Am urcat câte două scări odată, am închis uşa dormitorului şi am sunat-o 
pe Vee. 

— Trebuie să vii la mine acum. Am nevoie de tine, m-am jelit. Sunt pe cale 
să merg la duelul formațiilor cu Scott. 

— Mă suni cumva ca să mă faci geloasă? 

Mi-am lipit urechea de uşă. Judecând după zgomotele pe care le auzeam, 
Scott deschidea şi închidea dulapurile din bucătărie. Probabil că scotocea după 
bere sau medicamente care se eliberează numai cu prescripţie medicală. Avea să 
fie dezamăgit pe ambele fronturi, asta dacă nu cumva nutrea vreo speranţă total 
nerealistă să se facă praf cu suplimentele mele de fier. 

— Nu încerc să te fac geloasă. Nu vreau să merg singură. 

— Atunci spune-i că nu poţi să mergi. 

— Treaba e că... aş cam vrea să merg. 

Habar n-aveam de unde se ivise şi dorința asta bruscă. Tot ce ştiam era că 
nu voiam să-mi petrec noaptea singură. Făcusem teme toată ziua, apoi mă 
dusesem la sală, şi ultimul lucru pe care-l doream era să stau acasă în seara aia 
şi să-mi citesc lista de sarcini pe care le aveam de îndeplinit la sfârşit de 
săptămână. Fusesem cuminte toată ziua. De fapt, cuminte toată viața. Meritam 
să mă distrez. Scott nu era cea mai bună companie din lume, dar nu era nici cea 
mai de lepădat persoană de pe planetă. 

— Vii sau nu? 

— Urăsc să recunosc asta, dar sună mult mai bine decât să conjug verbe la 
spaniolă la mine în cameră toată noaptea. Îl sun pe Rixon să văd dacă vrea să 
vină. 

Am închis telefonul şi am făcut un scurt inventar al hainelor din dulap. Am 
hotărât să mă îmbrac într-un maiou de mătase bej, o fustă mini, colanți de 
culoarea pielii şi balerini. Am stropit parfum în aer şi m-am plimbat prin 
mireasma lui, încercând să capăt o aromă proaspătă de grepfrut. În gândul meu, 
mă întrebam de ce petreceam atâta timp să mă aranjez pentru Scott. El nu făcea 
nimic cu viața lui, nu aveam nimic în comun şi majoritatea replicilor pe care ni le 
trântisem unul altuia fuseseră jignitoare. În plus, Patch îmi spusese să stau 
departe de el. Şi atunci mi-am dat seama. Exista posibilitatea ca, pe undeva în 
subconştient, să fiu atrasă de Scott din cauza dorinţei de a-l sfida şi de a mă 
răzbuna pe Patch. Şi toate astea mă duceau cu gândul înapoi la Patch. 

După cum vedeam eu lucrurile, puteam să fac două chestii: să stau acasă 
şi să-l las pe Patch să-mi dicteze cursul vieţii ori să mă rup de fata cuminte care 
mergea la şcoala de duminică şi să mă distrez. Şi, deşi nu eram pregătită s-o 
recunosc, speram ca Patch să afle că mă duceam la duelul formațiilor cu Scott. 
Speram să înnebunească la gândul că eu ieşeam cu altcineva. 

După ce am luat această hotărâre, mi-am lăsat capul în jos, mi-am uscat 
un pic părul, cât să dau volum buclelor, şi am intrat ca o adiere în bucătărie. 

— Sunt gata, l-am anunțat pe Scott. 

M-a examinat pentru a doua oară în acea seară din cap până în picioare, 
însă de data asta m-am simțit mult mai încrezătoare în mine însămi. 

— Arăţi bine, Grey, a făcut. 

— Şi tu, i-am spus, încercând abordarea prietenoasă. 


Aveam însă emoţii, ceea ce era ridicol, având în vedere că era vorba despre 
Scott. Eram prieteni. Nici măcar prieteni. Cunoştinţe. 

— Intrarea e zece dolari. 

Am rămas o clipă nemişcată. 

— Aha, bine. Ştiam asta. Putem să ne oprim la un bancomat pe drum? 

În cont aveam cincizeci de dolari, banii pe care îi primisem de ziua mea. 
Deja îi transferasem cu gândul în fondul de economii pentru decapotabilă, dar 
dacă retrăgeam zece nu însemna că se ducea totul pe apa sâmbetei. Oricum, în 
ritmul ăsta nu aveam să cumpăr maşina nici până la douăzeci şi cinci de ani. 

Scott a azvârlit pe masă un permis de conducere de Maine, pe care era 
copiată fotografia mea din registrul anual al liceului. 

— Eşti gata, Marlene? 

Marlene? 

— Nu glumeam când am vorbit despre actul de identitate fals. Doar nu te 
gândeşti să dai înapoi, nu? 

A rânjit de parcă ar fi ştiut exact cât de tare îmi crescuse pulsul la simplul 
gând de a folosi un act fals şi probabil că ar fi pus pariu pe toţi banii pe care-i 
avea că aş fi dat înapoi în cinci secunde. Patru, trei, doi... 

Am luat actul de pe masă. 

— Gata sunt. 

Scott a traversat centrul Coldwaterului, a ajuns în partea cealaltă a 
oraşului, după care a coborât câteva drumuri şerpuitoare şi a trecut peste şinele 
de cale ferată. A parcat în dreptul unei hale de cărămidă de patru etaje, pe care 
se încolăceau ierburi cățărătoare. La intrare era o mulțime de oameni care stătea 
la coadă. Din câte îmi puteam da eu seama, ferestrele fuseseră astupate din 
interior cu hârtie neagră, însă prin crăpăturile pe care fâşiile de bandă adezivă nu 
reuşiseră să le acopere puteam întrezări lumina stroboscoapelor. Deasupra uşii 
de la intrare era atârnată o plăcuţă pe care pâlpâia numele localului scris cu 
litere strălucitoare şi albastre: „POŞETA DIAVOLULUI”. 

Mai fusesem odată în partea aceea a oraşului, în clasa a patra, când 
părinții mei ne duseseră pe mine şi pe Vee la o casă bântuită, special aranjată 
pentru Halloween. Nu mai fusesem niciodată la Poşeta Diavolului, dar, dintr-o 
singură privire, mi-am dat seama că mama ar fi preferat ca lucrurile să fi rămas 
aşa. Mi-am amintit de descrierea pe care o făcuse Scott. Muzică tare. Mulțime 
zgomotoasă, dezlănțuită. Sex sălbatic în toalete. 

Oh, Dumnezeule! 

— Te las să cobori aici, a zis Scott, luând o curbă. Să găseşti locuri bune. 
Aproape de scenă, în mijloc. 

M-am dat jos din maşină şi m-am aşezat la coadă. Mărturisesc cu toată 
sinceritatea că nu mai fusesem niciodată într-un club la care trebuia să plăteşti 
intrarea. De fapt, nu mai fusesem niciodată într-un club şi cu asta-basta. Viața 
mea de noapte se limitase la filme şi înghețate împreună cu Vee. 

Mi-a sunat telefonul şi am recunoscut ringtone-ul pentru apelurile de la 
Vee. 

— Aud muzica, dar nu văd decât calea ferată şi nişte vagoane de marfă 
abandonate. 

— Eşti la câteva străzi distanță. Eşti cu maşina sau pe jos? 

— Cu maşina. 

— Vin după tine. 

Am ieşit din rând. Coada se lungea de la minut la minut. Când am ajuns la 
capătul străzii, am dat colțul, îndreptându-mă către şinele peste care trecuse 


Scott ca să ajungă aici. Trotuarul era crăpat şi denivelat, lăsat în paragină de ani 
de zile, şi, cum erau puține lumini pe stradă şi aşezate la mare distanță una de 
cealaltă, trebuia să calc cu mare atenţie ca să nu mă împiedic şi să cad. Halele de 
la capătul străzii erau întunecate, iar ferestrele semănau cu nişte ochi goliți de 
expresie. Dincolo de ele, se zăreau nişte case de cărămidă abandonate, acoperite 
cu graffiti. Acum mai bine de o sută de ani, locul acesta fusese probabil centrul 
Coldwaterului. Dar lucrurile se schimbaseră. Luna dădea întregului loc un aspect 
misterios şi arunca raze translucide pe cimitirul de clădiri. 

Mi-am strâns mâinile în jurul corpului şi am mers mai repede. La două 
străzi mai încolo, o siluetă s-a conturat în amestecul de întuneric şi ceață. 

— Vee? am strigat. 

Silueta se apropia de mine, cu capul plecat şi mâinile îndesate în buzunar. 
Nu era Vee, ci un bărbat, înalt şi subţire, lat în umeri, cu un mers care mi se 
părea vag cunoscut. Nu mă simțeam tocmai în largul meu să trec pe lângă un 
bărbat pe trotuarul acela îngust, aşa că am băgat mâna în buzunar, scotocind 
după mobil. Tocmai mă pregăteam să o sun pe Vee, să aflu unde era, când 
bărbatul a trecut pe sub un fascicul de lumină. 

M-am oprit împietrită. 

Fără să mă bage în seamă, a coborât un şir de trepte din dreapta lui şi a 
dispărut în una dintre casele abandonate. 

Mi s-a ridicat părul pe spate. 

— Tată? 

Am început să alerg mecanic. Am traversat strada fără să-mi mai bat capul 
să mă uit dacă venea vreo maşină, ştiind că nu era circulație. Când am ajuns în 
dreptul casei, nu mai eram sigură că intrase, aşa că am tras de uşile duble, 
înalte. Erau încuiate. Am zgâlțâit mânerele, am bătut la uşă, dar nu au cedat. 
Punându-mi mâinile streaşină la ochi, m-am uitat prin geamurile de lângă uşă. 
Luminile erau stinse, dar înăuntru puteam distinge piese de mobilier acoperite cu 
cearşafuri albe. Inima îmi bătea să-mi sară din piept. Oare tata era viu? Oare 
locuise aici în tot acest timp? 

— Tată! am tipat, prin fereastră. Sunt eu, Nora! 

I-am văzut pantofii făcându-se nevăzuți pe coridorul care începea din 
capătul scărilor. 

— Tată! am tipat, lovind cu pumnii în sticlă. Sunt aici, afară! 

M-am dat un pas în spate şi am ridicat capul, privind spre o fereastră de la 
etajul al doilea şi aşteptând ca umbra lui să treacă prin dreptul ei. 

Intrarea din spate. 

Gândul a plutit prin mintea mea, iar eu am acționat imediat. Am coborât în 
grabă treptele, strecurându-mă prin pasajul îngust ce despărțea cele două case. 
Bineînţeles. Uşa din spate. Dacă era descuiată, aş fi putut să intru la tata... 

Un fior rece îmi mângâia ceafa. Apoi mi-a coborât pe şira spinării, 
paralizându-mă preț de o clipă. Stăteam la capătul pasajului, cu ochii ațintiți 
asupra curții din spate. Tufele se legănau docile în vânt. Poarta deschisă scârțâia 
din balamale. M-am dat înapoi foarte încet, pentru că nu aveam de gând să mă 
încred în acea linişte. Nu aveam de gând să cred că nu eram singură. Mai 
avusesem acel sentiment, şi de fiecare dată fusesem în pericol. 

Nora, nu suntem singuri. Mai e cineva aici. Du-te înapoi! 

— Tată? am şoptit, iar gândurile îmi fugeau în toate direcțiile. 

Du-te şi găseşte-o pe Vee. Trebuie să pleci! O să te caut din nou. Grăbeşte-te! 

Nu-mi păsa ce-mi spunea; nu aveam de gând să plec până când nu aflam 
ce se întâmpla. Până când nu îl vedeam. Cum ar fi putut să creadă că aş fi putut 


să plec? Doar era acolo. Simțeam cum în mine clocotea un sentiment de uşurare, 
de agitație şi de nerăbdare care înghițea orice urmă de frică. 

— Tată? Unde eşti? 

Nu auzeam nimic. 

— Tată? am încercat din nou. Nu plec de aici. 

De această dată a urmat un răspuns: 

Uşa din spate e deschisă. 

Mi-am atins capul, simțind ecoul cuvintelor lui acolo. Acum, vocea lui era 
un pic diferită, dar nu aş fi putut băga mâna în foc. Poate că era un pic mai rece. 
Mai aspră? 

— Tată? am şoptit cât am putut de încet. 

Sunt înăuntru. 

Acum vocea lui se auzea ceva mai tare, ca un sunet adevărat. Nu o auzisem 
numai în gând, ci şi în urechi. M-am întors înspre casă, fiind sigură că vorbise de 
la fereastră. Îndepărtându-mă de aleea pietruită, mi-am lipit palma de pervazul 
geamului. Voiam cu disperare să fie el, dar, în acelaşi timp, mi se făcuse pielea de 
găină, ceea ce mă avertiza că totul ar fi putut fi o capcană. O înşelătorie. 

— Tată? îmi pierdeam vocea. Mi-e frică. 

De cealaltă parte a geamului o mână reflecta imaginea mâinii mele, cinci 
degete se aliniau cu ale mele. Verigheta de aur a tatei strălucea pe inelarul mâinii 
stângi. Inima îmi bătea atât de tare, încât am simțit că ameţesc. Era el. Tatăl meu 
era la câțiva centimetri de mine. Viu. 

Vino înăuntru. N-o să-ţi fac rău. Vino, Nora! 

Insistența cu care mă chema mă speria. Mi-am înfipt unghiile în geam, 
încercând să găsesc ivărul, pentru că simțeam o nevoie copleşitoare de a mă 
arunca în braţele lui, de a-l împiedica să mai plece vreodată de lângă mine. 
Lacrimile mi se scurgeau pe obraji. M-am gândit să fug până la uşa din spate, 
însă nu mă înduram să-l părăsesc, chiar şi pentru câteva secunde. Nu puteam 
să-l pierd din nou. 

Mi-am răsfirat degetele, lipindu-le de data asta mai tare de geam. 

— Sunt aici, tată. 

Când am atins din nou fereastra, sticla a înghețat. Fâşii minuscule de 
gheaţă se întindeau ca nişte ramuri pe geam, pârâind şi pocnind. Am tresărit 
simțind frigul acela brusc care îmi înțepa brațul, însă pielea îmi era lipită de 
geam. Îngheţată. Plângând, am încercat să mă eliberez, folosindu-mă de cealaltă 
mână. Mâna tatei a ieşit prin sticla topită şi a încătuşat-o pe a mea, strângându- 
mă ca să nu fug. M-a tras brutal înspre el, hainele mi s-au agăţat de cărămizi, iar 
braţul meu s-a făcut nevăzut de cealaltă parte a ferestrei. Singurul gând care mă 
străbătea era că acela nu avea cum să fie tatăl meu. 

— Ajutor, am ţipat. Vee! Mă auzi? Ajutor! 

Zbătându-mă, am încercat să-mi folosesc greutatea ca să opun rezistenţă. 
Am simțit o durere pătrunzătoare şfichiuindu-mi braţul captiv şi am văzut cu 
ochii minții un cuţit, o imagine atât de intensă, încât am simțit cum capul mi se 
rupe în două. Nişte flăcări de foc îmi perpeleau brațul — îmi deschidea mâna cu 
cuțitul. 

— Opreşte-te! am ţipat. Îmi faci rău! 

I-am simțit prezența dând târcoale minții mele, vederea lui orbind-o pe a 
mea. Era sânge peste tot. Era negru şi alunecos... Al meu. Am simțit gustul fierii 
în gură. 

— Patch, am ţipat în noapte, un strigăt de teroare şi de disperare totală. 

Mi-a dat drumul, mâna a dispărut, iar eu am căzut la pământ. Fără să mă 


gândesc, mi-am strâns bluza în jurul brațului rănit ca să opresc sângerarea, dar, 
spre uimirea mea, nu era strop de sânge. Nu era nici urmă de tăietură. 

Mă holbam la fereastră cu respirația tăiată. Era perfect intactă, vedeam în 
ea reflexia copacului din spatele meu, care se legăna înainte şi înapoi în adierea 
nopții. M-am ridicat în grabă şi am mers împleticindu-mă înspre trotuar. Am 
fugit în direcția Poşetei Diavolului, aruncând câte o privire înapoi la fiecare doi 
paşi. Mă aşteptam să-l văd pe tata — sau pe sosia lui — ivindu-se din una dintre 
case, cu un cuţit în mână, dar trotuarul a rămas pustiu. 

M-am uitat înainte pentru a traversa strada şi aproape că m-am izbit de o 
siluetă de lângă mine. 

— Aici erai, a spus Vee, întinzându-se spre mine să mă liniştească, căci 
tocmai îmi înăbuşisem un țipăt. Nu te-am văzut. Am ajuns la Poşeta Diavolului şi 
m-am întors să te caut. Te simți bine? Arăți de parcă ţi-ar veni să vomiți. 

Nu mai voiam să stau la colțul străzii. Gândindu-mă la ce se întâmplase cu 
câteva clipe în urmă, nu puteam să-mi amintesc decât de ziua în care îl lovisem 
pe Chauncey cu maşina. Câteva minute mai târziu, maşina era ca nouă, fără nici 
o urmă de zgârietură. Dar de data asta era ceva personal. De data asta era vorba 
despre tata. Ochii îmi ardeau şi fălcile îmi tremurau în timp ce vorbeam. 

— Cred, cred... că l-am văzut din nou pe tata. 

Vee m-a luat în brațe. 

— Draga mea. 

— Ştiu. Nu era real, nu era real, am repetat, încercând să mă conving. 

Am clipit de câteva ori la rând, străduindu-mă să opresc lacrimile care îmi 
încețoşau vederea. Dar mi se păruse atât de real. Atât de real... 

— Vrei să vorbeşti despre asta? 

Ce era de vorbit? Eram bântuită. Cineva se distra cu mintea mea. Îşi bătea 
joc de mine. Un înger căzut? Un nefilim>? Fantoma tatălui meu? Sau poate îmi 
juca feste propria minte? Nu era prima dată când îmi închipuiam că-l vedeam pe 
tata. Am avut impresia că încerca să comunice cu mine, dar poate că ăsta era un 
mecanism de autoapărare. Poate că mintea mea mă făcea să văd ceea ce refuzam 
să accept: acele lucruri care dispăruseră pentru totdeauna. Umplea un gol, 
pentru că asta era mai uşor decât să accept ce se întâmplase şi să las totul în 
urmă. 

Orice s-ar fi întâmplat în acea casă nu fusese real. Nu fusese tatăl meu. El 
nu mi-ar fi făcut rău niciodată. Mă iubea. 

— Hai să ne întoarcem la Poşeta Diavolului, am propus, cu o voce 
tremurată. 

Voiam să mă îndepărtez de casă cât mai repede posibil. Mi-am repetat încă 
o dată că, indiferent cine ar fi fost persoana pe care o văzusem acolo, nu era tatăl 
meu. 

Ecoul zăngănitului, clinchetul şi vaietul tobelor şi al chitarelor care repetau 
pentru concert se distingea din ce în ce mai clar şi, deşi frica nu mă părăsise, 
simțeam cum bătăile inimii îşi reveneau la normal. Mă linişteam la gândul că 
aveam să mă pierd în hală într-o aglomeraţie de trupuri lipite unele de celelalte. 
În ciuda celor întâmplate, nu voiam să mă duc acasă şi să stau singură. Voiam 
să mă strecor în mijlocul mulțimii. Unde erau mulți era putere. 

Vee m-a prins de încheietură şi m-a forțat să mă opresc din mers. 

— Aia e cine cred eu că e? 

Puțin mai sus pe stradă, Marcie Millar se urca într-o maşină. Arăta de 
parcă şi-ar fi strecurat corpul într-o fâşie neagră de pânză, suficient de scurtă cât 
să-i descopere jartierele de dantelă neagră. Avea cizme înalte, peste genunchi, şi o 


pălărie neagră. Însă nu costumaţia ei mi-a atras atenţia, ci maşina. Un jeep 
Commander de un negru strălucitor. Motorul a pornit, iar jeepul s-a pus în 
mişcare, dând colțul şi făcându-se nevăzut. 


Capitolul 9 


— Dumnezeule mare, a şoptit Vee. Chiar am văzut-o pe Marcie cum se urca 
în jeepul lui Patch? 

Am deschis gura să spun ceva, dar mă simțeam de parcă cineva şi-ar fi 
înfipt unghiile în gâtul meu. 

— Oare mi s-a părut doar mie, a întrebat Vee, sau chiar puteai să-i vezi 
chiloţii tanga roşii de sub rochie? 

— Aia nu era o rochie, am precizat, sprijinindu-mă de peretele unei clădiri. 

— Încercam să fiu optimistă, dar ai dreptate. Chiar nu era o rochie. Era un 
top pe care şi l-a tras puțin ca să-şi acopere fundul osos. Doar gravitația îl mai 
ținea mai jos de talie. 

— Cred că mi se face greață, am zis, simțind cum unghiile care mi se 
înfigeau în gât coborau acum înspre stomac. 

Vee m-a luat de umeri, silindu-mă să mă aşez pe trotuar. 

— Respiră adânc! 

— Iese cu Marcie. 

Vestea era atât de oripilantă, încât părea incredibilă. 

— Marcie e o uşuratică, a pus lucrurile la punct Vee. Ăsta-i singurul motiv. 
E o nesimtțtită, o vicleană. 

— Mi-a spus că nu e nimic între ei. 

— Patch are multe calități, dar onestitatea nu-i una dintre ele. 

Am clipit în direcția în care dispăruse jeepul. Am simțit un impuls 
inexplicabil de a o lua la goană după ei şi de a face ceva ce speram că aveam să 
regret — cum ar fi fost să o sugrum pe Marcie cu chilotul ei tanga imbecil. 

— Nu e vina ta, a spus Vee, el e nenorocitul care a profitat de tine. 

— Vreau acasă, am şoptit, iar vocea îmi era amorțită. 

Chiar în acel moment, o maşină de poliție a parcat în dreptul intrării în 
club. Un polițist înalt, sfrijit, în pantaloni negri cu dungă şi cămaşă şi-a făcut 
apariția. Strada era foarte aglomerată, dar l-am recunoscut imediat. Era 
detectivul Basso. Mă mai trezisem la un moment dat în jurisdicția lui şi nu aveam 
nici un chef ca istoria să se repete. Mai ales pentru că eram mai mult ca sigură 
că nu eram una dintre persoanele lui preferate. 

Detectivul Basso şi-a croit drum dând din umeri până la capătul cozii, şi-a 
fluturat insigna pe sub nasul bodyguardului şi a intrat în club fără să 
încetinească pasul. 

— Uau, a spus Vee. Ăla era poliţist? 

— Da, şi e prea bătrân, aşa că nici măcar nu te gândi. Vreau să merg 
acasă. Unde ai parcat? 

— Nu pare să aibă mult peste treizeci de ani. De când sunt tipii de treizeci 
de ani prea bătrâni? 

— Este detectivul Basso. M-a interogat după incidentul ăla cu Jules de la 
şcoală. 

Îmi plăcea la nebunie că, de fiecare dată când vorbeam despre asta, îi 
spuneam incident, în loc să-i rostesc numele adevărat: tentativă de omor. 

— Basso, îmi place numele. E scurt şi sexy, exact ca numele meu. Te-a 
percheziționat? 

Am ţintuit-o cu privirea, dar ea încă se uita la uşa prin care intrase 
polițistul. 


— Nu. Mi-a pus întrebări. 

— Nu mi-ar displăcea să-mi pună cătuşe. Dar nu-i spune lui Rixon. 

— Hai să mergem! Dacă a venit poliția, o să se întâmple ceva rău. 

— Rău este al doilea prenume al meu, a spus ea, luându-mă de braț şi 
târându-mă spre uşa de la intrare. 

— Vee... 

— Probabil că sunt vreo două sute de oameni înăuntru. E întuneric. Doar 
n-o să te recunoască tocmai pe tine din toată mulțimea aia. Asta dacă îşi mai 
aminteşte cine eşti. Probabil că a şi uitat de tine. În plus, n-o să te aresteze; nu 
faci nimic ilegal. Ei bine, cu excepția fazei cu actul fals, dar toți fac asta. Şi, dacă 
ar fi vrut să facă o razie, ar fi adus întăriri. Un singur polițist nu poate să se pună 
cu toată gloata asta. 

— De unde ştii că am acte false? 

Mi-a aruncat o privire care spunea ceva de genul: „Nu sunt atât de proastă 
pe cât par”. 

— Doar eşti aici, nu? 

— Tu cum o să intri? 

— La fel ca tine. 

— Ai şi tu act fals? am întrebat-o, nevenindu-mi să cred. De când? 

Vee mi-a făcut cu ochiul. 

— Rixon nu se pricepe numai la sărutat. Haide, să mergem! Pentru că eşti 
o prietenă atât de bună, nici măcar n-ar putea să-ți treacă prin cap să-mi ceri să 
încalc regulile şi să ies din casă ca să fiu pedepsită pentru nimic. În plus, l-am 
sunat deja pe Rixon şi e pe drum. 

Am oftat. Dar nu era vina lui Vee. Mie mi se păruse o idee bună să venim 
aici în seara asta. 

— Cinci minute, doar atât. 

Coada înainta repede, mulțimea se scurgea în clădire şi, deşi aş fi putut să 
fiu rațională, am plătit intrarea şi am urmat-o pe Vee în hala întunecată, 
lipicioasă şi asurzitoare. Într-un fel ciudat, mă simțeam bine să fiu înconjurată de 
întuneric şi de zgomot; volumul muzicii era atât de tare încât nu-ţi auzeai 
gândurile, ceea ce însemna că, şi dacă aş fi vrut, nu m-aş fi putut gândi la Patch 
şi la ce se întâmpla între el şi Marcie în acel moment. 

În spate era un bar vopsit în negru, cu taburete de metal şi neoane 
suspendate, care atârnau de tavan. Eu şi Vee ne-am aşezat pe ultimele scaune 
rămase libere. 

— Aveţi acte? ne-a întrebat tipul din spatele barului. 

Vee a clătinat din cap. 

— O cola light, te rog. 

— Iar eu vreau o cola cu aromă de cireşe, am zis. 

Vee m-a înghiontit şi s-a aplecat înspre mine. 

— Ai văzut? Ne-a cerut actele. Cât de tare! Sunt sigură că voia să ştie cum 
ne cheamă, dar era prea timid să ne întrebe. 

Barmanul a umplut două pahare, pe care le-a lăsat să alunece pe tejghea. 
S-au oprit exact în fața noastră. 

— Tare trucul, a țipat Vee, încercând să se facă auzită peste muzică. 

El i-a arătat degetul mijlociu şi s-a îndreptat spre următorul client. 

— Oricum, era prea mic de înălțime pentru mine, s-a consolat ea. 

— L-ai văzut pe Scott? am întrebat, ridicându-mă în scaun şi încercând să 
arunc un ochi prin mulțime. 

Avusese destul timp la dispoziție să parcheze până acum, dar nu-l puteam 


vedea. Poate că nu voise să plătească parcarea şi mersese cu maşina mai departe 
să găsească un loc gratis. Totuşi, dacă nu cumva parcase la patru kilometri 
depărtare, ceea ce era puţin probabil, ar fi trebuit să fi ajuns până acum. 

— Opa! Ghici cine a intrat? Privirea lui Vee era ațintită peste umărul meu, 
iar expresia de pe chipul ei s-a transformat într-o căutătură mânioasă. Marcie 
Millar. Chiar ea. 

— Am crezut că a plecat! Am simţit cum mă apucă un acces de furie. Patch 
e cu ea? 

— Negativ. 

Mi-am îndreptat umerii şi m-am ridicat şi mai mult în scaun. 

— Sunt calmă. Pot să fac față. Cel mai probabil, nici măcar n-o să ne vadă. 
Şi, chiar dacă ne vede, n-o să vină să vorbească cu noi. Şi chiar dacă nu credeam 
nici un cuvânt din ce spuneam, am adăugat: Probabil că există un motiv absurd 
pentru care s-a urcat în jeepul lui. 

— Şi există şi un motiv la fel de absurd pentru care are acum şapca lui pe 
cap? 

Mi-am proptit mâinile în bar şi mi-am răsucit scaunul. Era clar. Marcie îşi 
croia drum cu coatele prin mulțime, iar coada ei blondă de cal se ivea de sub 
şapca lui de baseball. Dacă asta nu era o dovadă că erau împreună nu ştiu ce 
altceva ar fi putut fi. 

— O omor, i-am spus lui Vee, întorcându-mă înapoi cu fața la bar, 
înşfăcând paharul de cola şi simțind cum mi se ridică sângele în cap. 

— Bineînţeles. Şi iată şansa ta. Vine direct înspre noi. 

O clipă mai târziu, Marcie îi poruncise tipului de lângă mine să se dea jos 
de pe scaun, iar ea se cocoțase pe el. Şi-a scos şapca lui Patch, şi-a scuturat 
părul, după care a lipit şapca de față, trăgând aer în piept. 

— Nu-i aşa că miroase incredibil? 

— Hei, Nora, a zis Vee, Patch nu avea păduchi săptămâna trecută? 

— Ce să fie? a întrebat retoric Marcie. larbă proaspăt tăiată? Un condiment 
exotic? Sau poate... mentă? 

Am trântit paharul un pic prea tare pe masă şi am vărsat câţiva stropi pe 
bar. 

— Faci un gest foarte ecologist, i-a spus Vee lui Marcie, reciclezi gunoaiele 
de care nu mai are nevoie Nora. 

— E un gunoi sexy, categoric mai bun decât unul gras, a răspuns Marcie. 

— Vezi cât de grasă e asta, i-a întors-o Vee, luând paharul meu de cola şi 
îndreptându-l pe furiş înspre Marcie. 

Însă cineva din mulţime s-a împins în Vee, aşa că paharul de cola care o 
viza pe Marcie ne-a împroşcat pe toate trei. 

— Uite ce ai făcut, a spus Marcie şi a sărit de pe scaun atât de repede, 
încât l-a răsturnat. 

A şters iute pata de cola din poală. 

— Rochia asta e de la Bebe! Ştii cât costă? Două sute de dolari! 

— Nu mai valorează atât, a calmat-o Vee. Şi nu înțeleg de ce te plângi. Fac 
pariu că ai furat-o din magazin. 

— Da? Şi? Unde vrei să ajungi cu asta? 

— În cazul tău, ceea ce vezi e ceea ce primeşti. Iar eu văd ieftin. Şi nimic nu 
e mai ieftin decât să furi din magazin. 

— Şi nimic nu e mai gras ca o bărbie dublă. 

— Eşti moartă! M-ai auzit? Moartă! a făcut Vee, mijindu-şi ochii. 

Marcie şi-a întors privirea înspre mine. 


— Apropo, Nora, m-am gândit că poate ai vrea să ştii. Patch s-a despărțit 
de tine pentru că nu erai destul de uşuratică. 

Vee a pocnit-o pe Marcie în moalele capului cu poşeta. 

— Pentru ce a fost asta? a țipat Marcie, apucându-se cu mâinile de cap. 

Vee i-a mai dat una în ureche. Marcie s-a lăsat pe spate, uluită. Începuse 
să-şi mijească ochii. 

— Tu..., a murmurat ea. 

— Încetaţi! am ţipat, despărțindu-le şi ridicând mâinile în aer, în semn de 
pace. 

Atrăsesem atenţia, iar oamenii începeau deja să se adune în jurul nostru, 
devenind din ce în ce mai interesați de o eventuală bătaie între fete. Puțin mă 
interesa ce i se întâmpla lui Marcie, dar Vee era o problemă cu totul diferită. 
Probabil că, dacă s-ar fi luat la bătaie, detectivul Basso ar fi dus-o la secţia de 
poliție. Şi, pentru că ieşise pe furiş din casă, nu cred că părinții ei ar fi fost foarte 
încântați să afle că stătuse şi în arest. 

— Hai să ne retragem. Vee, du-te şi ia maşina! Ne vedem afară. 

— M-a făcut grasă. Merită să moară. Chiar tu ai spus asta, a ripostat Vee, 
gâfâind. 

— Şi cum ai de gând să mă omori? a replicat Marcie rânjind. O să te aşezi 
pe mine? 

Acela a fost momentul în care lucrurile au scăpat de sub control. Vee şi-a 
înşfăcat propria cola de pe bar şi şi-a ridicat braţul, țintind înspre Marcie. 
Aceasta s-a întors să fugă, dar s-a împiedicat de scaunul pe care îl răsturnase şi 
s-a întins pe jos. M-am repezit înspre Vee, încercând să anihilez orice altă formă 
de violenţă, când cineva m-a lovit în picior de la spate. Am căzut, iar peste câteva 
clipe Marcie s-a cățărat pe mine. 

— Asta e pentru că mi l-ai furat pe Tod Berot în clasa a cincea, a spus ea, 
dându-mi un pumn în ochi. 

Am urlat şi mi-am acoperit ochiul cu mâna. 

— Tod Berot? am țipat. Despre ce vorbeşti? Asta a fost în clasa a cincea. 

— Şi asta e pentru că ai lipit poza aia, în care aveam un coş gigantic pe 
bărbie pe prima pagină a ziarului şcolii, anul trecut! 

— N-am fost eu! 

Bine, poate că avusesem şi eu un cuvânt de spus în alegerea pozelor, dar 
nu fusesem singura. Dar acum serios, Marcie îmi purta ranchiună pentru asta? 
Nu era cam mult să porți pică cuiva pentru ceva ce se întâmplase cu mai bine de 
un an în urmă? 

— Şi asta e pentru vaca de prietenă a ta, a țipat Marcie. 

— Eşti nebună! 

De data asta, am parat lovitura şi am reuşit să apuc cel mai apropiat 
taburet de picior şi să-l întorc înspre ea. 

Marcie a azvârlit taburetul la o parte. Înainte să apuc să mă ridic, a smuls 
băutura unui trecător din mână şi mi-a turnat-o în cap. 

— Ochi pentru ochi, a spus ea. Mă umileşti, te umilesc şi eu. 

Mi-am şters cola de pe față. Mă durea ochiul, acolo unde mă pocnise 
Marcie. Simţeam cum mi se întindea vânătaia pe sub piele, tatuându-mă în 
nuanţe de albastru şi violet. Mi se scurgea cola din păr, cea mai frumoasă bluză a 
mea era făcută ferfenițe, iar eu eram cu moralul la pământ, înfrântă... şi 
respinsă. Patch era acum cu Marcie Millar. lar Marcie tocmai scosese asta în 
evidenţă. 

Sentimentele mele nu au fost o scuză pentru ce am făcut mai apoi, dar au 


acționat în mod evident ca un catalizator. Habar n-aveam cum să mă bat, dar mi- 
am încleştat pumnii şi am pocnit-o pe Marcie în maxilar. Preţ de o clipă, o 
expresie de surprindere i s-a întipărit pe chip. S-a îndepărtat de mine, ținându-se 
de falcă cu ambele mâini, holbându-se la mine. Înflăcărată de mica mea victorie, 
m-am azvârlit asupra ei, dar fără izbândă, căci m-a prins cineva de umeri şi m-a 
ridicat de la podea. 

— Pleacă de aici, acum, mi-a şoptit Patch în ureche, târându-mă înspre 
uşă. 

— O s-o omor, am spus, zbătându-mă să scap din strânsoarea lui. 

Mulțimea ne-a înconjurat, scandând: 

— Bătaie! Bătaie! Bătaie! 

Patch i-a dat la o parte şi m-a târât după el. În spatele lui, Marcie s-a 
ridicat şi mi-a arătat degetul mijlociu. Rânjea arogant şi îşi arcuise sprâncenele. 
Mesajul era clar: „Hai să văd ce poți”. 

Patch m-a predat lui Vee, după care s-a întors şi a prins-o pe Marcie de 
braţ. Înainte să apuc să văd în ce parte au luat-o, Vee m-a târât după ea, 
luptându-se cu mine până la cea mai apropiată ieşire. Am ajuns în stradă. 

— Oricât de distractiv era să te văd luânduc-te la bătaie cu Marcie, m-am 
gândit că probabil nu merita să petreci o noapte în arest pentru asta, a zis Vee. 

— O urăsc! am tipat, iar vocea mea părea isterică. 

— Detectivul Basso se învârtea prin mulțime când Patch te-a luat de pe ea. 
M-am gândit că atunci trebuia să acţionez. 

— Unde a dus-o pe Marcie? L-am văzut pe Patch când a luat-o. 

— Contează? Să sperăm că o să-i ia poliția pe amândoi. 

Pantofii noştri scârțâiau pe pietriş în timp ce alergam pe alee înspre locul în 
care parcase Vee. Luminile roşii-albastre ale unei patrule de poliție s-au întrezărit 
în capătul aleii, iar eu şi Vee ne-am lipit de peretele halei. 

— A fost palpitant, a spus Vee, odată ajunse în maşină. 

— Da, sigur, sigur, am murmurat printre dinți. 

— Ai un gust foarte bun. Mi se face sete când îți simt mirosul de cola cu 
aromă de cireşe, a spus Vee lingându-mi braţul. 

— E numai vina ta! am răbufnit. Tu ai aruncat sticla mea de cola în Marcie! 
Dacă n-ai fi fost tu, nu ne-am fi luat la bătaie. 

— Bătaie? Ai stat pur şi simplu acolo şi ai încasat-o. Ar fi trebuit să-l rogi 
pe Patch să te înveţe nişte mişcări înainte să te desparți de el. 

Îmi suna telefonul. Am scotocit nervoasă după el prin geantă. 

— Ce e? m-am răstit. 

Când am văzut că nu răspunde nimeni, mi-am dat seama că eram atât de 
nervoasă, încât confundasem tonul de mesaj cu cel de apel. 

Mă aştepta un mesaj necitit de la un număr necunoscut: „STAI ACASĂ ÎN 
SEARA ASTA“. 

— E înspăimântător, a zis Vee, aplecându-se într-o parte să citească. Cui i- 
ai dat numărul tău? 

— Probabil că e greşeală. Voia să-l trimită altcuiva. 

Bineînţeles că mă gândeam la casa de la periferie, la tata, la viziunea pe 
care o avusesem, în care el îmi deschidea brațul cu cuțitul. 

— Poate că e de la Patch, a presupus Vee. 

— Nu mi-a mai apărut numărul lui ca necunoscut până acum. E o glumă. 

Ce bine ar fi fost să pot să cred asta. 

— Putem să mergem? Am nevoie de un analgezic. 

— Cred că ar trebui să-l sunăm pe detectivul Basso. Poliţiştii adoră 


poveştile astea cu hărțuitori înfricoşători. 

— Vrei să-l suni doar ca să flirtezi cu el. 

Vee a băgat maşina în viteză. 

— Încercam doar să fiu de ajutor. 

— Poate ar fi trebuit să faci asta acum zece minute, când mi-ai vărsat 
paharul pe Marcie. 

— Măcar am îndrăznit s-o fac. 

M-am întors în scaun, fixând-o cu privirea. 

— Mă acuzi că n-am înfruntat-o pe Marcie? 

— Ţi-a furat prietenul, nu-i aşa? Jur că şi pe mine mă sperie de moarte, 
dar, dacă Marcie mi-ar fi furat mie prietenul, ar trebui să-mi plătească înzecit. 

Mi-am îndreptat degetul spre stradă. 

— Condu! 

— Ştii ce? Chiar ai nevoie de un prieten. Îţi trebuie câteva ore de giugiuleală 
bună, de modă veche, ca să te mai relaxezi un pic. 

De ce credeau toți că aveam nevoie de un prieten? Nu îmi trebuia un nou 
iubit. Prietenul pe care îl avusesem îmi ajunsese pentru o viață. Băieții nu erau 
buni decât să frângă inimile. 


Capitolul 10 


O oră mai târziu, mi-am pregătit o gustare târzie constând în cremă de 
brânză întinsă pe biscuiţi săraţi de graham, am făcut ordine în bucătărie şi m-am 
uitat un pic la televizor. Mesajul pe care îl primisem ceva mai devreme, care mă 
avertiza să stau acasă în seara aceea, încă bântuia prin colțurile ascunse ale 
minții mele. Fusese uşor să nu mă gândesc la asta ori să consider totul o greşeală 
sau o glumă cât timp fusesem în siguranță în maşina lui Vee, însă acum, când 
rămăsesem singură, nu mă mai simțeam nici pe departe la fel de încrezătoare. 
Mă gândisem să ascult nişte Chopin ca să rup liniştea din casă, dar nu voiam să- 
mi bruiez auzul. Ultimul lucru de care aveam nevoie era să se furişeze cineva prin 
spatele meu... 

„Revino-ţi!” mi-am poruncit. „Nimeni nu se furişează în spatele tău.” 

După ceva vreme, când la televizor nu mai era nimic interesant, am urcat 
scările înspre dormitor. Camera mea era curată din toate punctele de vedere, aşa 
că mi-am aranjat hainele din şifonier în funcție de culoare, încercând să-mi fac 
de lucru ca să nu adorm. Dacă m-ar fi luat somnul, aş fi devenit foarte 
vulnerabilă, aşa că încercam să amân momentul cât de mult puteam. Am şters 
praful de pe birou, după care mi-am aşezat cărțile în ordine alfabetică. M-am 
liniştit spunându-mi că nu urma să mi se întâmple nimic rău. Probabil aveam să 
mă trezesc a doua zi dimineață şi să-mi dau seama cât de ridicolă fusese toată 
această teamă. 

Dar poate totuşi mesajul fusese trimis de cineva care voia să-mi taie gâtul 
în somn. Într-o noapte atât de sinistră ca asta nimic nu era prea greu de crezut. 

Un pic mai târziu, m-am trezit în întuneric. Draperiile din celălalt colț al 
dormitorului se unduiau în bătaia ventilatorului. Era îngrozitor de cald, iar 
maioul meu elastic şi boxerii băiețeşti mi se lipeau de piele, dar eu eram prea 
ocupată să-mi imaginez scenarii îngrozitoare ca să mă gândesc să întredeschid 
fereastra. 

Uitându-mă dintr-o parte în alta, am aruncat o privire înspre limbile 
ceasului. Era trei fără câteva minute. 

Partea dreaptă a craniului îmi pulsa violent, iar ochiul mi-era închis şi 
umflat. Am aprins toate luminile din casă, am coborât în picioarele goale până la 
frigider şi am băgat nişte cuburi de gheață într-o pungă. Mi-am făcut curaj să mă 
uit în oglinda de la baie şi am oftat. O vânătaie de toată frumusețea, roşie cu 
mov, mi se întindea din dreptul sprâncenei până pe obraz. 

„Cum ai putut să laşi să se întâmple aşa ceva? mi-am întrebat reflexia. 
Cum ai putut s-o laşi pe Marcie să te caftească?” 

Am luat tubul de analgezice din dulapul de la baie, am înghițit ultimele 
două pastile şi m-am cuibărit la loc în pat. Gheaţa îmi înțepa pielea din jurul 
ochilor şi îmi umplea trupul de fiori. În timp ce aşteptam ca analgezicele să-şi 
facă efectul, mă luptam cu imaginea pe care o aveam în minte: Marcie urcându- 
se în jeepul lui Patch. Imaginea revenea, se derula, după care o lua la nesfârşit de 
la capăt. Eu mă zbăteam şi mă zvârcoleam în pat, acoperindu-mi fața cu perna ca 
s-o îndepărtez, dar imaginea continua să revină, necăjindu-mă. 

Probabil că a trecut vreo oră până când creierul meu s-a plictisit să se 
gândească la tot felul de modalităţi, care mai de care mai inventive, de a-i ucide 
pe Marcie şi pe Patch, şi am adormit. 

M-am trezit auzind cum trăgea cineva un zăvor. 


Am deschis ochii şi am descoperit că vedeam la fel de încețoşat, în nuanțe 
alb-negru cam şterse, ca în visul în care mă întorceam în timp cu câteva sute de 
ani, în Anglia. Am încercat să clipesc des, să mă trezesc şi să-mi recapăt vederea, 
însă universul meu a păstrat culoarea gheții şi a fumului. 

Am auzit cum se deschidea uşor, cu un scârțâit lugubru, uşa de la intrare. 

Mama urma să vină acasă abia sâmbătă dimineaţă, aşa că nu avea cum să 
fie ea. Era cineva care nu avea ce să caute aici. 

Am aruncat o privire prin cameră, căutând un obiect pe care l-aş fi putut 
folosi ca armă. Pe noptieră erau aşezate în ordine câteva rame de fotografii, lângă 
o veioză ieftină luată de la farmacie. 

Auzeam paşii care călcau uşor pe podeaua de lemn tare a foaierului. Câteva 
secunde mai târziu, au ajuns în dreptul scărilor. 

Intrusul nu s-a oprit nici măcar o clipă să asculte dacă nu cumva fusese 
auzit. Ştia exact unde mergea. Rostogolindu-mă fără să scot un sunet şi dându- 
mă jos din pat, am înşfăcat colanţii pe care îi aruncasem pe podea. l-am strâns în 
palme şi mi-am lipit spatele de peretele de lângă uşă. Broboane lipicioase de 
sudoare mi se scurgeau pe piele. Era atât de linişte, încât îmi auzeam respirația. 

A trecut pragul uşii, iar eu m-am năpustit asupra lui, prinzându-l de gât cu 
un crac al colantului şi trăgând de el cu toată puterea. Ne-am zbătut preț de o 
clipă, după care mi-am pierdut echilibrul şi m-am împiedicat, dând nas în nas cu 
Patch. 

Se uita când la colanțţii pe care mi-i confiscase, când la mine. 

— Vrei să-mi spui ce se întâmplă? 

— Ce cauti aici? l-am întrebat pe un ton acuzator, gâfâind. Apoi am pus 
lucrurile cap la cap. Mesajul de mai devreme era de la tine? Cel în care îmi 
spuneai să stau acasă diseară? De când ai alt număr? 

— A trebuit să-mi iau altul. Altul mai sigur. 

Nici nu voiam să ştiu. Ce fel de persoană era atât de secretoasă? Oare se 
temea că i-ar fi putut cineva asculta convorbirile? Şi cine ar fi putut face asta? 
Arhanghelii? 

— Ţi-a trecut vreodată prin cap să ciocăneşti la uşă? am întrebat, cu inima 
încă bătându-mi să-mi sară din piept. Am crezut că e altcineva. 

— Aşteptai pe altcineva? 

— Da, cum să nu! 

Pe un psihopat care-mi trimitea mesaje anonime spunându-mi să mă 
pregătesc pentru el. 

— E trecut de trei, a remarcat Patch. Oricine ar fi fost persoana pe care o 
aşteptai nu pare prea interesantă, căci ai adormit! mi-a trântit-o el. Încă dormi, 
de fapt. 

După ce a rostit acele cuvinte, o expresie de satisfacție i s-a întipărit pe 
chip. A devenit chiar mai liniştit, de parcă un lucru care îl pusese multă vreme în 
încurcătură îşi găsise în sfârşit rezolvarea. 

Am clipit. Încă dormeam? Despre ce vorbea? Stai un pic! Da, bineînţeles. 
Asta explica de ce culorile erau atât de şterse, de ce vedeam în alb-negru. Patch 
nu era, de fapt, în dormitorul meu - era în visul meu. 

Dar îl visam sau intrase el intenționat în visul meu? Oare aveam amândoi 
acelaşi vis? 

— Ca să nu rămâi pe dinafară, am adormit aşteptându-l pe... Scott, am 
spus, fără să am nici cea mai vagă idee de ce spusesem aşa ceva. 

Poate că vorbise gura fără mine. 

— Scott, a repetat el. 


— Nu începe! Am văzut-o pe Marcie urcându-se în jeepul tău. 

— Avea nevoie s-o duc undeva. 

Mi-am pus mâinile în şold. 

— Unde s-o duci? 

— Nu unde crezi tu, a şoptit. 

— Da, sigur! Ce culoare aveau chiloţii ei? 

Era un test pe care chiar speram să-l pice. 

Nu a răspuns, dar expresia de pe chipul lui îmi spunea că nu picase. , 

M-am aruncat în pat, am înşfăcat o pernă şi am aruncat-o în el. S-a dat un 
pas într-o parte, iar perna s-a lovit de perete. 

— M-ai mințit, am izbucnit. Mi-ai spus că nu e nimic între tine şi Marcie, 
dar, când nu e nimic între doi oameni, nu fac schimb de haine şi nu se urcă unul 
în maşina celuilalt noaptea târziu îmbrăcați în nişte chestii care ar putea fi uşor 
confundate cu articole de lenjerie! 

Brusc mi-am dat seama cu ce eram eu îmbrăcată — sau, mai bine zis, de cât 
eram de dezbrăcată. Stăteam la câțiva centimetri de Patch în nimic mai mult 
decât un maiou strâmt şi o pereche de boxeri băiețeşti. Ei bine, nu puteam face 
prea multe în legătură cu asta, nu-i aşa? 

— Schimb de haine? 

— Purta şapca ta! 

— Nu-i stătea bine părul. 

Am rămas cu gura căscată. 

— Asta ţi-a zis? Şi tu ai înghițit minciuna asta? 

— Nu e o persoană atât de rea pe cât crezi. 

Chiar spusese asta? Nu-mi venea să-mi cred urechilor. 

— Nu e atât de rea? am repetat, punându-mi degetul la ochi. Vezi asta? Ea 
mi-a învinețit ochiul Ce cauţi aici? l-am întrebat iar, clocotind de furie, aşa cum 
nu mi se mai întâmplase niciodată. 

Patch s-a sprijinit pe birou şi şi-a împreunat mâinile. 

— Am trecut să văd cum o mai duci. 

— Îţi repet, am un ochi vânăt, mersi de întrebare, m-am răţoit. 

— Vrei gheață? 

— Vreau să ieşi din visul meu! 

Am înşfăcat a doua pernă de pe pat şi am azvârlit-o violent spre el. De data 
asta, a prins-o. 

— Poşeta Diavolului, ochi vânăt. Te încadrezi în peisaj, a spus el, 
aruncându-mi perna înapoi, de parcă ar fi încercat să sublinieze cuvintele pe care 
tocmai le rostise. 

— Îi iei apărarea lui Marcie? 

— N-am nevoie s-o fac, a spus el, clătinând din cap. A ştiut să-şi poarte de 
grijă. Tu, pe de altă parte... 

— Afară! am tipat, arătându-i uşa. 

Când am văzut că nu se mişcă, m-am năpustit asupra lui şi l-am lovit cu 
perna. 

— Am spus să ieşi din visul meu, mincinos trădător... 

Mi-a smuls perna din mână şi m-a împins până când m-a lipit cu spatele 
de perete, iar cizmele lui de motociclist mi-au atins degetele de la picioare. 
Încercam să trag aer în piept ca să-mi termin propoziţia şi să rostesc cea mai grea 
insultă care mi-ar fi putut trece prin cap, când Patch m-a prins de tivul boxerilor 
şi m-a tras şi mai aproape de el. Ochii lui erau de un negru aproape lichid. 
Trăgea încet şi adânc aer în piept. Am rămas aşa, agățată între el şi perete, cu 


inima bătându-mi din ce în ce mai tare pe măsură ce deveneam tot mai 
conştientă de trupul şi de mirosul masculin de piele şi de mentă. Am simţit cum 
încep să las garda jos. 

Deodată, fără să mă intereseze nimic altceva în afară de propria mea 
dorință, mi-am înfipt degetele în pielea lui şi l-am lipit de mine. Era atât de bine 
să-l simt din nou aproape. Îmi fusese atât de dor de el, dar până atunci nici nu- 
mi dădusem seama cât de mult. 

— Să nu mă faci să regret asta, i-am spus, cu respirația tăiată. 

— N-ai regretat niciodată ce ai simţit alături de mine. 

M-a sărutat, iar eu i-am răspuns cu atâta poftă, încât am avut impresia că 
aveam să-mi învinețesc buzele. Mi-am plimbat mâinile prin părul lui, 
strângându-l şi mai aproape de mine. Gura mea se plimba pe tot corpul lui, 
înfometată şi sălbatică. Toate sentimentele haotice şi încâlcite care mă bântuiseră 
de când ne despărțiserăm s-au evaporat, iar eu am lăsat acea nevoie 
înnebunitoare şi vicioasă de a fi cu el să mă înghită. 

Mâinile lui se plimbau pe sub maioul meu, încolăcindu-se dibace în jurul 
taliei mele pentru a mă trage înspre el. Eram prinsă între perete şi corpul lui, 
pâjbâiam să-i deschid nasturii cămăşii şi îi mângâiam muşchii încordați de 
dedesubt. 

I-am dat cămaşa jos, închizând în mintea mea acea uşă în spatele cărora 
sălăşluiau gândurile care îmi spuneau că fac o greşeală enormă. Nu voiam să-mi 
aud gândurile, mă temeam de ce avea să-mi spună cealaltă parte a mea. Ştiam că 
mă expuneam la şi mai multă durere, dar nu puteam să-i rezist. Nu mă puteam 
gândi decât că, dacă Patch era cu adevărat în visul meu, atunci acea seară avea 
să fie doar secretul nostru. Arhanghelii nu ne puteau vedea. Aici, toate regulile se 
prăbuşeau. Puteam să facem orice doream, şi nimeni avea să afle vreodată. 
Nimeni nu putea să afle. 

Patch şi-a eliberat braţele de mânecile cămăşii, pe care a aruncat-o apoi pe 
jos. Mi-am plimbat degetele pe trupul lui care părea sculptat şi care îmi 
transmitea fiori nebuneşti. Ştiam că nu simțea nici o senzație fizică, dar mi-am 
spus că acum se lăsa purtat de iubire. De iubirea lui pentru mine. Nici nu voiam 
să mă gândesc că nu putea simţi atingerile mele, că poate, de fapt, întâlnirea asta 
nu însemna nimic pentru el. Îl doream pur şi simplu. Îl doream acum. 

M-a ridicat în braţe, iar eu mi-am încolăcit picioarele în jurul lui. Am văzut 
cum şi-a plimbat privirea de la şifonier la pat, iar inima îmi bătea să-mi sară din 
piept, măcinată de dorință. Rațiunea mă abandonase. Nu ştiam decât că voiam 
să fac tot ce îmi stătea în putință ca să mă agăţ la nesfârşit de senzaţia aceea de 
euforie. Totul se întâmpla prea repede, dar ştiam cu exactitate înspre ce ne 
îndreptam, iar asta alina mânia rece şi distructivă care mocnise în mine toată 
săptămâna. 

Acesta a fost ultimul meu gând, înainte să trec cu vârful degetului peste 
locul în care aripile i se uneau cu spatele. 

Înainte să mă pot opri, memoria lui m-a înghiţit într-o clipită. 

Mirosea a piele şi simțeam că stăteam pe ceva fin şi alunecos. Mi-am dat 
seama că eram în jeepul lui Patch înainte ca ochii mei să se poată obişnui cu 
întunericul. Eram pe bancheta din spate, Patch la volan, iar Marcie pe scaunul 
din dreapta. Avea aceeaşi rochie mulată şi cizmele înalte pe care le purtase şi cu 
mai puțin de trei ore în urmă. 

Totul se petrecea în seara aceea. Memoria lui Patch mă întorsese în timp cu 
numai câteva ore. 

— Mi-a distrus rochia, a spus Marcie, trăgând de materialul care i se lipise 


de coapse. Acum mor de frig. Şi put a cola cu aromă de cireşe. 

— Vrei geaca mea? a întrebat Patch, fără să-şi ia ochii de la drum. 

— Unde e? 

— În spate. 

Marcie şi-a desfăcut centura de siguranță, a pus genunchiul pe cotieră şi a 
înşfăcat jacheta lui Patch de pe scaunul de lângă mine. După ce s-a aşezat la loc 
în scaun, şi-a scos rochia peste cap şi a aruncat-o pe jos, la picioare. A rămas 
doar în lenjerie intimă. 

Mi-am înăbuşit un țipăt de uimire. 

Şi-a strecurat brațele în geaca lui Patch şi a tras fermoarul. 

— Fă următoarea la stânga, i-a dat ea instrucțiuni. 

— Ştiu drumul până la tine acasă, a replicat Patch, cotind la dreapta. 

— Nu vreau să merg acasă, fă la stânga la a doua intersecție. 

Însă Patch a continuat să meargă înainte. 

— Nu eşti prea distractiv, a mormăit Marcie, țuguindu-şi bosumflată 
buzele. Nu eşti măcar curios să ştii unde voiam să mergem? 

— E târziu. 

— Mă refuzi? a întrebat ea, sfioasă. 

— Te las acasă, apoi mă duc la mine. 

— De ce nu mă iei şi pe mine? 

— Poate o să te iau, într-o zi, a spus Patch. 

„Ah, zău?” Voiam să-i zic vreo două lui Patch. „Mie nu-mi promisese 
niciodată nimic.” 

— Cam vag, a replicat Marcie afectată, trântindu-şi călcâiele pe bord şi 
dezgolind o porțiune bună din picioare. 

Patch a rămas tăcut. 

— Atunci mâine-seară, a spus Marcie. A făcut o pauză, după care a 
continuat cu o voce mieroasă: Nu poți să-mi spui că ai treabă. Ştiu că Nora s-a 
despărțit de tine. 

Patch şi-a strâns mâinile pe volan. 

— Am auzit că e cu Scott Parnell acum. Ştii, tipul ăla nou. E drăguţ, dar a 
cam regresat. 

— Chiar nu vreau să vorbesc despre Nora. 

— Foarte bine, pentru că nici eu nu vreau. Vreau să vorbim despre noi. 

— Ştiam că aveai prieten. 

— Cuvântul-cheie în această propoziţie este aveai. 

Patch a cotit brusc la stânga, frânând când a ajuns în parcarea lui Marcie. 
Nu a oprit motorul. 

— Noapte bună, Marcie. 

Ea a rămas nemişcată preț de o clipă, după care a râs. 

— Nu mă conduci până la uşă? 

— Eşti o fată puternică, poţi să te duci singură. 

— Dacă ne vede tata, n-o să se bucure prea tare, a spus ea, întinzându-se 
înspre Patch ca să-i îndrepte gulerul, iar mâna i-a zăbovit mai mult decât era 
necesar. 

— Nu se uită. 

— De unde ştii? 

— Ai încredere în mine. 

Marcie şi-a coborât vocea, vorbind pe un ton seducător şi mieros. 

— Ştii, chiar îți admir voința. Mă ţii în suspans, şi îmi place asta. Dar hai 
să-ți explic ceva. Eu nu caut o relaţie. Nu-mi plac lucrurile complicate. N-am 


nevoie de inimi frânte, semnale care te induc în eroare şi gelozie. Vreau doar să 
mă distrez. Vreau să mă simt bine. Gândeşte-te la asta. 

Pentru prima dată, Patch s-a întors înspre Marcie. 

— O să iau asta în calcul, a spus el, în cele din urmă. 

Deşi o vedeam pe Marcie doar din profil, mi-am dat seama că zâmbea. S-a 
aplecat peste cotieră şi l-a sărutat prelung şi încet pe Patch. La început, el s-a 
tras înapoi, după care s-a oprit. Ar fi putut să o respingă oricând, însă nu a 
făcut-o. 

— Mâine-noapte, a murmurat Marcie, dându-se în sfârşit înapoi. La tine 
acasă. 

— Rochia, a spus el, arătând cu degetul mormanul ud de pe jos. 

— Spal-o şi dă-mi-o înapoi mâine-seară. 

S-a dat jos din jeep şi a alergat până la uşă, unde s-a făcut nevăzută. 

Eram prea uimită de ce văzusem ca să scot un singur cuvânt. Mă simțeam 
de parcă aruncase cineva o găleată cu apă înghețată pe mine. 

Mă sărutase atât de pasional, încât mi se umflaseră buzele, iar inima îmi 
era la fel de mistuită de flăcări. 

Patch era în visul meu. Împărţeam amândoi acelaşi vis. Cumva, era real. 
Întreaga idee era ciudată, atât de ciudată încât părea incredibilă, la granița cu 
imposibilul, însă era real. Dacă nu ar fi fost aici, dacă nu s-ar fi strecurat pe 
nesimţite în visul meu, nu aş fi putut să-i ating cicatricele şi nu m-aş fi putut 
plimba prin amintirile lui. 

Dar o făcusem. Amintirea era vie, clară şi mult prea reală. 

Patch îşi putea da seama după reacția mea că, orice văzusem, nu avea cum 
să fie de bine. S-a rezemat cu brațele de umerii mei şi şi-a dat capul pe spate, 
uitându-se în tavan. 

— Ce ai văzut? a întrebat în şoaptă. 

Îmi auzeam bătăile inimii. 

— Ai sărutat-o pe Marcie, am spus, muşcându-mi buza cât puteam de tare 
ca să opresc şuvoiul de lacrimi ce stăteau să mi se prelingă pe obraz. 

Şi-a luat capul în palme, după care şi-a pus mâna pe frunte. 

— Spune-mi că te joci cu mintea mea. Spune-mi că e o glumă. Spune-mi că 
te controlează cumva, că nu ai de ales când vine vorba despre ea. 

— E complicat. 

— Nu, am zis, clătinând din cap plină de furie. Nu-mi spune că e complicat. 
Nimic nu mai e complicat - rău după toate lucrurile prin care am trecut 
împreună. Ce speri să obţii de la o relaţie cu ea? 

— Iubire nu, a şoptit el, încrucişându-şi privirea cu a mea. 

Un sentiment de deşertăciune s-a căscat în fața mea, amenințând să mă 
înghită. Lucrurile începeau să se lege, iar eu începeam să înțeleg. Relaţia cu 
Marcie era pentru el o satisfacţie ieftină, îl făcea să se simtă mulțumit de sine. 
Chiar vedea fetele ca pe nişte cuceriri. Era un playboy. Fiecare fată era o nouă 
provocare, o combinaţie de o seară care îi lărgea orizonturile. Îşi găsea succesul 
în arta seducţiei. Nu îi păsa de relația în sine sau de sfârşitul ei — doar de felul în 
care începea. Şi, asemenea multor fete, şi eu făcusem greşeala de a mă îndrăgosti 
de el. În momentul în care începusem să-l iubesc, el plecase. Ei bine, niciodată 
nu ar fi avut de ce să-şi facă probleme că Marcie i-ar fi putut mărturisi iubirea ei. 
Singura persoană de care Marcie era îndrăgostită era ea însăşi. 

— Mi-e scârbă de tine, am spus, cu vocea tremurândă. 

Patch s-a ghemuit la pământ, cu coatele pe genunchi şi cu fața îngropată în 
mâini. 


— N-am venit aici ca să te rănesc. 

— De ce ai venit? Ca să-ţi faci de cap pe la spatele arhanghelilor? Ca să mă 
răneşti mai mult decât ai făcut-o deja? 

Nu am aşteptat un răspuns. Punându-mi mâinile la gât, am tras de lanţul 
de argint pe care mi-l dăduse cu câteva zile în urmă. S-a desfăcut îngrijorător de 
repede, dar deja sufeream prea tare ca să mă mai preocupe asta. Ar fi trebuit să-i 
înapoiez lanțul din ziua în care pusesem punct relației, dar mi-am dat târziu 
seama că, până în acest moment, încă mai nutrisem speranța că aveam să fim 
din nou împreună. Încă mai crezusem în noi. Mă agăţasem de gândul că încă mai 
exista o posibilitate să închei o înţelegere cu astrele, o înțelegere prin care Patch 
ar fi revenit în viața mea. Ce risipă înfiorătoare de timp! 

I-am aruncat lanţul în față. 

— Şi să-mi aduci inelul înapoi! 

Ochii lui negri au rămas ațintiți asupra mea, după care s-a aplecat să-şi 
ridice cămaşa. 

— Nu. 

— Cum adică? Îl vreau înapoi! 

— Mi l-ai făcut cadou, a spus el în şoaptă, însă tăios. 

— Ei bine, m-am răzgândit! 

Mă înroşisem la față şi simțeam cum îmi arde tot trupul de furie. Nu-mi 
dădea inelul înapoi pentru că ştia cât de mult însemna pentru mine. Îl păstra 
pentru că, deşi fusese ridicat la rangul de înger păzitor, sufletul lui era la fel de 
întunecat ca în ziua în care îl cunoscusem. lar cea mai mare greşeală pe care o 
făcusem vreodată fusese să mă amăgesc că lucrurile ar fi putut sta altfel. 

— Ţi l-am dat pe vremea în care eram atât de tâmpită încât să cred că te 
iubesc! Îl vreau înapoi acum! i-am spus, întinzând mâna. 

Nu puteam suporta ideea că inelul tatei ar fi putut rămâne la Patch. Nu îl 
merita. Nu merita să păstreze singura amintire palpabilă a iubirii adevărate. 

Patch a plecat, ignorându-mă. 

Am deschis ochii. 

Am aprins lampa. Vedeam din nou întreaga paletă cromatică. M-am ridicat 
în capul oaselor. Un fior fierbinte de adrenalină îmi încălzea pielea. Mi-am pus 
mâinile la gât, căutând lanţul lui Patch, dar nu era acolo. Mi-am plimbat mâna 
pe aşternutul mototolit, gândindu-mă că poate îmi căzuse în somn. Însă lanţul 
dispăruse. 

Visul fusese real. 

Patch descoperise o modalitate de a mă vizita în somn. 


Capitolul 11 


Luni, după şcoală, Vee m-a lăsat la bibliotecă. M-am oprit o clipă în fața 
clădirii ca să o sun pe mama, aşa cum făceam în fiecare zi. Ca de obicei, mi-a 
spus că era ocupată, că avea mult de lucru, iar eu i-am comunicat că şi eu aveam 
treabă cu şcoala. 

Ajunsă înăuntru, am luat liftul până la laboratorul media de la etajul al 
treilea, mi-am verificat e-mailul, m-am uitat pe Facebook şi am verificat ce a mai 
făcut Perez Hilton. Ca să mă chinui singură, am căutat iar Mâna Neagră pe 
internet. Au apărut aceleaşi linkuri. Doar nu mă aşteptasem să apară ceva nou, 
nu-i aşa? În cele din urmă, nemaiavând la ce să mă gândesc, am deschis cartea 
de chimie şi m-am resemnat să învăţ. 

Când am decis că muncisem destul pentru acea zi şi m-am hotărât să plec 
în căutarea unui automat, se făcuse deja târziu. De la fereastra bibliotecii care 
dădea spre vest, vedeam cum soarele se ascundea undeva departe şi se lăsa 
noaptea. Am ignorat liftul în favoarea scărilor, simțind nevoia să fac un pic de 
mişcare. Stătusem jos atât de mult timp, încât picioarele începuseră să-mi 
amorțească. 

Ajunsă în hol, am băgat câteva monede în automat, am luat covrigei şi o 
sticlă de suc de coacăze şi m-am întors la etajul al treilea. Când am ajuns în 
laborator, am găsit-o pe Vee cocoțată pe masa mea şi odihnindu-şi pantofii 
galbeni de lac, cu tocuri înalte, pe scaunul meu. Avea o expresie uşor amuzată şi 
în acelaşi timp iritată. Ţinea un plic mic şi negru în mână. 

— Ăsta-i pentru tine, a spus ea, aruncând plicul pe masă. La fel şi asta, a 
adăugat ea întinzându-mi o pungă de hârtie de la cofetărie, răsucită la un capăt. 
M-am gândit că poate ţi-e foame. 

Judecând după disprețul din privirea lui Vee, am avut un presentiment în 
legătură cu biletul, aşa că am profitat de ocazie şi m-am concentrat pe ce era în 
pungă. 

— Brioşe! 

Vee a rânjit. 

— Doamna de la cofetărie mi-a spus că sunt bio. Nu prea înţeleg eu cum se 
face o brioşă bio şi nici de ce costă mai mult, dar iată-le. 

— M-ai salvat. 

— Când crezi că termini? 

— În vreo jumătate de oră. 

A aşezat cheile maşinii lângă ghiozdanul meu. 

— Eu şi Rixon mergem să mâncăm ceva, aşa că în seara asta eşti propriul 
tău şofer. Am parcat în subteran, rândul B. Mai am doar un sfert de rezervor, aşa 
că nu-ţi face de cap. 

Am luat cheile, încercând să ignor împunsătura neplăcută pe care am 
simtit-o în inimă şi pe care am recunoscut-o imediat ca fiind invidie. Eram 
invidioasă pe relaţia lui Vee cu Rixon. Geloasă pe ieşirile ei la cină. Geloasă 
pentru că ea era acum mai aproape de Patch decât eram eu, căci, deşi nu-mi 
spusese niciodată nimic, eram sigură că se mai întâlnea cu el când ieşea cu 
Rixon. Îmi închipuiam cum se uitau toţi trei la filme seara. Leneveau toţi pe 
canapeaua lui Rixon, în timp ce eu stăteam singură acasă. Îmi doream cu 
disperare să o întreb pe Vee de Patch, dar adevărul era că nu puteam. Mă 
despărțisem de el. Luasem deja o decizie, şi venise vremea să o accept. 


Dar, pe de altă parte, o întrebare nevinovată nu făcea rău nimănui. 

— Auzi, Vee? 

— Da? mi-a răspuns ea, întorcându-se în cadrul uşii. 

Am deschis gura să spun ceva, dar atunci a intervenit orgoliul. Vee era cea 
mai bună prietenă a mea, dar avea totuşi gura cam slobodă. Dacă o întrebam de 
Patch, riscam ca el să afle în doi timpi şi trei mişcări. Avea să-şi dea seama cât de 
greu îmi era să trec peste despărțirea noastră. 

Am zâmbit. 

— Mulţumesc pentru brioşe. 

— Cu plăcere, draga mea. 

După ce a plecat Vee, am cojit ambalajul de hârtie de pe una dintre brioşe 
şi am mâncat-o singură, ascultând zumzăitul mecanic din cabinet. 

Am mai făcut teme vreo jumătate de oră, am mai mâncat două brioşe, 
înainte să capăt curaj să mă uit la plicul negru pe care îl vedeam cu coada 
ochiului. Ştiam că nu-l puteam evita toată seara. 

Am rupt sigiliul şi am scos o felicitare neagră în centrul căreia era 
imprimată o inimioară. Pe ea scria „Îmi pare rău“. Biletul avea un parfum dulce- 
acrişor. Mi-am băgat nasul în el şi am tras adânc aer în piept, încercând să 
identific acel miros straniu şi amețitor. Aroma de fructe arse şi mirodenii chimice 
mi-a coborât în gât. Am deschis felicitarea. 


Am fost un nenorocit. Mă ierţi? 


Am aruncat automat felicitarea la câțiva centimetri distanță. Patch. Nu 
ştiam ce să înțeleg din scuzele astea, dar nu-mi plăcea freamătul pe care îl trezea 
înăuntrul meu. Da, fusese un nenorocit. Şi credea oare că o felicitare putea 
îndrepta totul? Dacă răspunsul era afirmativ, atunci subaprecia răul pe care mi-l 
provocase. O sărutase pe Marcie. O sărutase! Şi, mai mult de atât, îmi invadase 
visele. Nu aveam nici cea mai vagă idee cum reuşise să facă asta, dar de 
dimineață, când m-am trezit, am ştiut că fusese acolo. Era mai mult decât 
tulburător. Dacă putea să pătrundă în ceva atât de intim precum visele mele, ce 
altceva mai putea face? 

— Mai sunt zece minute până la închidere, a şoptit o bibliotecară din 
pragul uşii. 

Am printat eseul de trei pagini despre aminoacizi, apoi mi-am strâns cărțile 
şi le-am îngrămădit în ghiozdan. După un moment de ezitare, am luat felicitarea 
lui Patch şi am rupt-o într-o mulțime de bucățele pe care le-am aruncat la gunoi. 
Dacă voia să-mi spună că-i părea rău, putea s-o facă în persoană. Nu prin Vee 
sau prin visele mele. 

M-am ridicat să-mi iau paginile printate, dar, când am ajuns la jumătatea 
culoarului, m-am oprit să mă liniştesc, sprijinindu-mă de o masă. Partea dreaptă 
a corpului meu era mai grea decât cea stângă şi îmi pierdeam echilibrul. Am mai 
făcut un pas, iar piciorul drept mi s-a îndoit de parcă ar fi fost de hârtie. M-am 
ghemuit la pământ, prinzându-mă cu ambele mâini de masă, strângându-mi 
capul în mâini ca sângele să-mi ajungă din nou la creier. Îmi era cald şi mă 
simțeam lipsită de vlagă. 

Mi-am îndreptat picioarele şi m-am ridicat împleticindu-mă, însă acum 
ceva era în neregulă cu pereţii. Se lungeau incredibil de mult şi se îngustau de 
parcă m-aş fi uitat la ei printr-o oglindă din parcul de distracții. Am clipit de mai 
multe ori din ochi, încercând să privesc într-un punct fix. 

Oasele mele parcă erau de fier, refuzau să se mişte, iar pleoapele mi-au 


căzut pe ochi, şi am început să văd lumini fluorescente, reci. Speriată, le-am 
poruncit să se deschidă, însă corpul meu a învins. Am simțit cum nişte degete 
calde mi se plimbă prin minte, amenințând-o cu somnul. 

„ Parfumul”, m-am gândit cu ultimele puteri. „Din felicitarea lui Patch.” 

Acum stăteam în patru labe. Dreptunghiuri ciudate pâlpâiau în jurul meu, 
învârtindu-se în cercuri sub ochii mei. Erau uşi. Încăperea era plină de uşi 
deschise. Dar, cu cât mă târâm mai iute înspre ele, cu atât mai repede se 
închideau. Undeva în depărtare, auzeam un ticăit mohorât. M-am îndepărtat de 
sunet, suficient de lucidă cât să-mi dau seama că ceasul se afla la capătul 
camerei, de cealaltă parte a uşii. 

Câteva clipe mai târziu, mi-am dat seama că brațele şi picioarele mele nu 
se mai mişcau, iar faptul că înaintam, târându-mă pe jos, nu era nimic mai mult 
decât o iluzie. Un covor aspru, industrial îmi mângâia obrazul. M-am mai străduit 
o dată să mă ridic în capul oaselor, după care am închis ochii, iar lumina a 
dispărut, undeva departe, luând forma unei spirale. 

M-am trezit în întuneric. 

Un aer rece, dar artificial, îmi gâdila pielea, iar zumzăitul liniştit al 
computerelor umplea încăperea. Mi-am strecurat mâinile sub corp, dar, când am 
încercat să mă ridic, în fața ochilor mei au dansat puncte mov şi negre. Am 
înghițit nodul care mi se pusese în gât şi m-am rostogolit pe o parte. 

Atunci mi-am amintit că eram încă în bibliotecă. Sau cel puțin eram 
aproape sigură că trebuia să fiu în bibliotecă. Nu-mi aminteam să fi plecat. Dar 
ce căutam pe podea? Încercam să-mi amintesc cum ajunsesem aici. 

Scrisoarea lui Patch. Trăsesem în piept acel parfum amar, condimentat. 

Fusesem drogată? 

Mă drogase Patch? 

Zăceam acolo, cu inima bătându-mi puternic şi clipind atât de des, încât 
parcă trimiteam semnale Morse. Am încercat pentru a doua oară să mă ridic, dar 
mă simțeam de parcă cineva m-ar fi țintuit la pământ cu o cizmă de oţel, cu care 
mă apăsa undeva în coşul pieptului. Forțându-mă, de data asta un pic mai 
hotărâtă, am reuşit să mă aşez în fund. Ținându-mă de o masă, m-am ridicat cu 
greu în picioare. Mintea mea încerca să îndepărteze senzația de amețeală, şi am 
văzut ca prin ceață semnul verde de deasupra uşii laboratorului care indica 
ieşirea. M-am îndreptat împleticindu-mă înspre el. 

Am tras de clanţă. Uşa s-a deschis doi centimetri, după care s-a prins de 
ceva. Tocmai mă pregăteam să trag mai tare, când mi-a sărit în ochi ceva aflat de 
cealaltă parte a geamului uşii. M-am încruntat. „Asta e ciudat.” Cineva legase un 
capăt al unei funii de clanța uşii şi celălalt capăt de clanța uşii aflate un pic mai 
jos. 

— Hei? am tipat ametțită, lovind cu pumnul în geam. Mă aude careva? 

Am încercat din nou uşa, trăgând de ea cu toată forța, ceea ce nu însemna 
mare lucru, căci muşchii mi se înmuiau de parcă ar fi fost din unt încins în 
momentul în care încercam să-i încordez. Funia era legată atât de strâns de cele 
două mânere, că nu puteam să deschid uşa laboratorului mai mult de opt 
centimetri. Nu aveam pe unde să mă strecor. 

— E cineva acolo? am țipat prin crăpătura uşii. Sunt blocată la etajul trei. 

Biblioteca era cufundată în linişte. 

Ochii mi se obişnuiseră complet cu întunericul, şi am văzut ceasul de 
deasupra uşii. Unsprezece? Imposibil. Oare dormisem mai mult de două ore? 

Mi-am scos telefonul, dar nu aveam semnal. Am încercat să mă conectez la 
internet, dar calculatorul mi-a răspuns în repetate rânduri că nu există rețele 


disponibile. 

Aruncând priviri înnebunite prin laborator, ochii mi se opreau asupra 
oricărui obiect pe care l-aş fi putut folosi ca să ies: computere, scaune rotative, 
sertare cu dosare... Însă nimic nu mă putea ajuta. Am îngenuncheat lângă 
aerisirea din podea şi am tipat: „Mă aude cineva? Sunt blocată în laboratorul 
media de la etajul trei”. Am aşteptat, rugându-mă să primesc un răspuns. 
Singura mea speranţă era să mai fi rămas vreun bibliotecar prin zonă, care să fi 
stat până la acea oră să-şi termine ultimele treburi înainte să plece acasă. Dar 
era ora unsprezece, şi ştiam că destinul mi-era potrivnic. 

În corpul central al bibliotecii, mecanismul liftului a scârțâit şi ascensorul 
de la capătul holului s-a pus în mişcare. Mi-am ridicat capul la auzul sunetului. 

La un moment dat, când aveam patru sau cinci ani, tata mă dusese în parc 
să mă înveţe să merg cu bicicleta fără roți ajutătoare. Până la sfârşitul după- 
amiezii, puteam să mă plimb prin bucla de cinci sute de metri fără să am nevoie 
de ajutor. Tata mă îmbrățişase şi îmi spusese că sosise vremea să mergem acasă, 
să-i arătăm şi mamei. Îl implorasem să mai stăm cât să mai fac două ture şi 
căzusem la înțelegere să mă mai plimb o singură dată. Când ajunsesem la 
jumătatea buclei, îmi pierdusem echilibrul şi căzusem. În timp ce-mi ridicam 
bicicleta, văzusem, nu departe, un câine mare şi maro. Se holba la mine. În acel 
moment, în timp ce stăteam uitându-ne unul la altul, auzisem o voce care îmi 
şoptise: Nu te mişca. Îmi ţinusem respiraţia, chiar dacă picioarele mele voiau să o 
ia la fugă cât de repede posibil spre tata, ca să fiu în siguranţă. 

Câinele îşi ciulise urechile şi alergase agresiv înspre mine, în salturi. 
Tremuram de frică, dar picioarele mele prinseseră rădăcini. Cu cât se apropia mai 
mult, cu atât îmi doream mai mult să fug, dar ştiam că, în momentul în care 
aveam să mă mişc, câinele avea să dea frâu liber instinctului său animalic. La 
jumătatea distanței, îşi pierduse interesul pentru silueta mea care rămăsese 
nemişcată ca o statuie şi se îndreptase în altă direcţie. Îl întrebasem pe tata dacă 
auzise şi el aceeaşi voce spunându-i să nu se mişte, iar el îmi zisese că era 
instinctul. În nouă din zece cazuri, dacă îmi ascultam instinctul, luam decizia cea 
bună. 

Instinctul îmi vorbea şi acum. leşi imediat! 

Am înşfăcat un monitor de pe cea mai apropiată bancă şi l-am aruncat în 
geamul uşii. Sticla s-a spart, lăsând în urmă o gaură gigantică. Am luat 
capsatorul cu trei găuri de pe masa de lucrări la comun şi l-am folosit ca să 
îndepărtez bucăţile de sticlă rămase. Apoi am tras un scaun lângă uşă, m-am 
urcat pe el, mi-am pus piciorul pe cadrul geamului şi am sărit pe hol. 

Liftul şuiera şi vibra din ce în ce mai tare, ajungând pe la etajul al doilea. 

Am traversat holul dintr-o singură săritură. Mi-am luat avânt, ştiind că 
trebuia să ajung la scările de lângă lift înainte ca acesta să se deschidă la etajul 
la care mă aflam eu, iar persoana dinăuntru, oricine ar fi fost, să mă vadă. Am 
tras de mânerul uşii scărilor, irosind câteva secunde prețioase pentru a o închide 
uşor. De cealaltă parte a uşii, am auzit liftul oprindu-se. Uşa automată s-a 
deschis cu un zumzăit şi cineva a coborât. M-am folosit de balustradă pentru a- 
mi propulsa corpul, abia atingând podeaua cu picioarele. Ajunsesem la jumătatea 
distanței dintre cele două etaje, când uşa casei scărilor s-a deschis. M-am oprit, 
cu un picior în aer, nevrând ca acea persoană să-şi dea seama că eram acolo. 

Nora? 

Mâna mi-a alunecat de pe balustradă. Era vocea tatei. 

Nora? Eşti aici? 

Am înghițit în sec, pregătindu-mă să-i răspund. Apoi mi-am amintit ce se 


întâmplase în casa aceea. 

Nu te mai ascunde. Poţi să ai încredere în mine. Lasă-mă să te ajut. leşi la 
vedere! 

Tonul lui era ciudat şi poruncitor. În casă, când îmi vorbise prima dată, 
vocea tatei fusese blândă şi bună. Aceeaşi voce îmi spusese că nu eram singuri şi 
că trebuia să plec. Când vorbise a doua oară, vocea lui era diferită. Părea 
puternică şi înşelătoare. Ce ar fi fost dacă tata ar fi încercat să stea de vorbă cu 
mine? Ce ar fi fost dacă ar fi fost izgonit de al doilea glas, cel ciudat, care se 
prefăcea că era el? M-a străfulgerat gândul că cineva îl imita pe tata pentru a mă 
ademeni. 

Am auzit paşi grei coborând în grabă scările, întrerupându-mi şirul 
gândurilor. Venea după mine. 

Am luat-o la fugă, tropăind pe scări, fără să-mi mai pese de zgomot. „Mai 
repede!” ţipam în sinea mea. „Aleargă mai repede!” 

Câştiga teren, era cu un şir de trepte în urma mea. Când am ajuns la 
parter, m-am strecurat prin uşa casei scărilor, am traversat holul şi am ieşit în 
noapte prin uşa deschisă de la intrare. 

Afară era linişte şi cald. Alergam spre treptele de ciment care dădeau în 
stradă, când, într-o fracțiune de secundă, mi-am schimbat planul. M-am cățărat 
pe balustrada din stânga uşilor şi am sărit câțiva metri în jos, ajungând într-o 
curte interioară acoperită cu iarbă. Deasupra mea, uşile bibliotecii s-au deschis. 
M-am lipit cu spatele de zid, ridicând în aer gunoaie şi ciulini. 

În momentul în care am auzit cum coboară încet treptele de ciment, am 
luat-o la fugă. Biblioteca nu avea parcare proprie; împărțea un garaj subteran cu 
tribunalul. Am coborât în grabă rampa care ducea la garaj, m-am strecurat pe 
sub barieră şi m-am năpustit în parcare în căutarea maşinii. Unde spusese Vee 
că parcase? 

„Rândul B...” 

Am alergat până la capătul rândului şi am văzut mai întâi portbagajul 
Neonului. Am băgat cheia în uşă, m-am urcat la volan şi am pornit motorul. 
Tocmai ajunsesem cu maşina în dreptul rampei de la intrare, când un SUV închis 
la culoare a apărut de după colț. Şoferul a ambalat motorul, îndreptându-se glonț 
spre mine. 

Am băgat în viteza a doua şi am apăsat acceleraţia, trecând prin dreptul 
SUV-ului exact în momentul în care se pregătea să blocheze ieşirea şi să mă 
închidă astfel în garaj. 

Eram prea epuizată pentru a mă gândi încotro să mă îndrept. Am accelerat, 
am trecut pe lângă un semn de cedează trecerea, după care am cotit pe Walnut. 
SUV-ul a accelerat la rândul lui, luându-mi urma. Limita de viteză crescuse la 
şaptezeci de kilometri, iar şoseaua avea două benzi. Conduceam cu optzeci, 
uitându-mă când la drum, când în oglinda retrovizoare. 

Fără să semnalizez, am tras de volan şi am cotit pe o stradă lăturalnică. 
SUV-ul a luat razant curba, ţinându-se pe urmele mele. Am mai cotit de două ori 
la dreapta, am încercuit un bloc şi am reintrat pe Walnut în fața unei 
decapotabile albe, care acum mă despărțea de SUV. La semaforul din fața mea s- 
a făcut galben, iar eu am intrat accelerând în intersecţie, în timp ce lumina se 
schimba în roşu. Cu ochii lipiți de oglinda retrovizoare, am văzut cum maşina 
albă se opreşte la stop. În spatele ei, SUV-ul a frânat zgomotos. 

Am tras de câteva ori aer în piept. Pulsul îmi crescuse, şi strângeam 
volanul în mâini. 

Am urcat pe Walnut, pe deal, dar, imediat ce am ajuns de cealaltă parte a 


colinei, am făcut stânga. Am traversat cu zgâlțâieli de maşină nişte şine de cale 
ferată, croindu-mi drum printr-un cartier întunecat şi părăsit de case de 
cărămidă cu un singur etaj. Ştiam unde ajunsesem: Slaughterville. Cartierul îşi 
căpătase porecla cu peste zece ani în urmă, când trei adolescenți se împuşcaseră 
mortal unul pe altul pe un teren de joacă. 

O casă construită departe de stradă mi-a atras atenția, şi am încetinit. Nu 
se vedea nici o lumină. În spatele proprietăţii era un garaj gol, deschis şi izolat. 
Am intrat cu spatele în parcare şi am băgat Neonul în garaj. După ce am verificat 
de trei ori ca uşile să fie închise, am stins farurile. Am aşteptat, temându-mă că 
în orice clipă farurile SUV-ului ar fi putut să-şi facă apariția în josul străzii. 

Am scotocit prin poşetă după telefon. 

— Hei, a răspuns Vee. 

— Cine a mai atins plicul de la Patch? am întrebat pe un ton poruncitor, cu 
vocea şuierându-mi. 

— Poftim? 

— Patch ţi-a dat personal plicul? Sau prin Rixon? Cine l-a mai atins? 

— Vrei să-mi spui despre ce e vorba? 

— Cred că am fost drogată. 

A urmat o clipă de tăcere. 

— Crezi că erau droguri în plic? a întrebat Vee în cele din urmă. 

Am sesizat îndoiala din vocea ei. 

— Hârtia era dată cu parfum, am explicat agitată. Spune-mi cine ţi-a dat-o, 
spune-mi exact cum a ajuns la tine. 

— În drum spre bibliotecă, atunci când voiam să-ţi las brioşele, m-a sunat 
Rixon să vadă unde sunt, şi-a amintit ea. Ne-am întâlnit la bibliotecă, şi Patch 
conducea ca vântul maşina lui Rixon. Mi-a dat plicul şi m-a rugat să ţi-l dau. Ți 1l- 
am adus împreună cu brioşele şi cu cheile de la maşină, apoi am plecat să mă 
întâlnesc cu Rixon. 

— Nimeni altcineva nu a atins plicul? 

— Nimeni. 

— La mai puţin de jumătate de oră după ce l-am mirosit, m-am prăbuşit pe 
podeaua bibliotecii. M-am trezit după două ore. 

Vee nu a răspuns imediat, iar eu mai aveam puțin şi îi auzeam gândurile, o 
auzeam cum digera informaţiile primite. În cele din urmă, a spus: 

— Eşti sigură că nu era de la amețeală? Ai stat mult timp în bibliotecă. N- 
aş putea să lucrez atâta vreme la o temă fără să trag un pui de somn. 

— Când m-am trezit, am continuat, cineva era cu mine în bibliotecă. Cred 
că era aceeaşi persoană care m-a drogat. M-a fugărit. Am reuşit să scap, dar m-a 
urmărit pe Walnut. 

A urmat o altă pauză uluită. 

— Oricât nu-mi place mie de Patch, trebuie să mărturisesc că nu-l cred în 
stare să te drogheze. E nebun, dar are limite, a zis Vee. 

— Atunci cine? am întrebat, iar vocea îmi devenise slabă şi pițigăiată. 

— Nu ştiu. Unde eşti? 

— În Slaughterville. 

— Poftim? Pleacă de acolo înainte să te jefuiască naibii careva! Vino aici! 
Dormi la mine. O să punem lucrurile cap la cap. O să ne dăm seama ce s-a 
întâmplat. 

Însă cuvintele ei îmi rezonau în minte ca o consolare fără însemnătate. Vee 
era la fel de dezorientată ca mine. 

Am rămas ascunsă în garaj încă douăzeci de minute, înainte să capăt 


destul curaj să ies înapoi pe stradă. Eram cu nervii la pământ şi cu mintea 
tulbure. Am decis să n-o iau pe Walnut, gândindu-mă că poate SUV-ul se plimba 
acum în susul şi în josul străzii, căutându-mă. Rămânând pe străzi lăturalnice, 
am ignorat limita de viteză şi am condus în mare grabă spre Vee. 

Nu eram departe de casa ei, când am observat nişte lumini roşii şi albastre 
în oglinda retrovizoare. 

Am oprit maşina pe marginea drumului şi mi-am rezemat capul de volan. 
Ştiam că întrecusem viteza şi eram supărată pe mine însămi pentru asta, dar 
totuşi, din toate serile, de ce trebuia să fiu prinsă tocmai acum? 

Câteva clipe mai târziu, cineva a bătut în geam, iar eu am apăsat butonul, 
lăsându-l automat în jos. 

— Ia te uită, a spus detectivul Basso. Nu ne-am mai văzut de mult. 

„De ce tocmai el, dintre toți poliţiştii”, m-am gândit. „De ce el?” 

Şi-a fluturat carnețelul cu amenzi în fața ochilor mei. 

— Permisul şi certificatul de înmatriculare, ştii procedura. 

Pentru că ştiam că nu aveam cum să evit o amendă cu detectivul Basso, 
nu-mi dădeam seama ce sens avea să mă prefac. 

— Nu ştiam că munca de detectiv presupune şi eliberare de amenzi pentru 
viteză. 

— Unde te grăbeşti? a întrebat el, cu o urmă de zâmbet. 

— Vreau doar să-mi dați amenda şi să mă duc acasă. 

— Ai alcool în maşină? 

— Uitaţi-vă, am spus, ridicând mâinile în aer. 

— leşi, mi-a cerut el, deschizându-mi uşa. 

— De ce? 

— leşi, a repetat, făcându-mi semn înspre linia discontinuă care despărțea 
strada, şi mergi pe linie. 

— Credeţi că sunt beată? 

— Cred că eşti nebună, dar verific şi starea de ebrietate, dacă tot sunt aici. 

Am coborât şi am trântit uşa după mine, închizând-o. 

— Până unde? 

— Până unde îți spun eu. 

M-am concentrat să pun pe rând câte un picior pe pământ, dar, de fiecare 
dată când mă uitam în jos, vederea mi se înceţoşa. Încă simţeam cum efectul 
drogului îmi afecta capacitatea de coordonare, şi, cu cât mă concentram mai mult 
să-mi ţin picioarele pe linie, cu atât mai mult mă legănam încoace şi încolo. 

— Puteţi să-mi dați amenda, să-mi lipiți una după ceafă şi să mă trimiteţi 
acasă? 

Tonul meu era sfidător, dar înghețasem de frică. Dacă nu mergeam drept 
pe linie, detectivul Basso m-ar fi putut trimite la secție. Eram şi aşa destul de 
tulburată, şi nu cred că aş fi suportat o noapte în spatele gratiilor. Dacă venea 
din nou după mine tipul de la bibliotecă? 

— Mulţi poliţişti din oraşele astea mici ţi-ar da drumul pur şi simplu. 
Bineînţeles. Unii chiar ar lua mită. Eu nu sunt unul dintre ei. 

— Şi dacă aş spune că am fost drogată? 

— Drogată, a rânjit el sinistru. 

— Fostul meu prieten mi-a trimis o felicitare ceva mai devreme, în seara 
asta. Am deschis felicitarea, după care nu îmi mai amintesc decât că am leşinat. 
Când am văzut că nu mă întrerupe, am continuat. Am dormit mai bine de două 
ore. Când m-am trezit, biblioteca era închisă. Eram încuiată în laboratorul media. 
Cineva legase mânerul uşii de la intrare... 


Vocea a început să mi se stingă şi am închis gura. 

El mi-a făcut semn să continui. 

— Haide, acum! Nu mă lăsa cu buza umflată. 

Mi-am dat seama, un pic cam târziu ce-i drept, că tocmai mă incriminasem 
singură. Îi spusesem că fusesem la bibliotecă în acea seară. A doua zi dimineață, 
când se deschidea bibliotecă, primul lucru pe care aveau să-l facă angajaţii era să 
dea telefon la poliție să le spună despre geamul spart. Şi acum era clar cine avea 
să fie prima persoană la care urma să vină detectivul Basso. 

— Erai în laboratorul media, a spus el. Ce s-a întâmplat pe urmă? 

Era prea târziu să dau înapoi acum. Trebuia să-mi închei povestea şi să 
sper că nu avea să se întâmple nimic rău. Poate că ceva din ce aveam să spun 
putea să-l convingă pe detectivul Basso că nu eram vinovată, că tot ce făcusem 
avea o motivaţie. 

— Cineva a legat uşa laboratorului media, şi nu puteam să o mai deschid. 
Am azvârlit cu un computer în ea ca să scap. 

Şi-a dat capul pe spate şi a râs. 

— Există un nume pentru fetele ca tine, Nora Grey. Aducătoare de belele. 
Eşti ca muştele alea care stau lipite scai de cineva. 

S-a dus la maşină şi a întins firul staţiei prin geamul deschis din dreptul 
şoferului. 

— Am nevoie de cineva care să treacă pe la bibliotecă şi să verifice 
laboratorul media. Anunțaţi-mă dacă descoperiți ceva. S-a sprijinit pe maşină, cu 
ochii la ceas. Cât crezi că o să le ia până să-mi răspundă? Am mărturia ta, Nora. 
Pot să te arestez pentru încălcarea proprietății şi pentru vandalism. 

— Am fost închisă cu forța în bibliotecă. Asta nu înseamnă că am încălcat 
proprietatea, am spus pe un ton agitat. 

— Dacă cineva te-a drogat şi te-a închis în laborator, atunci ce cauţi aici, 
gonind cu nouăzeci de kilometri la oră? 

— Nu ar fi trebuit să scap. Am reuşit să ies din sală înainte ca persoana 
care m-a drogat să mă prindă. 

— Poftim? L-ai văzut? Ia descrie-mi-l! 

— Nu l-am văzut, dar era un tip. Călca apăsat. Mi-am dat seama de asta 
când a coborât scările după mine. Călca mult prea apăsat ca să fie fată. 

— Te bâlbâi. Asta, de obicei, înseamnă că minți. 

— Nu mint, eram încuiată în laborator şi cineva urca cu liftul să mă prindă. 

— Mda. 

— Cine ar mai fi putut fi în clădire la ora aia? m-am răstit eu. 

— Un om de serviciu, mi-a răspuns el sec. 

— Nu era îmbrăcat ca un om de serviciu. Când m-am uitat în sus, pe casa 
scării, am văzut că purta pantaloni negri şi pantofi de sport. 

— Deci, când o să te duc la tribunal, o să-i spui judecătorului că eşti 
expertă în vestimentația oamenilor de serviciu? 

— Tipul m-a urmărit când am ieşit din bibliotecă, s-a urcat în maşină şi m- 
a urmărit. Un om de serviciu n-ar face asta. 

Radioul a pârâit, iar detectivul Basso s-a aplecat după receptor. 

— Am terminat de investigat biblioteca, s-a auzit vocea unui bărbat prin 
stație. Nu am găsit nimic. 

Detectivul Basso mi-a aruncat o privire rece, bănuitoare. 

— Nimic? Eşti sigur? 

— Repet: nimic. 

Nimic? În loc de uşurare, am simţit panică. Spărsesem geamul 


laboratorului. O făcusem, fusese real. Nu era doar în imaginația mea. Nu era. 

„Calmează-te!” mi-am poruncit. Mi se mai întâmplase asta. Nu era o 
noutate. În trecut, mă mai lovisem de jocurile minţii. Întotdeauna era cineva care 
mă lucra pe la spate, care încerca să-mi manipuleze mintea. Oare se întâmpla din 
nou? Dar... de ce? Trebuia să stau să mă gândesc bine la asta. Am scuturat tare 
din cap, dorindu-mi să primesc un răspuns. 

Detectivul Basso a rupt prima pagină a carnetului de amenzi şi mi-a 
trântit-o în palmă. 

Ochii mi s-au lipit de pe suma totală de la sfârşit. 

— Două sute douăzeci şi nouă de dolari?! 

— Conduceai o maşină care nu-ți aparține cu peste cincizeci de kilometri 
peste limita legală. Plăteşte amenda sau ne vedem la proces. 

— Nu am atâţia bani. 

— la-ţi o slujbă! Poate aşa n-o să mai intri în belele. 

— Vă rog, nu faceți asta, am zis, pe cel mai rugător ton posibil. 

Detectivul Basso m-a cercetat cu privirea. 

— Acum două luni, un puşti fără acte, fără familie, fără trecut, a murit în 
sala de sport a liceului. 

— Moartea lui Jules a fost declarată sinucidere, am spus fără să mă 
gândesc, însă pe ceafă începeau să mi se scurgă broboane de sudoare. 

Ce legătură avea asta cu amenda mea? 

— În aceeaşi noapte în care a dispărut, consilierul liceului ţi-a dat foc la 
casă, după care s-a făcut nevăzută la rândul ei. Există o legătură între aceste 
două incidente bizare, a spus, fixându-mă cu ochii lui căprui. Tu! 

— Ce vreți să spuneți? 

— Spune-mi ce s-a întâmplat cu adevărat în noaptea aia şi amenda ta o să 
dispară. 

— Nu ştiu ce s-a întâmplat, am minţit, căci nu aveam de ales. 

Dacă aş fi spus adevărul, ar fi fost mult mai rău decât dacă ar fi trebuit să 
plătesc amenda. Nu-i puteam vorbi detectivului Basso despre îngeri căzuți şi 
nefilimi. Nu avea să mă creadă niciodată dacă îi spuneam că Dabria era un înger 
al morții. Sau că Jules era urmaşul unui înger căzut. 

— Tu alegi, a replicat detectivul Basso, întinzându-mi cartea de vizită 
înainte să se urce în maşină. Dacă te răzgândegşti, ştii unde mă găseşti. 

M-am uitat la cartea de vizită în timp ce se îndepărta: „DETECTIV ECANUS 
BASSO 207-555-3333“. 

Amenda îmi ardea palma. Era grea şi mă ardea. De unde să scot două sute 
de dolari? Nu puteam să împrumut banii de la mama - ea abia dacă-şi permitea 
să cumpere de mâncare. Patch avea bani, dar îi spusesem că puteam să-mi port 
singură de grijă. Îi cerusem să dispară din viața mea. Ce ar fi însemnat dacă aş fi 
apelat la el imediat ce aveam o problemă? Aş fi recunoscut că avusese dreptate 
tot timpul. 

Aş fi recunoscut că aveam nevoie de el. 


Capitolul 12 


Marţi, după ore, tocmai ieşeam din liceu să mă întâlnesc cu Vee. Chiulise 
de la ore ca să piardă vremea cu Rixon, însă îmi promisese să treacă după- 
amiază pe la şcoală să mă ducă acasă. Mi-a sunat telefonul. L-am scos din 
geantă să citesc mesajul pe care îl primisem, tocmai când Vee mă striga de pe 
cealaltă parte a străzii: 

— Hei! Sunt aici! 

M-am îndreptat înspre locul în care parcase şi mi-am înfipt coatele în 
cadrul geamului deschis. 

— Şi? A meritat? 

— Să chiulesc de la ore? O, da. Eu şi Rixon ne-am petrecut dimineața 
jucându-ne Halo 2 pe Xbox la el acasă. 

S-a aplecat şi a deschis portiera. 

— Sună romantic, am remarcat, urcându-mă în maşină. 

— Nu spune nu până nu încerci. Violenţa chiar îi înfierbântă pe băieți. 

— Îi înfierbântă? E ceva ce îmi scapă? 

Vee s-a întors spre mine şi mi-a zâmbit cu gura până la urechi. 

— Ne-am sărutat. Oh, Doamne, ce bine a fost! La început, ne-am pupat 
încet, uşor, dar după aia lui Rixon a început să-i vină cheful... 

— Bine, gata, am întrerupt-o eu. 

Oare fusesem şi eu la fel de siropoasă pe vremea când Patch era prietenul 
meu, iar Vee a treia roată la căruță? Speram că nu. 

— Unde mergem acum? 

— M-am săturat să învăţ. Am nevoie de ceva palpitant în viață şi asta n-o 
să se întâmple atâta timp cât stau cu nasul în carte, a spus ea, intrând din nou 
în trafic. 

— La ce te gândeşti? 

— La Old Orchard Beach. Am chef de soare şi nisip. În plus, tenul meu 
chiar ar avea nevoie de un pic de bronz. 

Old Orchard Beach suna minunat. Avea un ponton lung care se întindea 
până departe în mare, un parc de distracţii, iar, după lăsarea întunericului, 
puteai să dansezi şi să te uiţi la artificii. Din păcate însă, trebuia să lăsăm plaja 
pentru mai încolo. 

— Avem deja planuri pentru astă-seară, am spus, butonându-mi telefonul. 

Vee s-a aplecat înspre mine ca să citească mesajul pe care îl primisem şi a 
rânjit. 

— Petrecerea lui Marcie? Vorbeşti serios? Nu mi-am dat seama că e noua ta 
cea mai bună prietenă. 

— Am auzit că cea mai sigură cale să-ți sabotezi viața socială este să ratezi 
petrecerea ei. 

— Ce javră! Am trăit degeaba până acum dacă accept să mă duc la 
petrecerea ei. 

— Cred că ar trebui să-ți revizuieşti comportamentul, pentru că eu mă 
duc... Iar tu vii cu mine. 

Vee s-a cufundat în scaun, şi mâinile i s-au încleştat pe volan. 

— Oricum, ce are de gând? De ce te-a invitat? 

— Suntem colege la chimie. 

— Mie mi se pare că o ierți mult prea repede pentru ochiul ăla vânăt. 


— Sunt partenera ei la chimie, am o obligaţie față de ea. Trebuie să trec pe 
acolo măcar jumătate de oră. 

— Deci tu spui că motivul pentru care mă târăşti la petrecerea lui Marcie 
este că stai lângă ea în fiecare dimineaţă la orele de chimie? a întrebat Vee, 
aruncându-mi o privire neîncrezătoare. 

Ştiu că era o scuză ridicolă, dar nu la fel de penibilă ca adevărul. Trebuia 
să fiu complet sigură că Patch trecuse peste relația noastră şi că acum era 
interesat de Marcie. Cu două seri înainte, când îi atinsesem cicatricele şi 
călătorisem prin amintirile lui, păruse reținut față de Marcie. Până să se sărute, 
fusese chiar evaziv, încă nu-mi dădusem seama ce simțea pentru ea. Dar, în 
cazul în care nu mai suferea după mine, mi-ar fi fost mult mai simplu să fac 
acelaşi lucru. Dacă mi se confirma că Patch era cu Marcie, mi-ar fi fost mult mai 
uşor să-l urăsc. Şi îmi doream să-l urăsc. Pentru binele nostru, al amândurora. 

— Se vede pe faţa ta că minţi. Mincinosul roade osul, a spus Vee. Aici nu e 
vorba despre tine şi Marcie, ci despre Patch şi Marcie. Vrei să afli ce se întâmplă 
între ei. 

— Bine! Şi ce e rău în asta? am întrebat, ridicându-mi mâinile în aer. 

— Dumnezeule! a exclamat ea, clătinând din cap. Chiar că te mănâncă... 

— M-am gândit să scotocim prin dormitorul ei. Să vedem dacă găsim ceva 
care să demonstreze că sunt împreună. 

— Cum ar fi ce? Prezervative folosite? 

Deodată, am simţit cum îmi vine mâncarea înapoi. Nu mă gândisem la 
asta. Oare se culca cu ea? Nu. Nu puteam să cred aşa ceva. Patch nu ar fi putut 
să-mi facă asta. Nu cu Marcie. 

— Ştiu! a propus Vee. Am putea să-i furăm jurnalul! 

— Ăla pe care îl cară tot timpul după ea din primul an de liceu? 

— Ăla despre care zice că ar pune în umbră până şi cele mai cunoscute 
reviste de scandal, a ciripit ea, iar tonul vocii era incredibil de zglobiu. Dacă se 
întâmplă ceva între ea şi Patch, atunci sigur a scris în jurnal. 

— Nu ştiu ce să zic. 

— Oh, haide! I-l dăm înapoi după ce terminăm. Nu facem nici un rău. 

— Cum? I-l aruncăm pe balcon şi fugim? O să ne omoare dacă o să afle căi 
l-am luat. 

— Sigur. I-l aruncăm pe balcon sau îl furăm în timpul petrecerii, citim ce 
scrie prin el şi îl punem la loc de unde l-am luat înainte să plecăm. 

— Nu mi se pare o idee prea bună. 

— N-o să spunem nimănui ce am citit. O să fie secretul nostru. Totul e în 
regulă atâta timp cât nu facem rău nimănui. 

Nu ţineam neapărat să furăm jurnalul lui Marcie, dar îmi puteam da seama 
că Vee nu avea de gând să renunțe la idee. Cel mai important lucru era s-o 
conving să vină cu mine la petrecere. Nu aveam destul curaj să mă duc singură. 
Mai ales pentru că nu puteam conta pe nimeni acolo. Nu ştiam pe nimeni. Aşa că 
i-am spus: 

— Atunci, vii să mă iei diseară? 

— Sigur că da. Auzi, n-am putea să-i dăm foc la dormitor înainte să 
plecăm? 

— Nu. În fond, n-o să aibă cum să afle că ne-am furişat acolo. 

— Da, dar subtilitatea nu prea e printre calitățile mele. 

I-am aruncat o privire şi am ridicat din sprâncene. 

— Serios? 

Trecuse un pic de nouă când eu şi Vee am urcat dealul care ducea înspre 
cartierul lui Marcie. Harta socioeconomică a Coldwaterului poate fi trasată printr- 
un simplu test: aruncă o pietricică pe orice stradă din oraş. Dacă pietricica o ia la 
vale, te afli într-un cartier select, dacă stă pe loc, eşti într-un cartier al clasei de 
mijloc. lar dacă pierzi pietricica într-un nor de praf înainte să poți să-ți dai seama 
în ce parte se îndreaptă, ei bine... atunci te afli la mine în cartier. În pădurile din 
spatele oraşului. 

Urcam dealul cu magina. Cartierul în care locuia Marcie era mai vechi, iar 
copacii bătrâni se aplecau deasupra drumului, prinzând între ramurile lor toată 
lumina lunii. Curțile caselor erau bine întreținute şi aranjate, iar parcările aveau 
formă de semicerc. Toate casele erau albe, cu acoperişuri negre, construite în stil 
colonial. Vee lăsase în jos geamurile maşinii, şi ascultam ritmul monoton al 
melodiilor hip-hop. 

— Ce adresă e? a întrebat Vee, scrutând peisajul prin parbriz. Casele sunt 
atât de departe de drum, că nu văd numerele de pe garaje. 

— Brenchley Street numărul 22. 

Am ajuns într-o intersecție, iar Vee a cotit pe Brenchley. Muzica se auzea 
din ce în ce mai tare în timp ce coboram pe stradă, aşa că am presupus că ne 
îndreptam în direcția bună. Pe ambele părți erau maşini parcate una lângă alta. 
După ce am trecut pe lângă o remiză frumos renovată, muzica s-a auzit atât de 
tare, încât geamurile maşinii au început să vibreze. Şiruri nesfârşite de oameni se 
plimbau pe gazon, scurgându-se în casă pe uşa de la intrare. În casa lui Marcie. 
A fost de ajuns să arunc o singură privire ca să mă întreb de ce fura din 
magazine. Doar de plăcere? Ca să se revolte împotriva reputației perfecte pe care 
şi-o clădiseră părinții ei? 

Dar n-am stat să mă mai gândesc la asta. Am simţit cum mi se strânge 
stomacul. În parcare am văzut jeepul negru al lui Patch. Era clar că ajunsese 
primul. Probabil stătuse singur cu Marcie în casă, cu mult înainte să înceapă 
petrecerea. Nici nu voiam să ştiu ce făcuseră. Am tras adânc aer în piept şi mi- 
am spus că puteam să fac față situaţiei. Şi nu era oare asta dovada pe care o 
căutam? Pentru care venisem aici? 

— La ce te gândeşti? a întrebat Vee, cu ochii ațintiți asupra jeepului. 

— Că îmi vine să vomit. 

— Ar fi frumos să faci asta în foaierul lui Marcie. Dar serios! Cum te simți 
acum că ştii că Patch e aici? 

Mi-am ridicat uşor capul. 

— Marcie m-a invitat. Am tot dreptul să fiu aici, la fel ca Patch. N-am de 
gând să-l las să decidă pentru mine unde pot să mă duc şi unde nu. 

Era amuzant pentru că, de fapt, exact asta făceam. 

Uşa de la intrare era deschisă. Dădea într-un hol întunecat şi aglomerat, 
unde te loveai de o mulțime de trupuri care dansau pe ritmul melodiilor lui Jay-Z. 
Foaierul dădea într-o sufragerie foarte mare, înaltă, cu mobilă victoriană, închisă 
la culoare. Toate piesele de mobilier, inclusiv măsuţța de cafea, erau folosite pe 
post de scaune. Vee a ezitat un pic înainte să intre. 

— Am nevoie de un moment să mă pregătesc mintal pentru asta, a spus ea, 
ridicându-şi vocea şi încercând să acopere muzica. Vreau să spun că locul ăsta a 
fost infestat de prezenţa lui Marcie. Peste tot sunt portrete cu Marcie, mobila lui 
Marcie, mirosurile lui Marcie. Că tot veni vorba despre tablouri, ar trebui să 
găsim nişte poze vechi de familie. Mi-ar plăcea să văd cum arăta tatăl lui Marcie 
acum zece ani. Când apare la televizor în reclamele pentru reprezentanța lui, nu- 


mi dau seama dacă arată atât de tânăr datorită operaţiilor estetice sau tonelor de 
machiaj. 

Am înşfăcat-o de braț şi am tras-o înspre mine. 

— N-o să mă laşi baltă acum. 

— Prea bine, dar te avertizez, a spus Vee, aruncând o privire în casă şi 
încruntându-se, dacă văd chiar şi o singură pereche de chiloți, am plecat de aici. 
Acelaşi lucru e valabil şi pentru prezervativele folosite. 

Am deschis gura să spun ceva, după care am închis-o la loc cu un pocnet. 
Existau şanse destul de mari să vedem ambele lucruri de care pomenise, şi era în 
interesul meu să nu accept termenii înțelegerii ei. 

Marcie s-a ivit din întuneric cu un castron de punci în mână şi m-a salvat 
de la continuarea discuţiei. S-a uitat lung când la mine, când la Vee şi a declarat: 

— Pe tine te-am invitat, dar pe ea nu. 

— Şi mie îmi pare bine să te văd, a replicat Vee. 

Marcie a sfredelit-o pe Vee lent cu privirea, analizând-o de sus până jos. 

— Tu nu cumva ţineai o cură de slăbire pe culori? Mi se pare că ai renunțat 
înainte să te apuci. Apoi s-a uitat la mine. Iar tu ai un ochi tare drăguţ. 

— Ai auzit ceva, Nora? a întrebat Vee. Mi s-a părut că aud ceva. 

— Da, sunt sigură că ai auzit ceva, am spus. 

— Oare ce am auzit... un câine care trage vânturi? m-a întrebat. 

— Cred că da, am aprobat eu, încuviințând din cap. 

— Ha, ha, ha, a făcut Marcie, mijindu-şi ochii. 

— Iar am auzit sunetul acela, a spus Vee. Cred că e foarte balonat câinele 
ăsta, ar trebui să-i dăm nişte laxative. 

Marcie ne-a vârât bolul de punci sub nas. 

— Hai, donați bani. Nimeni nu intră aici gratis. 

— Ce? am spus eu şi Vee în acelaşi timp. 

— Do-na-ţi-e! Doar nu credeți că v-am invitat aici pe degeaba. Am nevoie de 
banii voştri. Simplu ca bună ziua. 

Eu şi Vee ne-am uitat la bolul plin ochi cu bancnote. 

— Pentru ce sunt banii? am întrebat. 

— Noi uniforme pentru majorete. Echipa vrea tricouri cu abdomenul 
descoperit, dar şcoala e prea zgârcită să cumpere unele noi, aşa că eu strâng 
fonduri. 

— Cât de interesant! a exclamat Vee. Acum, termenul de Echipa Târfelor va 
căpăta un nou înțeles. 

— Ai întrecut măsura! a izbucnit Marcie, iar chipul i s-a înnegrit. Vrei să 
intri? Ai face bine să ai o bancnotă de douăzeci. Dacă mai scoţi un singur cuvânt, 
o să măresc taxa de intrare la patruzeci. 

— Eu nici n-am vrut să vin, a spus Vee, înghiontindu-mă. Plăteşte tu! 

— Dăm fiecare câte zece? m-am oferit eu. 

— În nici un caz! Asta a fost ideea ta. Suporți consecinţele. 

M-am întors spre Marcie cu zâmbetul pe buze. 

— Douăzeci de dolari e foarte mult, am subliniat eu, încercând să ajung la 
o înțelegere cu ea. 

— Da, dar gândeşte-te cât de bine o să arăt în noua uniformă, a spus ea. 
Trebuie să fac cinci sute de genuflexiuni în fiecare seară ca să dau jos un 
centimetru de pe talie şi să ajung de la şaizeci şi unu la şaizeci înainte să înceapă 
şcoala. Nu pot să-mi permit nici măcar un strop de grăsime dacă o să port un 
tricou care îmi dezgoleşte abdomenul. 

N-am îndrăznit să-mi poluez mintea cu imaginea lui Marcie îmbrăcată într- 


o uniformă şcolară promiscuă, aşa că am continuat: 

— Ce zici de cincisprezece? 

Marcie şi-a pus mâna în şold şi părea gata să ne trântească uşa în nas. 

— OK, linişteşte-te, plătim, a spus Vee, îndesându-şi mâna în buzunarul de 
la spate. A trântit câteva bancnote mototolite în bol, dar era întuneric şi nu-mi 
puteam da seama câte. 

— Mi-eşti datoare vândută, m-a anunțat. 

— Trebuia să-mi dai banii să-i număr mai întâi, a spus Marcie, căutând 
prin bol şi încercând să găsească donația lui Vee. 

— M-am gândit că e o cifră cam mare pentru tine. Când ai învățat să 
numeri până la douăzeci? a întrebat Vee. 

Marcie şi-a mijit din nou ochii, după care s-a întors, răsucindu-se pe 
călcâie, şi a dus bolul înapoi în casă. 

— Cât i-ai dat? am întrebat-o pe Vee. 

— Nu i-am dat nimic. Am azvârlit un prezervativ în bol. 

— De când ai tu prezervative la tine? am întrebat-o arcuindu-mi 
sprâncenele. 

— Am găsit unul pe gazon în timp ce veneam spre ea. Cine ştie, poate că o 
să-l folosească. Şi atunci o să mă declar mulțumită că n-am lăsat materialul ei 
genetic să se răspândească aiurea. 

Eu şi Vee am intrat în casă şi ne-am aşezat cu spatele la perete. În 
sufragerie, pe o canapea de catifea, mai multe cupluri stăteau îmbârligate ca 
nişte agrafe de hârtie. În mijlocul încăperii se dansa. De cealaltă parte a 
sufrageriei, se întrezărea un coridor arcuit care dădea în bucătărie, unde tinerii 
beau şi râdeau. Nimeni nu ne băga în seamă, iar eu încercam să-mi recapăt 
forțele, dându-mi seama că nu avea să fie atât de greu să pătrundem neobservate 
în dormitorul lui Marcie. Problema era că începeam să mă gândesc că nu venisem 
la petrecere ca să mă furişez în dormitorul ei şi să găsesc dovezi că era cu Patch. 
De fapt, puteam să bag mâna în foc că venisem pentru că ştiam că şi Patch avea 
să fie aici. Şi voiam să-l văd. 

După cum mergeau lucrurile, dorința avea să mi se îndeplinească. Patch a 
apărut în pragul uşii de la bucătărie, îmbrăcat într-un tricou polo negru şi blugi 
închişi la culoare. Nu eram obişnuită să-l analizez de la distanță. Avea ochii de 
culoarea nopții, iar părul îi cădea unduindu-se peste urechi de parcă ar fi trebuit 
să bage foarfeca în el de mai bine de două luni. Avea un corp care atrăgea într-o 
clipită sexul opus, dar atitudinea lui spunea ceva de genul „N-am chef de vorbă”. 
Tot nu avea nimic pe cap, ceea ce însemna că şapca încă se afla la Marcie. „Nu-i 
mare lucru”, mi-am spus. Asta nu mai era treaba mea. Patch n-avea decât să dea 
şapca oricui ar fi vrut. Doar pentru că nu mi-o împrumutase niciodată mie, asta 
nu însemna că-mi rănise sentimentele. 

Jenn Martin, o fată cu care făcusem matematică în primul an de liceu, 
vorbea cu Patch, însă el era cu gândul în altă parte, îşi rotea privirea de jur 
împrejur, de parcă nu ar fi avut încredere în nimeni de acolo. Stătea relaxat, însă 
era cu ochii în patru, de parcă ar fi aşteptat în orice clipă să se întâmple ceva. 

Mi-am întors ochii în altă direcție chiar înainte să-şi oprească privirea 
asupra mea. Nu aş fi vrut să mă surprindă holbându-mă la el cu regret şi cu 
pasiune. 

Anthony Amowitz mi-a făcut cu mâna din cealaltă parte a încăperii. l-am 
zâmbit automat. Fusese colegul meu la sport anul acela şi, deşi nu-i schimbasem 
niciodată mai mult de zece cuvinte cu el, era drăguţ să ştiu că, în sfârşit, cineva 
se bucura să ne vadă pe mine şi pe Vee. 


— De ce îți aruncă Anthony Amowitz zâmbete de proxenet? m-a întrebat 
Vee. 

— Spui că e proxenet doar pentru că e aici, la petrecerea lui Marcie, am 
replicat, dându-mi ochii peste cap. 

— Aşa, şi? 

— E drăguţ cu noi, i-am spus, înghiontind-o. Zâmbeşte-i şi tu! 

— Drăguţ? E în călduri! 

Anthony a ridicat un pahar roşu de plastic în direcția mea şi a strigat ceva, 
dar muzica era dată prea tare ca să-l aud. 

— Ce? am strigat şi eu. 

— Arăți minunat! a răcnit el, cu un zâmbet nătâng pe chip. 

— Oh, Doamne, a spus Vee. Nu e numai proxenet, mai e şi beat pe 
deasupra. 

— Aşa, şi? Poate e un pic ametit. 

— Nu, e beat şi speră să te înghesuie în colțul vreunui dormitor. 

Scârbos. 

Cinci minute mai târziu, ne aflam tot în dreptul uşii de la intrare. Din 
greşeală, cineva îmi vărsase jumătate de bere pe pantofi, dar, din fericire, încă nu 
mă împroşcase nimeni cu vomă. Tocmai voiam să-i propun lui Vee să ne mutăm 
din dreptul uşii deschise — aveam impresia că în curând toți invitații aveau să 
înceapă să-şi verse sucurile gastrice pe noi —, când am văzut-o pe Brenna Dubois 
întinzându-mi un pahar roşu de plastic. 

— Ăsta e pentru tine, cu complimente din partea tipului din cealaltă parte a 
camerei. 

— Ți-am spus eu, a şoptit Vee. 

Am aruncat pe furiş o privire înspre Anthony, care mi-a făcut cu ochiul. 

— Ăăă, mersi, dar nu sunt interesată, i-am zis Brennei. 

Nu aveam prea multă experiență când venea vorba despre petreceri, dar 
ştiam că nu trebuia să accept băuturi a căror provenienţă era îndoielnică. Îmi şi 
închipuiam că cineva pusese vreun drog în băutură. 

— Spune-i lui Anthony că nu beau decât din doze sigilate. 

Uau! Păream şi mai naivă decât crezusem. 

— Anthony? a întrebat ea confuză. 

— Da, Anthony Proxenetul, a spus Vee. Tipul care te-a făcut mesagera lui. 

— Ai crezut că Anthony mi-a dat paharul? a întrebat ea, clătinând din cap. 
E de la tipul din cealaltă parte a camerei. 

S-a întors în direcția în care, cu câteva clipe înainte, stătea Patch. 

— Mda, era acolo. Presupun că a plecat. Era sexy rău şi purta o cămaşă 
neagră, dacă te lămureşte cu ceva informaţia asta. 

— Oh, Doamne, a făcut Vee, de data asta ca pentru sine. 

— Mersi, i-am zis Brennei, nemaiavând de ales decât să accept paharul. 

Fata s-a pierdut în mulțime, iar eu am aşezat paharul care mirosea a ceva 
asemănător cu cola cu aromă de cireşe pe masa de lângă mine. Oare Patch 
încerca să-mi transmită vreun mesaj? Voia să-mi amintească de seara mea 
penibilă de la Poşeta Diavolului, când Marcie mă împroşcase cu cola cu aromă de 
cireşe? 

Vee mi-a strecurat ceva în mână. 

— Ce-i asta? am întrebat. 

— Un walkie-talkie. L-am împrumutat de la fratele meu. O să mă aşez pe 
scări şi o să țin de şase. Dacă vine cineva, te anunț prin radio. 

— Vrei să mă strecor în dormitorul lui Marcie acum? 


— Vreau să furi jurnalul. 

— Da, în legătură cu asta... Cred că încep să mă răzgândesc. 

— Glumeşti, nu? m-a întrebat Vee. Nu poţi să dai înapoi acum. Închipuie-ţi 
doar ce scrie în jurnal. Asta e marea noastră şansă să aflăm ce se întâmplă între 
Patch şi Marcie. Nu poţi să laşi să ne scape o asemenea ocazie. 

— Dar nu e bine ce facem. 

— Dacă o să-l furi suficient de repede cât să nu ai timp să te simţi vinovată 
pentru asta, nici n-o să ți se mai pară atât de aiurea ce faci. 

Am privit-o cu asprime. 

— Încearcă să vorbeşti cu tine însăţi, o să te ajute, a adăugat Vee. Spune-ţi 
de o mie de ori că nu e greşit ce faci şi o să ajungi să crezi asta. 

— Nu iau jurnalul. Vreau doar să... arunc o privire. Şi să fur şapca lui 
Patch. 

— O să-ți dau bugetul pe un an al revistei şcolii dacă îmi aduci jurnalul în 
următoarele treizeci de minute, a spus Vee, cu disperare în voce. 

— De asta vrei jurnalul? Ca să-l publici în revistă? 

— Gândeşte-te la asta! Aş putea să fac carieră. 

— Nu, am refuzat eu, hotărâtă. Şi, încă ceva, eşti rea, Vee. 

— Of, măcar am încercat, a zis ea, oftând. 

— N-ar fi mai bine să ne trimitem mesaje? am întrebat-o, uitându-mă la 
walkie-talkie-ul din mână. 

— Spionii nu-şi trimit mesaje. 

— De unde ştii? 

— De unde ştii tu că-şi trimit? 

Gândindu-mă că nu avea rost să mă cert pe tema asta, am îndesat walkie- 
talkie-ul în buzunarul din spate al blugilor. 

— Eşti sigură că dormitorul lui Marcie e la etajul al doilea? 

— Unul dintre foştii ei prieteni stă cu mine în bancă la ora de spaniolă. Mi- 
a spus că în fiecare seară, la ora zece fix, Marcie se dezbracă... cu luminile 
aprinse. Câteodată, când el şi prietenii lui se plictisesc, vin până aici cu maşina 
să urmărească spectacolul. Mi-a spus că Marcie nu se grăbeşte niciodată şi că, 
până termină ea să se despoaie, au deja dureri de ceafă de la atâta holbat. Mi-a 
mai povestit că la un moment dat... 

— Opreşte-te! am spus, punându-mi mâinile la urechi. 

— Auzi, din moment ce eu mi-am poluat creierul cu asemenea detalii, m- 
am gândit că ar trebui să le ştii şi tu. Singurul motiv pentru care m-am străduit 
să aflu informaţiile astea grețoase a fost ca să te ajut pe tine. 

Mi-am îndreptat privirea spre scări. Îmi simţeam stomacul de două ori mai 
greu decât cu câteva minute în urmă. Deşi nu făcusem încă nimic, mă simțeam 
vinovată. Când devenisem atât de josnică încât să mă strecor în dormitorul lui 
Marcie? Cum de îl lăsasem pe Patch să-mi sucească mințile în asemenea măsură 
încât să mă aducă în halul ăsta? 

— Hai că mă duc, am spus, fără să par prea convingătoare. Ţii de şase, da? 

— Înregistrat. 

Am urcat scările. La capătul lor era o baie cu dale mari şi stucatură în 
formă de coroană. Am înaintat pe holul din stânga, am trecut pe lângă o încăpere 
ce semăna cu un dormitor de oaspeţi şi pe lângă o sală de fitness, în care am 
observat o bandă de alergări şi o bicicletă medicinală. Am făcut câțiva paşi înapoi 
şi am luat-o pe holul din dreapta. Prima uşă era întredeschisă, aşa că m-am uitat 
pe furiş înăuntru. Toată încăperea era vopsită în nuanțe spumoase de roz: pereți 
roz, draperii roz şi o plapumă roz cu trei perne roz aruncate pe pat. Hainele din 


şifonier se revărsau pe pat, podea şi alte piese de mobilă. Pe pereţi erau lipite 
câteva fotografii de mărimea unor postere şi toate o înfățişau pe Marcie pozând 
seducătoare în uniforma ei de majoretă. Am simțit cum mi se întoarce stomacul 
pe dos, după care am zărit şapca lui Patch pe măsuţa de toaletă. M-am încuiat în 
cameră şi am răsucit şapca până când a căpătat o formă conică. Am îndesat-o în 
buzunarul de la spate. Lângă şapcă, pe măsuţă, era o cheie de maşină. Era o 
rezervă, dar avea simbolul de jeep. Patch îi dăduse lui Marcie cheia de rezervă de 
la maşina lui. 

Am luat şi cheia de pe măsuţă şi am băgat-o în celălalt buzunar. Dacă tot 
mă aflam acolo, m-am gândit să mă uit şi după alte lucruri care i-ar fi putut 
aparține. 

Am deschis şi am închis câteva sertare, m-am uitat sub pat, în comodă şi 
pe raftul de sus al şifonierului. În cele din urmă, mi-am strecurat mâna între 
saltea şi arcurile patului şi am scos jurnalul. Mica agendă albastră a lui Marcie, 
despre care se spunea că ar fi fost mai scandaloasă decât un tabloid. O ţineam în 
mâini, gata să cedez ispitei de a o deschide. Oare ce scrisese despre Patch? Ce 
secrete ascundeau paginile acelea? 

Am auzit hârâitul walkie-talkie-ului. 

— Oh, rahat, s-a auzit vocea lui Vee prin aparat. 

L-am scos din buzunar şi am apăsat unul dintre butoane. 

— Ce s-a întâmplat? 

— Câine. Câine mare. Tocmai a apărut împleticindu-se din sufragerie sau 
cum se numeşte spațiul ăsta deschis enorm. Se holbează la mine. Pe bune, se 
uită fix în ochii mei. 

— Ce fel de câine e? 

— Nu cunosc ultimele noutăţi în materie de rase de câini, dar presupun că 
e un doberman. Are o față ascuţită şi îşi arată colții. Seamănă destul de mult cu 
Marcie, dacă asta te ajută cu ceva. Hopa! Tocmai şi-a ridicat urechile. Vine spre 
mine. Cred că e un câine din ăla care-ţi citeşte gândurile. Ştie că nu stau aici de 
pomană, a înțeles că am ceva de rezolvat... 

— Stai calmă... 

— Marş, câine, am spus, marş! 

Am auzit mârâitul inconfundabil al unui câine mare prin walkie-talkie. 

— Ăăă, Nora? Avem o problemă, a spus Vee o clipă mai târziu. 

— N-a plecat câinele? 

— Mai rău. Fuge în salturi spre etaj. 

Exact atunci am auzit un lătrat la uşă. Nu s-a oprit, ci a început să latre 
din ce în ce mai tare şi să mârâie. 

— Vee! am şuierat eu în walkie-talkie. Scapă de câine! 

A răspuns ceva, dar eu n-o mai auzeam din cauza mârâiturilor animalului. 
Mi-am pus o mână la ureche. 

— Ce spui? 

— Vine Marcie! Pleacă de acolo! 

Am încercat să îndes jurnalul sub saltea, dar l-am îndoit şi dintre paginile 
lui au început să cadă sute de bileţele şi de poze. În grabă, panicată, am adunat 
bileţele şi pozele şi le-am îndesat la loc în agendă. Apoi am vârât jurnalul, destul 
de mic, având în vedere câte secrete se spunea că ascunde, şi walkie-talkie-ul în 
buzunarul de la spatele pantalonilor şi am stins lumina. Aveam să pun jurnalul 
la locul lui mai târziu. Deocamdată, trebuia să ies de acolo. 

Am ridicat geamul, gândindu-mă că va trebui să îndepărtez plasa, însă 
cineva o dăduse deja la o parte. Probabil că Marcie o scosese cu multă vreme în 


urmă, când se furişa noaptea afară din casă. La gândul acesta, am simţit un 
strop de speranţă. Dacă Marcie coborâse pe geam, atunci puteam şi eu să o fac. 
Poate că nu aveam să cad şi să mor. Bineînţeles, Marcie era majoretă şi, ca atare, 
mult mai flexibilă şi mai coordonată în mişcări. 

Am scos capul pe geamul deschis şi am aruncat o privire afară. Uşa de la 
intrarea principală era exact sub mine, sub un portic care se sprijinea pe patru 
stâlpi. Am scos un picior afară, balansându-l în aer, şi l-am aşezat pe acoperişul 
de ţiglă. După ce am fost sigură că nu aveam să alunec pe porticul uşor înclinat, 
am scos şi celălalt picior. Sprijinindu-mă în ambele picioare, am tras geamul în 
jos. Tocmai mă ascunsesem sub pervaz, când încăperea s-a umplut de lumină. 
Câinele zgâria geamul cu ghearele şi lătra furios. M-am lăsat pe vine şi m-am lipit 
de peretele casei, rugându-mă ca Marcie să nu deschidă geamul şi să se uite în 
jos. 

— Ce este? s-a auzit vocea înăbuşită a lui Marcie prin geam. Ce-i cu tine, 
Boomer? 

Pe spate mi se scurgeau broboane de sudoare. Marcie avea să se uite în jos 
şi să mă vadă. Am închis ochii şi am încercat să uit că în casa ei erau o mulțime 
de oameni cu care trebuia să mă întâlnesc la şcoală în următorii doi ani. Ce 
explicație puteam să găsesc că mă furişasem în dormitorul lui Marcie? Cum 
aveam să le explic că țineam în mână jurnalul ei? Nu puteam suporta acel gând 
umilitor. 

— Taci din gură, Boomer! a țipat Marcie. Poate cineva să ţină câinele până 
deschid geamul? Dacă nu-l ţine careva, e atât de prost încât o să se arunce pe 
fereastră. Tu, ăla de pe hol! Da, tu. Prinde câinele de zgardă şi nu-i da drumul. 
Fă ce-ţi spun! 

Am sperat ca lătrăturile câinele să acopere zgomotele pe care aveam să le 
fac, aşa că m-am răsucit şi m-am lipit cu spatele de perete. Am înghiţit în sec. 
Mi-era oarecum frică de înălțime, şi, gândindu-mă la distanța care se căsca între 
mine şi pământul de dedesubt, începusem să transpir. 

Mi-am proptit călcâiele în acoperişul de ţiglă şi am încercat să mă 
îndepărtez cât de mult de marginea lui. Apoi m-am chinuit să scot walkie-talkie- 
ul din pantaloni. 

— Vee? am şoptit eu. 

— Unde eşti? a țipat ea, încercând să acopere sunetul muzicii ce se auzea 
pe fundal. 

— Crezi că poți să scapi azi de câinele ăla? 

— Cum? 

— Foloseşte-ți imaginaţia. 

— Şi ce să fac? Să-l otrăvesc? 

Mi-am şters sudoarea de pe frunte cu podul palmei. 

— Mă gândeam mai degrabă să-l închizi într-un dulap. 

— Adică să-l ating? 

— Vee! 

— OK, OK. O să mă gândesc la ceva. 

După treizeci de secunde, am auzit vocea lui Vee scurgându-se prin 
fereastra dormitorului lui Marcie. 

— Auzi, Marcie? a țipat ea, acoperind lătratul câinelui. Nu vreau să mă bag, 
dar să ştii că a venit poliția. E în pragul uşii de la intrare. Au zis că au venit 
pentru că s-a plâns cineva din cauza zgomotului. Vrei să-i invit înăuntru? 

— Ce? a urlat Marcie, exact deasupra mea. Nu văd nici o maşină de poliție. 

— Probabil că a trebuit să parcheze câteva străzi mai încolo, în fine, cum 


spuneam, am observat că unii dintre invitaţii tăi au substanțe ilegale în mână. 

— Aşa, şi? s-a rățoit ea. E o petrecere. 

— Alcoolul este interzis persoanelor sub douăzeci şi unu de ani. 

— Minunat! a ţipat Marcie. Ce mă fac? A făcut o pauză, după care şi-a 
ridicat din nou vocea: Probabil că tu i-ai chemat! 

— Cine, eu? a întrebat Vee. Ai înnebunit? Cum să ratez toată mâncarea 
asta care se dă pe gratis? În nici un caz! 

Câteva clipe mai târziu, lătrăturile furioase ale lui Boomer au început să se 
audă din ce în ce mai slab, iar lumina dormitorului s-a stins. 

Am rămas nemişcată preț de o clipă, cu urechile ciulite. Când am fost 
sigură că dormitorul lui Marcie era gol, m-am lăsat pe burtă şi m-am târât până 
în dreptul geamului. Câinele dispăruse. La fel şi Marcie, şi, dacă aş fi putut să... 

Mi-am lipit mâinile de fereastră, încercând s-o ridic, dar nici nu s-a urnit. 
Mi-am proptit palmele în cadrul geamului şi am împins cu toată puterea. Nu s-a 
întâmplat nimic. 

„OK”, m-am gândit, „nu-i mare lucru“. Probabil că Marcie închisese 
fereastra pe dinăuntru. Nu-mi rămânea decât să atârn acolo încă vreo cinci ore 
până la sfârşitul petrecerii. Apoi s-o sun pe Vee să vină să mă dea jos cu o scară. 

Am auzit paşi pe trotuar şi mi-am lungit gâtul să văd dacă nu cumva 
aveam în sfârşit noroc şi nu venea Vee să mă salveze. Spre groaza mea, Patch 
stătea cu spatele la mine, îndreptându-se înspre jeep. A format în grabă un 
număr şi a dus telefonul la ureche. Două secunde mai târziu, a început să-mi 
sune mobilul în buzunar. Înainte să apuc să arunc aparatul în tufele de la 
marginea casei, Patch s-a oprit. 

A aruncat o privire peste umăr, după care şi-a ridicat privirea. S-a uitat la 
mine, iar eu m-am gândit că ar fi fost de o mie de ori mai bine dacă Boomer m-ar 
fi sfâşiat de vie. 

— Ia te uită cine trage cu ochiul pe gaura cheii, a comentat el. 

Îmi dădeam seama că zâmbea chiar dacă nu-l vedeam. 

— Nu mai râde, i-am spus, cu obrajii roşii de ruşine. Dă-mă jos de aici! 

— Sari. 

— Ce? 

— Te prind. 

— Eşti nebun? Vino aici şi deschide geamul sau adu o scară! 

— N-am nevoie de scară. Sari, că nu te scap. 

— Oh, da, sigur! Că te şi cred. 

— Vrei să te ajut sau nu? 

— Asta numeşti tu ajutor? am şuierat furioasă. Ăsta nu e ajutor! 

Şi-a învârtit cheile pe deget şi s-a întors cu spatele. 

— Eşti un nenorocit! Vino înapoi! 

— Nenorocit? a repetat el. Tu eşti cea care spionează pe la geamuri. 

— Nu spionam, eu... eu... eu... 

„Gândeşte-te la ceva! 

Patch a aruncat o privire înspre fereastra de deasupra mea, şi am văzut 
cum i se lumina chipul pe măsură ce înțelegea ce se întâmplase. Şi-a dat capul 
pe spate şi a izbucnit într-un hohot de râs. 

— Scotoceai prin dormitorul lui Marcie. 

— Nu, am negat eu, dându-mi ochii peste cap, de parcă ar fi fost cel mai 
absurd lucru pe care l-aş fi auzit vreodată. 

— Ce căutai? 

— Nimic. 


Am scos şapca lui Patch din buzunarul de la spate şi i-am aruncat-o în 


— Şi, apropo, uite-ţi şapca idioată! 

— Te-ai dus acolo după şapca mea? 

— Mi-am pierdut timpul, evident. 

Am aruncat o privire speriată dincolo de marginea acoperişului şi am avut 
impresia că prăpastia de sub mine se căscase cu încă vreo cinci metri. Am păşit 
atent pe margine şi am întrebat: 

— De ce ai sunat? 

— Nu te-am mai văzut înăuntru şi voiam să fiu sigur că eşti bine. 

Părea sincer, dar se pricepea să mintă. 

— Şi cola cu gust de cireşe? 

— Aia a fost o ofertă de pace. Sari sau nu? 

Pentru că nu aveam altă soluție, m-am apropiat cu atenţie de marginea 
porticului. Simţeam un gol în stomac. 

— Dacă mă scapi..., l-am avertizat. 

Patch şi-a întins braţele. Am închis ochii şi m-am lăsat să alunec pe 
marginea acoperişului. Am simțit aerul şfichiuindu-mi corpul, iar apoi am 
aterizat în braţele lui Patch, lipindu-mă de el. Am rămas aşa preț de o clipă, cu 
inima bătându-mi să-mi sară din piept din cauza adrenalinei, dar şi pentru că 
eram atât de aproape de el. Era cald, şi aveam senzaţia că îl cunoşteam de o 
viață. Trupul lui solid mă făcea să mă simt în siguranță. Voiam să mă agăț de 
cămaşa lui, să-mi îngrop chipul în gâtul lui şi să nu-i mai dau drumul niciodată. 

Patch mi-a aranjat o buclă răvăşită după ureche. 

— Vrei să te întorci la petrecere? a murmurat el. 

Am clătinat din cap. 

— Te duc acasă. 

A făcut semn cu bărbia înspre jeep pentru că încă avea mâinile încolăcite în 
jurul corpului meu. 

— Am venit cu Vee, am spus. Ar trebui să plec cu ea. 

— Vee n-o să ia mâncare chinezească în drum spre casă. 

Mâncare chinezească. Asta însemna că Patch urma să vină la mine acasă 
să mâncăm. Şi, cum mama nu era acasă, însemna că noi doi aveam să fim 
singuri-singurei... 

Am lăsat garda jos un pic mai mult. Probabil că arhanghelii nu erau prin 
preajma noastră. Patch nu părea îngrijorat, aşa că nu aş fi avut nici un motiv să 
mă tem. Şi luam doar cina. Avusesem o zi lungă şi tristă şi eram înfometată după 
ora petrecută la sala de sport. Suna minunat să iau cina cu Patch. Ce putea fi 
rău într-o cină obişnuită? Oamenii luau masa tot timpul fără ca lucrurile să 
degenereze. 

— E doar o cină, am spus ca să mă conving mai degrabă pe mine decât pe 
Patch. 

Mi-a zâmbit inocent, însă zâmbetul lui nu prevestea nimic bun. Era 
zâmbetul unui băiat rău. Zâmbetul malefic, fermecător al unui tip care, cu numai 
două seri înainte, o sărutase pe Marcie... iar acum, în seara aceea, mă invita la 
masă, sperând probabil ca lucrurile să se transforme în cu totul şi cu totul 
altceva. Credea că nu era nevoie decât de un zâmbet, unul care să-mi topească 
inima, ca să şterg cu buretele toată suferința pe care mi-o provocase. Ca să mă 
facă să uit că o sărutase pe Marcie. 

Toate acele frământări sufleteşti au dispărut în momentul în care am 
revenit în prezent. Bănuielile mele s-au împrăştiat şi au fost înlocuite de un 


sentiment puternic de nelinişte care nu avea de-a face cu Patch sau cu ce se 
întâmplase duminică noapte. Mi s-a făcut pielea de găină. Am privit umbrele care 
se lungeau pe gazon. 

— Ce este? a murmurat Patch, ghicindu-mi teama şi strângându-mă 
ocrotitor în brațe. 

Şi apoi m-a străbătut din nou acel fior. Am simțit ceva în aer. Mă 
împresura o ceață invizibilă, caldă, care plutea aproape de pământ, apropiindu-se 
din ce în ce mai mult, ca o mie de şerpi invizibili ce se târau prin aer. Senzaţia 
era atât de tulburătoare, încât mi-era greu să cred că Patch nici măcar nu băgase 
de seamă că era ceva în neregulă, chiar dacă nu simțea acea prezenţă. 

— Ce este, îngeraşule? a întrebat el în şoaptă. 

— Suntem în siguranță? 

— Contează? 

M-am uitat de jur împrejur. Nu ştiam de ce, dar acelaşi gând îmi revenea la 
nesfârşit în minte. „Arhanghelii. Sunt aici.” 

— Vreau să zic... arhanghelii, am şoptit atât de încet, încât abia dacă îmi 
puteam auzi propria voce. Nu ne privesc? 

— Ba da. 

Am încercat să mă dau un pas înapoi, dar Patch a refuzat să-mi dea 
drumul. 

— Nu mă interesează ce văd ei. M-am săturat de jocul ăsta! 

Încetase să-şi mai frece nasul de gâtul meu, iar în ochii lui am zărit o 
expresie tulburată de sfidare. 

M-am străduit şi mai mult să mă desprind de el. 

— Lasă-mă! 

— Nu mă vrei? a întrebat, cu un zâmbet şiret pe buze. 

— Nu asta e problema. Nu vreau să fiu vinovată pentru nimic din ce ţi se 
poate întâmpla. Lasă-mă! 

Cum putea să se poarte ca şi cum nu s-ar fi întâmplat nimic? Arhanghelii 
încercau să găsească orice motiv să-l îndepărteze. Nu putea fi văzut cu mine în 
brațe. 

M-a mângâiat pe umeri, dar, în momentul în care am încercat să profit de 
acel moment şi să mă smulg din îmbrăţişarea lui, m-a prins de mână. Deodată, 
am auzit vocea lui pătrunzându-mi în gând. 

Aş putea să fiu un nenorocit. Aş putea să plec chiar acum, dar am putea să 
încetăm să mai ascultăm regulile arhanghelilor. 

A spus acele lucruri cu atâta hotărâre, încât am ştiut că nu era prima dată 
când se gândea la asta. Era un plan pe care-l analizase în secret de multe, multe 
ori. 

Inima îmi bătea nebuneşte. Să plece? Să nu mai respectăm regulile? 

— Despre ce vorbeşti? 

Aş trăi mereu pe drumuri, ascunzându-mă. în permanență, sperând că 
arhanghelii n-o să mă găsească. 

— Şi dacă te-ar găsi? 

Aş fi judecat. Găsit vinovat, dar tot am petrece două săptămâni împreună, 
singuri, până o să decidă asupra pedepsei. 

Parcă vedeam expresia siderată de pe propriul meu chip. 

— lar apoi? 

M-ar trimite în iad. A făcut o pauză, după care a adăugat, sigur pe el: Nu mă 
tem de iad. Merit tot ce are să mi se întâmple. Am minţit, am înşelat, am trădat. Am 
rănit oameni inocenți. Nici nu-mi pot amintit toate relele pe care le-am făcut. Într-un 


fel sau altul, am plătit pentru ele toată viața. ladul nu va fi cu mult mai diferit. 
Gura i s-a schimonosit şi a zâmbit scurt. Dar sunt sigur că arhanghelii au un atu 
în mânecă. Zâmbetul i-a dispărut, şi s-a uitat la mine cu sinceritate. Nu am simțit 
niciodată că e greşit să fiu cu tine. Ăsta e singurul lucru bun pe care l-am făcut în 
viaţă. Tu eşti singurul lucru bun. Nu-mi pasă de arhangheli. Spune-mi ce vrei să 
fac. Spune acel cuvânt. O să fac orice vrei tu. Putem pleca chiar acum. 

Am aşteptat o clipă, încercând să accept cuvintele lui. M-am uitat la jeep. 
Zidul de gheaţă dintre noi se sfărâmase. Zidul fusese ridicat doar de arhangheli. 
Fără ei, toate lucrurile din cauza cărora ne certaserăm nu însemnau nimic. Ei 
erau problema. Voiam să-i las în urmă, să las totul în urmă şi să fug cu Patch. 
Voiam să fiu nechibzuită. Să mă gândesc la un singur lucru, să iau o decizie de 
moment. Am fi putut să facem în aşa fel încât să uităm de consecințe. Am fi 
reuşit să luăm regulile în râs, să ignorăm limitele şi, mai presus de toate, ziua de 
mâine. Aveam să fim doar noi doi, eu şi Patch, şi nimic altceva nu avea să mai 
conteze. 

Nimic altceva în afară de promisiunea a ce avea să se întâmple în 
momentul în care acele săptămâni aveau să se apropie de sfârşit. 

Aveam două variante, însă răspunsul era clar. Singura modalitate în care 
aş fi putut să-l ţin aproape pe Patch era să-l las să plece. Să nu am nimic de-a 
face cu el. 

Abia în momentul când el şi-a plimbat degetele pe obrajii mei, mi-am dat 
seama că plângeam. 

— Şşş, a murmurat el, o să fie bine. Te vreau. Nu pot să mai continui aşa, 
cu jumătăți de măsură, să trăiesc între două lumi. 

— Dar te vor trimite în iad, am bâlbâit, nereuşind să-mi opresc buza din 
tremurat. 

— Am avut mult timp la dispoziție pentru a mă obişnui cu gândul ăsta. 

Eram hotărâtă să nu-l las pe Patch să vadă cât de greu îmi era să fac asta, 
dar m-am înecat cu şuvoiul de lacrimi care mi se scurgea pe gât. Ochii îmi eram 
umezi şi umflați şi simțeam cum mă înțepa pieptul. Era numai vina mea. Dacă 
nu aş fi fost eu, nu ar fi devenit înger păzitor. Dacă nu aş fi fost eu, arhanghelii 
nu ar fi fost hotărâți să-l distrugă. Eram vinovată pentru că ajunsese în situația 
asta. 

— Fă-mi un serviciu, am spus în cele din urmă cu o voce slabă, pe care nu 
o recunoşteam. Spune-i lui Vee că mă duc singură acasă, pe jos. Am nevoie să fiu 
singură. 

— Îngeraşule? a murmurat Patch, încercând să mă apuce de mână, însă eu 
m-am dat înapoi. 

Am simțit cum picioarele mi-o iau înainte, cum păşesc regulat, lăsându-mă 
purtată din ce în ce mai departe de el, de parcă mintea mi-ar fi amortit şi ar fi 
predat toată capacitatea de locomoţie corpului meu. 


Capitolul 13 


În după-amiaza următoare, Vee m-a lăsat cu maşina în faţa uşii principale 
de la Enzo. Eram îmbrăcată într-o rochie de vară galbenă cu imprimeu, care îmi 
dădea un aspect sexy, dar profesionist în acelaşi timp. Vestimentaţia mea era cu 
mult mai optimistă decât sentimentele care mă măcinau. M-am oprit în fața 
vitrinei să-mi scutur părul, care îmi cădea în bucle pe umeri, după ce se tuflise 
de la somn, însă gestul meu părea lipsit de naturalețe. M-am forțat să zâmbesc. 
Exersasem un zâmbet toată dimineața, însă şi acesta era fragil şi meschin. 
Privindu-mă în vitrină, mi se părea fals şi sec. Însă, având în vedere că 
plânsesem toată noaptea, era cel mai frumos zâmbet pe care îl aveam. 

După ce mersesem pe jos de la Marcie până acasă cu o seară înainte, mă 
cuibărisem în pat, însă nu dormisem, ci îmi petrecusem întreaga noapte 
măcinată de gânduri autodistructive. Cu cât stăteam mai mult trează, cu atât mă 
îndepărtam mai mult de realitate. Voiam să demonstrez ceva, şi deja sufeream 
atât de tare, încât nici nu mă interesa cât de drastică era decizia pe care voiam s- 
o iau. Mi-a venit un gând, acel gen de gând pe care nu credeam că o să-l nutresc 
vreodată. Dacă îmi puneam capăt zilelor, arhanghelii aveau să vadă asta. Aveau 
s-o vadă şi să aibă mustrări de conştiinţă. Voiam să se simtă vinovaţi, să pună 
sub semnul îndoielii legile lor arhaice. Voiam să fie vinovați pentru că mai întâi 
îmi distruseseră viața, iar apoi mă omorâseră cu bună ştiinţă. 

Aceste gânduri m-au chinuit şi m-au tulburat toată noaptea. Trecusem 
printr-o paletă întreagă de sentimente. Simţisem cum mi se frânge inima, apoi 
negasem asta, după care mă înfuriasem. La un moment dat, regretasem că nu 
fugisem cu Patch. Orice moment de fericire, indiferent cât de scurt, părea să-mi 
surâdă mai mult decât acea tortură îndelungată pe care aveam să o simt în 
fiecare zi, ştiind că nu avea să fie al meu niciodată. 

Însă, în momentul în care soarele începuse să se ivească pe cer, am ajuns 
la o concluzie. Trebuia să trec peste asta. Ori depăşeam momentul, ori intram în 
depresie pentru totdeauna. Mă străduisem să fac duş, să mă îmbrac şi plecasem 
la şcoală hotărâtă să nu arăt nimănui cum mă simțeam. Aveam senzația că tot 
trupul mi se frângea în bucăţi, dar am refuzat să arăt până şi cel mai mic semn 
de autocompătimire. Nu aveam de gând să-i las pe arhangheli să câştige. 
Intenţionam să mă repun pe picioare, să-mi iau o slujbă, să-mi plătesc amenda 
pentru viteză, să termin şcoala de vară cu cele mai bune note şi să-mi ocup 
timpul cu atâtea lucruri încât să mă pot gândi la Patch numai seara, când eram 
singură cu gândurile mele şi nu mai aveam de ales. 

Înăuntrul cafenelei Enzo, pe peretele din stânga şi pe cel din dreapta, se 
întindeau două balcoane semicirculare, iar un şir de trepte late te conduceau 
înspre salonul şi barul principal. Balcoanele semănau cu nişte podiumuri 
curbate care se ridicau deasupra unei săli. Mesele de la balcon erau ocupate, iar 
în sală rămăseseră numai câțiva pierde-vară care beau cafea şi citeau ziarele de 
dimineaţă. 

După ce am tras aer în piept, am coborât scările şi m-am îndreptat înspre 
tejghea. 

— Mă scuzațţi, am auzit că angajaţi barmani, i-am spus femeii care stătea 
în dreptul casei de marcat. 

Simțeam că vocea îmi era lipsită de vlagă, dar nu mai aveam energie să 
vorbesc altfel. Femeia, o roşcată între două vârste pe al cărei ecuson scria 


ROBERTA, şi-a ridicat privirea. 

— Aş vrea să completez o cerere. 

Am reuşit să încropesc un fel de zâmbet, însă mă temeam că nu eram 
suficient de credibilă. 

Roberta şi-a şters mâinile pistruiate pe o lavetă şi s-a înălțat de după 
tejghea. 

— Barmani? Angajările s-au terminat. 

Mi-am ațintit privirea asupra ei, ținându-mi respirația, simțind cum mi se 
îneacă toate corăbiile. Planul pe care îl pusesem la cale era totul pentru mine. 
Nici nu mă gândisem ce aveam să fac în cazul în care urma să se destrame chiar 
şi cea mai neînsemnată părticică a lui. Aveam nevoie de un alt plan. Aveam 
nevoie de slujba asta. Aveam nevoie de o viață care să fie ținută sub control, în 
care fiecare minut să fie planificat şi fiecare sentiment dozat. 

— Dar căutăm un asistent de ospătar de încredere, însă numai pe tura de 
noapte, de la şase la zece, a adăugat Roberta. 

Am clipit surprinsă, iar buza de jos îmi tremura uşor. 

— Oh, am spus eu, asta e... bine. 

— Noaptea stingem luminile, trimitem barmanii acasă, punem nişte jazz şi 
încercăm să creăm o atmosferă mai sofisticată. Înainte, după ora cinci, 
restaurantul era gol, dar acum sperăm să atragem mulți clienți. E o perioadă 
grea, a explicat ea. Tu va trebui să întâmpini clienții şi să le notezi comenzile, pe 
care le vei transmite mai apoi la bucătărie. Când e gata mâncarea, o duci la mese. 

Am încercat să dau interesată din cap, hotărâtă să-i arăt cât de mult îmi 
doream acea slujbă, şi am simțit cum mi se crapă buzele de cât de mult le 
întinsesem încercând să zâmbesc. 

— Sună... minunat, am spus eu cu o voce răguşită. 

— Ai experiență de muncă? 

Nu aveam. Dar eu şi Vee mergeam la Enzo de cel puţin trei ori pe 
săptămână. 

— Ştiu meniul pe de rost, am spus, începând să par mai plină de viaţă, mai 
reală. 

Totul depindea de slujba asta. Aveam să-mi construiesc o nouă viaţă. 

— Asta îmi place să aud, a zis Roberta. Când poţi să începi? 

— Astă-seară? 

Nu-mi venea să cred că-mi dădea slujba. 

Eram în fața ei, incapabilă să zâmbesc sincer, dar ea trecea asta cu 
vederea. Îmi dădea o şansă. I-am întins mâna, după care, o fracțiune de secundă 
mai târziu, mi-am dat seama că tremuram. 

Mi-a ignorat mâna întinsă, cercetându-mă cu privirea dintr-o parte, 
făcându-mă să mă simt chiar şi mai expusă şi mai timidă. 

— E totul în regulă? 

Am tras aer în piept şi mi-am ţinut respirația. 

— Da, sunt bine... 

A încuviințat din cap. 

— Să fii aici la şase fără un sfert ca să-ți dau uniforma înainte să începi. 

— Mulţumesc din suflet..., am bâiguit, încă în stare de şoc, dar ea deja 
dispăruse în spatele tejghelei. 

Când am ieşit în soarele orbitor, am început să-mi fac calcule în gând. 
Plecând de la premisa că aveam să câştig salariul minim pe economie dacă aveam 
să lucrez în fiecare seară pentru următoarele două săptămâni, aş fi putu să-mi 
plătesc amenda de viteză. Şi, dacă aveam să lucrez în fiecare noapte timp de două 


luni, ceea ce însemna şaizeci de nopți, atunci aş fi fost prea absorbită de muncă 
pentru a mă mai gândi la Patch. După şaizeci de nopți, vacanţa de vară s-ar fi 
apropiat de sfârşit, iar apoi aş fi putut să-mi canalizez din nou energiile asupra 
şcolii. Mă decisesem deja să-mi umplu orarul cu cursuri grele. Puteam să mă 
descurc, indiferent de cât de dificile ar fi fost temele, dar o inimă frântă era cu 
totul şi cu totul altceva. 

— Ei? a făcut Vee, strecurându-se lângă mine în maşină. Cum a mers? 

M-am aşezat pe scaunul din dreapta. 

— Am primit slujba. 

— Frumos. Păreai foarte agitată la venire, ca şi cum ai fi putut s-o dai în 
bară, dar acum nu mai ai nici un motiv de îngrijorare. Oficial, ai devenit un 
membru muncitor al acestei societăți. Sunt mândră de tine, draga mea. Când 
începi? 

Am verificat orarul de pe uşă. 

— Peste patru ore. 

— O să trec pe acolo diseară şi o să cer să mă aşeze la o masă de-a ta. 

— Ai face bine să laşi un bacşiş generos, am sfătuit-o şi, deşi încercasem să 
fac o glumă, aproape că m-au podidit lacrimile. 

— Sunt şoferul tău. Asta valorează mai mult decât un bacşiş. 

Şase ore şi jumătate mai târziu, la Enzo era plin ochi. Uniforma mea de 
lucru consta dintr-o cămaşă albă şi lungă, pantaloni gri de tweed, o vestă 
asortată şi o şapcă de băiat care împarte ziare. Nu reuşeam să-mi îndes părul 
sub şapcă, iar buclele îmi ieşeau răvăşite de dedesubt. În acel moment, simțeam 
cum şuvițele răzlețe mi se lipesc de obrajii transpiraţi. În ciuda faptului că eram 
complet depăşită de situație, într-un fel ciudat, era bine să fiu prinsă până peste 
cap cu treabă. Nu aveam deloc timp să mă gândesc nici măcar un pic la Patch. 

— Tu, fata cea nouă! a strigat la mine Fernando, unul dintre bucătari. 
Stătea în spatele unui zid jos care despărțea cuptoarele de restul bucătăriei, 
fluturând o spatulă în mână. E gata comanda! 

Am înşfăcat trei farfurii cu sendvişuri, le-am aliniat cu grijă pe braț şi am 
ieşit cu spatele pe uşile rabatabile. Am traversat salonul şi, în drum spre masă, 
mi-am încrucişat privirea cu a unei hostesse. Mi-a făcut semn cu capul înspre o 
masă de sus, de la balcon, la care abia se aşezase cineva. Am răspuns dând scurt 
din cap. „Mă duc într-un minut.” 

— Un sendviş cu costițe, unul cu salam şi unul cu friptură de curcan, am 
anunțat, aşezând farfuriile în dreptul celor trei oameni de afaceri îmbrăcați la 
costum. Poftă bună! 

Am urcat în fugă scările către balcon, scoțând din buzunarul de la spate 
carnețelul pe care notam comenzile. Când am ajuns la jumătatea podiumului, m- 
am împiedicat. Marcie Millar se aşezase exact în fața mea, la ultima masă. l-am 
recunoscut şi pe Addyson Hales, Oakley Williams şi Ethan Tyler, toți colegi de-ai 
mei de şcoală. M-am gândit să mă uit în altă parte şi să-i spun hostessei să 
trimită pe altcineva — pe oricine altcineva -— la acea masă, dar tocmai atunci 
Marcie şi-a ridicat privirea, iar eu am ştiut că nu mai era cale de scăpare. 

Pe chip i s-a întipărit un zâmbet crud. 

Mi s-a tăiat respirația. Oare aflase cumva că îi furasem jurnalul? Abia când 
ajunsesem aseară acasă şi mă urcasem în pat, îmi amintisem că încă îl aveam 
asupra mea. I l-aş fi dat înapoi chiar în acel moment, dar era ultimul lucru la 
care mă mai gândisem. Jurnalul părea cu totul şi cu totul lipsit de însemnătate 
față de sentimentele crude care mă măcinau pe dinăuntru şi pe dinafară. De 
când îl furasem, zăcuse neatins pe podeaua dormitorului meu, exact lângă 


hainele pe care le azvârlisem pe jos. 

— Uniforma ta e cel mai drăguţ lucru pe care l-am văzut vreodată, nu-i 
aşa? s-a auzit vocea lui Marcie plutind peste muzica de jazz. Ethan, nu ai purtat 
şi tu o vestă ca asta anul trecut la bal? Cred că Nora a dat iama prin şifonierul 
tău. 

În timp ce râdeau, eu îmi tineam creionul lipit de carneţelul de luat 
comenzi. 

— Vă aduc ceva de băut? Specialitatea din seara asta este shake-ul de 
nucă de cocos cu lămâie verde. 

Oare simțea vreunul dintre ei nota de vinovăţie din glasul meu? Am înghițit 
în sec sperând că, data viitoare când aveam să deschid gura, tremuratul acela 
avea să dispară. 

— Ultima dată când am venit aici, era ziua maică-mii, a spus Marcie. 
Chelnerița i-a cântat La mulți ani. 

Mi-au trebuit câteva secunde să înțeleg încotro bătea. 

— Ah, nu. În nici un caz. Nu sunt chelneriță, sunt asistentă de ospătar. 

— Nu-mi pasă ce eşti. Vreau să-mi cânți La mulți ani. 

Am rămas împietrită, căutând disperată o cale de scăpare. Nu-mi venea să 
cred că Marcie îmi cerea să mă umilesc în asemenea hal. Dar stai un pic! 
Bineînţeles că-mi cerea să mă umilesc. În ultimii unsprezece ani, ţinusem, în 
minte, scorul meciurilor noastre, iar acum eram sigură că şi ea făcea acelaşi 
lucru. Trăia numai ca să fie întotdeauna cu un pas înaintea mea. Mai rău era că, 
deşi era conştientă că scorul ei era deja de două ori mai mare decât al meu, încă 
alerga după puncte. Ceea ce însemna că, în afară de faptul că-i plăcea să-şi bată 
joc de mine, nici nu juca deloc corect. 

— Vreau să văd un act, am spus eu, întinzând mâna. 

Marcie a ridicat nepăsătoare din umeri. 

— L-am uitat acasă. 

Ştiam amândouă că nici nu-şi uitase permisul de conducere şi că nici nu 
era ziua ei. 

— Suntem foarte ocupați în seara asta, am spus, prefăcându-mă că îmi cer 
scuze. Şefului meu nu i-ar plăcea să-i neglijez pe ceilalți clienți. 

— Şeful tău ar vrea să-ți mulțumeşti clienții. Hai cântă odată! 

— Şi, că tot veni vorba, s-a băgat Ethan în conversaţie, adu şi un tort din 
ăla de ciocolată gratis. 

— Putem să dăm doar câte o felie, nu tot tortul, i-am spus. 

— Putem să dăm doar câte o felie, nu tot tortul, m-a imitat Addyson. 

Toată lumea de la masă a izbucnit în râs. 

Marcie a scotocit prin geantă şi a scos un aparat de fotografiat de unică 
folosință. Butonul roşu a clipit, şi ea a îndreptat obiectivul în direcția mea. 

— Abia aştept să arăt asta în toată şcoala. Ce bine că am e-mailurile 
tuturor. Cine ar fi crezut că poate fi atât de folositor să lucrezi la secretariat? 

Ştia de jurnal. Ştia mai mult ca sigur. Şi asta era răzbunarea. Câştigasem 
cincizeci de puncte pentru că furasem agenda. Însă ea avea să primească de două 
ori pe atât după ce trimitea întregului liceu un videoclip cu mine cântând „La 
mulți ani, Marcie”. 

Am făcut un semn spre bucătărie, care era în spatele meu, după care am 
dat încet înapoi: 

— Uite ce e, am foarte multe comenzi... 

— Ethan, du-te şi spune-i acelei chelnerițe minunate de acolo că vrem să 
vorbim cu managerul. Spune-i că ajutoarea ei e irascibilă, a zis Marcie. 


Nu-mi venea să cred. Lucram la Enzo de trei ore, iar Marcie avea să facă în 
aşa fel încât să fiu concediată. Cum aveam să-mi plătesc amenda de viteză? 
Puteam să-mi iau gândul de la Volkswagen. Şi, mai presus de toate, aveam 
nevoie de slujbă ca să pot să fac față crudului adevăr: Patch dispăruse din viața 
mea. Pentru totdeauna. 

— A expirat timpul, a spus Marcie. Ethan, du-te şi caută-l pe manager. 

— Stai, am oprit-o. O s-o fac. 

Marcie a chițăit şi a bătut din palme. 

— Ce bine că mi-am încărcat bateria! 

Fără să-mi dau seama, mi-am tras şapca pe cap şi mi-am acoperit fața. 

— Mulţi ani trăiască... 

— Mai tare! au țipat toți. 

— Mulţi ani trăiască, am ridicat eu vocea, prea jenată ca să-mi dau seama 
dacă nu cântam cumva fals. Cine să trăiască, Marcie să trăiască. 

Nimeni nu a spus nimic. Marcie a aruncat aparatul de fotografiat la loc în 
geantă. 

— Mda, plictisitor. 

— N-a fost nimic ieşit din comun, a spus Ethan. 

Sângele mi s-a scurs din obraji, iar chipul meu şi-a revenit la o culoare 
normală. Am zâmbit în treacăt, uşor tulburată, dar victorioasă. Câştigasem cinci 
sute de puncte. Interpretarea mea merita cel puțin atât. Marcie nu reuşise să mă 
facă bucăți. Preluasem oficial conducerea. 

— Deci vrea cineva ceva de băut? am întrebat, pe un ton surprinzător de 
vesel. 

Imediat după ce am notat comanda, m-am întors cu spatele, îndreptându- 
mă înapoi spre bucătărie, când Marcie a strigat după mine. 

— Ah, Nora! 

M-am oprit ca trăsnită. Am tras adânc aer în piept, întrebându-mă la ce 
cazne mai voia să mă supună. Oh, nu. Putea să mă întreacă... doar dacă le 
spunea... chiar atunci. În faţa tuturor. Avea să spună lumii întregi că îi furasem 
jurnalul, şi toți aveau să vadă cât de jalnică şi de demnă de dispreț eram. 

— Ai putea să te grăbeşti cu comanda aia? a întrebat Marcie. Trebuie să 
ajungem la o petrecere. 

— Să mă grăbesc cu comanda? am repetat eu prosteşte. 

Oare nu-şi dăduse seama că îi dispăruse jurnalul? Asta voia să însemne 
întrebarea ei? 

— Ne întâlnim cu Patch la plaja Delphic, şi nu vreau să întârzii, a spus 
Marcie, punându-şi mâna la gură în secunda doi. Oh, scuze, îmi pare atât de rău, 
nici nu m-am gândit că n-ar trebui să pomenesc de Patch. Probabil că ţi-e foarte 
greu să-l vezi cu altcineva. 

Zâmbetul de care mă agățasem până atunci a dispărut. Am simţit cum mă 
trec fiorii, cum mi se face cald. Inima îmi bătea atât de puternic, încât îmi 
simțeam capul uşor ca un fulg. Pereţii încăperii începeau să se apropie, să se 
strângă, iar în mijlocul lor nu mai vedeam decât zâmbetul diabolic al lui Marcie, 
care râdea de mine. Deci totul revenise la normal. Patch se reîntorsese la Marcie. 
Şi, după ce plecasem în acea seară, el se resemnase probabil în fața sorții. Dacă 
nu mă putea avea pe mine, avea să se mulțumească şi cu Marcie. Dar de ce lor li 
se permitea să aibă o relație? Oare arhanghelii nu trebuiau să-i supravegheze şi 
pe ei? Cum rămânea cu sărutul lor? Oare arhanghelii închideau ochii pentru că 
ştiau că nu însemna nimic pentru nici unul dintre ei? Voiam să țip pentru că nu 
era drept. Marcie putea să fie cu Patch, când ea nici măcar nu îl iubea, iar eu nu, 


tocmai pentru că îmi era drag, iar arhanghelii ştiau asta. De ce era interzis să ne 
îndrăgostim? Oare erau îngerii şi oamenii chiar atât de diferiți? 

— Sunt bine, am trecut peste asta, am informat-o pe un ton rece, dar 
civilizat. 

— Foarte bine pentru tine, a spus Marcie, ronțăindu-şi seducătoare paiul. 

Nu mă crezuse. 

Când am ajuns înapoi în bucătărie, am transmis bucătarilor comanda lui 
Marcie. Am lăsat gol spaţiul de „instrucţiuni speciale de pregătire a mâncării”. În 
fond, Marcie se grăbea să se întâlnească pe plaja Delphic cu Patch. Nasol atunci. 

Am luat comanda care deja mă aştepta şi am ieşit cu tava din bucătărie. 
Spre surprinderea mea, l-am văzut pe Scott stând în dreptul uşii de la intrare. 
Purta haine comode, blugi Levi's largi şi tricou, şi, după limbajul corpului celor 
două hostesse îmbrăcate în negru, îmi dădeam seama că flirtau cu el. 

— Hei, l-am salutat, scoțându-mi şapca de pe cap. 

— Vee mi-a spus că o să te găsesc aici. 

— Ai sunat-o pe Vee? 

— Da, când am văzut că nu-mi răspunzi la mesaje. 

Mi-am şters fruntea cu podul palmei, aranjând câteva fire rebele de păr la 
locul lor. 

— Telefonul meu e în spate. N-am apucat să verific apelurile de când am 
ajuns. Ce vrei? 

— La ce oră termini? 

— La zece. De ce? 

— E o petrecere pe plaja Delphic şi caut o persoană pe care s-o târăsc după 
mine acolo. 

— De fiecare dată când ies cu tine se întâmplă ceva rău, am spus eu, iar 
zâmbetul de pe faţa lui a dispărut. Încăierarea de la Z, mi-am amintit eu, Poşeta 
Diavolului. De fiecare dată a trebuit să caut pe cineva să mă ducă acasă. 

— A treia oară e cu noroc, a replicat el glumețţ, iar eu am băgat pentru 
prima dată de seamă că avea un zâmbet drăguţ. Copilăresc chiar. Îl făcea să pară 
mai puțin dur şi răutăcios, şi m-am întrebat dacă nu cumva mai avea şi o altă 
latură, una pe care o ţinuse ascunsă. 

Existau şanse destul de mari ca aceasta să fie aceeaşi petrecere la care 
mergea şi Marcie. Aceeaşi la care trebuia să fie şi Patch. Pe aceeaşi plajă pe care 
stătusem cu el cu mai puţin de o săptămână şi jumătate în urmă, când mă 
pripisem şi îi mărturisisem că viața mea era perfectă. N-aş fi putut niciodată să 
ghicesc cât de repede avea să se dea totul peste cap. 

Am făcut un inventar rapid al sentimentelor mele, dar aveam nevoie de mai 
mult de câteva secunde ca să-mi dau seama cum mă simțeam. Voiam să-l văd pe 
Patch — aveam să-mi doresc întotdeauna asta —, dar nu asta era problema. 
Trebuia să-mi dau seama dacă puteam să fac față sentimentelor. Puteam să 
suport să-l văd împreună cu Marcie? Mai ales după tot ce-mi spusese cu o seară 
în urmă. 

— O să mă gândesc la asta, i-am zis lui Scott, dându-mi seama că 
stătusem un pic cam mult pe gânduri. 

— Vrei să trec pe la tine la zece să te iau? 

— Nu. Dacă vin, o să mă aducă Vee, am replicat eu, arătând cu degetul 
înspre uşile de la bucătărie. Trebuie să mă întorc la treabă. 

— Sper să vii, a spus el, aruncându-mi un zâmbet înainte să iasă pe uşă. 

Când am plecat, am găsit-o pe Vee pierzând vremea prin parcare. 

— Mersi mult că ai venit să mă iei, am zis, trântindu-mă în scaun. 


Mă dureau picioarele, iar urechile încă îmi țiuiau de la şase ore de stat în 
râsete şi conversații purtate cu voce tare într-un restaurant plin ochi — ca să nu 
mai pomenesc despre nenumăratele momente în care zbieraseră la mine bucătarii 
şi chelneriţele, din diverse motive. Încurcasem comenzile de cel puţin două ori şi, 
în repetate rânduri, intrasem în bucătărie pe altă uşă. De două ori aproape că m- 
am ciocnit de câte o chelneriță cu brațele pline de farfurii. Vestea bună era că 
aveam în buzunar o grămadă de bancnote mototolite. Primisem bacşişuri în 
valoare de treizeci de dolari. După ce plăteam amenda, aveam să pun toate 
bacşişurile în puşculița dedicată Volkswagenului. Visam cu ochii deschişi la ziua 
în care n-aş mai fi fost nevoită să o rog pe Vee să mă ducă de colo-colo. 

Dar şi mai mult visam la ziua în care aveam să-l uit pe Patch. 

Vee a rânjit. 

— Să ştii că ăsta nu-i un serviciu gratuit. Îmi eşti datoare pentru toate 
drumurile astea. O să te bântuie gândul ăsta într-o bună zi. 

— Vee, îți spun sincer, eşti cea mai bună prietenă din lume. Cea mai bună. 

— Îhâm, poate ar trebui să sărbătorim momentul acesta şi să trecem pe la 
Skippy să mâncăm o înghețată. Mi-ar face bine o îngheţată. De fapt, am nevoie de 
nişte E-uri. Nimic nu mă face mai fericită ca o farfurie plină ochi cu mâncare 
prăjită de la fast-food învelită în E-uri delicioase. 

— O lăsăm pe altă dată? am întrebat. Am fost invitată la plaja Delphic astă- 
seară. Eşti mai mult decât bine-venită, am adăugat eu repede. 

Nu eram sigură că luasem cea mai bună decizie când mă hotărâsem să ies 
în seara aceea. De ce voiam să trec iar prin calvarul de a-l revedea pe Patch? Ştiu 
că motivul era că voiam să-l simt aproape de mine, chiar dacă acest aproape nu 
însemna mai nimic. O persoană mai puternică şi mai curajoasă ar fi întrerupt 
orice legătură şi i-ar fi întors spatele. O persoană puternică nu ar fi bătut cu 
pumnii la uşa sorții. Patch dispăruse din viața mea pentru totdeauna. Ştiam că 
trebuia să accept asta, dar era o mare diferenţă între a gândi şi a face ceva. 

— Cine mai merge? a întrebat Vee. 

— Scott şi câţiva colegi. 

Nu era cazul să pomenesc numele lui Marcie, pentru că aş fi primit un 
refuz în două secunde. Aveam senzația că urma să am nevoie de Vee în seara aia. 

— Cred că mai bine o să mă giugiulesc cu Rixon şi o să mă uit la un film. 
Pot să-l întreb dacă nu are vreun prieten cu care să-ți facă lipeala. Aşa am putea 
să ieşim la o întâlnire în patru. Să mâncăm popcorn, să spunem bancuri şi să ne 
giugiulim. 

— Pas, am replicat eu. 

Nu voiam pe altcineva. Îl voiam pe Patch. 

Până când a intrat Vee cu maşina în parcarea din dreptul plajei Delphic, 
cerul devenise negru ca smoala. Luminile felinarelor, care îmi aminteau de cele de 
pe un stadion de fotbal, străluceau pe construcțiile văruite de lemn care 
adăposteau caruselul, jocurile de arcadă şi terenul de minigolf, formând o aureolă 
care plana deasupra plajei. În lipsa altor surse de curent, acesta era singurul 
punct luminos de pe coasta care se întindea sute de kilometri în depărtare. Cum 
nu credeam că cineva putea să cumpere hamburgeri ori să joace air-hockey la 
acea oră din noapte, i-am făcut semn lui Vee să parcheze lângă traversele care 
ajungeau până la buza apei. 

Am coborât din maşină şi mi-am luat rămas-bun. Vee mi-a făcut semn cu 
mâna, ținând telefonul la ureche şi stabilind cu Rixon unde şi când să se 
întâlnească. 

Încă puteam simţi în aer canicula din timpul zilei şi auzeam o paletă 


întreagă de sunete, de la zgomotul îndepărtat al muzicii cântate la parcul de 
distracții din portul Delphic, de sus de pe stânci, până la zgomotul plăcilor de 
surf târâte pe nisip. Am sărit peste tufele care mărgineau ca un gard linia de 
coastă, am coborât în fugă panta şi m-am plimbat de-a lungul fâşiei înguste de 
nisip pe care fluxul nu o înghițise încă. 

Am trecut pe lângă grupuri răzlețe de oameni care se jucau în apă, săreau 
peste valuri şi aruncau bucăți de lemn ce pluteau mai apoi pe oceanul întunecat, 
chiar dacă salvamarii plecaseră de mult. Mă uitam după Scott, după Patch, 
Marcie sau orice altă persoană cunoscută. Puțin mai în față, flăcările portocalii 
ale unui foc de tabără licăreau şi dansau în întuneric. Mi-am scos telefonul şi l- 
am sunat pe Scott. 

— Hei! 

— Am ajuns. Unde eşti? 

— La sud de focul de tabără. Tu? 

— La nord de el. 

— Te găsesc eu. 

Două minute mai târziu, Scott s-a trântit pe nisip lângă mine. 

— Ai de gând să stai într-un colț toată noaptea? m-a întrebat el. 

Respirația îi mirosea a alcool. 

— Nu mă omor după majoritatea oamenilor care au venit la petrecerea 
asta. 

A încuviințat înțelegător din cap şi mi-a întins un termos de metal. 

— N-am microbi, pe cuvântul meu de cercetaş. Bea cât vrei. 

M-am apropiat cât să miros lichidul din termos. M-am tras imediat înapoi, 
simțind aburi care mă ardeau pe gât. 

— Ce ai acolo? l-am întrebat eu, înecându-mă. Ulei de motor? 

— E rețeta mea secretă. Dacă ţi-aş spune, ar trebui să te omor. 

— Nu-i nevoie. Sunt sigură că, dacă aş lua o gură, tot acolo aş ajunge. 

Scott s-a lăsat pe spate, proptindu-şi coatele în nisip. Se schimbase. Purta 
un tricou cu Metallica, cu mânecile tăiate, un şort kaki şi şlapi. Eu rămăsesem 
îmbrăcată în uniforma de la serviciu, mai puţin şapca de băiat care împarte ziare 
pe cap, vesta şi cămaşa cu nasturi. Din fericire, îmi luasem la mine un maiou de 
mătase înainte să plec la muncă, dar nu aveam cu ce să înlocuiesc pantalonii de 
tweed. 

— la zi, Grey. Ce cauţi aici? Trebuie să recunosc că am crezut că ai să mă 
refuzi ca să-ți faci temele pentru săptămâna viitoare. 

M-am întins pe nisip lângă el şi l-am sfredelit cu privirea. 

— Comportamentul ăsta de mitocan începe să se învechească. Aşa, şi? 
Sunt jalnică. Şi ce-i cu asta? 

— Îmi place orice e jalnic, a declarat el, rânjind. Exact jalnicul din tine o să 
mă ajute să trec de primul an de liceu. Mai ales la engleză. 

Oh, Dumnezeule! 

— Dacă aia a fost o întrebare, să ştii că răspunsul e nu. N-o să-ţi scriu 
lucrările la engleză. 

— Asta crezi tu. Încă nu l-ai văzut pe Scott cel Fermecător. 

Am pufnit în râs, iar rânjetul de pe fața lui s-a mărit. 

— Ce? Nu mă crezi? a întrebat. 

— Nu cred că tu şi cuvântul „farmec” ați avea ce căuta în aceeaşi 
propoziție. 

— Nici o fată nu poate să-i reziste lui Scott cel Fermecător. Îţi spun eu, 
sunt înnebunite după el. Uite care-i chestia: sunt beat douăzeci şi patru de ore 


din douăzeci şi patru, nu reuşesc să-mi păstrez o slujbă, nu înțeleg exerciții 
elementare de matematică şi pierd vremea cu jocuri video şi băutură. 

Mi-am dat capul pe spate şi am râs atât de tare, încât am simţit cum mi se 
zguduie umerii. Începeam să cred că îmi plăcea mai mult varianta beată a lui 
Scott decât cea trează. Cine ar fi crezut că Scott putea să fie atât de depreciativ 
față de el însuşi? 

— Nu mai saliva după mine, a spus Scott, ridicându-mi jucăuş bărbia. O să 
mi se urce la cap. 

I-am zâmbit relaxată. 

— Ai un Mustang. Numai pentru asta ar trebui să primeşti cel puţin zece 
puncte. 

— Tare! Zece puncte. Îmi mai trebuie doar două sute ca să mă ştergi de pe 
lista neagră. 

— De ce nu te laşi de băut? 

— Să mă las de băut? Glumeşti? Viața mea e de rahat, chiar şi când sunt 
pe jumătate conştient. Dacă m-aş lăsa de băut şi aş vedea cum arată cu 
adevărat, probabil m-aş arunca de pe un pod. Am rămas tăcuțţi preț de o clipă. 
Când sunt praf, aproape că uit de mine, a continuat el, iar zâmbetul de pe buze i- 
a pierit. Ştiu că fizic încă sunt aici, dar în rest parcă mă aflu pe altă lume. Într-un 
loc în care mi-e bine. 

A dat conţinutul termosului pe gât, cu ochii ațintiți asupra mării întunecate 
din fața lui. 

— Mda, nici viața mea nu e prea veselă. 

— Te referi la tatăl tău? a ghicit el, ştergându-şi buza de sus cu podul 
palmei. Nu a fost vina ta. 

— Ceea ce face lucrurile şi mai greu de suportat. 

— Cum aşa? 

— Dacă ar fi fost vina mea, asta ar fi însemnat că am dat-o în bară, pur şi 
simplu. M-aş fi învinovăţit o bună perioadă de timp, dar în cele din urmă aş fi 
trecut peste asta. În clipa asta, sunt blocată, mă lovesc mereu de aceeaşi 
întrebare: „De ce tata?” 

— Destul de corect, a aprobat Scott. 

A început să plouă uşor. O ploaie de vară, cu stropi graşi şi calzi, care 
cădeau din toate părțile. 

— Ce dracu'? s-a auzit în depărtare glasul lui Marcie, ţipând lângă focul de 
tabără. 

Am studiat siluetele oamenilor care începeau să se ridice. Patch nu era 
printre ei. 

— Haideţi toți la mine! a strigat Scott, ridicându-se plin de entuziasm. Se 
clătina întruna şi abia îşi mai ținea echilibrul. Deacon Road numărul şaptezeci şi 
doi, apartamentul treizeci şi doi. Uşile sunt deschise. Am o grămadă de bere în 
frigider. Ah, şi încă ceva, mama e plecată toată noaptea la Bunco! 

Au început toți să chiuie de fericire, să-şi adune pantofii şi alte articole de 
vestimentaţie pe care le aruncaseră prin nisip şi să urce dunele înspre parcare. 

Scott m-a înghiontit în coapsă cu şlapul. 

— Vrei să mă însoțeşti? Haide, te las să conduci! 

— Mersi de ofertă, dar cred că seara se termină aici pentru mine. 

Patch nu era acolo. El fusese singurul motiv pentru care venisem, şi 
deodată am avut senzația că seara nu fusese numai o dezamăgire, dar şi o 
pierdere de vreme. Ar fi trebuit să mă simt uşurată pentru că nu-i văzusem pe 
Patch şi pe Marcie împreună, însă mă încerca un sentiment de dezamăgire, de 


singurătate, de regret. Şi eram epuizată. Singurul lucru la care mă gândeam era 
să mă bag în pat şi să pun capăt zilei cât de curând posibil. 

— Un prieten adevărat nu te lasă să conduci beat, a spus Scott, încercând 
să mă convingă să iau maşina. 

— Încerci să faci apel la conştiinţa mea? 

A legănat cheile în fața ochilor mei. 

Cum poți să refuzi o ocazie unică în viață? Aceea de a conduce Armăsarul? 

M-am ridicat în picioare şi mi-am scuturat nisipul de pe fund. 

— Ce ar fi dacă mi-ai vinde Armăsarul pentru treizeci de dolari? Pot să-ți 
plătesc chiar cash. 

A râs, sprijinindu-şi brațul pe umerii mei. 

— Oi fi eu beat, Grey, dar nici chiar atât de beat. 


Capitolul 14 


Când am intrat în Coldwater, am traversat oraşul cu Mustangul, luând-o 
mai întâi pe Beech Street şi apoi pe Deacon. Ploua în continuare încet. Drumul 
era îngust şi şerpuia, iar la marginea trotuarului, brazii şi pinii îşi încrucişau 
coroanele. Când am ajuns în dreptul următoarei intersecții, Scott mi-a arătat cu 
degetul un complex de apartamente în stilul celor din Cape Cod, cu balcoane 
minuscule şi țigle gri. Pe gazonul din fața clădirilor era un mic teren de tenis lăsat 
în paragină. Întregul complex arăta de parcă ar fi avut urgent nevoie de renovare. 

Am oprit Mustangul în parcare. 

— Mersi că m-ai adus, a spus, îmbrățişând tetiera scaunului meu. Avea 
ochii sticloşi şi zâmbea leneş, cu colțurile gurii căzute într-o parte. 

— Te descurci să ajungi înăuntru? l-am întrebat. 

— Nu vreau să ajung înăuntru, a bălmăjit el. Covorul miroase a pipi de 
câine, iar tavanul din baie e plin de mucegai. Vreau să stau aici, cu tine. 

„Pentru că eşti beat.“ 

— Trebuie să merg acasă. E târziu, şi tot n-am apucat s-o sun pe mama 
astăzi. O să se panicheze groaznic dacă nu-i dau de ştire în curând. 

M-am întins şi am deschis portiera din dreapta. 

Între timp, el răsucea o buclă de-a mea pe deget. 

— Eşti drăguță. 

Mi-am desfăcut bucla. 

— N-o să se întâmple nimic din ce crezi tu. Eşti beat. 

— Un pic, a rânjit el. 

— Nici n-o să mai ţii minte asta mâine. 

— Am crezut că e ceva între noi, atunci pe plajă. 

— Da, dar legătura noastră nu merge mai departe de atât. Vorbesc serios. 
Te dau afară. Hai, coboară! 

— Dar maşina mea? 

— O iau eu astă-seară şi ţi-o aduc înapoi mâine după-amiază. 

Scott a tras aer în piept, mulțumit, după care s-a cufundat, relaxat, în 
scaun. 

— Vreau să mă duc înăuntru şi să ascult Jimi Hendrix, singur. Poţi să le 
spui tuturor că s-a terminat petrecerea? 

— Tocmai ai invitat şaizeci de oameni la tine. N-o să intru să le spun că 
petrecerea s-a terminat, am zis, dându-mi ochii peste cap. 

Scott s-a aplecat într-o parte, a deschis portiera şi a vomitat. 

Scârbos. 

L-am apucat de tricou, l-am tras înăuntru şi am ambalat Mustangul cât să 
mai înaintez un metru. Apoi am pus frână şi am sărit din maşină. Am înconjurat 
Mustangul, am ajuns în dreptul portierei lui Scott şi l-am tras afară de brațe, 
având grijă să nu calc în locul în care îşi golise conținutul stomacului. Şi-a 
aruncat brațul peste umărul meu. Asta era tot ce puteam să fac pentru a-l 
susține. 

— Care-i apartamentul? l-am întrebat. 

— Treizeci şi doi. La ultimul etaj. 

Ultimul etaj. Bineînţeles. De ce m-am gândit că aş fi putut să-mi trag un 
pic răsuflarea? 

L-am târât pe Scott pe scări, gâfâind, şi am intrat clătinându-mă în 


apartamentul care pulsa de viață. Tot felul de trupuri se zbânțuiau şi dansau pe 
un rap dat atât de tare, încât simțeam cum mi se rupe creierul în mii de bucăţi. 

— Dormitorul e în capăt, a murmurat Scott în urechea mea. 

L-am împins prin mulțime, am deschis uşa de la capătul holului şi l-am 
aruncat pe Scott pe salteaua patului de cazarmă din colțul camerei. În celălalt 
colț, se aflau un birou mic, un coş de rufe pliant, un suport de chitară şi câteva 
greutăți. Vopseaua se desprindea de pe pereţii albi, decorați cu un poster din 
Naşul III şi un fanion al echipei de fotbal din Boston. 

— Asta-i camera mea, a spus Scott, văzând că mă uitam de jur împrejur. 

A făcut semn înspre salteaua de lângă el. 

— Fă-te comodă! 

— Noapte bună, Scott. 

Tocmai închideam uşa după mine, când a întrebat: 

— Poți să-mi aduci ceva de băut? Apă, te rog. Trebuie să scap de gustul 
ăsta din gură. 

Deşi de-abia aşteptam să plec de acolo, nu puteam să nu simt o urmă de 
compasiune pentru Scott. Dacă aş fi plecat atunci, probabil că a doua zi s-ar fi 
trezit într-o baltă de vomă. Nu era mare lucru dacă îl ajutam să-şi revină un pic 
şi îi dădeam un analgezic. 

Bucătăria în formă de U a apartamentului se întrezărea din sufrageria 
transformată în ring de dans, şi, după ce m-am strecurat printre corpurile lipite 
unele de celelalte care blocau intrarea, am deschis şi am închis diverse dulapuri, 
căutând un pahar. Am găsit câteva ceşti de plastic deasupra chiuvetei, agățate de 
un robinet, şi am umplut una dintre ele cu apă. Tocmai când mă întorceam să-i 
duc apa lui Scott, am simţit cum îmi sare inima din piept. Patch stătea la câțiva 
metri de mine, sprijinindu-se de dulapurile de lângă frigider. Se distanțase de 
restul mulțimii şi îşi trăsese şapca pe ochi, semn că nu era interesat să intre în 
vorbă cu nimeni. Părea nerăbdător şi se tot uita la ceas. 

Pentru că nu aveam cum să-l evit, decât dacă aş fi sărit peste bar direct în 
sufragerie, şi pentru că simţeam că, într-un fel, îi eram datoare să mă port 
politicos — în plus, nu eram oare amândoi suficient de maturi cât să facem față 
civilizat situației? —, mi-am umezit buzele, care mi se uscaseră de parcă ar fi fost 
de nisip, şi m-am îndreptat înspre el. 

— Te distrezi? 

Expresia dură de pe chipul lui s-a înmuiat, şi mi-a zâmbit. 

— Ştiu exact ce altceva aş vrea să fac acum. 

Aveam de gând să ignor acea aluzie. M-am săltat pe masa de la bucătărie, 
lăsându-mi picioarele să-mi atârne în aer. 

— Stai toată noaptea? 

— Dacă trebuie să o fac, te rog, împuşcă-mă acum. 

— N-am pistol, îmi pare rău, am spus eu arătându-i mâinile. 

— Numai asta te opreşte? a întrebat el, iar pe buze i se întipărise acel 
zâmbet perfect de băiat rău. 

— Dacă te-aş împuşca, nu ai muri, i-am explicat. lată un dezavantaj al 
nemuririi. 

A clătinat din cap, şi un zâmbet straniu i s-a ivit pe sub umbra şepcii. 

— Dar ai face-o dacă ai putea? a întrebat el. 

— Nu te urăsc, Patch. Încă..., am adăugat, ezitând înainte să dau un 
răspuns. 

— Ura nu e un sentiment suficient de puternic? a ghicit el. E ceva mai 
profund? 


Am zâmbit, fără să deschid gura. 

Ştiam amândoi că acea conversație nu avea să ducă nicăieri, în special în 
acel context, aşa că Patch ne-a salvat pe amândoi făcând semn cu capul înspre 
mulțimea din spatele nostru. 

— Ştii tu ce faci? Mai stai pe aici? 

Am sărit de pe masă. 

— Nu. Îi duc apa asta lui Scott, o să-i caut nişte apă de gură dacă găsesc, 
după care plec. 

M-a prins de braț. 

— Pe mine m-ai împuşca, dar te duci să-l doftoriceşti pe Scott? 

— Scott nu mi-a frânt inima. 

Preţ de o clipă, nici unul dintre noi nu a mai zis nimic, după care Patch mi- 
a spus aproape în şoaptă: 

— Hai să mergem! 

Ştiam exact ce voia să spună după felul în care mă privea. Voia să fug cu 
el. Să-i sfidăm pe arhangheli. Să ignor faptul că în cele din urmă aveau să-l 
găsească. 

Nici nu puteam să mă gândesc la ce aveau să-i facă fără să îngheț de frică, 
să simt fiori pe şira spinării şi să împietresc de groază. Patch nu-mi descrisese 
niciodată iadul. Dar ştia cum arăta. Şi faptul că nu-mi povestise nimic despre 
asta mă ajutase să-mi clădesc propria imagine cât se poate de reală şi de 
mohorâtă. 

Îmi tineam privirea aţintită asupra sufrageriei. 

— l-am promis lui Scott un pahar cu apă. 

— Petreci cam mult timp cu un tip despre care eu aş spune că e malefic — 
şi, având în vedere standardele mele, ăsta nu e un lucru pe care îl spun despre 
oricine. 

— Trebuie să fii un prinț negru ca să recunoşti unul? 

— Mă bucur că ţi-ai păstrat simţul umorului, dar vorbesc serios. Ai grijă! 

Am încuviințat din cap. 

— Apreciez că îmi porți de grijă, dar ştiu ce fac. 

M-am strecurat pe lângă Patch, croindu-mi drum printre corpurile care se 
zbenguiau în sufragerie. Trebuia să plec. Era prea mult pentru mine să stau 
lângă el, să simt acel zid de gheaţă, înalt şi impenetrabil, dintre noi. Să ştiu că 
amândoi ne doream ceva ce nu puteam avea, chiar dacă stăteam atât de aproape 
unul de altul, încât aproape că ne puteam atinge. 

Ajunsesem la jumătatea sufrageriei, când cineva m-a înşfăcat de spatele 
bluzei. M-am întors, aşteptându-mă să-l văd pe Patch, gata să-mi dea şi mai 
multe sfaturi sau, chiar mai rău, riscând să mă sărute, dar era Scott, care îmi 
rânjea leneş. Mi-a îndepărtat părul de pe față şi s-a aplecat înspre mine, lipindu- 
şi gura de a mea. Avea gust de apă de gură cu aromă de mentă şi dinți proaspăt 
periați. Am început să mă dau înapoi, după care m-am gândit că nu ar fi trebuit 
să-mi pese dacă ne vedea Patch. Nu făceam nimic din ceea ce el nu făcuse deja. 
Aveam acelaşi drept ca el să merg mai departe, să trec peste relația noastră. El o 
folosea pe Marcie ca să-şi umple golul din inimă, iar acum îmi venea şi mie 
rândul, cu Scott. 

Mi-am petrecut mâinile pe după gâtul lui Scott. El a înțeles semnalul şi m- 
a tras mai aproape, trasând cu degetul conturul coloanei mele vertebrale. Deci 
asta însemna să săruți pe altcineva. Patch săruta încet, era experimentat, nu se 
grăbea, în timp ce Scott era nerăbdător, jucăuş şi uşor confuz. Era ceva cu totul 
diferit şi nou... şi nu neapărat rău. 


— Hai la mine în cameră, mi-a şoptit Scott la ureche, strecurându-şi 
degetele în ale mele şi trăgându-mă după el pe coridor. 

Mi-am ridicat ochii înspre locul în care îl văzusem ultima dată pe Patch. 
Privirile ni s-au întâlnit. Rămăsese cu o mână în aer, undeva la ceafă, şi părea 
căzut pe gânduri, împietrit, după ce mă văzuse sărutându-mă cu Scott. 

„Uite aşa m-am simţit eu”, am spus în gând. 

Numai că nu m-am simțit mai bine după ce am făcut-o. Ci tristă, josnică şi 
nesatisfăcută. Nu eram genul de persoană care să se joace cu sentimentele altora 
sau să apeleze la şiretlicuri murdare ca să se consoleze sau să capete mai multă 
încredere în sine. Dar simțeam acea durere puternică în suflet şi, din cauza asta, 
l-am lăsat pe Scott să mă tragă după el pe coridor. 

Scott a împins uşa dormitorului cu piciorul. A stins luminile, şi ne-am 
cufundat în întuneric. Am aruncat o privire înspre salteaua de pe podea, iar apoi 
m-am uitat la fereastră. Geamul era întredeschis. Într-un moment de panică, mi- 
am închipuit cum mă strecor prin spaţiul acela minuscul şi dispar în noapte. 
Probabil că acesta era un semn că eram pe cale să comit o greşeală imensă. 
Aveam să duc treaba asta la bun sfârşit doar ca să demonstrez ceva? Aşa voiam 
eu să-i arăt lui Patch cât de tare sufeream şi cât de supărată eram? Ce spuneau 
lucrurile astea despre mine? 

Scott m-a luat de umeri şi m-a sărutat mai apăsat. Am analizat în gând 
opţiunile pe care le aveam. Puteam să-i spun lui Scott că-mi era rău. Ori că mă 
răzgândisem. Sau puteam să-l refuz pur şi simplu... 

Scott şi-a scos cămaşa şi a aruncat-o pe jos. 

— Ăăă, am început eu. 

M-am uitat încă o dată de jur împrejur, căutând o cale de scăpare, şi am 
observat că uşa dormitorului se întredeschisese, iar în lumina care se scurgea de 
pe coridor s-a întrezărit o umbră. Umbra a păşit înăuntru, a închis uşa, iar eu 
am rămas cu gura căscată. 

Patch a luat de pe jos tricoul lui Scott şi i l-a aruncat în față. 

— Ce dracu...? a întrebat Scott, trăgându-şi tricoul peste cap şi 
acoperindu-se. 

— Ai şlițul desfăcut, l-a avertizat Patch. 

Scott şi-a tras fermoarul pantalonilor. 

— Ce faci? Nu poţi să intri aici. Sunt ocupat, iar asta e camera mea! 

— Ai înnebunit? m-am răstit la Patch, roşie la față de mânie. Patch şi-a 
mijit ochii înspre mine. 

— Nu vrei să fii aici! Nu cu el. 

— Nu tu decizi asta. 

— Lasă că am eu grijă de el, a spus Scott, sărind de lângă mine. A mai 
înaintat un pas înainte ca Patch să-şi proptească pumnul în falca lui. S-a auzit 
un trosnet dezgustător. 

— Ce faci? am ţipat la Patch. I-ai rupt falca? 

— Auu! a gemut Scott, masându-şi maxilarul cu podul palmei. 

— Nu i-am rupt falca, dar, dacă te mai atinge vreodată, falca o să fie prima 
de pe lista lucrurilor pe care o să i le rup, a răspuns Patch. 

— leşi afară! am tipat la Patch, arătându-i uşa cu degetul. 

— O să te omor, a mârâit Scott, deschizându-şi şi închizându-şi maxilarul 
pentru a se asigura că era întreg. 

Însă, în loc să se întoarcă şi să plece, Patch s-a poziționat din trei mişcări 
în dreptul lui Scott. L-a lipit cu spatele de perete. Scott a încercat să-şi vină în 
fire, dar Patch l-a mai izbit o dată de perete, dezorientându-l şi mai mult. 


— Dacă o mai atingi o singură dată, i-a şoptit lui Scott în ureche, pe o voce 
calmă, dar amenințătoare, o să regreți asta cum n-ai regretat nimic în viața ta. 
Înainte să plece, Patch şi-a aţintit privirea asupra mea. Nu merită, a spus el, 
după care a făcut o pauză. Cum nu merit nici eu. 

Am deschis gura, dar nu aveam ce să-i răspund. Nu eram acolo pentru că 
îmi doream asta, ci ca să mă răzbun pe Patch. Amândoi ştiam asta la fel de bine. 

Scott s-a prelins pe perete. 

— Aş fi putut să-l dobor dacă nu eram atât de praf, a spus el, masându-şi 
falca de jos. Cine dracu' se crede? Nici măcar nu-l cunosc. Tu-l cunoşti? 

În mod evident, Scott nu-l mai ţinea minte pe Patch de la Z, dar barul 
fusese plin ochi de oameni în acea seară, aşa că nu mă puteam aştepta ca Scott 
să-şi amintească toate chipurile. 

— Îmi pare rău, am spus, făcând semn cu mâna înspre uşa pe care tocmai 
ieşise Patch. Te simţi bine? 

Un zâmbet a început să-i apară încet pe față. 

— N-am fost niciodată mai bine, a zis el, în timp ce de-a lungul fălcii i se 
contura o vânătaie de toată frumusețea. 

— A luat-o razna. 

— Cel mai bine e să fii razna, a îngăimat el, ştergându-şi cu podul palmei 
un firicel de sânge din colțul gurii. 

— Ar trebui să plec, i-am zis. O să-ți aduc maşina mâine, după şcoală. 

Mă întrebam cum aş fi putut să plec de acolo trecând pe lângă Patch cu 
capul sus, păstrându-mi ultimul strop de demnitate. Aş fi putut la fel de bine să 
mă duc la el şi să recunosc că avusese dreptate: venisem cu Scott aici doar ca să- 
i fac lui rău. 

Scott şi-a strecurat degetul pe sub bluza mea, ţinându-mă pe loc. 

— Nu pleca, Nora! Nu încă... 

— Scott..., am spus eu, desprinzându-i degetul. 

— Spune-mi dacă merg prea departe, a continuat el, scoțându-şi tricoul 
pentru a doua oară. 

Pielea lui albă strălucea în întuneric. După felul în care i se conturau 
muşchii pe braţe, era clar că petrecuse ceva timp la sală. 

— Mergi prea departe, am spus. 

— N-ai fost prea convingătoare, a replicat, dându-mi la o parte părul de pe 
gât şi cuibărindu-şi nasul în ceafa mea. 

— Nu-mi place de tine în felul ăsta, i-am spus, aşezându-mi mâinile între 
noi. 

Eram obosită şi simțeam cum mă lua durerea de cap. Mi-era ruşine de 
mine însămi şi voiam să mă duc acasă şi să dorm până când aveam să uit de 
acea seară. 

— De unde ştii? Nici măcar nu ai încercat să vezi cum e. 

Am lovit întrerupătorul, iar lumina a inundat încăperea. Scott şi-a acoperit 
ochii cu mâinile şi s-a dat un pas înapoi, bălăbănindu-se. 

— Plec..., am spus, după care am amuţit, căci privirile mi s-au oprit asupra 
unui semn ciudat de la baza gâtului lui Scott, undeva între sfârc şi claviculă. 

Pielea era cicatrizată şi strălucea. Undeva, în străfundurile minţii, am făcut 
o legătură şi mi-am dat seama că acela trebuie să fi fost semnul de înfierare pe 
care îl primise Scott în momentul în care jurase credință societăţii legate prin 
sânge a nefilimilor. Totuşi, acesta era doar un gând nebulos, pierdut undeva în 
ceață, în comparaţie cu chestia care mi-a atras cu adevărat atenţia. Semnul avea 
forma unui pumn încleştat. Era identic, avea aceeaşi formă şi mărime cu pecetea 


în relief de pe inelul de fier din plic. 

Ferindu-şi ochii de lumină, Scott a mârâit şi a căutat să se sprijine de 
piciorul patului ca să-şi recapete echilibrul. 

— Ce-i semnul ăla? am întrebat. 

Gura mi se uscase. 

Scott a rămas uimit, după care a căutat să-şi acopere cicatricea cu mâna. 

— Mă prosteam cu nişte prieteni într-o seară. Nu-i nimic grav. Doar o 
cicatrice. 

Avea tupeul să mintă? 

— Tu mi-ai dat plicul, am țipat la el plină de furie. Atunci, pe faleză, la 
cofetărie. Tu mi-ai dat plicul cu inelul de fier. 

Camera lui părea izolată undeva într-o lume ireală, departe de basul care 
se auzea pulsând în sufragerie. Deodată, nu m-am mai simțit în siguranță, 
singură în compania lui Scott. 

Scott s-a uitat chiorâş la mine, înfruntând lumina ce părea să-l orbească. 

— Despre ce vorbeşti? 

Tonul vocii lui era prudent, ostil, chiar confuz. 

— Crezi că e amuzant? Ştiu că tu mi-ai dat inelul. 

— Ce... inel? 

— Inelul care ţi-a lăsat semnul ăla pe piept! 

A scuturat din cap, tare, de parcă ar fi vrut să-şi revină din amețeală. Apoi 
a ridicat brusc brațul, lipindu-mă de perete. 

— Cum ai aflat despre inel? 

— Îmi faci rău, am spus plină de ură, deşi tremuram de frică. 

Mi-am dat seama că Scott nu se prefăcea. Dacă nu cumva era un actor mai 
bun decât îmi închipuisem eu, chiar nu ştia nimic despre plic. Dar ştia ceva 
despre inel. 

— Cum arăta? m-a întrebat el, strângându-mi tricoul în pumn şi 
scuturându-mă. Cum arăta tipul care ţi-a dat inelul? 

— Ia-ți mâinile de pe mine, i-am poruncit, îmbrâncindu-l. 

Însă Scott era mult mai greu decât mine, şi a rămas cu picioarele proptite 
bine în podea, blocându-mă între corpul lui şi perete. 

— Nu l-am văzut. Mi l-a trimis prin cineva. 

— Ştie unde sunt? Ştie că sunt în Coldwater? 

— Cine? m-am răstit la el. Despre cine vorbeşti? Ce se întâmplă aici? 

— De ce ţi-a dat inelul? 

— Nu ştiu! Nu ştiu nimic despre el! De ce nu-mi spui tu? 

S-a înfiorat şi părea cuprins de o panică turbată. 

— Ce ştii? 

Îmi ţineam privirea aţintită asupra lui Scott, însă strângeam atât de tare 
din dinți, încât mă durea când respiram. 

— Inelul era într-un plic cu un bilet pe care scria că Mâna Neagră mi-a ucis 
tatăl. Mai scria şi că inelul era al lui. Tu eşti Mâna Neagră? am întrebat, 
umezindu-mi buzele. 

Pe chipul lui Scott încă puteam să citesc neîncrederea; îşi rotea ochii 
încoace şi încolo, gândindu-se dacă să mă creadă sau nu. 

— Uită că am purtat conversaţia asta dacă ştii ce e mai bine pentru tine. 

Am încercat să-mi eliberez mâna, dar încă mă ţinea blocată. 

— leşi! a exclamat. Şi stai departe de mine. 

De data asta, mi-a dat drumul, îmbrâncindu-mă în direcția uşii. 

M-am oprit în prag. Mi-am şters mâinile transpirate pe pantaloni. 


— Nu plec până nu-mi spui ce-i cu Mâna Neagră. 

Am crezut că Scott avea să se înfurie şi mai tare, dar m-a străfulgerat cu o 
privire pe care poate i-ar fi aruncat-o unui câine dacă l-ar fi prins făcându-şi 
nevoile pe gazonul lui. Şi-a ridicat tricoul de parcă ar fi vrut să-l întoarcă pe dos, 
după care pe buzele lui a apărut un zâmbet amenințător. A aruncat tricoul pe 
pat. Şi-a desfăcut cureaua, şi-a tras fermoarul şi şi-a scos şortul, rămânând doar 
într-o pereche de boxeri mulați de bumbac, încerca să adopte o atitudine şocantă, 
hotărât să mă intimideze şi să mă facă să plec. Aproape că reuşise să mă 
convingă, însă nu aveam de gând să-l las să scape de mine atât de uşor. 

— Ai spus că inelul Mâinii Negre ţi-a lăsat cicatricea aia pe piele. Sper că 
nu te aştepţi să cred că nu ştii nimic despre asta, că habar n-ai cum de s-a 
întâmplat aşa ceva. 

Nu a răspuns. 

— În clipa în care o să ies pe uşa asta, o să sun la poliţie. Dacă mie nu-mi 
spui, poate măcar cu ei ai să vrei să vorbeşti. Poate că au mai văzut semne ca al 
tău. Pot să-mi dau seama dintr-o singură privire că ascunzi ceva. 

Tonul vocii mele era calm, însă pe spate mi se scurgeau broboane de 
sudoare. Ce lucru prostesc şi riscant dădusem pe gură? Dacă Scott nu mă lăsa 
să plec? Era clar că ştiam suficient de multe despre Mâna Neagră cât să-l înfurii. 
Oare credea că ştiam prea multe? Dacă mă ucidea şi-mi arunca trupul la groapa 
de gunoi? Mama nu ştia unde eram, şi majoritatea celor care mă observaseră 
intrând în casa lui Scott erau beți. Oare şi-ar fi amintit a doua zi că mă văzuseră 
aici? 

Eram atât de cufundată în gânduri, încât nici măcar nu sesizasem că Scott 
se aşezase pe pat. Îşi ţinea capul în palme. Îi tremura spatele, şi am băgat de 
seamă că plângea în tăcere, încercând să-şi stăpânească sughițurile. La început, 
am crezut că se prefăcea, că îmi întindea o capcană, dar sunetele pe care încerca 
să le înăbuşe în piept erau reale. Era beat, labil emoţional, şi nu puteam să-mi 
dau seama cât de în siguranță puteam să fiu în preajma lui. Am rămas neclintită, 
temându-mă că o singură mişcare, fie ea şi de abia vizibilă, ar fi putut să-l 
întărâte. 

— Când stăteam în Portland, am adunat datorii la jocurile de noroc, a 
spus. Îi tremura vocea de disperare şi de epuizare. Managerul de la salonul de 
biliard făcea presiuni asupra mea, îmi cerea banii înapoi, iar eu trebuia să-mi 
păzesc spatele de fiecare dată când ieşeam din casă. Trăiam în panică pentru că 
ştiam că, într-o bună zi, avea să mă găsească şi aveam să fiu norocos dacă urma 
să scap doar cu picioarele rupte. Într-o seară, când mă întorceam acasă de la 
muncă, cineva m-a atacat pe la spate, m-a târât într-o hală şi m-a legat de o 
masă. Era prea întuneric să văd fața tipului, dar m-am gândit că probabil îl 
trimisese managerul după mine. I-am spus că-i dau orice voia dacă mă lăsa în 
pace, dar a râs şi mi-a zis că nu voia banii mei şi că de fapt... îmi plătise deja 
datoria. Înainte să-mi dau seama dacă glumea, mi-a spus că el era Mâna Neagră 
şi că banii erau ultimul lucru de care avea nevoie. Avea o brichetă Zippo. A 
aprins-o şi şi-a ținut inelul de la mâna stângă în dreptul flăcărilor pentru a-l 
încălzi. Mă treceau toate apele. I-am spus că fac orice voia el, numai să mă dea 
jos de pe masă. Mi-a rupt tricoul şi m-a apăsat cu inelul pe piept. Îmi ardea 
pielea, şi țipam cât mă ţineau plămânii. Mi-a dat degetul peste cap, mi-a rupt 
osul şi mi-a spus că, dacă nu-mi ţineam gura, avea să mi le rupă pe toate pe 
rând. Mi-a spus că mă însemnase. Scott de-abia mai vorbea. Am făcut pe mine. 
Chiar acolo pe masă. M-a speriat de moarte. Aş face orice să nu-l mai văd în viața 
mea. De asta m-am mutat înapoi în Coldwater. Nu m-am mai dus la şcoală şi m- 


am ascuns în sala de sport toată ziua, antrenându-mă, în caz că m-ar mai fi 
căutat vreodată. Ca să fiu pregătit, în caz că o să mă găsească din nou. 

Şi-a încheiat povestea şi şi-a şters nasul cu podul palmei. 

Nu ştiam dacă puteam sau nu să am încredere în el. Patch îmi spusese clar 
că nu trebuia, dar Scott tremura. Pălise, transpira şi îşi trecea mâinile prin păr, 
respirând adânc şi prelung. Oare inventase o asemenea poveste? Toate detaliile 
se potriveau cu lucrurile pe care le bănuisem deja despre el. Era dependent de 
jocurile de noroc. Lucrase noaptea în Portland la un supermarket de cartier. Se 
mutase înapoi în Coldwater ca să scape de trecutul lui. Avea un semn pe piept, o 
cicatrice pe care i-o făcuse cineva. Oare putea să stea la câțiva centimetri 
distanță de mine şi să spună minciuni despre lucrurile prin care trecuse? 

— Cum arăta? am întrebat. Mâna Neagră. 

— Era întuneric. Era înalt, asta-i tot ce-mi amintesc, a spus el, clătinând 
din cap. 

Am căutat să leg povestea lui Scott de cea a tatei, căci în amândouă apărea 
Mâna Neagră. Mâna Neagră îl găsise pe Scott după ce acesta adunase datorii. În 
schimbul datoriei plătite, Mâna Neagră îl însemnase. Oare tata pățise acelaşi 
lucru? Oare nu fusese omorât din întâmplare, aşa cum crezuse poliția? Oare 
Mâna Neagră plătise o datorie de-a tatei şi îl omorâse pentru că refuzase să fie 
însemnat? Nu. Nu credeam asta. Tata nu era interesat de jocurile de noroc şi nu 
avea datorii. Era contabil. Ştia valoarea banului. Nimic din povestea lui Scott nu 
avea legătură cu tata. Trebuia să fie altceva. 

— A mai spus ceva Mâna Neagră? am întrebat. 

— Încerc să uit tot ce s-a întâmplat în noaptea aia. 

A băgat mâna sub saltea şi a scos o scrumieră de plastic şi un pachet de 
țigări. A aprins una, suflând încet fumul, şi a închis ochii. 

Gândurile mele continuau să se întoarcă la aceleaşi trei întrebări: Oare 
Mâna Neagră era adevăratul ucigaş al tatălui meu? Cine era el? Unde îl puteam 
găsi? 

Iar apoi mai apărea o întrebare nouă: Oare Mâna Neagră era conducătorul 
societăţii legate prin sânge a nefilimilor? Dacă el era cel care însemna nefilimi, 
atunci avea sens. Numai un conducător sau o persoană cu autoritate ar fi putut 
să recruteze membri care să lupte împotriva îngerilor căzuți. 

— Ţi-a spus de ce ţi-a făcut asta? l-am întrebat. 

Era clar că îl însemnase ca să-l distingă ca membru al societăţii, dar poate 
era mai mult de-atât. Poate era ceva ce ştiau numai nefilimii. 

Scott a clătinat din cap şi a mai tras un fum. 

— Nu ţi-a dat nici un motiv? 

— Nu, s-a răstit Scott. 

— Te-a mai căutat de-atunci? 

— Nu. 

Puteam să-mi dau seama din privirea lui înnebunită că era atât de speriat, 
încât nu mai putea nici să vorbească. 

M-am gândit la seara în care fuseserăm în Z. La nefilimul în tricou roşu. 
Avea oare acelaşi semn ca Scott? Eram aproape sigură că da. Era logic ca toți 
membrii societății să aibă acelaşi semn. lar asta însemna că mai erau şi alții ca 
Scott şi ca nefilimul de la Z. Existau membri peste tot, membri recrutaţi cu forța, 
dar privaţi de putere adevărată sau de scop pentru că erau ținuți în neştiință. Ce 
aştepta Mâna Neagră? De ce nu voia să unească membrii societății? Ca îngerii 
căzuți să nu afle ce plănuia? 

Oare de asta fusese ucis tata? Oare moartea lui avea legătură cu societatea 


asta? 

— Ai mai văzut semnul Mâinii Negre la altcineva? 

Ştiam că mă puneam în primejdie, căci mă duceam prea departe, dar 
trebuia să aflu cât de multe ştia Scott. 

Nu a răspuns. Se prăbuşise adormit pe pat. Avea gura larg căscată, iar 
respirația îi mirosea puternic a alcool şi a fum. 

L-am scuturat uşor. 

— Scott? Ce poţi să-mi spui despre societate? L-am plesnit uşor peste 
obraz. Scott, trezeşte-te! Mâna Neagră ţi-a spus că eşti nefilim? Ţi-a zis ce 
înseamnă asta? 

Însă căzuse într-un somn adânc, ameţit de aburii de alcool. 

I-am stins ţigara, l-am învelit cu o pătură şi am plecat. 


Capitolul 15 


Eram cufundată în vis când a țârâit telefonul. Am scos un braț de sub 
pătură, am bâjbâit cu mâna pe noptieră şi mi-am găsit telefonul mobil. 

— Alo? am bălmăjit, ştergându-mi saliva din colțul gurii. 

— Ai ascultat buletinul meteo? a întrebat Vee. 

— Ce? am mormăit eu. Încercam să-mi deschid ochii, dar încă eram 
cufundată în somn. Cât e ceasul? 

— Cer senin, temperaturi ridicate, nici un pic de vânt. După ore, mergem la 
Old Orchard Beach. Chiar acum bag plăcile de înot în maşină. 

A îngânat prima strofă din Summer Nights din filmul Grease. M-am 
strâmbat şi am îndepărtat telefonul de la ureche. 

Am încercat să mă trezesc frecându-mă la ochi şi m-am concentrat să 
desluşesc ora pe care o arătau limbile ceasului. Dar era imposibil ca acul 
ceasornicului să indice ora şase... nu? 

— Ce costum de baie să-mi iau? Unul roz dintr-o bucată sau un bikini 
auriu? Chestia cu bikini e că trebuie să fii un pic bronzat înainte să-l porți. 
Auriul o să-mi facă pielea şi mai albă. Poate că, de data asta, o să-l iau pe ăla roz 
ca să mă bronzez un pic şi... 

— De ce arată ceasul meu ora şase şi douăzeci şi cinci? am întrebat ca prin 
vis, încercând să capăt forță în glas. 

— E o întrebare-capcană? 

— Vee! 

— Daaa. Te-ai supărat rău? 

Am trântit telefonul şi m-am cuibărit în pat. Auzeam cum sună fixul de jos, 
din bucătărie. Mi-am pus perna în cap. A intrat robotul telefonic, însă nu era 
chiar atât de uşor să scapi de Vee. A sunat din nou. Telefonul țârâia la nesfârşit. 

Am apelat-o pe mobil. 

— Ce este? 

— Auriu sau roz? Nu te-aş întreba dacă n-ar fi important... doar că... o să 
vină şi Rixon şi o să fie prima dată când o să mă vadă în costum de baie. 

— Detaliază. Care-i planul? Să mergem toţi trei? Nu bat drumul până acolo 
ca să fiu a treia roată la căruță. 

— Iar eu nu am de gând să te las să zaci toată după-amiaza cu expresia aia 
acră pe față. 

— N-am o față acră. 

— Ba da. Chiar acum o ai. 

— Asta e fața mea supărată. M-ai trezit la şase dimineața! 

Cerul era de un albastru văratic şi nu se zărea nici un nor cât vedeai cu 
ochii. Coborâsem geamurile maşinii, şi un vânt fierbinte ne sufla în păr, iar 
mirosul amețitor de apă sărată ne umplea nările. Vee a ieşit de pe autostradă şi a 
coborât înspre Old Orchard Street, cu ochii după un loc de parcare. Pe ambele 
sensuri, maşinile înaintau încet, cu mult sub limita legală de viteză, sperând să 
găsească un loc în care să se poată opri, înainte să treacă în grabă pe lângă el şi 
să piardă ocazia. 

— E plin ochi aici, s-a plâns Vee. Unde să parchez? 

A cotit pe o alee şi a încetinit la semaforul din dreptul unei librării. 


— Arată promițător. Sunt o mulțime de locuri libere aici. 

— Pe semn scrie că aici pot să parcheze numai angajaţii. 

— Şi cum o să ştie că nu lucrăm aici? Neonul se încadrează perfect în 
peisaj. Pe toate maşinile astea parcă scrie că sunt din pătura inferioară. 

— Mai scrie şi că maşinile contraveniențţilor o să fie ridicate. 

— Spun asta doar ca să sperie oamenii ca mine şi ca tine. E o ameninţare 
gratuită. Nu trebuie să ne facem probleme. 

A parcat şi a tras frâna de mână. Am înşfăcat o umbrelă şi o geantă de 
plajă plină cu sticle cu apă, snacksuri, cremă de plajă şi prosoape din portbagaj, 
după care am coborât pe Old Orchard Street, strada care dădea pe plajă. Pe nisip 
erau presărate umbrele colorate, iar valurile spumoase se rostogoleau pe sub 
stâlpii subţiri ai pontonului. Am recunoscut un grup de băieţi de la şcoală 
jucându-se frisbee un pic mai în față. 

— În mod normal, aş propune să mergem mai aproape să-i vedem pe băieţii 
ăia, a spus Vee, dar Rixon e atât de sexy, că nici măcar nu mă tentează ideea. 

— Apropo, când vine Rixon? 

— Alo! Asta n-a sunat prea frumos. De fapt, ai fost chiar un pic cinică. 

Mi-am pus mâna streaşină la ochi şi m-am uitat chiorâş înspre linia de 
coastă, căutând un loc ideal în care să instalăm umbrela. 

— Ţi-am spus deja că urăsc să fiu a treia roată la căruță. 

Ultimul lucru de care aveam nevoie era să stau în soarele fierbinte toată 
după-amiaza, privindu-i pe Vee şi pe Rixon cum se giugiulesc. 

— Ca să ştii şi tu, Rixon a avut câteva treburi de terminat, dar a promis să 
ajungă aici până la trei. 

— Ce fel de treburi? 

— Cine ştie? L-o fi convins Patch să-i facă vreo favoare. Patch are 
întotdeauna nevoie de câte ceva de la Rixon, ba îl trimite colo, ba îi spune să aibă 
grijă de asta. De parcă n-ar putea să-şi rezolve singur lucrurile. Sau măcar să-l 
plătească pe Rixon în loc să profite de el. Crezi că ar trebui să mă dau cu cremă 
de plajă? O să mă enervez foarte tare dacă m-am strofocat atâta degeaba şi plec 
de aici fără să mă bronzez! 

— Rixon nu pare genul de tip care să-i lase pe alții să profite de el. 

— Alții? Nu vorbesc despre alţii, ci despre Patch. Rixon parcă îl venerează. 
E atât de jalnic! Mi se întoarce stomacul pe jos. Patch nu e genul de individ la 
care să vreau să aspire prietenul meu. 

— Sunt prieteni de mult. 

— Aşa am auzit. Bla, bla, bla. Probabil că Patch vinde droguri. Nu. Probabil 
că face trafic cu arme, iar Rixon e un fel de piesă care poate fi sacrificată, care 
aleargă de colo-colo pe degeaba, şi vinde arme şi-şi riscă pielea. 

Mi-am dat ochii peste cap. Dar ochelarii mei de soare imitație Ray-Ban îmi 
ascundeau expresia plictisită. 

— Şi Rixon are cumva vreo problemă cu asta? 

— Nu, a spus ea, țâfnoasă. 

— Atunci nu te băga! 

Dar Vee nu avea de gând s-o lase baltă aşa uşor. 

— Dacă Patch nu vinde arme, atunci de unde are atâţia bani? 

— Ştii de unde are. 

— Spune-mi, a zis ea, încrucişându-şi cu încăpățânare mâinile în sân. 
Spune-mi cu voce tare de unde are bani. 

— De unde îi are şi Rixon. 

— Aha. Exact cum credeam. Ți-e ruşine să spui. 


— Te rog! Asta-i cea mai mare prostie pe care am auzit-o, am replicat, 
privind-o cu asprime. 

— Ah, da? 

Vee s-a îndreptat cu paşi hotărâți înspre o femeie care construia un castel 
de nisip cu doi copilaşi. 

— Mă scuzaţi, doamnă. Îmi pare rău că vă întrerup şi vă răpesc din timpul 
prețios şi plăcut pe care îl petreceți alături de cei mici, dar prietena mea ar vrea 
să vă spună cu ce se ocupă fostul ei iubit. 

Am prins-o pe Vee de braț şi am tras-o după mine. 

— Vezi? a spus Vee. Ţi-e ruşine. Nu poţi s-o spui cu voce tare fără să simți 
cum ți se întoarce stomacul pe dos. 

— Jucând poker, biliard. Na! Am zis-o. Nu m-am făcut mică şi încă sunt în 
viață. Mulțumită? Nu ştiu care-i marea chestie. Şi Rixon trăieşte tot din asta. 

Vee a clătinat din cap. 

— Eşti în ceaţă, fetițo. Nu-ţi cumperi hainele pe care şi le cumpără Patch 
din banii câştigaţi la pariuri la Bo. 

— Despre ce vorbeşti? Patch poartă tricouri şi blugi. 

Vee şi-a pus o mână în şold. 

— Ştii cât costă blugii pe care-i poartă el? 

— Nu, am spus, confuză. 

— Să spunem doar că n-ai de unde să-ți cumperi o pereche de blugi ca ăia 
în Coldwater. Probabil că şi-i comandă din New York. O pereche costă patru sute 
de dolari. 

— Minţi. 

— Pe cuvântul meu. Săptămâna trecută, purta un tricou de la un concert 
Rolling Stones cu autograful lui Mick Jagger pe el. Rixon mi-a zis că e autentic. 
Patch nu-şi pune pe carduri fise de poker. Înainte să te desparți de el, l-ai 
întrebat vreodată de unde face rost de bani? Sau cu ce a plătit jeepul ăla 
strălucitor şi frumuşel? 

— Patch şi-a câştigat jeepul la un joc de poker, am înfruntat-o eu. Dacă a 
câştigat un jeep, sunt sigură că ar putea să câştige suficient de mult cât să-şi 
permită pantaloni de patru sute de dolari. Poate că se pricepe foarte bine la 
poker. 

— Patch ţi-a zis că a câştigat jeepul, numai că Rixon are o altă poveste. 

Mi-am dat părul peste umeri, încercând să dau impresia că nu mă interesa 
câtuşi de puțin încotro se îndrepta conversaţia noastră, pentru că, oricum, nu 
credeam nimic din ce-mi spunea. 

— Ah, da? Şi ce ţi-a spus? 

— Nu ştiu. Rixon nu vrea să îmi dea amănunte. A zis doar că „Patch ar vrea 
ca tu să crezi că a câştigat jeepul. Dar şi-a murdărit mâinile ca să aibă maşina 
aia”. 

— Poate că ai auzit prost. 

— Da, poate, a repetat Vee cinică. Sau poate că Patch e un nebun periculos 
care are o afacere ilegală. 

I-am trântit în palmă, poate puţin cam tare, un tub de loțiune de plajă. 

— Dă-mi cu asta pe spate şi ai grijă să o întinzi bine. 

— Cred că mă dau direct cu ulei, a spus Vee, frecându-mă cu cremă pe 
spate. Mai bine mă ard un pic decât să stau o zi întreagă la plajă şi să mă întorc 
acasă la fel de albă cum am plecat. 

Mi-am întors capul, însă nu puteam să văd cât de bine mă dădea Vee cu 
cremă. 


— Ai grijă să mă dai şi pe sub bretele. 

Mi-am aşternut prosopul sub umbrelă şi m-am ghemuit la umbra ei, 
asigurându-mă că nu îmi rămăseseră picioarele în soare. Vee şi-a întins prosopul 
la un metru distanţă şi şi-a dat cu ulei pe picioare. Nu-mi veneau în minte decât 
fotografiile pacienților care sufereau de cancer de piele din cabinetul doctorului. 

— Că tot veni vorba despre Patch, a spus Vee, ce se mai întâmplă? Mai e cu 
Marcie? 

— Ultima dată era, am spus bățoasă, gândindu-mă că singurul motiv 
pentru care mă întrebase era ca să mă enerveze şi mai tare. 

— Ei bine, ştii care e părerea mea. 

Ştiam, dar aveam s-o mai aud încă o dată, indiferent dacă voiam sau nu. 

— Se potrivesc, a spus, accentuându-şi reflexele aurii ale părului cu o 
loțiune specială cu miros chimic de lămâie. Nu cred că o să dureze, bineînțeles. 
Patch se va plictisi şi va căuta altceva. Exact cum a făcut cu... 

— Putem să găsim alt subiect de discuţie? am întrerupt-o, strângând din 
ochi şi masându-mi muşchii gâtului. 

— Sigur nu vrei să vorbim despre asta? Am impresia că ai multe pe cap. 

Am oftat. Nu avea sens să ascund nimic. Insuportabilă sau nu, Vee era 
prietena mea cea mai bună şi merita să ştie adevărul, măcar acum când puteam 
să i-l mărturisesc. 

— Acum două seri, după ce am fost la Poşeta Diavolului, m-a sărutat. 

— Ce a făcut? 

Mi-am apăsat ochii cu podul palmelor. 

— A venit la mine în dormitor. 

Vee nu avea cum să înțeleagă că mă sărutase în vis. Dar ideea era că mă 
sărutase. Locul era irelevant. În plus, nici nu voiam să mă gândesc ce însemna 
faptul că acum avea puterea de a intra în visele mele. 

— L-ai primit în casă? 

— Nu chiar, dar a intrat oricum. 

— OK, a spus Vee, arătând de parcă ar fi încercat să găsească un răspuns 
logic la idioțenia pe care o spusesem. Uite ce o să facem. O să depunem un 
jurământ cu sânge. Nu te uita aşa la mine, vorbesc serios. Dacă jurăm cu sânge, 
va trebui să-ți ţii promisiunea. Dacă nu, o să se ţi întâmple ceva rău, şoarecii o 
să-ți roadă picioarele în somn, de exemplu. Şi, când o să te trezeşti, nu o să mai 
ai decât nişte cioturi însângerate. Ai un briceag? O să găsim un briceag, ne tăiem 
şi ne lipim palmele una de alta. O să juri că n-o să mai rămâi niciodată singură 
cu Patch. Aşa, când o să te mai simți tentată, o să existe ceva care să te împiedice 
să faci asta. 

Am vrut să-i spun că nu ţinea întotdeauna de mine să rămân singură cu 
Patch. Câteodată nu aveam de ales. Se mişca asemenea aburilor. Dacă voia să fie 
singur cu mine, avea să o facă. Şi, deşi nu-mi plăcea să recunosc asta, pe mine 
nu mă deranja întotdeauna. 

— Am nevoie de ceva un pic mai eficient decât un jurământ cu sânge, am 
spus. 

— Draga mea, revino-ți! Asta e o treabă serioasă. Ai face bine să crezi în 
lucrurile astea, pentru că eu cred. Mă duc să caut un cuțit, a hotărât, ridicându- 
se iute. 

Am tras-o de mână, trântind-o la loc lângă mine. 

— Am jurnalul lui Marcie. 

— Ce? a spus Vee, împroşcându-mă cu scuipat. 

— L-am luat, dar nu l-am citit. 


— De ce aud de asta abia acum? Şi ce îți ia atât de mult să deschizi acea 
comoară? Hai să-l lăsăm pe Rixon, să mergem chiar acum acasă şi să-l citim. Ştii 
că Marcie a scris despre Patch în el. 

— Ştiu. 

— Atunci de ce mai pierdem vremea? Te temi de ce ai putea să afli? Pentru 
că pot să-l citesc eu mai întâi, să filtrez informațiile şi să-ţi zic direct 
răspunsurile. 

— Dacă îl citesc, s-ar putea să nu mai vorbesc niciodată cu Patch. 

— Asta ar fi bine. 

M-am uitat chiorâş la Vee. 

— Nu ştiu dacă asta vreau. 

— Oh, draga mea! Nu-ţi face asta! Mă omori. Citeşte jurnalul ăla idiot şi 
pune punct capitolului ăstuia. Mai sunt şi alți băieți pe lumea asta. N-o să fim 
niciodată în criză de băieți. 

— Ştiu, am zis, deşi simțeam că era o minciună ieftină. Înainte de Patch nu 
mai fusesem cu nici un băiat. Cum puteam susține că aveam să mai fiu cu 
cineva? 

— N-o să citesc jurnalul. O să i-l dau înapoi. Port războiul ăsta ridicol cu 
Marcie de ani de zile şi am cam obosit. Vreau să depăşesc momentul ăsta. 

Vee a rămas cu gura căscată şi a mai bombănit un pic. 

— Nu poţi să depăşeşti momentul după ce citeşti mai întâi jurnalul? Sau 
măcar să mi-l dai mie să arunc un ochi. Doar cinci minute, atât îţi cer. 

— Aleg drumul cel drept. 

— Nu vrei să dai înapoi, nu? a remarcat Vee, dându-şi la rândul ei ochii 
peste cap. 

— Nu. 

Peste prosoapele noastre s-a lăsat o umbră. 

— Vă supăraţi dacă stau cu voi, frumoase domnişoare? 

Ne-am ridicat privirea şi l-am văzut pe Rixon stând deasupra noastră în 
pantaloni de baie şi maiou, cu un prosop aruncat pe umeri. Avea o conformatie 
greoaie, dar arăta surprinzător de dur şi de rezistent, cu un nas acvilin şi o claie 
de păr închis la culoare care îi cădea pe frunte. Pe umăr avea tatuate două aripi 
de înger şi, cum stătea în umbră, arăta de parcă ar fi fost angajat de mafie. Era 
fermecător, glumeț şi pus pe rele. 

— Ai reuşit să ajungi! a spus Vee, cu gura până la urechi. 

Rixon s-a aşezat pe nisip, lângă noi, sprijinindu-se într-un cot, cu fața în 
palmă. 

— Ce-am pierdut? 

— Vee vrea să mă facă să depun un jurământ cu sânge, am spus. 

— Pare o treabă serioasă, a făcut el, ridicând din sprâncene. 

— Are impresia că aşa o să-l țin pe Patch la distanţă de mine. 

Rixon şi-a dat capul pe spate şi a râs. 

— Îţi urez noroc atunci. 

— Hei, a spus Vee, jurămintele cu sânge sunt chestii serioase. 

Rixon i-a pus mâna pe coapsă, într-un mod intim, şi i-a surâs plin de 
afecțiune. Am simțit cum mi se umple inima de invidie. Cu câteva săptămâni în 
urmă, Patch m-ar fi atins în acelaşi fel. Ironia era că, acum câteva săptămâni, 
Vee se simțise la fel cum mă simțeam eu acum, de fiecare dată când fusese 
nevoită să iasă cu mine şi cu Patch. Ştiam că asta ar fi trebuit să mă facă să 
accept invidia mai uşor, dar durerea era prea mare. Răspunzându-i lui Rixon, 
Vee s-a aplecat şi l-a sărutat pe gură. Mi-am întors privirea în altă parte, dar nu 


am reuşit să înlătur invidia care îmi stătea ca o piatră pe inimă. 

Rixon şi-a dres glasul. 

— Hai că merg să iau nişte cola, s-a oferit el, având destul tact cât să-şi dea 
seama că mă făceau să mă simt prost. 

— Mă duc eu, a replicat Vee, ridicându-se şi scuturându-şi nisipul de pe 
fund. Cred că Nora vrea să stea de vorbă cu tine, Rixon. 

A făcut semnul ghilimelelor când a rostit „să stea de vorbă”. 

— Aş rămâne şi eu, dar nu sunt un mare fan al subiectului cu pricina. 

— Ăăă, am început eu jenată, nefiind foarte sigură de aluzia lui Vee, dar 
perfect conştientă că nu avea să-mi placă acea discuție. 

Rixon mi-a zâmbit, aşteptând să-i spun despre ce era vorba. 

— Patch, a anunţat Vee, lămurindu-ne pe amândoi şi făcând atmosfera şi 
mai încărcată decât era deja. 

După ce a spus asta, s-a îndepărtat. 

— Vrei să vorbim despre Patch? a întrebat Rixon, frecându-şi bărbia. 

— Nu chiar. Dar ştii cum e Vee. Întotdeauna reuşeşte să transforme o 
situație neplăcută într-una cu adevărat jenantă, am spus ca pentru mine. 

— Atunci e bine că nu mă ruşinez uşor, a replicat Rixon amuzat. 

— Aş vrea să pot spune acelaşi lucru acum. 

— Cum îți merge? a întrebat el, încercând să spargă gheaţa. 

— Cu Patch sau în general? 

— Cu amândouă. 

— Se poate şi mai bine. Dându-mi seama că exista o mare posibilitate ca 
Rixon să-i transmită lui Patch tot ce aveam să-i spun, am adăugat repede: Sunt 
pe calea cea bună. Dar pot să-ți pun o întrebare personală? E despre Patch, dar, 
dacă nu vrei să-mi răspunzi, să nu te simți nevoit s-o faci, nu mă supăr. 

— Spune! 

— Mai e îngerul meu păzitor? Cu ceva vreme, după ce ne-am certat, i-am 
spus că nu mai vreau să fie. lar acum nu mai sunt sigură ce e între noi. Nu mai e 
îngerul meu doar pentru că i-am spus că nu-l mai vreau? 

— El încă te are în grijă. 

— Dar cum de nu mai e prin preajma mea când am nevoie de el? 

Am văzut o licărire în ochii lui Rixon. 

— Te-ai despărțit de el, ai uitat? E stânjenitor pentru el. Majoritatea 
bărbaţilor detestă ideea de a sta prin preajma unei foste iubite mai mult decât 
sunt nevoiţi s-o facă. Asta pe de o parte. Doi la mână, mi-a spus că arhanghelii îl 
supraveghează îndeaproape. Se străduieşte să păstreze o relație strict 
profesională. 

— Deci încă e îngerul meu păzitor? 

— Sigur, numai că în secret. 

— Şi cine l-a însărcinat să mă păzească? 

— Arhanghelii, a spus Rixon ridicând din umeri. 

— Nu există o modalitate să-i anunț că aş vrea pe altcineva? Chestia asta 
nu merge prea bine. Mai ales de la despărțire încoace. 

Nu mergea, prea bine? Mă întorcea pe dos. Tot acest du-te-vino — faptul că 
îl vedeam, dar nu puteam să fiu cu el - mă omora. 

Şi-a plimbat degetul mare pe buze. 

— Pot să-ţi spun ce ştiu, dar există o şansă destul de mare ca informațiile 
astea să fie depăşite. A trecut ceva vreme de când nu mai sunt la curent. Eşti 
gata să auzi asta? Ca să vezi ce amuzant e, trebuie să depui un jurământ cu 
sânge. 


— Glumeşti? 

— Trebuie să te tai în palmă şi să laşi să cadă câteva picături de sânge pe 
pământ. Nu pe covor sau pe piatră, ci în țărână. Apoi depui jurământul, 
recunoscând cerului că nu te temi să-ți verşi propriul sânge. Din ţărână ai venit 
şi în ţărână te vei întoarce. În momentul în care depui jurământul, renunti la 
dreptul de a avea un înger păzitor şi anunti că îşi accepţi soarta, fără ajutorul 
celor de sus. Ţine minte că eu nu-ți recomand asta. Ți-au trimis un înger dintr- 
un motiv întemeiat. Cineva de acolo de sus crede că eşti în pericol. Asta e 
senzația mea, dar cred că e mai mult decât o suspiciune paranoică. 

Nu-mi dădea informații de ultima oră — simțeam şi eu că ceva malefic voia 
să pătrundă în lumea mea şi amenința să mă cufunde în întuneric. În primul 
rând, năluca tatălui meu care reapărea la nesfârşit şi vedenia care o însoțea. 
Deodată, m-a străfulgerat un gând. 

— Oare e posibil ca persoana care mă urmăreşte să fie în acelaşi timp 
îngerul meu păzitor? am întrebat eu în şoaptă. 

Rixon a pufnit în râs. 

— Patch? 

Vorbea de parcă ar fi fost imposibil. Nici nu era de mirare. Rixon fusese 
întotdeauna alături de Patch. Chiar dacă Patch era vinovat, Rixon i-ar fi luat 
partea. Loialitatea oarbă întrecea orice alt sentiment. 

— Dacă ar încerca să-mi facă rău, ar şti cineva? am întrebat. Arhanghelii? 
Îngerii morţii? Dabria ştia când oamenii se apropiau de moarte. Ar putea oare un 
înger al morţii să-l oprească pe Patch înainte să fie prea târziu? 

— Dacă te îndoieşti de Patch, să ştii că nu ţi-ai ales bine omul, a spus el pe 
un ton rece. Îl cunosc mai bine decât tine. Îşi ia în serios rolul de înger păzitor. 

Dar, dacă Patch ar fi vrut să mă omoare, plănuise crima perfectă, nu-i aşa? 
Era îngerul meu păzitor. Era însărcinat să aibă grijă de mine. Nimeni nu avea 
cum să-l suspecteze pe el... 

Însă avusese deja şansa de a mă ucide. Şi nu profitase de ea. Sacrificase 
ce-şi dorise mai presus de toate, să devină om, pentru a mă salva. Nu ar fi făcut 
asta dacă ar fi vrut să mă omoare. 

Nu-i aşa? 

Am înlăturat bănuielile. Rixon avea dreptate. Era ridicol să-l bănuiesc pe 
Patch. 

— E fericit cu Marcie? 

Mi-am pus mâna la gură. Mă ferisem de la bun început să îl întreb asta. 
Îmi ieşise pur şi simplu pe gură. M-am înroşit. 

Rixon m-a privit îndelung, pregătindu-şi răspunsul. 

— Patch e cea mai importantă persoană din viața mea, e ca o familie pentru 
mine şi îl iubesc ca pe un frate, dar nu e potrivit pentru tine. Eu ştiu asta, el ştie 
asta şi, undeva în adâncul sufletului, cred că şi tu ştii asta. Poate că nu vrei să 
auzi asta, dar el şi Marcie sunt leiți. Sunt croiți din aceeaşi stofă. Patch trebuie să 
se mai şi distreze un pic. Şi poate să facă asta, pentru că Marcie nu-l iubeşte. 
Nimic din ceea ce simte ea pentru el nu are cum să atragă atenția arhanghelilor. 

Am rămas tăcuți, iar eu mă străduiam să nu arăt ce simțeam, să-mi 
ascund undeva în adâncul sufletului toate emoţiile. Cu alte cuvinte, eu le 
dădusem de ştire arhanghelilor. Sentimentele mele pentru Patch ne expuseseră, 
nu ceva ce făcuse sau spusese el. Era numai vina mea. Potrivit explicației lui 
Rixon, Patch nu mă iubise niciodată. Nu-mi împărtăşise niciodată sentimentele. 
Nu voiam să accept asta. Voiam să ştiu că Patch ţinuse la mine la fel cum 
ținusem eu la el. Nu voiam să cred că nu fusesem nimic mai mult decât o 


distracție cu care el îşi trecea timpul. 

Mai era un lucru, o întrebare pe care doream cu disperare să i-o pun lui 
Rixon. Dacă eu şi Patch am fi rămas în relaţii bune, l-aş fi întrebat chiar pe el, 
dar asta nu mai intra acum în discuție, însă Rixon era la fel de experimentat ca 
Patch. Ştia lucruri de care alții habar n-aveau - mai ales când venea vorba despre 
îngeri căzuți şi nefilimi şi, dacă nu ştia ceva, putea afla oricând. Acum, Rixon era 
singura mea şansă de a-l găsi pe Mâna Neagră. 

Mi-am umezit buzele şi am decis să pun întrebarea: 

— Ai auzit vreodată de Mâna Neagră? 

Rixon a tresărit. M-a analizat din priviri preţ de o clipă, în tăcere, după care 
pe față i s-a aşternut o expresie amuzată. 

— Glumeşti? N-am mai auzit numele ăsta de o grămadă de timp. Credeam 
că lui Patch nu-i place să i se spună aşa. Să înțeleg că ţi-a povestit despre asta? 

Am simțit cum îmi îngheaţă inima. Fusesem cât pe ce să-i spun lui Rixon 
despre plicul cu inelul de fier şi biletul în care scria că Mâna Neagră îmi omorâse 
tatăl, dar acum mă străduiam să găsesc un nou răspuns. 

— Mâna Neagră e porecla lui Patch? 

— N-a mai folosit-o de ani de zile, de când am început să-i spun Patch. Nu 
i-a plăcut niciodată Mâna Neagră, a spus el, scărpinându-se pe obraz. Asta se 
întâmpla pe vremea când lucram ca mercenari pentru regele Franței, angajaţi în 
operațiunile murdare din secolul al XVIII-lea. Ce raţii frumugşele, ce bani frumoşi! 

Fie că auzeam acele cuvinte, fie că mă plesnea cineva peste față era totuna. 
Simțeam cum îmi fugea pământul de sub picioare. Cuvintele lui Rixon mă 
învăluiau, iar eu mă simțeam pierdută în ceață, de parcă mi-ar fi vorbit într-o 
limbă străină şi nu aş fi putut să ţin pasul cu el. Am fost imediat cuprinsă de 
îndoieli. Nu Patch. Nu ar fi putut să-l omoare el pe tata. Oricine altcineva. Numai 
el nu. 

Treptat, gândurile au început să se împrăştie şi altele le-au luat locul. Am 
început să analizez diverse momente, să caut dovezi, în noaptea în care îi 
dăruisem inelul meu lui Patch: în momentul în care îi spusesem că îl primisem de 
la tata, insistase că nu-l putea lua, părea aproape de neclintit în decizia de a nu-l 
accepta. Şi simplul nume de Mâna Neagră. Se potrivea, i se potrivea de minune. 
Străduindu-mă să mai rezist câteva minute şi având grijă să nu-mi trădez 
sentimentele, mi-am ales cuvintele cu foarte mare atenție. 

— Ştii ce regret cel mai mult? i-am spus, încercând să-i vorbesc pe un ton 
cât mai firesc. E o idioțenie, şi probabil o să râzi. 

Ca să par şi mai convingătoare, am scos un râs banal care se auzea de 
undeva din străfundurile sufletului meu, dintr-un loc de care nici nu avusesem 
până atunci idee că există. 

— Mi-am lăsat puloverul preferat la el acasă. E de la Oxford, unde visam să 
ajung cândva, i-am explicat eu. Mi l-a luat tata când a fost în Anglia şi înseamnă 
mult pentru mine. 

— Ai fost acasă la Patch? Rixon părea sincer surprins. 

— Doar o dată. Era mama la mine, aşa că ne-am dus la el să ne uităm la 
un film. Mi-am lăsat puloverul pe canapea. 

Ştiam că intrasem pe un teren periculos - cu cât dădeam mai multe detalii 
despre casa lui Patch, cu atât existau mai multe şanse să o dau în bară, să 
greşesc un detaliu şi să mă dau în vileag. Pe de altă parte, dacă eram prea vagă, 
Rixon îşi putea da seama că mințeam. 

— Sunt impresionat. Îi place să-şi țină casa secretă. 

„Oare de ce?“ m-am întrebat. Ce ascundea? De ce era Rixon singura 


persoană care avea voie să pătrundă în sanctuarul lui Patch? Ce putea oare să 
împărtăşească el numai cu Rixon? Oare nu mă lăsase să merg niciodată la el 
pentru că ştia că aveam să văd ceva care l-ar fi deconspirat, care mi-ar fi 
confirmat că era vinovat de moartea tatei? 

— Ar însemna foarte mult pentru mine să-mi recuperez puloverul, am 
spus. 

Mă simțeam detaşată, de parcă m-aş fi privit, de undeva de departe, cum 
conversam cu Rixon. Parcă o persoană mai puternică, mai înțeleaptă şi mai 
stăpânită rostea cuvintele care îmi ieşeau pe gură. Nu eram eu fata aceea. Eu 
eram cea care simțea cum se rupea în bucăți la fel de fine ca nisipul de sub 
picioarele ei. 

— Du-te mâine la prima oră! Patch pleacă devreme de acasă, dar, dacă 
ajungi la el în jur de şase jumătate, ar trebui să-l prinzi. 

— Aş prefera să nu dau ochii cu el. 

— Vrei să-l iau eu data viitoare când trec pe la el? Sunt sigur că o să ajung 
acolo mâine-seară. Sau cel mai târziu în weekend. 

— Aş vrea să-l recuperez mai repede. Mama tot întreabă de el. Patch mi-a 
dat o cheie şi, dacă nu cumva a schimbat yalele, aş putea să intru. Problema e 
că, data trecută când am fost la el, era întuneric şi nu-mi mai amintesc bine 
drumul. Nu am fost prea atentă pentru că nici nu mă gândeam că va trebui să 
mă întorc să-mi iau puloverul, după despărțire. 

— În Swathmore. Lângă cartierul industrial. 

Am memorat informația. 

Dacă locuia lângă centrul industrial, puteam să fac pariu că stătea într- 
unul dintre blocurile de cărămidă de la marginea oraşului vechi. Nu vedeam unde 
în altă parte, asta dacă nu cumva îşi alesese ca reşedinţă vreuna dintre fabricile 
dezafectate sau cocioabele pentru vagabonzi de pe malul râului, ceea ce părea 
puţin probabil. 

Am zâmbit, sperând să par relaxată. 

— Ştiam că e undeva pe lângă râu. La ultimul etaj, nu? am întrebat la 
plesneală, asumându-mi riscul. 

M-am gândit că Patch nu ar fi vrut să-şi audă vecinii tropăind deasupra lui. 

— Da, a spus Rixon, la numărul treizeci şi patru. 

— Ştii dacă Patch o să fie acasă diseară? N-aş vrea să dau nas în nas cu el. 
Mai ales dacă e acolo cu Marcie. Vreau doar să iau puloverul şi să plec. 

Rixon a tuşit în pumn. 

— Ăăă, nu, n-ar trebui să fie acasă. 

S-a scărpinat pe obraz şi mi-a aruncat o privire agitată, aproape 
compătimitoare. 

— De fapt, eu şi Vee ieşim diseară la un film cu Patch şi cu Marcie. 

Am simtit fiori pe şira spinării. Parcă nu mai aveam aer... Şi apoi, exact în 
momentul în care am simţit că nu mai puteam să continui cu minciuna, să-mi 
controlez sentimentele, am reuşit să vorbesc din nou clar. Trebuia să o fac. 

— Vee ştie? 

— Încă mă gândesc cum să-i spun. 

— Ce să-mi spui? 

Ne-am întors amândoi înspre Vee, care s-a trântit pe nisip cu o tavă de 
carton cu sticle de cola în mână. 

— Ăăă... e o surpriză, a întors-o Rixon. Am pregătit ceva pentru diseară. 

Vee a zâmbit seducător. 

— Dă-mi un indiciu. Te rooog! 


Eu şi Rixon ne-am aruncat o privire scurtă, după care am întors capul în 
direcţii diferite. Nu voiam să mă bag în asta. În plus, deja mă gândeam la altceva. 
Gândurile mi s-au îndreptat mecanic înspre noua informație primită: astă-seară. 
Patch şi Marcie. leşeau în oraş. Apartamentul lui Patch avea să fie gol. 

Trebuia să intru în el. 


Capitolul 16 


Trei ore mai târziu, partea exterioară a coapselor lui Vee era roşie ca racul, 
avea băşici pe degetele de la picioare, iar faţa îi era umflată de la căldură. Rixon 
plecase cu o oră înainte, iar eu şi Vee târâm după noi umbrela şi geanta de plajă, 
urcând aleea care dădea în Old Orchard Street. 

— Mă simt ciudat, a spus Vee. Parcă îmi vine să leşin. Poate că nu trebuia 
să mă dau cu atâta ulei. 

Aveam capul în nori, iar căldura îmi dădea o senzație de disconfort, dar 
starea mea nu avea legătură cu vremea. Simțeam o durere care îmi crăpa capul 
în două. Încercam la nesfârşit să înghit ca să scap de gustul amar din gură, dar, 
cu cât înghițeam mai mult, cu atât mi se făcea mai greață. Numele de „Mâna 
Neagră” continua să-mi răsune în minte, de parcă încerca să mă ia în stăpânire 
ca să-i acord toată atenţia mea, înfigându-şi unghiile în creierul meu şi dându-mi 
dureri de cap de fiecare dată când încercam să-l ignor. Nu mă puteam gândi la 
asta acum, de față cu Vee, pentru că îmi dădeam seama că aveam să mă 
prăbuşesc la pământ dacă o făceam. Trebuia să mai fentez un pic durerea, să o 
mai arunc un pic departe de mine, undeva în aer, de fiecare dată când amenința 
să se abată asupra mea. Mă adăposteam la umbra disperării surde, încercând să 
amân inevitabilul cât de mult puteam. „Patch. Mâna Neagră. Nu se poate.” 

Vee s-a oprit. 

— Ce e aia? 

Stăteam în parcare, în spatele librăriei, la câțiva metri de maşină, şi ne 
holbam la bucata imensă de metal prinsă de roata din stânga, spate. 

— Pare un cârlig pentru blocarea roții, am spus. 

— Văd asta, dar ce caută pe maşina mea? 

— Cred că vorbeau serios când au scris faza aia cu contravenienții. 

— Nu face pe deşteapta cu mine! Cum procedăm acum? 

— Îl sunăm pe Rixon? am sugerat. 

— N-o să fie foarte încântat să vină înapoi până aici. Dar mama ta? A venit 
în oraş? 

— Nu încă. Părinții tăi? 

Vee s-a aşezat în curbă şi şi-a îngropat fața în mâini. 

— Tre' să coste o avere să scoţi cârligul de pe roată. Asta o să fie picătura 
care o să umple paharul. Mama o să mă trimită la mănăstire. 

M-am aşezat lângă ea, şi ne-am gândit împreună la opţiunile pe care le 
aveam. 

— Nu mai avem alți prieteni? a întrebat Vee. O persoană pe care s-o putem 
suna să ne ducă acasă fără să ne simțim vinovate? Nu m-aş simți vinovată să o 
sun pe Marcie s-o rog să vină până aici, dar sunt aproape sigură că o să mă 
refuze. N-ar face asta pentru noi. Mai ales pentru noi. Tu eşti prietenă cu Scott. 
Crezi că ar veni să ne ia. la stai un pic... ăla nu e jeepul lui Patch? 

M-am uitat în direcţia în care se uita şi Vee. La celălalt capăt al aleii, înspre 
Imperial Street, era parcat un jeep Commander, negru şi strălucitor. Geamurile 
erau fumurii şi o rază de soare se reflecta în ele. 

Inima a început să-mi bată mai tare. Nu mă puteam întâlni cu Patch. Nu 
aici. Nu încă. Nu acum, când doar un dig fragil, construit cu atenţie, şi a cărui 
fundaţie se dărâma din ce în ce mai mult cu fiecare secundă care trecea, mă 
împiedica să izbucnesc în lacrimi. 


— Trebuie să fie pe aici, pe undeva, a făcut Vee. Dă-i un mesaj şi spune-i 
că avem maşina blocată. E adevărat că nu-l suport, dar o să mă folosesc de el, 
dacă o să mă ducă acasă cu maşina. 

— Mai degrabă i-aş da mesaj lui Marcie decât lui Patch, am replicat, 
sperând ca Vee să nu-şi dea seama de tonul ciudat şi întunecat din vocea mea, 
care trăda suferința şi ura. 

„Mâna Neagră... Mâna Neagră... nu Patch... te rog, să nu fie Patch... trebuie 
să fie o greşeală, o explicaţie...” Durerea de cap s-a întețit, de parcă propriul corp 
mă avertiza să opresc acel noian de gânduri pentru binele meu. 

— Pe cine altcineva putem suna? a întrebat Vee. 

Ştiam amândouă pe cine mai puteam suna. Pe nimeni. Eram nişte ființe vai 
de capul lor, care nu aveau prieteni. Nimeni nu ne datora nimic. Singura 
persoană care ar fi lăsat totul baltă ca să sară în ajutorul meu stătea lângă mine. 
Şi viceversa. 

Mi-am îndreptat atenţia înspre jeep. Aparent fără motiv, m-am ridicat de pe 
trotuar. 

— Mergem acasă cu jeepul. Conduc eu. 

Nu eram sigură ce mesaj voiam să-i transmit lui Patch cu asta. Ochi pentru 
ochi? Mă răneşti, te rănesc şi eu? Sau poate ceva de genul: „Dacă ai avut ceva de- 
a face cu moartea tatei, ăsta e numai începutul...” 

— Crezi că Patch o să se înfurie când o să afle că i-ai furat jeepul? a 
întrebat Vee. 

— Nu-mi pasă. Doar n-o să stau aici toată seara. 

— Am o presimţire proastă în legătură cu asta, a spus Vee. Nu-mi place de 
Patch nici măcar într-o zi obişnuită. Nu vreau să-l văd cu capsa pusă. 

— Ce s-a întâmplat cu spiritul tău de aventură? 

O dorință arzătoare a pus stăpânire pe mine, şi nu îmi doream nimic 
altceva mai mult decât să iau jeepul şi să-i transmit astfel un mesaj lui Patch. Mă 
şi vedeam cum intram cu maşina lui într-un copac. Nu suficient de tare cât să 
sară airbagurile, dar destul cât s-o zgârii. O mică amintire de la mine. Un 
avertisment. 

— Spiritul meu de aventură dispare înaintea unei misiuni sinucigaşe, mi-a 
întors-o Vee. O să fie nasol când o să-şi dea seama că ai fost tu. 

Partea rațională a creierului meu m-ar fi sfătuit să dau înapoi, dar mă 
părăsise orice urmă de logică. Dacă făcuse rău familiei mele, dacă îmi distrusese 
familia, dacă mă minţise... 

— Ştii măcar cum să furi o maşină? a întrebat Vee. 

— Patch m-a învățat. 

Nu părea convinsă. 

— Vrei să spui că l-ai văzut pe Patch furând o maşină şi acum vrei să 
încerci şi tu? 

Am păşit agale pe alee înspre Imperial Street, în timp ce Vee alerga în 
spatele meu. M-am uitat în stânga şi în dreapta, atentă la maşini, după care am 
traversat strada. Am încercat uşa. Era încuiată. 

— Nu-i nimeni aici, a zis Vee, punându-şi mâna streaşină la ochi ca să 
vadă înăuntru. Cred că ar trebui să plecăm. Haide, Nora! Lasă maşina! 

— Trebuie să ajungem cumva acasă. Am rămas pe drumuri. 

— Încă avem două picioare, cel stâng şi cel drept. Ale mele au chef de 
mişcare. De-abia aşteaptă să facă o plimbare lungă. Ai înnebunit? a tipat ea. 

Îndreptasem vârful umbrelei înspre geamul din dreptul şoferului. 

— Ce? am zis. Trebuie să ne urcăm înăuntru. 


— Lasă umbrela jos! O să atragi atenţia dacă spargi geamul ăla. Ce te-a 
apucat? a spus ea, holbându-se la mine. 

Mi-a apărut brusc o imagine în minte. L-am văzut pe Patch stând deasupra 
tatălui meu cu un pistol în mână. O împuşcătură a rupt tăcerea. 

Mi-am dus mâinile la genunchi şi m-am aplecat în față, simțind cum ochii 
mi se umplu de lacrimi. Pământul se învârtea în jurul meu. Broboane de sudoare 
mi se prelingeau pe față. Mă sufocam, de parcă tot oxigenul s-ar fi evaporat brusc 
din aer. Cu cât încercam mai mult să trag aer în piept, cu atât mai paralizați îmi 
simțeam plămânii. Vee țipa la mine, dar strigătul ei se auzea de undeva de 
departe, de parcă ar tipat de sub apă. 

Brusc, pământul s-a oprit din învârtit. Am tras de trei ori aer în piept. Vee 
îmi poruncea să mă aşez, strigând ceva despre insolație. M-am smuls din 
strânsoarea ei. 

— Mă simt bine, i-am spus, ridicând o mână când s-a apropiat a doua oară 
de mine. N-am nimic. 

Ca să-i demonstrez că totul era în regulă, m-am aplecat să ridic geanta de 
plajă, care probabil îmi căzuse din mână, şi în acel moment am văzut cheia de 
rezervă a jeepului strălucind pe fundul ei. Cheia pe care o furasem din dormitorul 
lui Marcie în noaptea în care dăduse petrecerea. 

— Am o cheie de la jeep, am spus eu surprinsă. 

Vee s-a încruntat. 

— Patch nu ţi-a cerut-o niciodată înapoi? 

— Nici nu mi-a dat-o vreodată. Am găsit-o în dormitorul lui Marcie. Marţi 
noapte. 

— Uau! 

Am descuiat maşina şi m-am urcat, apoi am aranjat scaunul, am potrivit 
ambreiajul şi am apucat volanul cu ambele mâini. Deşi era cald, mâinile îmi erau 
reci şi îmi tremurau. 

— Sper că te gândeşti doar să mergem cu maşina asta acasă, nu şi să o 
strici, a spus Vee, punându-şi centura de siguranță. Zic asta pentru că îţi 
pulsează vena de pe tâmplă, şi ultima dată când te-am văzut aşa te pregăteai s-o 
pocneşti pe Marcie în falcă la Poşeta Diavolului. 

Mi-am umezit buzele, care erau aspre şi elastice în acelaşi timp. 

— I-a dat lui Marcie o cheie de rezervă de la maşină. Ar trebui să parchez 
chestia asta undeva pe fundul oceanului. 

— Poate că a avut un motiv întemeiat, a replicat Vee, agitată. 

Am râs dispreţuitor. 

— N-o să-i fac nimic la maşină până nu te las pe tine acasă, am spus 
trăgând de volan înspre stânga şi intrând pe stradă. 

— Juri să spui asta şi când o să încerci să-i explici lui Patch de ce i-ai furat 
maşina? 

— Nu o fur. Am rămas pe drumuri. Asta înseamnă că o împrumut. 

— Nu, asta se cheamă că eşti nebună, a pus ea lucrurile la punct. 

Îmi dădeam seama cât de consternată era Vee de furia mea. 

Vedeam scris, undeva în ochii ei: „irațională”. Poate că eram iraţională. 
Poate că întrecusem măsura. „Două persoane pot avea aceeaşi poreclă”, m-am 
gândit încercând să mă conving pe mine însămi. Puteau. „Puteau, puteau, 
puteau.” Speram să ajung să cred ce spuneam, dacă repetam acel lucru la 
nesfârşit, însă acel colțişor al inimii mele pe care îl rezervasem încrederii era gol. 

— Hai să plecăm de aici, a zis Vee pe un ton precaut şi speriat, pe care nu- 
mi mai vorbise niciodată. Am limonadă acasă. Apoi putem să ne uităm la 


televizor, să tragem un pui de somn. Nu lucrezi diseară? 

Tocmai voiam să-i spun că Roberta îmi dăduse liber în seara aceea, când 
am apăsat pedala de frână. 

— Ce-i ăsta? 

Vee mi-a urmărit privirea. S-a aplecat şi a ridicat o fâşie de pânză de pe jos. 
A fluturat sutienul roz de la un costum de baie în fața ochilor mei. 

Ne-am uitat una la alta. Amândouă ne gândeam la acelaşi lucru. 

Marcie. 

Nu era nici o urmă de îndoială că venise aici cu Patch. Stăteau pe plajă 
chiar în acel moment, întinşi pe nisip, făcând cine ştie ce. 

Am simţit cum mă cuprinde un val violent de ură. Îl detestam. Şi mă uram 
şi pe mine pentru că îmi adăugase numele pe lista de fete pe care le sedusese, iar 
mai apoi le trădase. M-a apucat dorința oarbă să îndrept greşeala comisă din 
ignoranță. Nu aveam de gând să fiu încă o cucerire pe lista lui. Nu putea să mă 
facă să dispar. Dacă el era Mâna Neagră, aveam să aflu. Şi, dacă avusese ceva de- 
a face cu moartea tatei, aveam să-l fac să plătească. 

— N-are decât să se întoarcă pe jos acasă, am mârâit printre dinți. 

Am apăsat accelerația şi am demarat în trombă, lăsând în urmă dâre de 
cauciuc. 

Câteva ore mai târziu, stăteam în fața frigiderului, cu uşa deschisă, 
studiind conținutul acestuia şi căutând ceva ce aş fi putut folosi pe post de cină. 
Pentru că nu mă tenta nimic, m-am îndreptat spre cămara îngustă din celălalt 
colț al bucătăriei, unde am făcut acelaşi lucru. Am ales o cutie de farfalle şi un 
borcan de sos de spaghete. 

Când ceasul electronic al aragazului a bipăit, am scurs pastele, le-am pus 
într-un bol şi am băgat sosul în cuptorul cu microunde. Rămăsesem fără 
parmezan, aşa că am răzuit nişte caşcaval şi m-am convins că era o cină 
gustoasă. Cuptorul cu microunde s-a oprit, şi am turnat cu lingura sos şi 
caşcaval peste spaghete. Tocmai când mă îndreptam spre masă cu farfuria, l-am 
văzut pe Patch sprijinindu-se de ea. Aproape că mi-a alunecat farfuria din mână. 

— Cum ai intrat? l-am întrebat. 

— Poate că n-ar fi rău să încui uşa de la intrare pe viitor. Mai ales când eşti 
singură acasă. 

Părea relaxat, însă ochii lui spuneau altceva. Erau de culoarea marmurei 
negre şi mă sfredeleau. Eram sigură că ştia că furasem maşina. Nici nu ar fi fost 
greu, din moment ce era parcată în fața casei. Existau atâtea locuri în care aş fi 
putut ascunde jeepul, căci casa era înconjurată de păduri dese. Însă nici măcar 
nu-mi trecuse prin cap să-l ascund. Dezgustul şi şocul mă obosiseră prea tare. 
Mi se clarificau în minte tot felul de lucruri: cuvintele lui dulci, ochii lui negri, 
strălucitori, faptul că era atât de priceput la minciuni, la seducţie şi la femei. Mă 
îndrăgostisem de diavolul în persoană. 

— Ai luat jeepul, a observat. 

Era calm, dar nu părea vesel. 

— Vee a parcat într-o zonă interzisă şi i-au pus un cârlig pe roată. Trebuia 
să ajungem acasă, şi am văzut jeepul parcat pe cealaltă parte a străzii. 

Palmele îmi transpiraseră, dar nu îndrăzneam să-mi şterg mâinile. Nu în 
fața lui. Arăta diferit. Era mai dur, mai neînduplecat. Lumina pală a lămpilor de 
bucătărie îi trasa conturul pomețţilor, iar părul negru, ciufulit după o zi de stat la 
plajă, îi cădea pe frunte, aproape atingându-i genele enervant de lungi. Zâmbea 
cinic, iar gura, pe care o considerasem întotdeauna senzuală, îi era uşor strâmbă. 
Zâmbetul lui nu era câtuşi de puţin călduros. 


— Nu puteai să suni să mă anunti? a întrebat el. 

— Nu aveam telefonul la mine. 

— Nici Vee? 

— Nu are numărul tău. lar eu oricum nu mai țineam minte noul tău 
număr. N-aveam cum să dăm de tine. 

— N-ai cheie de la maşină. Cum ai intrat? 

M-am abținut din răsputeri să nu-i arunc o privire acuzatoare. 

— Aveam rezerva ta. 

Am observat că încerca să-şi dea seama unde voiam să ajung. Ştiam 
amândoi că nu-mi dăduse niciodată o cheie de rezervă. L-am privit cu atenţie. 
Voiam să descopăr dacă îşi dăduse seama că mă refeream la cheia de la Marcie, 
însă chipul şi ochii lui nu trădau nimic. Era stăpân pe sine, impasibil. 

— Care rezervă? a întrebat. 

Întrebarea lui m-a înfuriat şi mai tare, pentru că mă aşteptam ca el să ştie 
exact despre ce cheie vorbeam. Câte rezerve avea? Câte fete mai aveau în poşetă 
chei de la jeepul lui? 

— A prietenei tale, i-am spus. Sau nici asta nu e suficient de clar? 

— Stai să văd dacă am înţeles. Ai furat jeepul ca să te răzbuni pe mine 
pentru că i-am dat o cheie de rezervă lui Marcie? 

— Am furat jeepul pentru că eu şi Vee aveam nevoie de el, l-am lămurit cu 
răceală. Până nu demult, erai mereu lângă mine când aveam nevoie de tine. Am 
crezut că poate încă mai e aşa, dar se pare că m-am înşelat. 

Patch nu şi-a luat ochii de la mine. 

— Vrei să-mi spui despre ce e vorba, de fapt, aici? 

Când a văzut că nu răspund, a tras un scaun de sub masa de la bucătărie 
şi s-a aşezat, cu braţele încrucişate, întinzându-şi picioarele. 

— Am destul timp, a spus. 

Mâna Neagră. Despre asta era vorba cu adevărat. Dar îmi era frică să-l 
înfrunt. Mi-era teamă de ce aveam să aflu şi de cum ar fi putut reacționa el. 
Eram sigură că habar n-avea cât de multe ştiam eu. Dacă îl acuzam că era Mâna 
Neagră, nu mai aveam cale de întoarcere. Ar fi trebuit să fac față adevărului care 
avea puterea de a mă distruge până nu mai rămânea nimic din mine. 

— N-ai nimic de zis? m-a întrebat, arcuindu-şi sprâncenele. 

— E vorba despre a spune adevărul. Ceva ce tu nu ai făcut niciodată. 

Dacă el îmi omorâse tatăl, cum putuse oare să se uite în ochii mei de atâtea 
ori, spunându-mi cât de rău îi părea, fără să recunoască adevărul? Cum putuse 
să mă sărute, să mă mângâie, să mă ţină în brațe, să se suporte pe el însuşi? 

— Ceva ce eu nu am făcut niciodată? Nu te-am minţit niciodată, din ziua în 
care te-am cunoscut. Nu ţi-a plăcut mereu ce am avut să-ți spun, dar am fost 
întotdeauna cinstit cu tine. 

— M-ai făcut să cred că mă iubeşti. O minciună! 

— Îmi pare rău că asta a fost impresia pe care ţi-am lăsat-o. 

Nu-i părea rău. În privirea lui era ceva rece, mânios. Ura faptul că îl făceam 
să revină şi să stea de vorbă cu mine. Voia să fiu ca restul fetelor şi să dispar 
undeva în trecutul lui, fără să mai scot un sunet. 

— Dacă ai fi simțit vreodată ceva pentru mine, nu te-ai fi combinat 
numaidecât cu Marcie. 

— Dar tu nu te-ai combinat cu Scott imediat? Preferi un băiat care e pe 
jumătate om în locul meu. 

— Pe jumătate om? Scott este o persoană. 

— E nefilim. Jeepul valorează mai mult decât el, a spus, îndreptându-şi 


nepăsător mâna în direcția uşii de la intrare. 

— Poate că şi el are aceeaşi părere despre îngeri. 

A ridicat din umeri, leneş şi arogant. 

— Mă îndoiesc. Dacă nu am fi fost noi, rasa lui nici măcar nu ar fi existat. 

— Monstrul lui Frankenstein nu şi-a iubit stăpânul. 

— Şi? 

— Nefilimii caută deja să se răzbune pe îngeri. Poate că ăsta e doar 
începutul. 

Patch şi-a dat jos şapca de baseball şi şi-a trecut o mână prin păr. După 
expresia de pe chipul lui, aveam impresia că situația era mult mai periculoasă 
decât îmi spusese inițial. Cât de mult mai dura până când nefilimii aveau să-i 
înfrângă pe îngeri? Bineînţeles că nu o puteau face până de Heşvan. Patch nu 
avea cum să spună că, în mai puţin de cinci luni, haite întregi de îngeri căzuți 
aveau să posede şi să ucidă, în final, zeci de mii de oameni. Însă, după felul în 
care se purta, după privirea lui, ştiam că exact asta avea să se întâmple. 

— Ce-o să faci în legătură cu asta? am întrebat, îngrozită. 

A ridicat paharul cu apă pe care mi-l turnasem şi a luat o înghițitură. 

— Mi s-a cerut să nu mă bag. 

— Arhanghelii ți-au cerut? 

— Rasa nefilimilor este malefică. Nu ar fi trebuit să populeze niciodată 
Pământul. Există doar din cauza mândriei îngerilor căzuţi. Arhanghelii nu vor să 
aibă de-a face cu ei. N-au de gând să se bage când vine vorba despre nefilimi. 

— Şi toţi oamenii vor muri? 

— Arhanghelii au planul lor. Câteodată trebuie să se întâmple ceva rău 
înainte să apară altceva bun. 

— Plan? Ce plan? Să se uite cum mor oameni nevinovați? 

— Nefilimii o să cadă în propria capcană. Dacă pentru a anihila rasa 
nefilimilor vor trebui să moară oameni, arhanghelii vor risca asta. 

Mi s-a făcut părul măciucă. 

— Şi tu eşti de acord cu asta? 

— Acum sunt un înger păzitor. Sunt credincios arhanghelilor. 

În ochii lui am văzut o străfulgerare de ură şi, preţ de o clipă, am crezut că 
aceasta era îndreptată împotriva mea. De parcă m-ar fi învinovățit pe mine 
pentru ceea ce devenise. Am vrut să mă apăr, dar am simțit cum mă îneacă furia. 
Oare uitase tot ce se întâmplase în acea seară? îmi dădusem viața pentru el, iar 
el nu voise s-o accepte. Dacă voia să dea vina pe cineva pentru situaţia în care se 
afla, acea persoană nu eram eu! 

— Cât de puternici sunt nefilimii? am întrebat. 

— Destul. 

Vocea lui era atât de calmă, încât mă călca pe nervi. 

— Ar putea să-i înfrângă pe îngerii căzuți până de Heşvan, nu? 

A încuviințat din cap. 

Mi-am strâns mâinile în jurul corpului, încercând să îndepărtez un fior, dar 
era mai degrabă de natură psihologică decât fizică. 

— Trebuie să faci ceva. 

Şi-a închis ochii. 

— Dacă îngerii căzuți n-o să mai poată să posede trupurile nefilimilor, o să 
le ia pe cele ale oamenilor, am insistat, încercând să apelez la conştiinţa lui, să 
răzbat dincolo de acea atitudine nepăsătoare. Asta ai spus chiar tu. Vor muri zeci 
de mii de oameni. Poate şi Vee, poate şi mama, poate chiar eu. 

A rămas tăcut. 


— Nu-ţi pasă chiar deloc? 

S-a uitat la ceas şi s-a ridicat de la masă. 

— Nu-mi place deloc că trebuie să plec când încă nu am terminat de 
discutat, dar sunt în întârziere. 

Cheia de rezervă a jeepului zăcea într-un bol, pe bufet. A luat-o şi a băgat-o 
în buzunar. 

— Mersi pentru cheie. O să trec faza de azi pe lista lucrurilor pe care mi le 
datorezi. 

M-am strecurat între el şi uşă, blocându-i ieşirea. 

— Lista? 

— Te-am adus acasă de la Z, te-am dat jos de pe acoperişul lui Marcie, iar 
acum te-am lăsat să-mi foloseşti maşina. Nu fac favoruri pe degeaba. 

Eram destul de sigură că nu glumea. De fapt, eram chiar convinsă că 
vorbea foarte serios. 

— Poți să-mi plăteşti după fiecare favor în parte, dar m-am gândit că o listă 
ar fi mai simplă. 

Zâmbea batjocoritor. Un rânjet de nemernic de prima mână. 

Mi-am mijit ochii înspre el. 

— De fapt, ţie chiar îți place chestia asta, nu-i aşa? 

— Într-una din zilele astea o să vin să-mi plăteşti datoriile. Abia atunci o să 
înceapă să-mi placă totul cu adevărat. 

— Nu mi-ai împrumutat jeepul, am spus. L-am furat. Şi nu a fost o favoare. 
L-am luat cu forța. 

S-a uitat la ceas pentru a doua oară. 

— O să terminăm discuţia asta mai târziu. Trebuie să plec. 

— Exact, m-am răstit eu. Trebuie să te duci la film cu Marcie. Du-te şi 
distrează-te, în timp ce lumea stă să se prăbuşească în jurul tău. 

Încercam să mă conving că îmi doream să plece. Merita să fie cu Marcie. 
Nu-mi păsa. Eram tentată să azvârl cu ceva după el. M-am gândit să trântesc 
uşa. Dar nu aveam de gând să-l las să plece fără să-i pun întrebarea care îmi 
frământa gândurile. M-am muşcat de obraz ca să nu-mi tremure vocea. 

— Ştii cine l-a omorât pe tata? 

Vocea mea era rece, iar tonul — impasibil. Parcă nu era glasul meu. Era 
vocea unei persoane care clocotea de ură, de suferință şi de dorința de a acuza. 

Patch s-a oprit cu spatele la mine. 

— Ce s-a întâmplat în noaptea aia? 

Nici măcar nu m-am mai străduit să-mi ascund disperarea din voce. 

După un moment de tăcere, a vorbit: 

— Mă întrebi de parcă ai crede că ar trebui să ştiu. 

— Ştiu că tu eşti Mâna Neagră. 

Am închis ochii o secundă, simțind cum o senzație de greață îmi străbate 
întreg trupul. 

S-a uitat la mine peste umăr. 

— Cine ţi-a spus asta? 

Deci e adevărat? 

Am băgat de seamă că îmi încleştasem pumnii şi că tremuram puternic. 

— Tu eşti Mâna Neagră. 

L-am privit, sperând că avea să nege. 

Ceasornicul vechi din hol a bătut ora fixă, scoțând un sunet greu şi 
răsunător. 

— leşi! am tunat. 


Nu voiam să plâng în fața lui. Refuzam să o fac. Nu voiam să-i dau 
satisfacție. 

A rămas pe loc, cu chipul acoperit de umbre, rece, cumva satanic. 

Se auzea doar ticăitul ceasului. Unu, doi, trei. 

— O să plăteşti pentru asta, am mai adăugat. 

Vocea aceea nu-mi aparținea. 

Patru. Cinci. 

— O să găsesc o cale. Meriţi să ajungi în iad. Mi-ar părea rău numai dacă 
arhanghelii ar reuşi să o facă înaintea mea. 

Privirea i s-a întunecat. 

— Meriţi tot ce o să ţi se întâmple, am aruncat. De fiecare dată când m-ai 
sărutat şi m-ai ținut în brațe, ştiind ce i-ai făcut tatălui meu... 

M-am înecat şi mi-am întors privirea în altă parte, simțind cum mă doboară 
durerea în momentul în care chiar nu mi-aş fi dorit să se întâmple aşa ceva. 

Şase. 

— Pleacă, am mai şoptit, cu voce tremurândă. 

Mi-am ridicat privirea încărcată de furie înspre el, intenționând să-l fac să 
plece după ce vedea ura şi dezgustul din ochii mei, dar eram singură pe hol. M- 
am uitat de jur împrejur, aşteptându-mă să stea ascuns undeva în afara 
câmpului meu vizual, însă nu era acolo. Peste umbrele din hol s-a lăsat o tăcere 
bizară, şi mi-am dat seama că ceasornicul se oprise din ticăit. 

Limbile lui rămăseseră împietrite, arătând ora şase şi douăsprezece minute. 
Se opriseră în momentul în care Patch dispăruse pentru totdeauna. 


Capitolul: 17 


După ce a plecat Patch, mi-am schimbat hainele de plajă şi am tras pe 
mine o pereche de blugi negri, un tricou şi o geacă de fâş pe care o câştigasem la 
petrecerea de Crăciun de anul trecut a ziarului şcolii. Deşi mi se strângea 
stomacul numai când mă gândeam la asta, trebuia să scotocesc prin 
apartamentul lui Patch -— şi trebuia să o fac în seara aceea, înainte să fie prea 
târziu. 

Fusese o prostie din partea mea să-i spun lui Patch că ştiam că el era Mâna 
Neagră. Îmi scăpase într-un moment de furie nechibzuită. Acum nu mai 
beneficiam de avantajul de a-l putea lua prin surprindere. Nu credeam că mă 
considera o amenințare - probabil că promisiunea mea de a-l trimite direct în iad 
îl amuza —, dar ştiam, din surse sigure, că făcuse mari eforturi să stea ascuns. 
Având în vedere tot ce ştiam despre arhanghelii atotştiutori şi atotvăzători, 
probabil că nu fusese foarte uşor pentru el să le ascundă faptul că avusese un rol 
în asasinarea tatălui meu. Eu nu aveam cum să-l trimit în iad, dar arhanghelii 
puteau. Dacă găseam o modalitate de a-i contacta, atunci secretul pe care îl 
păstrase atât de bine avea să fie dat în vileag. Arhanghelii căutau un motiv să-l 
trimită în iad. Ei bine, eu aveam unul. 

Ochii mi s-au umezit, şi am clipit des, încercând să îndepărtez lacrimile. La 
un moment dat în viață nu l-aş fi crezut pe Patch în stare să-mi omoare tatăl. M- 
ar fi pufnit râsul la simpla idee, aş fi considerat-o absurdă, jignitoare. Acum însă, 
acest lucru nu făcea decât să-mi confirme planul inteligent şi meticulos pe care îl 
pusese la cale ca să mă inducă în eroare. 

Ceva îmi spunea că apartamentul din Swathmore era locul în care îşi ținea 
ascunse secretele. Era singurul lui punct vulnerabil, în afară de Rixon, nimeni nu 
avea voie să intre acolo. Ceva mai devreme, când îi spusesem lui Rixon că 
fusesem deja acolo, se arătase sincer surprins. „Îi place să-şi ţină casa ascunsă”, 
îmi spusese el. Oare Patch reuşise să se ascundă şi de arhangheli? Părea puţin 
probabil, aproape imposibil, dar Patch demonstrase că se pricepea foarte bine să 
depăşească orice obstacol care îi ieşea în cale. Era singura ființă suficient de 
inventivă şi de deşteaptă cât să-i păcălească pe arhangheli. M-am înfiorat brusc, 
gândindu-mă ce ar fi putut ascunde în apartament. Aveam presentimentul că 
urma să se întâmple ceva rău. Deşi ştiam că nu trebuia să mă duc acolo, îi eram 
datoare tatei să-i târăsc ucigaşul în fața justiției. 

Am văzut o lanternă sub pat şi am îndesat-o în buzunarul din față al 
fâşului. Când mă ridicam, ochii mi-au căzut asupra jurnalului lui Marcie. Se 
odihnea pe biblioteca mea, deasupra unui raft de cărți. Am stat un pic pe 
gânduri, simțindu-mi conştiinţa încărcată. Am oftat şi am îndesat jurnalul lângă 
lanternă, după care am închis uşa şi am plecat. 

Am mers un kilometru şi jumătate pe jos până la Beech, de unde am luat 
autobuzul până pe Hering Street. Am mers trei străzi pe jos până la Keate, m-am 
urcat într-un alt autobuz înspre Clementine, după care am urcat pe jos drumul 
şerpuit de pe dealul pitoresc care dădea în cartierul lui Marcie. În Coldwater nu 
puteai găsi ceva mai select. Puteam simţi mirosul de iarbă proaspăt tăiată şi de 
hortensii în aerul nocturn, iar strada nu era deloc circulată. Maşinile erau 
parcate în garaje, aşa că strada părea mai largă şi mai curată. În ferestrele 
caselor albe, coloniale, se reflectau ultimele raze de soare, iar eu parcă vedeam în 
spatele obloanelor familiile care se aşezau la masă pentru a lua cina. Mi-am 


muşcat buza, uimită de regretul care m-a izbit brusc. Nimic nu mă putea 
consola. Familia mea nu avea să mai ia niciodată masa împreună. De trei ori pe 
săptămână, luam cina singură sau la Vee. Restul de patru seri, când mama era 
acasă, mâneam de obicei în fața televizorului. 

Din cauza lui Patch. 

Am intrat pe Brenchley, numărând casele până când am ajuns în dreptul 
vilei lui Marcie. În faţa casei era parcată o Toyota 4Runner roşie, dar eu ştiam că 
Marcie nu era acasă. Probabil că plecaseră la film cu maşina lui Patch. Am luat-o 
pe scurtătură, călcând pe gazon, gândindu-mă să las agenda pe terasă, după ce 
sunam la uşă. 

Marcie tocmai ieşea din casă cu poşeta aruncată pe umăr şi cu cheile în 
mână. Când m-a văzut, a rămas împietrită în pragul uşii. 

— Ce cauţi aici? a întrebat. 

Am deschis gura, însă şi au trecut câteva secunde bune până să apuc să 
bălmăjesc ceva. 

— Nu credeam că eşti acasă... 

Mi-a aruncat o privire disprețuitoare. 

— Ei bine, uite că sunt. 

— Am crezut că... tu şi Patch.... 

Nu mai puteam să vorbesc coerent. Aveam jurnalul în mână, la vedere. Îl 
putea observa din clipă în clipă. 

— A contramandat, s-a răstit ea la mine, de parcă nu ar fi fost treaba mea. 

Nici nu o mai auzeam. Putea să vadă agenda în orice moment. Am vrut să 
dau timpul înapoi. Trebuia să mă fi gândit mai bine înainte. Trebuia să iau în 
calcul posibilitatea ca ea să fie acasă. Am aruncat agitată o privire în spate, 
scrutând strada de parcă cineva ar fi putut să-mi sară în apărare. 

Lui Marcie i s-a tăiat respiraţia. 

— Ce faci cu jurnalul meu? 

M-am întors cu fața la ea, cu obrajii în flăcări. 

A coborât treptele terasei. Mi-a smuls jurnalul din mână şi l-a strâns 
gânditoare la piept. 

— Tu... tu l-ai luat? 

Mi-am lăsat mâinile să-mi cadă neputincioase pe lângă trup. 

— L-am luat în noaptea în care ai dat petrecerea. 

Am clătinat din cap. 

— A fost o prostie din partea mea. Îmi pare atât de rău... 

— L-ai citit? a întrebat. 

— Nu. 

— Mincinoaso! a urlat. L-ai citit, nu-i aşa? Cine nu l-ar fi citit? Te urăsc! 
Chiar atât de plicticoasă e viaţa ta încât trebuie să-ți bagi nasul în lucrurile mele? 
L-ai citit pe tot sau doar părțile în care am scris despre tine? 

Tocmai mă pregăteam să-i spun că nici măcar nu îl deschisesem, când, la 
auzul cuvintelor lui Marcie, m-am blocat şi am chibzuit asupra lucrurilor pe care 
le spusese. 

— Despre mine? Ce ai scris despre mine? 

A azvârlit jurnalul pe terasă, în spatele ei, după care şi-a îndreptat spatele 
şi şi-a ridicat umerii. 

— Ce-ţi pasă ţie? a întrebat ea, încrucişându-şi brațele şi străfulgerându- 
mă cu privirea. Acum ştii adevărul. Cum te simți când ştii că mama ta se culcă 
cu bărbaţii altor femei? 

Am pufnit în râs nevenindu-mi să cred, însă râsul meu ascundea mai mult 


decât o notă de mânie. 

— Poftim? 

— Chiar crezi că mama ta pleacă din oraş în toate nopțile astea? Ha! 

Am imitat poziția lui Marcie. 

— Da, chiar cred. 

Oare ce voia să insinueze? 

— Atunci lămureşte-mă, te rog, de ce e parcată maşina ei un pic mai jos pe 
strada asta o dată pe săptămână? 

— Ai confundat-o, am replicat, simțind cum clocotesc de mânie. 

Acum eram sigură încotro bătea Marcie. Cum îndrăznea să o acuze pe 
mama că avea o aventură? Şi cu tatăl ei, dintre toți oamenii din lume. Chiar dacă 
ar fi fost ultimul om de pe pământ, mama nu s-ar fi atins de el nici moartă. O 
uram pe Marcie, iar mama ştia asta. Nu se culca cu tatăl ei. Nu mi-ar fi făcut 
niciodată aşa ceva. Nu i-ar fi făcut aşa ceva tatălui meu. Niciodată. 

— Are un Taurus bej, cu numărul X4124? a întrebat Marcie. 

Glasul îi era rece ca gheața. 

— Deci îi ştii numărul de înmatriculare, am spus, după ce am stat un pic 
pe gânduri, încercând să ignor faptul că aveam inima cât un purice. Asta nu 
dovedeşte nimic. 

— Trezeşte-te, Nora! Părinţii noştri se cunoşteau din liceu. Mama ta şi tatăl 
meu au fost împreună. 

Am clătinat din cap. 

— Asta e o minciună. Mama nu mi-a povestit niciodată nimic despre tatăl 
tău. 

— Pentru că nu vrea să ştii, a spus ea, iar ochii îi scăpărau. Pentru că încă 
este cu el. Ăsta este micul ei secret murdar. 

Am scuturat şi mai vehement din cap. Mă simţeam ca o păpuşă ruptă în 
bucăți. 

— Poate că mama l-a cunoscut pe tatăl tău în liceu, dar asta a fost demult, 
înainte să-l cunoască pe tata. O confunzi. Ai văzut maşina altcuiva parcată la tine 
pe stradă. Dacă nu e acasă, pleacă din oraş cu treabă. 

— l-am văzut împreună, Nora. Era mama ta, aşa că nu încerca să-i cauţi 
scuze. În ziua aceea am venit la şcoală şi ţi-am mâzgălit dulapul cu spray cu un 
mesaj pentru mama ta. Nu înţelegi? Vocea ei se transformase într-un şuierat 
revoltat: Aveau o aventură. Au fost împreună toți anii ăştia. Ceea ce înseamnă că 
tatăl meu ar putea fi tatăl tău şi că tu ai putea fi... sora mea. 

Mi-am strâns braţele în jurul corpului şi m-am îndepărtat de ea, simțind că 
mi se face rău. Îmi înghițeam lacrimile, care mă ardeau pe gât. Fără să scot un 
cuvânt, am păşit pe aleea din fața casei lui Marcie. Am crezut că avea să ţipe 
după mine, că urma să-mi spună ceva şi mai îngrozitor, însă mai groaznic decât 
atât nici nu se putea. 

Nu m-am mai dus acasă la Patch. 

Mersesem probabil pe jos până la Clementine, trecusem de staţia de 
autobuz, de piscina oraşului, pentru că următorul lucru pe care mi l-am amintit 
a fost că stăteam pe o bancă pe gazonul din fața bibliotecii publice. Lumina unui 
felinar stradal se revărsa asupra mea. Era o noapte caldă, dar eu stăteam cu 
genunchii la gură şi tremuram. Gândurile mi se învălmăşeau în cap şi născoceam 
tot felul de teorii care mă bântuiau. 

Priveam prin întunericul care se lăsa asupra mea. Vedeam farurile 
maşinilor apărând în capătul străzii, apropiindu-se şi apoi pierzându-se în 
depărtare. De la o fereastră deschisă de pe cealaltă parte a străzii se auzeau din 


când în când râsete. Cineva se uita la televizor, la o comedie. Adierile reci îmi 
făceau pielea de găină. Mirosul puternic de iarbă, mosc şi umezeală lăsat în urmă 
de ziua aceea caniculară mă sufoca. 

M-am întins pe bancă, închizându-mi ochii în fața perdelei de stele. Mi-am 
apăsat stomacul cu mâinile tremurânde. Îmi simțeam degetele ca nişte ramuri 
înghețate. M-am întrebat de ce trebuia să fie atât de groaznică viața câteodată, de 
ce oamenii la care ţineam cel mai mult trebuiau să mă dezamăgească cel mai rău 
şi pe cine voiam să urăsc mai mult, pe Marcie, pe tatăl ei sau pe mama. 

Undeva, în adâncul sufletului, mă agățam de speranța că Marcie se înşela 
şi speram să-i pot arunca asta în față la un moment dat. 

Dar senzația de leşin care mă încerca nu-mi spunea decât că aveam să fiu 
şi mai dezamăgită. 

Nu puteam să-mi amintesc exact când, dar se întâmplase probabil cu un 
an în urmă. Poate cu puțin timp înainte să moară tata... Nu. După. Tocmai se 
sfârşea o zi lungă de primăvară. Trecuseră şi înmormântarea, şi perioada de doliu 
în care fusesem scutită de şcoală, aşa că mă reîntorsesem la ore. Vee mă 
convinsese să chiulim de la şcoală — şi, pe atunci, nu prea opuneam rezistență la 
nimic. Mă lăsam dusă de val, făceam orice. Gândindu-ne că mama trebuia să fie 
la muncă, ne duseserăm la mine. Probabil că ajunseserăm acasă pe la sfârşitul 
orei a şaptea de şcoală. 

Când casa de ţară apăruse în câmpul nostru vizual, Vee mă trăsese într-o 
parte de pe drum. 

— E o maşină la tine în parcare, îmi zisese ea. 

— A cui o fi? Parcă e un Land Cruiser. 

— Mama ta are altă maşină. 

— Crezi că o fi un detectiv? 

Părea puţin probabil ca un detectiv să conducă un SUV de peste şaizeci de 
mii de dolari, dar cum eram obişnuită să tot vină la noi poliţişti, acesta fusese 
primul lucru la care mă gândisem. 

— Hai să ne uităm mai bine. 

Aproape că ajunsesem în parcare, când cineva deschisese uşa casei, şi se 
auziseră voci. Era vocea mamei şi o altă voce... mai joasă. De bărbat. 

Vee mă trăsese după ea, şi ne ascunseserăm după colțul casei, unde nu ne 
putea vedea nimeni. 

În zărisem pe Hank Millar urcându-se în Land Cruiser şi plecând. 

— Dumnezeule mare! exclamase Vee. În mod normal, aş fi bănuit că au o 
aventură, dar mama ta e o persoană foarte decentă. Fac pariu că încerca să-i 
vândă o maşină. 

— A bătut drumul până aici doar pentru asta? 

— Cum să nu, iubita mea. Vânzătorii de maşini nu au limite. 

— Mama are deja o maşină. 

— Un Ford. Ăsta e cel mai mare duşman al Toyotei. Tatăl lui Marcie o să fie 
mulțumit abia când tot oraşul o să conducă Toyota. 

Am revenit în prezent. Dar dacă nu încerca să-i vândă o maşină? Dacă 
aveau o aventură? Gândul nu-mi ieşea din minte. Înghițeam în sec fără să vreau. 

Unde puteam să mă duc? Acasă? Nu mă mai simțeam acasă în conacul de 
țară. Nu mă mai simțeam în siguranţă. Parcă era o cutie cu minciuni. Părinții mei 
inventaseră o poveste despre iubire, familie şi devotament şi mă făcuseră să cred 
în ea. Dar, dacă Marcie spunea adevărul — şi cea mai mare temere a mea era că o 
făcea —, familia mea nu fusese decât o glumă. O mare minciună, de care nici 
măcar nu-mi dădusem seama. Oare nu ar fi trebuit să văd nişte semnale de 


alarmă? Nu ar fi trebuit să mă pocnească brusc gândul că intuisem acest lucru 
de la bun început, dar că alesesem să neg în loc să accept crudul adevăr? Asta 
era pedeapsa pentru că avusesem încredere în oameni. Asta era pedeapsa pentru 
că încercasem să văd ce era mai bun în ei. Oricât de mult l-aş fi urât pe Patch în 
acel moment, eram invidioasă pe detaşarea lui, pe faptul că reuşea să se ţină la 
distanță de toți. El suspecta pe toată lumea, bănuia întotdeauna tot ce era mai 
rău; el ştia cât de josnică era o persoană de la bun început. Era dur şi avea 
experiență, iar oamenii îl respectau pentru asta. 

Pe el îl respectau, iar pe mine mă mințeau. 

M-am ridicat în capul oaselor şi am format numărul mamei. Nu ştiam ce 
să-i spun dacă răspundea, însă aveam să mă las ghidată de acel sentiment de 
furie şi de trădare care mă cuprinsese. În timp ce suna telefonul, pe față mi se 
scurgeau lacrimi fierbinţi. Le-am îndepărtat cu podul palmei. Îmi tremura bărbia 
şi fiecare muşchi al trupului meu era încordat. Îmi veneau în minte cuvinte dure, 
duşmănoase. Îmi imaginam cum i le spuneam, cum i-o tăiam de fiecare dată 
când încerca să se apere cu şi mai multe minciuni. lar dacă ar fi plâns... nu mi-ar 
fi părut rău. Merita să sufere din cauza alegerii pe care o făcuse. Mi-a intrat 
mesageria vocală, şi m-am stăpânit cu greu să nu arunc telefonul în întuneric. 

Apoi am sunat-o pe Vee. 

— Hei, draga mea! E important? Sunt cu Rixon... 

— Plec de acasă, i-am spus, fără să-mi pese că putea să simtă lacrimile din 
vocea mea. Pot să stau o vreme la tine? Până îmi dau seama încotro s-o apuc...? 

Am auzit cum Vee trage aer în piept. 

— Poftim? 

— Mama se întoarce sâmbătă. Vreau să plec până atunci. Pot să stau la 
tine restul săptămânii? 

— Ăăă, pot să întreb... 

— Nu. 

— Bine, sigur, a făcut Vee, încercând să-şi mascheze şocul. Poţi să stai, nu 
e nici o problemă. O să-mi spui ce se întâmplă când o să fii pregătită. 

Am simţit cum mă podidesc iar lacrimile. În acel moment, Vee era singura 
persoană pe care mă puteam baza. Poate că era enervantă, pisăloagă şi leneşă, 
dar nu mă mințise niciodată. 

Am ajuns acasă în jurul orei nouă şi am tras pe mine o pijama de bumbac. 
Era o noapte rece, iar în aer plutea o umezeală care părea să-mi pătrundă pe sub 
piele şi să-mi răcească oasele. După ce mi-am încălzit o cană cu lapte, m-am 
băgat în pat. Era prea devreme să mă culc, dar nu aş fi putut să adorm nici dacă 
mă străduiam; gândurile mele încă erau împrăştiate în toate direcțiile. Am privit 
fix în tavan, încercând să-mi şterg din minte ultimii şaisprezece ani şi să caut un 
nou început. Oricât de mult m-aş fi străduit, nu reuşeam să-mi imaginez că Hank 
Millar ar fi putut fi tatăl meu. 

Am sărit din pat şi am păşit pe hol, îndreptându-mă spre dormitorul 
mamei. Am deschis cufărul de lângă pat, căutând albumul cu poze din liceu. Nici 
nu ştiam dacă avea aşa ceva, dar, dacă avea, atunci trebuia să-l fi pus aici. Dacă 
ea şi Hank Millar fuseseră colegi de liceu, atunci trebuia să aibă poze cu el. Dacă 
fuseseră îndrăgostiți, atunci i-ar fi semnat albumul cu o dedicație specială. După 
cinci minute în care am căutat atent prin cufăr, m-am întors înapoi cu mâna 
goală. 

Am coborât în bucătărie, am căutat ceva de mâncare prin dulapuri, dar nu- 
mi mai era foame. Nu puteam să mănânc. Mă gândeam doar că familia mea nu 
fusese altceva decât o mare minciună. M-am surprins uitându-mă lung la uşa de 


la intrare, dar unde aş fi putut să mă duc? Mă simțeam pierdută în acea casă. 
Îmi doream cu disperare să plec, dar nu aveam unde să merg. După ce am stat 
câteva minute în hol, am urcat scările şi m-am dus înapoi în dormitor. Zăceam în 
pat, sub pătură, şi am închis ochii, iar în mintea mea se desfăşura o rolă de film. 
Vedeam poze cu Marcie şi cu Hank Millar, pe care nu-l cunoşteam şi al cărui chip 
mi-l imaginam cu mare dificultate, poze cu părinții mei. Imaginile se succedau 
din ce în ce mai repede, până când s-au unit într-un colaj ciudat şi înnebunitor. 

Deodată, imaginile au început să se succeadă în sens invers, de parcă aş fi 
călătorit înapoi în timp. Rola de film s-a decolorat, şi vedeam în ceață, în alb şi 
negru. Atunci mi-am dat seama că păşisem în cealaltă lume. 

Visam. 

Stăteam în curte. Un vânt năprasnic împrăştia frunzele moarte prin 
parcare, făcându-le să se rotească în jurul gleznelor mele. Un nor ciudat, ca un 
coş, forma vârtejuri pe cerul de deasupra mea, fără să coboare la pământ, de 
parcă ar fi aşteptat momentul potrivit să lovească. Patch stătea cocoțat pe 
marginea terasei, cu capul plecat şi cu mâinile sprijinite pe genunchi. 

— leşi din visul meu, am ţipat la el, încercând să acopăr vuietul vântului. 

— Nu înainte să-ți explic ce se întâmplă, mi-a spus el, clătinând din cap. 

— Nu vreau să aud ce ai să-mi spui, am zis, înfăşurându-mă şi mai tare în 
bluza de pijama. 

— Arhanghelii n-au cum să ne audă aici. 

Am râs acuzator. 

— Nu ţi-a ajuns să mă manipulezi în lumea reală, acum vrei s-o faci şi aici? 

— Să te manipulez? Încerc să-ţi spun ce se întâmplă! a repetat el, ridicând 
capul. 

— Intri cu forța în visul meu, l-am provocat eu. Ai mai făcut asta şi după ce 
am fost la Poşeta Diavolului şi o faci şi acum. 

Deodată, asupra noastră s-a năpustit o rafală de vânt, iar eu m-am dat un 
pas înapoi. Crengile copacilor trosneau şi gemeau. Mi-am îndepărtat părul de pe 
față. 

— După ce am fost la Z, a spus Patch, când am rămas în maşină, mi-ai 
spus că ai avut un vis despre tatăl lui Marcie. În seara în care l-ai visat, şi eu mă 
gândeam la el. Îmi aminteam exact acelaşi lucru pe care l-ai visat şi tu, dorindu- 
mi să pot să găsesc un mod să-ți spun adevărul. Nu mi-am dat seama că, de fapt, 
comunicam cu tine. 

— Tu m-ai făcut să visez chestia aia? 

— Nu era un vis. Era o amintire. 

Am încercat să diger informaţia primită. Dacă visul era real, atunci Hank 
Millar trăise în Anglia cu sute de ani în urmă. Mi-am reamintit visul. „Spune-i 
hangiului să trimită ajutoare”, îmi ceruse Hank. „Spune-i că aici nu e urmă de 
om. Spune-i că este unul dintre îngerii diavolului, trimis să-mi posede trupul şi 
să-mi fure sufletul.” 

Hank Millar era nefilim? 

— Nu ştiu cum am reuşit să îmi intersectez visele cu ale tale, a spus Patch, 
dar de atunci am tot încercat să comunic cu tine astfel. Am reuşit să o fac în 
noaptea în care te-am sărutat, după ce am fost la Poşeta Diavolului, dar de atunci 
mă tot lovesc de un zid. Sunt norocos că am reuşit să ajung aici acum. Cred că e 
din cauza ta. Nu mă laşi să intru. 

— Pentru că nu vreau să intri în mintea mea! 

S-a dat jos de pe balustradă şi a coborât în curte, lângă mine. 

— Trebuie să mă laşi să intru! 


M-am întors cu spatele. 

— Am fost însărcinat să am grijă de Marcie, a zis el. 

Au trecut cinci secunde, după care am simţit cum totul începe să se 
prăbuşească în jurul meu. Acea senzație fierbinte, de greață, care îmi adăsta în 
stomac de când plecasem de la Marcie mi-a invadat restul corpului. 

— Tu eşti îngerul păzitor al lui Marcie? 

— N-a fost o sarcină plăcută. 

— Arhanghelii au făcut asta? 

— Când m-au numit îngerul tău păzitor, mi-au spus foarte clar că nu 
trebuia decât să-ți port de grijă. Să fim împreună nu a însemnat să-ți port de 
grijă. Ştiam asta, dar nu-mi plăcea ideea că arhanghelii puteau să-mi dicteze ce 
să fac cu viața mea personală. În noaptea în care mi-ai dat inelul, ne 
supravegheau. 

Îmi aminteam că stătuserăm în maşină în noaptea dinainte să ne 
despărțim. 

— Imediat ce mi-am dat seama că ne supravegheau, am plecat, însă răul 
fusese deja făcut. Mi-au spus că slujba mea cu tine avea să se sfârşească imediat 
ce găseau un înlocuitor. Apoi am fost numit îngerul lui Marcie. M-am dus acasă 
la ea în seara aia ca să văd cu ochii mei ce făcusem. 

— De ce Marcie? am întrebat eu tăios. Ca să mă pedepsească? 

— Tatăl lui Marcie este nefilim de primă generație, rasă pură, a spus el, 
plimbându-şi mâna pe față. Acum, că Marcie a împlinit şaisprezece ani, e în 
pericol de a fi sacrificată. Acum două luni, când am încercat să te sacrific ca să 
primesc un trup uman, dar până la urmă ţi-am salvat viața, nu mulți îngeri 
căzuți ştiau că puteau să schimbe ceea ce sunt. Acum sunt înger păzitor. Toţi 
ştiu asta şi mai ştiu şi că am devenit astfel pentru că te-am salvat de la moarte. 
Acum, mult mai mulți dintre ei au impresia că puteau să-şi înşele destinul. Fie 
salvând un om şi recăpătându-şi aripile, fie ucigându-şi nefilimul vasal şi 
transformându-şi trupul din înger căzut în om. 

Am recapitulat în minte tot ce ştiam despre îngeri căzuți şi nefilimi. Cartea 
lui Enoh vorbea despre un înger căzut care devenise om după ce îşi omorâse 
vasalul nefilim ori sacrificase unul dintre urmaşii feminini ai acestuia. Cu două 
luni în urmă, Patch încercase să facă acelaşi lucru folosindu-se de mine pentru 
a-l ucide pe Chauncey. Acum, dacă îngerul căzut care îl forțase pe Hank Millar să 
jure credință voia să devină om, ei bine, ar fi trebuit să... 

Să o sacrifice pe Marcie. 

— Vrei să spui că e de datoria ta să ai grijă ca îngerul căzut care l-a obligat 
pe Hank Millar să-i jure credință să nu o sacrifice pe Marcie ca să primească un 
trup uman? am întrebat. 

De parcă m-ar fi cunoscut destul de bine încât să-mi ghicească următoarea 
întrebare, mi-a explicat. 

— Marcie nu ştie, e complet în ceaţă. 

Nu voiam să vorbesc despre asta. Nu-l voiam pe Patch acolo, îmi ucisese 
tatăl. Luase de lângă mine pentru totdeauna o persoană pe care o iubisem. Patch 
era un monstru. Nimic din ce ar fi spus nu putea să mă facă să-mi schimb 
părerea. 

— Chauncey a format societatea legată prin sânge a nefilimilor, a spus el. 

— Ce? De unde ştii? am întrebat, devenind brusc atentă. 

— Am pătruns în câteva amintiri. Amintiri ale altor persoane, a răspuns el, 
ezitând. 

— Amintirile altor persoane? am întrebat eu şocată, deşi nu ar fi trebuit să 


fiu. 

Cum putea să justifice toate acele lucruri îngrozitoare pe care le făcuse? 
Cum putea să vină aici şi să-mi spună că analizase în secret cele mai intime şi 
mai personale gânduri ale unor oameni şi să se aştepte să câştige admiraţia mea 
pentru asta? Ori să se aştepte să-l ascult. 

— Un urmaş al lui Chauncey îi continuă acum planul. N-am reuşit să-i 
descopăr încă numele, dar se zvoneşte că nu ar fi prea încântat de moartea lui 
Chauncey, ceea ce nu prea are sens. Acum el e la putere, şi pentru asta n-ar 
trebui să-i pară rău ori să aibă remuşcări. Şi asta mă face să mă întreb dacă nu 
cumva acest succesor este un prieten apropiat al lui Chauncey sau o rudă. 

— Nu vreau să aud aşa ceva, am spus eu scuturând din cap. 

— Urmaşul vrea să-l găsească pe ucigaşul lui Chauncey. 

Am încetat să mai protestez, am amuţit, şi ne-am uitat unul la altul. 

— Vrea să-l facă pe ucigaş să plătească, a spus el. 

— Cu alte cuvinte, vrea ca eu să plătesc, am murmurat eu, deodată lipsită 
de vlagă. 

— Nimeni nu ştie că tu l-ai ucis pe Chauncey. Până şi el a aflat că eşti 
urmaşa lui cu câteva clipe înainte să moară, aşa că nu prea sunt şanse să mai 
ştie altcineva. Dacă urmaşul lui Chauncey se porneşte să-i caute descendenții, eu 
îi urez noroc. Ştiu că mi-a luat o grămadă de timp până să te găsesc. A făcut un 
pas spre mine, dar eu am dat înapoi. Când te trezeşti, trebuie să spui că vrei să 
fiu din nou îngerul tău păzitor. Spune-o ca şi cum ţi-ai dori cu adevărat asta, ca 
să te audă arhanghelii şi să-ți dea acordul lor. Fac tot ce pot ca să te ţin în 
siguranță, dar nu pot să mă apropii de tine. Am nevoie să pot pătrunde printre 
oamenii din jurul tău, în sentimentele tale, în lumea ta. 

Ce voia să spună? Că arhanghelii găsiseră deja un înger păzitor cu care să-l 
înlocuiască? De asta intrase pe ascuns în visul meu în acea seară? Pentru că i se 
interzisese să mă mai vadă şi nu mai putea să pătrundă în gândurile mele, aşa 
cum voia? 

Am simțit cum mă atinge pe şolduri, ținându-mă ocrotitor la pieptul lui. 

— N-o să permit nimănui să-ți facă rău. 

Mi-am îndreptat spatele şi m-am smuls din îmbrăţişarea lui. În mintea mea 
era haos. „Vrea ca ucigaşul să plătească.” Nu puteam să nu mă gândesc la asta. 
Simpla idee că cineva voia să mă omoare mă paraliza. Nu voiam să fiu acolo. Nu 
voiam să ştiu lucrurile alea. Îmi doream să mă simt din nou în siguranță. 

Dându-mi seama că Patch nu avea de gând să iasă din visul meu, am decis 
să acționez. Am luptat împotriva frontierelor invizibile ale visului, forțându-mă să 
mă trezesc. „Deschide ochii”, mi-am poruncit. „Deschide-i!“ 

Patch m-a apucat de braț. 

— Ce faci? 

Simțeam cum deveneam din ce în ce mai lucidă. Puteam simți căldura 
aşternuturilor, fața de pernă moale mângâindu-mi chipul. Toate mirosurile 
cunoscute din camera mea mă linişteau. 

— Nu te trezi, îngeraşule! 

Şi-a plimbat mâinile prin părul meu şi mi-a prins fața în palme, forțându- 
mă să mă uit în ochii lui. 

— Mai sunt şi alte lucruri pe care trebuie să le afli! E foarte important să 
vezi aceste amintiri. Încerc să-ţi spun un lucru pe care altfel nu am cum să ţi-l 
comunic. Vreau ca tu să-ți dai seama ce încerc să-ți transmit. Trebuie să încetezi 
să mă mai respingi. 

M-am uitat în altă parte. Mi se părea că picioarele mi se ridicau deasupra 


ierbii şi că pluteam spre norul care se rotea deasupra mea. Patch a întins mâna 
după mine, blestemând în gând, însă atingerea lui era uşoară ca un fulg, 
imaginară. 

„Trezeşte-te“, mi-am spus. „Trezeşte-te.“ 

Am lăsat norul să mă înghită. 

M-am trezit trăgând adânc aer în piept. Camera mea era cufundată în 
întuneric, iar luna strălucea ca un glob de cristal prin fereastră. Aşternuturile 
erau fierbinți şi umede şi mi se încolăciseră în jurul picioarelor. Acele 
ceasornicului arătau ora nouă şi jumătate. 

Am sărit din pat şi m-am dus la baie, unde am umplut un pahar cu apă 
rece. L-am dat pe gât, după care m-am sprijinit de perete. Nu puteam să adorm la 
loc. Nu puteam să-l las pe Patch să intre din nou în visele mele. Am traversat în 
goană holul, încercând să rămân trează, dar eram atât de agitată, că nu aş fi 
adormit nici dacă aş fi vrut. 

Câteva minute mai târziu, pulsul mi s-a liniştit, dar mintea îmi rămăsese 
zbuciumată. Mâna Neagră. Aceste două cuvinte mă bântuiau. Erau 
amenințătoare, ciudate, batjocoritoare. Nu reuşeam să le fac față fără să simt că 
universul meu, şi aşa fragil, se năruia. Ştiu că evitam să găsesc o cale de a-i 
anunța pe arhangheli că Patch era Mâna Neagră, ucigaşul tatălui meu, pentru a 
mă proteja de un adevăr ruşinos: acela că mă îndrăgostisem de un ucigaş. Îl 
lăsasem să mă sărute, să mă mintă, să mă trădeze. Când mă atinsese în vis, 
toată vlaga se scursese din mine şi simțisem cum mă prindea din nou în vraja 
lui. Încă avea inima mea la picioare, şi asta era cea mai mare trădare. Ce fel de 
om eram eu dacă nu reuşeam să-l aduc pe ucigaşul tatei în fața justiției? 

Patch îmi spusese că aş fi putut să le cer arhanghelilor ca el să fie din nou 
îngerul meu păzitor rostind pur şi simplu acele vorbe cu voce tare. Părea logic să 
pot spune în gura mare şi „Patch mi-a omorât tatăl!” şi să-mi duc sarcina la bun 
sfârşit. Atunci mi-aş fi făcut dreptate. Patch avea să fie trimis în iad, iar eu aş fi 
putut să-mi refac treptat viața. Dar nu reuşeam să rostesc acele cuvinte, de parcă 
ar fi fost legate cu un lanț undeva înăuntrul meu. 

Se adunaseră prea multe. De ce era Patch, un înger păzitor, încurcat cu o 
societate secretă, legată prin sânge, a nefilimilor? 

Dacă el era Mâna Neagră, de ce însemna recruți? De ce crea nefilimi? Nu 
era numai ciudat, ci de-a dreptul ilogic. Nefilimii îi urau pe îngeri şi invers. lar 
dacă Mâna Neagră era urmaşul lui Chauncey şi noul conducător al societății... 
cum ar fi putut fi Patch acea persoană? 

Mi-am masat fruntea, căci aveam senzația că urma să-mi explodeze 
creierul din cauza întrebărilor pe care mi le repetam la nesfârşit în minte. De ce, 
atunci când venea vorba despre Mâna Neagră, toate pistele păreau un labirint 
nesfârşit care dădea întotdeauna într-o uşă-capcană? 

În acel moment, Scott era singura mea legătură cu Mâna Neagră. Singura 
pe care mă puteam baza. Ştia mai multe decât spunea, eram sigură de asta, dar 
era prea speriat ca să dezvăluie ceva. Când vorbise despre el, în tonul vocii lui 
simţisem o frică reală. Aveam nevoie să-mi spună ce ştia, dar el fugea de trecutul 
lui, şi nimic din ce aş fi făcut eu nu avea cum să-l facă să se întoarcă în timp şi 
să înfrunte ceea ce i se întâmplase. Mi-am cuprins capul cu palmele, încercând 
să gândesc limpede. 

Am sunat-o pe Vee. 

— Veşti bune, a început ea înainte să pot să deschid gura. L-am convins pe 
tata să mă ducă la plajă cu maşina şi să plătească amenda ca să-mi recuperez 
maşina. Sunt gata de acțiune! 

— Bun, pentru că am nevoie de ajutorul tău. 


— Ajutor e celălalt nume al meu. 

Eram aproape sigură că îmi spusese deja că, de fapt, celălalt nume al ei era 
Periculos, dar am păstrat informația pentru mine. 

— Trebuie să mă ajuţi să scotocesc prin dormitorul lui Scott. 

Probabil că Scott nu păstra la vedere detalii care să trădeze faptul că era 
implicat în activitățile societății nefilimilor, dar ce alternativă aveam? Până acum, 
demonstrase că se pricepea de minune să evite răspunsurile directe, iar după 
ultima noastră întâlnire eram aproape sigură că devenise suspicios în privința 
mea. Dacă voiam să aflu ce ştia, trebuia să fac o mică investigație. 

— Se pare că Patch a contramandat întâlnirea noastră în patru, aşa că 
sunt deschisă la orice propunere, a acceptat Vee, un pic cam prea doritoare. 

Mă aşteptam să mă întrebe de ce voiam să ne strecurăm în dormitorul lui 
Scott. 

— N-o să fie nici periculos, nici palpitant să-i cotrobăim prin cameră, i-am 
spus, ca să mă asigur că eram amândouă pe aceeaşi lungime de undă. Tu n-o să 
faci decât să stai în fața casei, în maşină, şi să mă suni dacă îl vezi că vine acasă. 
Eu o să intru. 

— Chiar dacă nu spionez nu înseamnă că n-o să fie palpitant. O să fie ca şi 
cum m-aş uita la un film. Numai că în filme, băieţii buni scapă întotdeauna. Dar 
aici e vorba despre realitate, şi există riscul să te prindă careva. Înţelegi unde 
vreau să ajung? E cât se poate de palpitant. 

Mie mi se părea că Vee era un pic cam prea nerăbdătoare să fiu 
descoperită. 

— Tu o să mă previi dacă Scott vine acasă, da? 

— Da, iubita mea, cum să nu. Ţin de şase. 

Apoi am sunat acasă la Scott. A răspuns doamna Parnell. 

— Nora, ce bine că te aud! Scott mi-a spus că au început să se încingă 
treburile între voi doi, a adăugat ea pe un ton conspirativ. 

— Ei bine, ăăă... 

— Mereu m-am gândit că ar fi tare drăguţ ca Scott să se însoare cu o fată 
cunoscută. Nu mi-ar plăcea să-l ştiu căsătorit cu o străină. Dacă sunt scrântiți 
socrii lui? Eu şi mama ta suntem prietene atât de bune! Îţi imaginezi cât ne-am 
distra dacă am organiza împreună nunta? Dar poate mă pripesc! Toate la vremea 
lor, aşa se spune. 

Oh, Doamne! 

— Scott e acasă, doamnă Parnell? Vreau să-i spun nişte lucruri care cred 
că o să-l intereseze. 

Am auzit-o cum acoperă receptorul cu mâna şi strigă. 

— Scott! Răspunde la telefon! E Nora! 

Câteva clipe mai târziu, l-am auzit pe Scott: 

— Închide acum, mamă, a spus el precaut. 

— Voiam să fiu sigură că răspunzi, dragule. 

— Am răspuns. 

— Nora are ceva interesant să-ți spună, a zis ea. 

— Atunci închide, ca să poată să-mi spună. 

A oftat dezamăgită şi a închis. 

— Parcă ţi-am zis să mă laşi în pace, m-a repezit Scott. 

— Ai găsit vreo formație? am întrebat, sperând să preiau controlul şi să-i 
trezesc interesul înainte să apuce să-mi închidă telefonul. 

— Nu, a zis el, sceptic şi precaut. 

— l-am spus unui prieten că ştii să cânțţi la chitară... 


— Cânt la bass. 

— ... ŞI, din vorbă în vorbă, am găsit o formaţie care vrea să vii diseară la o 
audiție. Chiar în seara asta. 

— Cum se cheamă formația? 

Nu mă aşteptasem la întrebarea asta. 

— Ăăă... Pigmen. 

— Parcă ar fi o formație din anii '60. 

— Vrei să mergi la audiție sau nu? 

— La ce oră? 

— La zece. La Poşeta Diavolului. 

Aş fi vrut să găsesc o hală undeva mai departe, dar nu ştiam nici una. 
Trebuia să mă mulțumesc cu douăzeci de minute, cât îi lua să se ducă până 
acolo şi să se întoarcă. 

— Zi-mi cu cine să iau legătura şi dă-mi numărul lui de telefon. 

La asta nu mă gândisem. 

— l-am spus prietenului meu că o să-ți transmit, dar nu m-am gândit să 
cer numele şi numerele de telefon ale membrilor formaţiei. 

— N-am de gând să-mi stric seara ducându-mă la o audiție fără să ştiu 
înainte cine sunt tipii ăştia, ce cântă şi unde au mai avut concerte. Ce cântă? 
Punk, indie-pop, metal? 

— Ție ce îți place? 

— Punk. 

— Fac rost de numerele lor şi te sun înapoi. 

Am închis şi am sunat-o pe Vee. 

— l-am spus lui Scott că i-am făcut rost de o audiție în seara asta, dar vrea 
să ştie despre ce fel de muzică este vorba şi unde au mai avut concerte. Dacă îi 
dau numărul tău, te prefaci că eşti prietena unuia din formație? Spune doar că 
răspunzi întotdeauna la telefonul iubitului tău când e la repetiții. Fără să-i dai 
detalii. Nu te îndepărtezi de la subiect. Spune-i că formaţia cântă punk, că sunt 
în vogă şi că ar fi idiot dacă nu ar veni la audiție. 

— Începe să-mi placă chestia asta cu spionatul, s-a înfierbântat Vee. Când 
viața mea pare să o ia într-o direcţie plictisitoare, nu trebuie decât să mă 
întâlnesc cu tine. 

Stăteam pe terasă cu genunchii la gură, când Vee a intrat în parcare. 

— Cred că ar trebui să ne oprim la Skippy să luăm nişte hotdogi înainte să 
începem, a propus ea când m-am urcat în maşină. Nu ştiu de ce, dar hotdogii 
parcă îmi dau curaj. Am impresia că pot să fac aproape orice după ce mănânc 
unul. 

— Asta pentru că eşti ameţită de la toate chimicalele pe care le bagă în ei. 

— Repet, cred că ar trebui să ne oprim la Skippy. 

— Deja am mâncat paste la cină. 

— Pastele nu sunt extrem de sățioase. 

— Ba da, sunt foarte sățioase. 

— Da, dar nu ca muştarul şi condimentele. 

După un sfert de oră, ieşeam din parcarea de la Skippy cu doi hotdogi la 
grătar, o cutie mare de cartofi prăjiți şi două milkshake-uri de căpşune. 

— Urăsc mâncarea asta, am zis eu şi m-am strâmbat, simțind cum mi se 
scurge în palmă grăsimea de pe hârtia de împachetat. E nesănătoasă. 

— Şi relaţia ta cu Patch a fost la fel. Dar asta nu te-a oprit. 


Nu am răspuns. 

Când am ajuns la o distanţă de jumătate de kilometru de complexul de 
apartamente al lui Scott, Vee s-a oprit pe marginea drumului. Cea mai mare 
problemă avea să fie locul unde ne opream. Deacon Road se înfunda după 
complex. Eu şi Vee eram descoperite, şi, dacă Scott ar fi trecut pe lângă noi şi ar 
fi văzut-o pe Vee în Neon, şi-ar fi dat seama că era ceva în neregulă. Nu-mi 
făcusem probleme că îi putea recunoaşte vocea la telefon, dar mă temeam că îi 
ținuse minte chipul. Ne văzuse împreună de mai multe ori, iar la un moment dat 
ne surprinsese chiar urmărindu-l cu maşina. Era vinovată prin asociere. 

— Trebuie să intrăm pe câmp şi să laşi maşina în spatele tufelor ălora, i-am 
spus lui Vee. 

S-a aplecat peste volan şi a privit în întuneric. 

— E un şanţ acolo, între mine şi tufe? 

— Nu e foarte adânc. Crede-mă, reuşim să trecem peste el. 

— Mie mi se pare adânc. lar maşina asta e un Neon, nu un 4x4. 

— Neonul nu e foarte greu. Dacă ne blocăm, o să cobor şi o să împing. 

Vee a accelerat şi a sărit peste bordură. Auzeam cum se agățau ierburile de 
cadrul maşinii. 

— Accelerează! am zis, iar dinţii îmi clănțăneau în timp ce săream peste 
pietrele de la marginea drumului. 

Maşina s-a dus înainte şi a alunecat în şanţ, iar roţile din față s-au oprit, 
împotmolindu-se în pământ. 

— Nu cred că o să reuşim să ieşim de aici, a spus Vee, accelerând. Roţile s- 
au învârtit pe loc, dar maşina nu a pornit. Trebuie să iau stânga de volan. 

A tras stânga şi a ambalat din nou motorul. 

— Aşa mai merge, a spus ea, în timp ce maşina începea să urce. 

— Ai grijă la pietroi..., am avertizat-o, dar era prea târziu. 

Vee a intrat cu maşina fix într-un pietroi mare şi ascuţit, pe jumătate 
îngropat în pământ. A tras frâna şi a oprit motorul. Ne-am dat jos şi ne-am uitat 
la roata din stânga. 

— Ceva nu e în regulă, a spus Vee. Aşa trebuie să arate cauciucul? 

Eu mă dădeam cu capul de trunchiul unui copac. 

— Deci avem pană, a tras ea concluzia. Ce facem acum? 

— Ne vedem de planul nostru. Eu o să scotocesc prin camera lui Scott, iar 
tu ţii de şase. Când mă întorc, o să-l suni pe Rixon. 

— ŞI ce-o să-i spun? 

— Că am văzut o căprioară şi tu ai tras de volan ca să nu o calci. Atunci ai 
intrat cu maşina în şanţ, iar apoi te-ai lovit de bolovan. 

— Îmi place povestea asta. Mă face să par o iubitoare de animale. Lui Rixon 
o să-i placă asta. 

— Mai ai întrebări? 

— Nu. Am înţeles. Te sun imediat ce Scott părăseşte clădirea. Te mai sun o 
dată dacă se întoarce şi îți spun să ieşi naibii de acolo. 

Vee şi-a coborât privirea către picioarele mele. 

— Ai de gând să te cațeri pe bloc şi să intri pe fereastră? Poate că pentru 
asta ar fi trebuit să-ţi iei nişte tenişi. Balerinii tăi sunt frumuşei, dar nu prea 
practici. 

— O să intru pe uşă. 

— Ce-o să-i spui mamei lui Scott? 

— Nu contează. Îi place de mine. O să mă poftească înăuntru. 

I-am întins hotdogul care se răcise. 


— Vrei ăsta? 

— În nici un caz. O să ai nevoie de el. Dacă se întâmplă ceva rău, ia o 
înghițitură. Peste zece secunde, o să simți cum stomacul tău se umple de căldură 
şi de fericire. 

Am alergat până la Deacon, ascunzându-mă la umbra copacilor ori de câte 
ori zăream o siluetă mişcându-se în dreptul ferestrelor luminate ale 
apartamentului lui Scott de la etajul al treilea. Din câte îmi puteam da seama, 
doamna Parnell era în bucătărie, făcând ture între chiuvetă şi frigider. Probabil că 
făcea o prăjitură sau pregătea o gustare. Lumina din dormitorul lui Scott era 
aprinsă, dar draperiile erau trase. Apoi lumina s-a stins şi, după câteva clipe, 
Scott a intrat în bucătărie şi a sărutat-o pe mama lui pe obraz. 

Am stat nemişcată timp de cinci minute, ferindu-mă de țânțari, până când 
Scott a ieşit pe uşa din față cu o chitară în mână. A pus chitara în portbagajul 
Mustangului şi a ieşit din parcare. 

Un minut mai târziu, a sunat Vee. 

— Vulturul a părăsit cuibul, a spus ea. 

— Ştiu, am răspuns. Rămâi unde eşti. Intru. 

Am urcat şi am sunat la uşă. Uşa s-a deschis şi, de îndată ce m-a văzut, 
doamna Parnell a zâmbit larg. 

— Nora! a spus ea, prinzându-mă cu drag de umeri. Tocmai l-ai ratat pe 
Scott. A plecat la o audiție cu formația. Nici nu pot să-ți spun cât de mult 
înseamnă pentru el că te-ai ocupat să-i aranjezi treaba asta. O să-i dea pe spate 
pe toți. Aşteaptă şi ai să vezi. 

M-a ciupit cu afecțiune de obraz. 

— De fapt, Scott tocmai m-a sunat. Şi-a lăsat nişte partituri acasă şi m-a 
rugat să trec să le iau. S-ar fi întors personal după ele, dar nu voia să întârzie la 
audiție şi să facă o impresie proastă. 

— Ah! Da, bineînţeles! Te rog, intră! Ţi-a spus ce cântece voia? 

— Mi-a trimis câteva nume printr-un mesaj. 

A deschis larg uşa. 

— Hai să te conduc la el în cameră. Scott o să fie foarte supărat dacă 
audiția nu iese bine. De obicei, e foarte atent să aleagă muzica potrivită, dar totul 
s-a întâmplat atât de repede. Sunt sigură că înnebuneşte, sărăcuţul. 

— Părea foarte supărat, i-am spus. O să mă grăbesc cât pot. 

Doamna Parnell m-a condus pe hol. Când am trecut pragul şi am intrat în 
camera lui Scott, am fost uimită de schimbarea de peisaj. Primul lucru pe care l- 
am observat a fost vopseaua neagră de pe pereți. Erau albi ultima dată când 
venisem la el. Posterul din Naşul şi fanionul echipei de fotbal din Boston 
dispăruseră. În aer se simţea un miros puternic de vopsea şi îngrășământ de 
plante. 

— Încearcă să ignori pereţii, a spus doamna Parnell. Scott are o cădere 
nervoasă. Câteodată, e greu să te muţi dintr-un loc în altul. Are nevoie să iasă 
mai des afară. 

S-a uitat la mine cu subînțeles. M-am prefăcut că nu pricep aluzia. 

— Deci astea sunt partiturile? am întrebat, arătând cu mâna spre un 
maldăr de hârtii de pe jos. 

Doamna Parnell şi-a şters mâinile pe şorțul de bucătărie. 

— Vrei să te ajut să cauţi cântecele? 

— Nici o problemă, serios. Nu vreau să vă rețin. Termin într-o secundă. 

Am închis uşa imediat ce a plecat. Am lăsat telefonul şi hotdogul de la 
Skippy pe un birou de lângă pat şi m-am apropiat de şifonier. 


O pereche de ghete de baschet albe se iveau dintr-un maldăr de pantaloni 
şi tricouri azvârlite pe podea. Numai câteva cămăşi în carouri atârnau pe 
umeraşe. M-am întrebat dacă nu cumva i le cumpărase doamna Parnell, pentru 
că nu mi-l puteam imagina pe Scott îmbrăcat în aşa ceva. 

Sub pat, am găsit o bâtă de metal, o minge de baseball şi o plantă într-un 
ghiveci. Am sunat-o pe Vee. 

— Cum arată marijuana? 

— Are cinci frunze, a spus Vee. 

— Scott creşte iarbă aici. Sub pat. 

— Eşti surprinsă? 

Nu eram, dar asta explica de ce mirosea a îngrăşământ. Nu mi-l puteam 
imagina pe Scott fumând iarbă, dar nu aş fi putut să bag mâna în foc că nu 
vindea. Era disperat să facă rost de bani. 

— Te sun dacă mai găsesc ceva, am anunțat-o. 

Mi-am aruncat telefonul pe patul lui Scott şi am înconjurat camera din 
câţiva paşi. Nu erau multe locuri în care să poţi ascunde ceva. Sub birou nu am 
găsit nimic. Găurile de aerisire erau goale. Nu cususe nimic în pătură. Eram pe 
cale să renunţ, când am zărit ceva, undeva sus, pe şifonier, care mi-a atras 
atenția. Peretele era găurit. 

Am tras scaunul de la birou lângă şifonier şi m-am urcat pe el. În perete 
era o gaură de mărime mijlocie, care fusese acoperită cu o bucată de rigips. M-am 
întins cât de mult am putut şi am lovit cu un umeraş de sârmă. Din câte îmi 
puteam da seama, îndesase o cutie portocalie de adidaşi Nike înăuntru. Am 
agățat-o cu umeraşul, dar n-am reuşit decât s-o împing şi mai mult în perete. 

Am auzit un bâzâit şi mi-am dat seama că telefonul era pus pe silențios şi 
că păturile de pe patul lui Scott îi înăbuşeau vibraţiile. 

M-am dat jos de pe scaun. 

— Vee? am răspuns. 

— leşi de acolo! a şuierat ea speriată. Scott a sunat din nou şi a cerut 
indicaţii că nu ştia cum să ajungă la hală. Dar eu nu ştiam unde îi spuseseşi să 
se ducă. M-am cam blocat şi i-am spus că eu sunt doar prietena unuia şi că nu 
ştiu unde se țin audițiile. M-a întrebat în ce hală repetă şi i-am zis că nu ştiu nici 
asta. Vestea bună e că a închis, aşa că nu m-am încurcat prea tare în minciuni. 
Vestea proastă e că vine spre casă. Chiar acum. 

— Cât timp mai am? 

— Din moment ce tocmai a trecut pe lângă mine gonind cu o sută patruzeci 
de kilometri la oră, cred că un minut. Sau mai puţin. 

— Vee! 

— Nu da vina pe mine... tu n-ai răspuns la telefon! 

— Fugi după el şi trage de timp! Mai am nevoie de încă două minute. 

— Să fug după el. Cum? Am pană. 

— Cu propriile tale picioare. 

— Adică să fac sport? 

Ținând telefonul cu bărbia, am găsit o bucată de hârtie în geantă şi am 
căutat pe biroul lui Scott un pix. 

— Nu sunt mai mult de două sute de metri până aici. E ca şi cum ai da o 
singură tură pe terenul de sport. Fugi! 

— Ce-i spun când îl ajung din urmă? 

— Improvizează, asta fac spionii. O să-ți vină ceva în minte. Fugi! 

Am închis telefonul. 

Unde erau toate pixurile? Cum de nu era un singur pix, un singur creion 


pe biroul lui Scott? În cele din urmă, am găsit unul în geantă şi am mâzgălit 
câteva cuvinte pe bucățica de hârtie. Am strecurat-o sub hotdog. 

Am auzit Mustangul huruind în parcare. 

M-am dus la şifonier, m-am cățărat a doua oară pe scaun şi am împuns 
cutia cu umeraşul, ridicându-mă pe vârfuri. 

Cineva a trântit uşa de la intrare. 

— Scott? s-a auzit vocea doamnei Parnell din bucătărie. Cum de te-ai întors 
atât de repede? 

Am strecurat partea ascuţită a umeraşului sub capacul cutiei şi am reuşit 
s-o scot din ascunzătoare. Apoi gravitația a făcut restul. Cutia mi-a căzut în 
mână. Tocmai o îndesasem în geantă şi aşezasem cu o singură mână scaunul la 
loc, când uşa dormitorului s-a dat de perete. 

Scott şi-a ațintit privirea asupra mea. 

— Ce cauţi aici? a întrebat el pe un ton poruncitor. 

— Nu mă aşteptam să te întorci atât de repede..., m-am bâlbâit eu. 

— Audiţia era o minciună, nu-i aşa? 

— Eu... 

— Ai vrut să plec de acasă. 

A ajuns în dreptul meu din doi paşi şi m-a apucat de mână, scuturându- 
mă puternic. 

— Ai făcut o mare greşeală că ai venit aici. 

Doamna Parnell a apărut în pragul uşii. 

— Ce s-a întâmplat, Scott? Pentru Dumnezeu, dă-i drumul! S-a întors ca 
să-ți aducă partiturile pe care le uitaseşi. 

— Minte. N-am uitat nimic. 

Doamna Parnell s-a uitat la mine. 

— E adevărat? 

— Am mințit, am mărturisit eu tremurând. 

Am înghițit în sec, încercând să-mi recapăt calmul vocii. 

— Treaba e că îmi doream foarte tare să-l invit pe Scott la petrecerea 
solstițiului de vară de la plaja Delphic, dar n-am reuşit să-mi fac curaj să-i spun 
în față. Of, este foarte jenant. 

Am făcut un pas spre birou şi i-am întins hotdogul împreună cu bucata de 
hârtie pe care îi scrisesem mesajul. 

— Nu fi crenvurst afumat, a citit Scott, vino la petrecerea solstițiului de 
vară cu mine. 

— Şi? Ce părere ai? am încercat să mă abțţin să nu zâmbesc. Eşti crenvurst 
sau nu? 

Scott se uita când la mine, când la hotdog, când la bilet. 

— Poftim? 

— Măi să fie, e cel mai drăguţ lucru pe care l-am văzut vreodată, s-a băgat 
doamna Parnell în discuţie. Nu vrei să fii un crenvurst afumat, nu-i aşa, Scott? 

— Ne laşi un pic, mamă? 

— Solstiţiul de vară e o petrecere tematică? a întrebat doamna Parnell. E ca 
un dans? Aş putea să fac o rezervare pentru nişte costume... 

— Mamă! 

— Oh, bine. Mă duc în bucătărie. Nora, trebuie să recunosc, habar n-am 
avut că plănuiai să-l inviți la petrecere. Chiar credeam că ai venit să iei 
partiturile. Bravo! Eşti deşteaptă, a spus ea şi mi-a făcut cu ochiul, închizând uşa 
după ea. 

Am rămas singură cu Scott şi am simțit cum îmi pierd tot calmul. 


— Ce cauti, de fapt, aici? a întrebat Scott, iar tonul lui era mult mai 
amenințător. 

— Ţi-am spus... 

— Nu te cred... 

A cercetat camera din priviri. 

— Ce ai făcut aici? 

— Am trecut să-ţi las hotdogul, jur. Am căutat pe birou un pix cu care să-ți 
scriu biletul, dar nimic mai mult. 

Scott s-a apropiat de birou, a deschis fiecare sertar în parte şi a scotocit 
prin ele. 

— Ştiu că minți. 

M-am îndreptat spre uşă. 

— Ştii ce? Păstrează hotdogul, dar uită de solstițiul de vară. Încercam să fiu 
drăguță. Încercam să mă revanşez pentru seara trecută, pentru că mă simţeam 
vinovată că te-ai ales cu fața spartă. Uită ce am zis. 

M-a analizat în tăcere. Habar n-aveam dacă crezuse ce-i spusesem, dar nu- 
mi păsa. Singurul meu gând era să plec de-acolo. 

— Sunt cu ochii pe tine, a mârâit în cele din urmă, pe un ton surprinzător 
de amenințător. 

Nu-l mai văzusem niciodată pe Scott atât de ostil şi de rece. 

— Gândeşte-te la asta! De fiecare dată când o să crezi că eşti singură, să te 
întrebi dacă nu cumva sunt cu tine acolo. Te supraveghez. Dacă te mai prind 
vreodată la mine în cameră, te omor. M-ai înțeles? 

— E clar, am articulat eu, înghițind în sec. 

Când să ies, am trecut pe lângă doamna Parnell, care stătea lângă şemineu 
bând un pahar de ceai. A sărit din scaun, a aşezat paharul pe un suport şi m-a 
tras jos, lângă ea. 

— Scott e un băiat tare bun, nu-i aşa? a întrebat ea. 

— Am putea să spunem asta. 

— Fac pariu că l-ai invitat la petrecere din timp pentru că ştiai că aveau să 
sară fetele pe el dacă nu te grăbeai. 

Solstițiul de vară era a doua zi şi toți aveau deja pereche. Pentru că nu 
puteam să-i spun asta doamnei Parnell, am ales să-i zâmbesc. Putea să 
interpreteze asta cum voia ea. 

— Să-l duc să-şi ia măsurile pentru un costum? m-a întrebat. 

— De fapt, petrecerea nu e ceva ieşit din comun. Poate să vină liniştit în 
blugi şi tricou. 

Aveam să-l las pe Scott să-i dea vestea cea mare că nu mai mergeam 
împreună la petrecere. 

Şi-a pierdut un pic din entuziasm. 

— Ei bine, o să vină şi balul de început de an. Ai de gând să-l inviţi la balul 
de început de an? 

— Nu m-am gândit încă la asta. Şi, oricum, poate că Scott nici n-o să vrea 
să vină cu mine. 

— Nu fi prostuţă! Tu şi cu Scott aveți un trecut împreună! E înnebunit 
după tine! 

Sau nebun, punct. 

— Trebuie să plec, doamnă Parnell. Mă bucur că v-am revăzut. 

— Să conduci cu atenţie! mi-a spus ea, scuturându-şi degetul arătător în 
direcția mea. 

M-am întâlnit cu Vee în parcare. Stătea aplecată, cu mâinile pe genunchi, 


şi trăgea adânc aer în piept. Tricoul îi era pătat de transpirație. 

— Frumoasă muncă de spionaj ai făcut azi! i-am zis. 

Şi-a ridicat privirea. Avea fața roz ca şunca de Praga. 

— Ai încercat vreodată să fugi după o maşină? a gâfâit ea. 

— O să mă revanşez. l-am dat lui Scott hotdogul şi l-am întrebat dacă vrea 
să vină cu mine la petrecerea solstițiului de vară. 

— Ce legătură are hotdogul cu toate astea? 

— l-am spus că ar fi un crenvurst afumat dacă n-ar veni cu mine. 

— Aş fi alergat mai repede dacă aş fi ştiut că o să văd cum îl faci crenvurst, 
a izbucnit Vee. 

Peste trei sferturi de oră, tatăl lui Vee i-a chemat pe cei de la depanări, care 
au reparat roata. După aceea, Vee m-a lăsat în fața casei. Nu am mai pierdut 
timpul. Am făcut ordine pe masa din bucătărie şi am scos cutia lui Scott din 
poşetă. Era bine înfăşurată în straturi multiple de bandă adezivă, de aproape 
jumătate de centimetru grosime. Orice ar fi ascuns acolo, nu voia ca restul lumii 
să afle. 

Am tăiat banda adezivă cu un cuţit de friptură. Am scos capacul, l-am 
aşezat deoparte şi m-am uitat în cutie. Pe fundul ei zăcea inocentă o şosetă albă. 

M-am holbat la ciorap şi am simţit cum mi se scufundă toate corăbiile. Apoi 
m-am încruntat. Am tras un pic de şosetă, cât să mă uit dacă nu cumva era ceva 
înăuntru. Mi s-au înmuiat genunchii. 

Înăuntru era un inel. Unul dintre inelele Mâinii Negre. 


Capitolul 19 


Mă uitam absentă la inel. Nu puteam să-mi stăpânesc şirul gândurilor. 
„Două inele?” Nu ştiam ce trebuia să însemne asta. Era clar că Mâna Neagră avea 
mai multe inele, dar de ce era unul dintre ele la Scott? Şi de ce se străduise atât 
să-l pitească într-o ascunzătoare secretă din perete? 

Şi, dacă era atât de ruşinat de semnul pe care îl avea pe piept, de ce păstra 
inelul care poate că i-l făcuse? 

Când am ajuns la mine în dormitor, mi-am scos violoncelul din dulap şi am 
ascuns inelul lui Scott în compartimentul pentru partituri, exact lângă fratele lui, 
cel pe care îl primisem în plic cu o săptămână în urmă. Nu ştiam ce să înțeleg din 
asta. Mă dusesem la Scott să caut răspunsuri, dar acum mă simțeam mai 
confuză ca oricând. M-aş mai fi gândit un pic la inele, poate că aş fi pus cap la 
cap şi câteva teorii, dar mă simțeam prea pierdută. 

Când ceasul a bătut miezul nopții, am verificat pentru ultima dată dacă 
toate uşile erau încuiate şi m-am băgat în pat. Mi-am pus câteva perne la spate, 
m-am aşezat în fund şi mi-am făcut unghiile cu un albastru întunecat ca miezul 
nopții. După ce am terminat cu manichiura, am început să-mi pictez unghiile de 
la picioare şi mi-am deschis iPodul. Am citit câteva capitole din cartea de chimie. 
Ştiam că nu puteam să stau trează la nesfârşit, dar eram hotărâtă să amân cât 
mai mult posibil momentul în care aveam să adorm. Mă înspăimânta gândul că, 
dacă m-ar fi luat somnul, Patch ar fi putut să mă aştepte în cealaltă lume. 

Nici nu mi-am dat seama că adormisem decât în momentul când m-am 
trezit la auzul unui sunet ciudat, un hârşâit. Stăteam în pat, înghețată de frică, 
încordându-mă să aud din nou zgomotul şi să-l identific. Draperiile erau trase, 
iar în încăpere pluteau umbre. M-am dat jos din pat şi mi-am făcut curaj să 
arunc o privire prin draperii. Curtea din spate era liniştită. Netulburată. Teribil de 
înşelătoare. 

Am auzit un scârțâit la parter. Am luat telefonul mobil de pe noptieră şi am 
întredeschis uşa dormitorului, cât să arunc o privire afară. Holul era gol, şi am 
păşit uşor pe el, cu inima bătându-mi atât de tare, încât aveam impresia că 
stătea să-mi sară din piept. Tocmai ajunsesem în capul scărilor, când am auzit 
un păcănit slab care mă avertiza că mânerul uşii de la intrare se rotea. 

Uşa s-a deschis, şi o siluetă a păşit prudentă în holul întunecat. Scott 
intrase la mine în casă şi stătea la patru metri de mine, la capul de jos al scărilor. 
Am strâns mai puternic mobilul în mâna udă leoarcă de sudoare. 

— Ce cauti aici? am strigat la el. 

S-a uitat uluit la mine. Şi-a ridicat mâinile la nivelul umărului, vrând să-mi 
arate că nu avea nici o armă. 

— Trebuie să vorbim. 

— Uşa era încuiată. Cum ai intrat? 

Vocea mea era pițigăiată şi tremura. 

Nu a răspuns, dar nici nu era nevoie. Scott era nefilim — era anormal de 
puternic. Eram aproape convinsă că, dacă aş fi coborât să verific încuietoarea, aş 
fi descoperit că o rupsese, căci avea o forță incredibilă în mâini. 

— E ilegal să intri prin efracție, am spus. 

— La fel e şi furtul. Ai luat ceva ce-mi aparține. 

Mi-am umezit buzele. 

— Ai unul dintre inelele Mâinii Negre, l-am înfruntat. 


— Nu este... al meu, l-am furat. 

Faptul că ezita îmi dădea de înțeles că mințea. 

— Dă-mi înapoi inelul, Nora. 

— Ţi-l dau după ce îmi spui ce se întâmplă. 

— Pot să fiu şi agresiv dacă vreau, a spus el, urcând prima treaptă. 

— Nu te mişca! i-am poruncit, grăbindu-mă să sun la urgenţe de pe mobil. 
Dacă mai faci un singur pas, sun la poliție. 

— Poliția o să ajungă aici peste douăzeci de minute. 

— Nu-i adevărat. 

Dar ştiam amândoi că aşa era. 

A mai făcut un pas. 

— Opreşte-te, am repetat. O să sun, jur că o s-o fac. 

— Şi ce-o să le spui? Că ai intrat la mine în cameră? Că mi-ai furat bijuterii 
preţioase? 

— Mama ta m-a lăsat să intru, am ripostat, agitată. 

— Nu ar fi făcut-o dacă ar fi ştiut că vii să furi de la mine. 

A mai făcut un pas, iar treptele au scârțâit sub greutatea lui. 

Mi-am stors creierii, căutând o modalitate de a-l împiedica să urce mai 
departe. În acelaşi timp, îmi doream să-l conving să-mi spună adevărul o dată 
pentru totdeauna. 

— M-ai minţit în legătură cu Mâna Neagră. În seara aia, la tine în dormitor, 
uau, ce bine ai jucat! Lacrimile au fost aproape convingătoare. 

Îl vedeam că ardea de nerăbdare să afle cât de multe ştiam. 

— Am minţit, a spus el în cele din urmă. Încercam să nu te implic şi pe tine 
în treaba asta. Nu vrei să te încurci cu Mâna Neagră, crede-mă. 

— E prea târziu. L-a omorât pe tata. 

— Tatăl tău nu e singurul pe care Mâna Neagră l-a vrut mort. Şi pe mine 
vrea să mă ucidă, Nora. Am nevoie de inel. 

Ajunsese acum pe a cincea treaptă. 

Mort? Mâna Neagră nu îl putea omori pe Scott. El era nemuritor. Oare 
Scott credea că eu nu ştiam? Şi de ce era atât de chitit să recapete inelul? 
Credeam că-şi disprețuia semnul de înfierare. Deodată, mi-a venit o nouă idee. 

— Mâna Neagră nu te-a obligat să accepți semnul acela, nu-i aşa? l-am 
întrebat. Tu l-ai vrut. Tu ai vrut să devii membru al societăţii. Tu ai vrut să-i juri 
credință. De asta ai păstrat inelul. E un simbol sacru, nu-i aşa? Ţi l-a dat Mâna 
Neagră după ce te-a însemnat? 

S-a apucat şi mai strâns de balustradă. 

— Nu, am fost forțat. 

— Nu te cred. 

Şi-a mijit ochii. 

— Crezi că aş putea să las un psihopat să-mi înfigă un inel încins în piept? 
Dacă sunt atât de mândru de semn, de ce îl acopăr mereu? 

— Pentru că reprezintă o societate secretă. Sunt sigură că te-ai gândit că 
nu e mare lucru să te laşi însemnat ca să profiți de tot ce-ţi poate oferi o societate 
puternică. 

— Să profit? Crezi că Mâna Neagră a făcut ceva pentru mine? Chiar şi cel 
mai mic lucru? a ripostat el, înfuriat. Mâna Neagră e diavolul în persoană. Nu pot 
să scap de el, şi crede-mă că am încercat. De mai multe ori decât îți poți închipui. 

I-am analizat vorbele şi l-am prins cu o altă minciună. 

— S-a întors, am gândit eu cu voce tare. După ce te-a însemnat, s-a întors. 
M-ai minţit când mi-ai spus că nu l-ai mai văzut niciodată. 


— Bineînţeles că s-a întors, a spus Scott. Venea seara târziu ori se furişa 
pe la spatele meu când mă întorceam de la muncă, cu nişte ochelari de schi pe 
față. Era mereu acolo. 

— Ce voia? 

— Dacă îţi spun, îmi dai înapoi inelul? a insistat el, căscând ochii la mine. 

— Depinde. Dacă o să consider că-mi spui adevărul... 

Începuse să-şi frângă mâinile. 

— L-am văzut prima dată în ziua în care am împlinit paisprezece ani. Mi-a 
spus că nu sunt om. Că sunt nefilim, exact ca el. Mi-a zis că trebuia să intru în 
grupul de care aparținea. Că toţi nefilimii trebuie să se unească. Mi-a spus că nu 
exista nici o altă cale să ne eliberăm de îngerii căzuți. 

Scott şi-a ridicat sfidător privirea înspre mine, dar în ochii lui puteam 
vedea o umbră de precauţie, de parcă ar fi crezut că l-aş fi putut considera 
nebun. 

— Am crezut că o luase razna. Că halucina. Îl tot alungam, dar el revenea 
la nesfârşit. A început să mă amenințe. Mi-a spus că îngerii căzuți aveau să mă 
prindă când împlineam şaisprezece ani. Mă urmărea când ieşeam de la şcoală 
sau de la muncă. Susținea că-mi păzea spatele şi că ar trebui să-i fiu 
recunoscător. Apoi a aflat despre datoriile la jocurile de noroc. Mi le-a plătit, 
gândindu-se că aveam să consider treaba asta o favoare şi că aveam să intru în 
grupul lui. Dar nu prinsese ideea — voiam să dispară, să plece. Când i-am spus că 
aveam de gând să-i cer tatei să facă rost de un ordin de restricție ca să-l țin 
departe de mine, m-a târât în hală, m-a legat şi m-a însemnat. Mi-a spus că asta 
era singura cale de a mă proteja. Mi-a zis că într-o zi aveam să înțeleg şi să-i 
mulțumesc. 

Din tonul vocii lui Scott am înţeles că acea zi nu avea să vină niciodată. 

— Parcă ar fi obsedat de tine. 

— Crede că l-am trădat, a continuat Scott, scuturând din cap. Eu şi mama 
ne-am mutat aici ca să scăpăm de el. Ea nu ştie despre treburile astea cu 
nefilimii, nici despre semn, crede că e pur şi simplu un obsedat care mă 
urmăreşte. Ne-am mutat, dar el nu vrea ca eu să fug şi mai ales nu vrea să rişte 
să deschid gura şi să dau în vileag cultul lui secret. 

— Ştie că eşti în Coldwater? 

— Nu ştiu. De asta am nevoie de inel. După ce m-a însemnat, mi-a dat 
inelul. Mi-a spus că trebuie să-l păstrez şi să găsesc alți membri pe care să-i 
recrutez. Mi-a zis să nu-l pierd şi că, dacă îl pierd, o să se întâmple ceva rău. 

Lui Scott îi tremura un pic vocea. 

— E nebun, Nora. Cine ştie ce ar putea să-mi facă... 

— Trebuie să mă ajuţi să-l găsesc. 

A făcut doi paşi înainte. 

— Nici să nu te gândeşti! N-am de gând să încep să-l caut, a spus el şi a 
întins mâna. Acum, dă-mi inelul! Hai să nu mai pierdem vremea. Ştiu că e aici. 

Nu ştiu din ce motiv, poate doar din instinct, m-am întors cu spatele şi am 
luat-o la fugă. Am trântit uşa de la baie după mine şi am încuiat-o. 

— M-am cam plictisit de faza asta, a spus Scott prin uşă. Deschide! A 
aşteptat. Crezi că uşa asta poate să mă oprească? 

Nu credeam, dar nu ştiam ce altceva să mai fac. Stăteam cu spatele lipit de 
peretele din baie, şi atunci am văzut un cuţit de bucătărie pe marginea etajerei. Îl 
tineam la baie ca să deschid pachetele cu cosmetice ori să scot mai uşor 
etichetele hainelor. L-am luat de pe etajeră şi am scos lama din teacă. 

Scott s-a izbit cu toată greutatea de uşă, care s-a deschis, lovindu-se de 


perete. 

Stăteam față în față, iar eu mi-am îndreptat cuțitul spre el. 

Scott a făcut un pas în față, mi-a smuls cuțitul din mână şi l-a îndreptat 
înspre mine. 

— Cine-i şeful acum? a zis el şi a rânjit batjocoritor. 

Holul din spatele lui Scott era întunecat, iar becul din baie lumina doar 
tapetul floral decolorat de la intrare. O umbră s-a furişat atât de lin pe tapet, 
încât aproape că nu am văzut-o. Rixon a apărut în spatele lui Scott, cu lampa de 
alamă pe care o pusese mama pe măsuţa de la intrare în mână. L-a pocnit pe 
Scott cu lampa în cap, şi am auzit cum ceva se zdrobeşte. 

— Auu! a bâiguit Scott, bălăbănindu-se şi încercând să se întoarcă să vadă 
ce-l lovise. Din reflex, a ridicat cuțitul şi a lovit cu el în aer. 

A ratat, iar Rixon l-a pocnit cu lampa în braț, făcându-l să scape cuțitul 
chiar în clipa în care se prăbuşea, căzând pe o parte şi lovindu-se de perete. 
Rixon a dat cu piciorul în cuțit, care a alunecat pe hol. Şi-a proptit pumnul în 
fața lui Scott. Un strop de sânge a pătat peretele. Rixon l-a pocnit şi a doua oară, 
iar Scott s-a lovit cu spatele de perete şi s-a prelins pe podea. Apucându-l de 
guler, Rixon l-a ridicat în picioare şi l-a pocnit a treia oară. Scott şi-a dat ochii 
peste cap. 

— Rixon! 

Am tresărit, scăpând de violența momentului la auzul glasului isteric al lui 
Vee. Urca în goană scările, agățându-se de balustradă ca să ajungă mai repede 
sus. 

— Opreşte-te, Rixon! O să-l omori! 

Rixon i-a dat drumul lui Scott şi a făcut un pas în spate. 

— Patch m-ar face bucăți dacă nu l-aş ucide, a zis. 

Apoi s-a întors înspre mine. 

— Eşti teafără? 

Faţa lui Scott era împroşcată cu sânge, iar mie mi se întorcea stomacul pe 
dos. 

— N-am nimic, am bâiguit, încă paralizată de frică. 

— Eşti sigură? Vrei să bei ceva? Vrei o pătură. Hai să te întinzi un pic! 

Mi-am rotit privirea de la Rixon la Vee. 

— Ce ne facem acum? 

— O să-l sun pe Patch, a spus Rixon, deschizându-şi mobilul şi punându-l 
la ureche. Ar vrea să fie aici să vadă asta. 

Eram prea şocată pentru a protesta. 

— Ar trebui să chemăm poliția, a propus Vee, aruncând o privire scurtă 
înspre trupul tumefiat, lipsit de cunoştinţă al lui Scott. Să-l legăm? Dacă se 
trezeşte şi încearcă să fugă? 

— Îl leg şi îl bag în portbagaj imediat ce dau telefon, a răspuns Rixon. 

— Vino aici, draga mea, m-a îmbrăţişat Vee. M-a ajutat să cobor scările. Îşi 
încolăcise brațul în jurul umerilor mei. Te simţi bine? 

— Da, am răspuns automat, încă pierdută. Cum aţi ajuns aici? 

— Rixon a trecut pe la mine, însă am avut o senzaţie ciudată şi am propus 
să mergem să vedem dacă eşti bine. Când am ajuns aici, am văzut Mustangul lui 
Scott în parcare. M-am gândit că nu avea cum să fie ceva bun, mai ales după ce 
scotocisem pe la el prin dormitor. I-am zis lui Rixon că ceva nu e în regulă, iar el 
mi-a cerut să aştept în maşină. Mă bucur că am ajuns înainte să se întâmple 
ceva mai rău. Dumnezeule mare! Oare ce-o fi fost în capul lui? Cum să sară la 
tine cu cuțitul? 


Înainte să apuc să-i spun că eu îl amenințasem prima, Rixon a coborât în 
grabă scările şi a venit lângă noi în hol. 

— l-am lăsat un mesaj lui Patch, a spus. Ar trebui să ajungă în curând. Am 
chemat şi poliția. 

După douăzeci de minute, detectivul Basso a frânat în dreptul curții mele. 
Pe capota maşinii scânteiau luminile sirenei de poliție. Scott îşi recăpăta treptat 
cunoştinţa şi începea să se mişte şi să geamă în portbagajul lui Rixon. Avea fața 
tumefiată şi însângerată şi mâinile legate la spate. Detectivul Basso l-a târât afară 
şi a înlocuit funia cu cătuşe. 

— N-am făcut nimic, a protestat Scott. 

Buza vineție era acoperită de sânge. 

— Să pătrunzi prin efracţie înseamnă nimic? a întrebat detectivul Basso. E 
amuzant, dar legea nu e de acord cu tine. 

— A furat ceva ce-mi aparținea, a spus Scott, arătând cu bărbia în direcția 
mea. Întrebaţi-o! A intrat la mine în dormitor ceva mai devreme în seara asta. 

— Ce a furat? 

— Nu... nu pot să vorbesc despre asta. 

Detectivul Basso mi-a aruncat o privire, căutând confirmare. 

— A fost cu noi toată seara, a intervenit Vee repede. Nu-i aşa, Rixon? 

— Exact, a spus Rixon. 

Scott m-a străfulgerat cu o privire în care puteam citi trădarea. 

— Ia te uită, nu mai eşti atât de virtuoasă acum. 

Detectivul Basso l-a ignorat. 

— Hai să vorbim despre cuțitul ăla cu care ai atacat-o. 

— Ea m-a atacat prima! 

— Tu ai intrat la mine în casă, am spus. Eram în legitimă apărare. 

— Vreau un avocat, a țipat Scott. 

Detectivul Basso a zâmbit, dar se vedea că nu avea răbdare. 

— Un avocat? Pari vinovat, Scott. De ce ai încercat s-o înjunghii? 

— Nu am încercat s-o înjunghii. l-am smuls cuțitul din mână. Ea încerca 
să-l bage în mine. 

— Se pricepe să mintă, a comentat Rixon, trebuie să recunoaştem. 

— Eşti arestat, Scott Parnell, a spus detectivul Basso, plecând capul lui 
Scott şi ajutându-l să se urce pe bancheta din spate a maşinii de poliție. Ai 
dreptul să păstrezi tăcerea. Tot ce spui poate şi va fi folosit împotriva ta. 

Scott avea încă o expresie ostilă întipărită pe chip, mascată însă de toate 
acele vânătăi şi tăieturi. 

— Faceţi o mare greşeală, a zis, uitându-se fix la mine. Dacă o să mă duc la 
închisoare, o să fiu ca un şobolan în cuşcă. O să mă găsească şi o să mă omoare. 
Mâna Neagră o va face. 

Părea cu adevărat înspăimântat, iar eu eram cu inima îndoită, neştiind 
dacă ar fi trebuit să-l felicit în secret pentru interpretarea fără cusur ori să fiu 
uimită pentru că habar n-avea de puterile lui ca nefilim. Dar cum putea să fie 
însemnat şi membru al unei societăți legate prin sânge a nefilimilor fără să ştie că 
era nemuritor? Cum ar fi putut societatea să omită să-i spună asta? 

Scott nu-şi lua privirea de la mine. Pe un ton rugător, a încheiat: 

— Asta a fost, Nora. Dacă plec de aici, sunt mort. 

— Da, da, bine, l-a oprit detectivul Basso, trântind portiera. 

Apoi s-a întors înspre mine. 

— Crezi că o să reuşeşti să nu intri în belele restul serii? 


Capitolul 20 


Am deschis fereastra dormitorului şi m-am aşezat pe pervaz. Mă gândeam. 
O adiere răcoroasă şi corul nocturn al insectelor îmi țineau companie. La celălalt 
capăt al câmpului, se vedea o lumină pâlpâind la fereastra unei case. Într-un fel 
ciudat, mă liniştea să ştiu că nu eram singurul om încă treaz la acea oră. 

După ce plecase detectivul Basso, luându-l pe Scott cu el, eu şi Vee 
cercetaserăm yala de la uşa de la intrare. 

— Uau! exclamase Vee, holbându-se la uşa deformată. Cum a reuşit Scott 
să îndoaie mânerul în halul acesta? Cu o torță aprinsă? 

Eu şi Rixon de-abia dacă schimbaserăm vreo privire. 

— O să trec mâine pe la tine să schimb yala, a zis el. 

Asta se întâmplase cu mai bine de două ore în urmă, iar Rixon şi Vee 
plecaseră de mult, lăsându-mă singură cu gândurile mele. Nu voiam să mă 
gândesc la Scott, dar, cu toate astea, mintea încă îmi zăbovea asupra celor 
întâmplate. Oare exagera sau aveam să aflu a doua zi că fusese agresat în mod 
misterios în timp ce se afla în custodia poliţiei? În orice caz, de murit nu avea 
cum să moară. Poate avea să se trezească cu câteva vânătăi, dar nimic mai mult. 
Nici nu voiam să mă gândesc că Mâna Neagră ar fi putut merge mai departe de 
atât — asta în cazul în care Mâna Neagră era adevărata amenințare. Scott nici 
măcar nu era sigur că Mâna Neagră ştia că revenise în Coldwater. 

Aşa că mi-am spus că oricum nu puteam face nimic în acel moment. Scott 
intrase la mine în casă şi mă amenințase cu cuțitul. Era numai vina lui că 
ajunsese după gratii. Era închis, iar eu eram în siguranţă. Ironia era că îmi 
doream ca şi eu să fi fost la închisoare în acea seară. Dacă Scott era un fel de 
momeală pentru Mâna Neagră, atunci aş fi vrut să fiu acolo, să-l înfrunt o dată 
pentru totdeauna. 

Nu prea mai reuşeam să mă concentrez, pentru că aveam nevoie de somn, 
dar am încercat să sortez cum puteam mai bine informaţiile de care dispuneam. 
Scott era însemnat de Mâna Neagră, un nefilim. Rixon îmi spusese că Patch era 
Mâna Neagră, un înger. Mi se părea că mă aflam în căutarea a doi indivizi cu 
totul şi cu totul diferiți, dar care purtau acelaşi nume... 

Trecuse cu mult de miezul nopţii, dar nu voiam să dorm. Nu dacă asta ar fi 
însemnat să mă deschid în fața lui Patch, să simt cum mă înlănțuie în vraja lui, 
cum mă seduce cu cuvintele şi atingerea lui mătăsoasă, ameţindu-mă şi mai tare. 
Mai mult decât somn, îmi doream răspunsuri. Tot nu mă dusesem acasă la 
Patch, iar acum eram mai sigură ca oricând că acolo aveam să găsesc 
răspunsurile pe care le căutam. 

Am tras pe mine o pereche de blugi strâmţi, închişi la culoare, şi un tricou 
negru mulat. Pentru că la meteo anunțaseră ploaie, mi-am luat tenişii şi fâşul 
impermeabil. 

Am luat un taxi până în cel mai estic punct al Coldwaterului. Râul lucea ca 
un şarpe lung şi negru. Dincolo de râu, conturul coşurilor fabricilor îmi juca feste 
în întunericul nopții, şi aveam impresia că vedeam monştri de fiecare dată când 
mă uitam la ele cu coada ochiului. Când am ajuns în dreptul străzii cu numărul 
500 din cartierul industrial, am văzut două blocuri de apartamente, ambele înalte 
de trei etaje. Am intrat în holul primei clădiri. Era linişte, şi am presupus că toți 
chiriaşii dormeau. M-am uitat la cutiile poştale, dar numele de Cipriano nu era 
scris nicăieri. Însă Patch nu ar fi fost atât de neatent încât să lase un asemenea 


indiciu dacă se străduia aşa de mult să ascundă locul în care stătea. Am urcat 
scările până la ultimul etaj. Am văzut apartamentul 3A, B şi C, dar nici urmă de 
34. Am coborât în grabă treptele, am mai mers o jumătate de stradă şi am intrat 
în cealaltă clădire. 

În spatele uşii de la intrare era un hol îngust, acoperit cu plăci de faianță 
zgâriate şi cu un strat subțire de vopsea care abia dacă acoperea desenul graffiti 
în negru şi roşu. Cutiile poştale erau aşezate la capătul holului, la fel ca în 
clădirea în care fusesem înainte. La intrare, aparatul de aer condiționat huruia şi 
zumzăia, iar uşile unui lift vechi se căscau în fața mea, gata să mă înghită ca 
nişte fălci. Am ignorat ascensorul şi am ales să urc pe scări. Clădirea lăsa 
impresia că era abandonată. Părea un loc singuratic, în care vecinii îşi vedeau de 
treburile lor. Un loc în care nimeni nu se cunoştea cu nimeni, iar secretele erau 
uşor de păstrat. 

La etajul al treilea era o linişte mormântală. Am trecut pe lângă 
apartamentele 31, 32 şi 33. La capătul holului am descoperit apartamentul 34. 
Brusc, m-am întrebat ce aveam să fac dacă Patch era acasă. Nu puteam decât să 
sper că nu era. Am ciocănit la uşă, dar nu am primit nici un răspuns. Am apăsat 
pe clanță şi, spre surprinderea mea, uşa s-a deschis. 

Am privit prin întunericul din apartament, stând nemişcată, încordându-mi 
auzul. 

Am apăsat pe întrerupătorul de lumină, de lângă uşa de la intrare, dar fie 
erau arse becurile, fie curentul tăiat. Am scos lanterna din fâş şi am intrat în 
apartament, închizând uşa după mine. 

M-a copleşit un miros scârbos de mâncare stricată. Am îndreptat lanterna 
în direcția bucătăriei. Pe bar erau o cratiţă cu o omletă veche de câteva zile şi un 
pahar cu lapte, aproape plin, care se acrise. Nu era genul de loc în care mi-aş fi 
imaginat că ar fi locuit Patch, dar asta nu dovedea decât că mai erau o grămadă 
de lucruri pe care nu le ştiam despre el. 

Am lăsat cheile şi poşeta pe bar şi mi-am tras bluza peste nas, încercând să 
mă feresc de miros. Pereţii erau goi, iar mobila lipsea aproape cu desăvârşire. În 
sufragerie se aflau un televizor vechi cu antenă, probabil alb-negru, şi o canapea 
jerpelită. Ambele erau aşezate departe de fereastra pe care lipise cu bandă 
adezivă hârtie de împachetat carne. 

Folosindu-mă de lumina slabă a lanternei, mi-am croit drum pe holul care 
dădea în baie. Era goală, cu excepţia unei perdele bej de duş, care fusese probabil 
cândva albă, şi a unui prosop spălăcit de hotel, atârnat într-un cui. Nu era nici 
urmă de săpun, lamă de ras sau cremă de bărbierit. Linoleumul se desprindea la 
margini, iar dulăpiorul cu medicamente de deasupra chiuvetei era gol. 

Am mers mai departe, spre dormitor. Am apăsat clanța şi am împins uşa. 
Un miros rânced de transpirațţie şi de aşternuturi murdare plutea în aer. Cum 
luminile erau stinse, m-am gândit că nu era nici o problemă să ridic obloanele şi 
să deschid fereastra ca să intre nişte aer curat. Raza unui felinar stradal a 
pătruns înăuntru, colorând încăperea în nuanţe cenuşii. 

Pe noptieră erau îngrămădite farfurii cu mâncare uscată, şi, chiar dacă 
erau aşternuturi pe pat, nu aveau aspectul acela ţeapăn al cearşafurilor proaspăt 
spălate. De fapt, după miros, nu mai văzuseră o maşină de spălat de luni de zile. 
Într-un colţ era un birou mic, cu un monitor. Computerul în sine dispăruse, şi 
mi-am închipuit că Patch avusese mare grijă să nu lase în urma lui nici măcar un 
indiciu că fusese acolo. 

M-am ghemuit în fața biroului, deschizând şi închizând sertare. Nu mi s-a 
părut nimic ieşit din comun. Găsisem creioane şi un exemplar din Pagini Aurii. 


Tocmai mă pregăteam să închid uşa, când o cutie de bijuterii lipită cu bandă 
adezivă de partea de jos a biroului mi-a atras atenția. Mi-am plimbat degetele pe 
sub birou, dezlipind cutia de banda adezivă care o ținea să nu cadă. Am ridicat 
capacul. Mi s-a făcut părul măciucă. 

În cutie erau şase dintre inelele Mâinii Negre. 

Am auzit cum se întredeschide cu un scârțâit uşa de la celălalt capăt al 
holului. 

Am sărit în picioare. Oare se întorsese Patch? Nu puteam să-l las să mă 
găsească. Nu acum, când tocmai descoperisem inelele Mâinii Negre la el în casă. 

M-am uitat de jur împrejur, căutând un loc unde să mă ascund, între mine 
şi şifonier era patul dublu. Dacă ocoleam patul, riscam să fiu văzută din pragul 
uşii. Dacă mă cățăram pe el, riscam să mă dea de gol scârțâitul arcurilor. 

Uşa de la intrare s-a închis cu un păcănit de-abia desluşibil. Am auzit paşi 
călcând apăsat pe linoleumul din bucătărie. Pentru că nu aveam de ales, m-am 
urcat pe pervaz, am scos picioarele afară şi m-am lăsat să alunec pe cât de încet 
posibil pe scara de incendiu. Am încercat să închid geamul după mine, dar era 
înțepenit. M-am ascuns sub geam, lăsându-mi doar ochii la vedere, ca să rămână 
obişnuiţi cu întunericul din apartament. 

Pe peretele holului a apărut o umbră. Se apropia. M-am făcut nevăzută sub 
geam. 

Mă temeam că aici avea să se termine totul, că aveam să fiu prinsă, când 
umbra s-a întors. După mai puţin de un minut, uşa de la intrare s-a deschis şi s- 
a închis. În apartament s-a lăsat din nou o tăcere sinistră. 

M-am ridicat încet. Am mai stat aşa un minut şi, când am fost singură că 
nu mai era nimeni în apartament, m-am târât înapoi înăuntru. Simţindu-mă 
brusc expusă şi vulnerabilă, am traversat holul din câțiva paşi. Trebuia să merg 
într-un loc liniştit, unde să fiu singură cu gândurile mele. Îmi scăpa ceva? Era 
clar că Patch era Mâna Neagră, dar cum reuşise să se infiltreze în societatea 
legată prin sânge a nefilimilor? Care era rolul lui? Ce dracu' se întâmpla aici? Mi- 
am aruncat geanta pe umăr şi m-am îndreptat spre uşă. 

Eram cu mâna pe clanţă, când am auzit un sunet ciudat. Un ceas. Ticăitul 
discret şi ritmat al unui ceas. M-am încruntat şi m-am îndreptat spre bucătărie. 
Nu auzisem sunetul când venisem sau... parcă nu-l auzisem. Ascultând cu 
atenție, m-am ghidat după ticăitul înăbuşit şi am ajuns în cealaltă parte a 
încăperii. Am îngenuncheat în fața dulapului de sub chiuveta de la bucătărie. 

Din ce în ce mai speriată, am deschis uşile dulapului. Deşi eram tot mai 
confuză, am reuşit să-mi dau seama ce era drăcovenia din fața ochilor mei: 
dinamită, bandă adezivă izolantă, fire albe, albastre şi galbene... 

M-am ridicat împleticindu-mă şi am ieşit în goană pe uşă. Alergam atât de 
repede pe scări, încât mă împiedicam în propriile picioare şi trebuia să mă ţin de 
balustradă ca să nu cad. Când am ajuns la parter, am luat-o la fugă pe stradă 
fără să mă opresc. Am întors capul o singură dată şi am văzut o lumină 
scânteind, după care flăcările au înghițit geamurile apartamentului de la etajul 
trei. Fumul se ridica în aerul nopții. Bucăţi de cărămidă şi lemn, care străluceau 
portocalii din cauza căldurii, cădeau pe stradă. 

Am auzit în depărtare sunetul strident al sirenelor de poliție lovindu-se de 
clădiri şi am grăbit pasul, după care am alergat către următoarea stradă, 
înspăimântată să nu atrag atenția asupra mea, dar prea confuză pentru a pleca 
din acel loc. După ce am dat colțul, am fugit înnebunită. Nu ştiam încotro mă 
duc. Pulsul îmi crescuse, iar gândurile mi se învălmăşeau în cap. Dacă aş mai fi 
zăbovit cinci minute în apartament, acum aş fi fost moartă. 


Am izbucnit în hohote de plâns. Îmi curgea nasul şi mă durea stomacul. 
Mi-am şters ochii cu podul palmei şi am încercat să mă concentrez pe umbrele 
care pluteau în întunericul din fața mea: erau indicatoare, maşini parcate, o 
curbă, licăritul înşelător al luminilor de pe stradă reflectat în geamuri. În câteva 
secunde, lumea se transformase într-un labirint de neînțeles. Ba descopeream 
adevărul, ba mi se scurgea printre degete, în vreme ce pământul îmi fugea de sub 
picioare. 

Oare cineva încercase să arunce în aer dovezile din apartament? Inelele 
Mâinii Negre? Oare Patch era vinovatul? 

Am văzut o benzinărie în față. M-am îndreptat clătinându-mă spre toaleta 
de afară şi m-am încuiat înăuntru. Abia mă tineam pe picioare, iar degetele îmi 
tremurau atât de tare, încât nu reuşeam să învârt robinetul. M-am stropit cu apă 
rece pe față ca să-mi revin din şoc. Mi-am sprijinit mâinile pe chiuvetă şi am tras 
adânc aer în piept, gâfâind şi înghițind în sec. 


Capitolul 21 


Nu dormisem de treizeci şi şase de ore, cu excepția celor câteva ceasuri în 
care mă întâlnisem cu Patch în vis joi seara. 

Nu fusese greu să rămân trează pe parcursul acelei nopți; ori de câte ori 
simțeam că mi se închideau ochii, vedeam flăcările exploziei şi mă trezeam 
zvârcolindu-mă. Pentru că nu puteam să dorm, mi-am petrecut noaptea 
gândindu-mă la Patch. 

Când Rixon îmi spusese că Patch era Mâna Neagră, sădise în mintea mea o 
bănuială care prinsese rădăcini şi înflorise, înghițind orice urmă de încredere. 
Însă nu căzusem pe de-a-ntregul pradă îndoielii. Nu încă. O parte din mine încă 
îşi dorea să nu accepte ideea că Patch mi-ar fi putut omori tatăl. Mi-am muşcat 
tare buzele, concentrându-mă asupra durerii, pentru a nu-mi aminti momentele 
în care îşi plimbase degetele pe gura mea sau îmi sărutase lobul urechii. Nu mă 
puteam gândi la asta. 

Nici nu m-am sinchisit să mă dau jos din pat la şapte ca să mă duc la 
cursurile de vară. Îi lăsasem o mulţime de mesaje detectivului Basso de 
dimineață, după-amiaza şi apoi seara, îl sunasem din oră în oră, dar nici nu-mi 
răspunsese, nici nu telefonase. Îmi spuneam că sun ca să văd ce făcea Scott, 
însă, în adâncul sufletului, bănuiam că sunam ca să mă asigur că poliția era prin 
preajmă. Oricât de mult mi-ar fi displăcut detectivul Basso, mă simţeam un pic 
mai în siguranță ştiind că puteam să-l sun oricând. Pentru că o mică parte din 
mine începea să creadă că lucrurile care se întâmplaseră noaptea trecută nu 
fuseseră numai o tentativă de a distruge dovezi. 

Nu cumva cineva încercase să mă omoare? 

La un moment dat, în timp ce mă gândeam la tot ce se întâmplase în acea 
noapte, am pus cap la cap fragmentele de informaţii pe care le aveam la 
îndemână ca să înțeleg ceva. Singurul lucru clar la care mă tot întorceam era 
societatea de sânge a nefilimilor. Patch îmi spusese că urmaşul lui Chauncey voia 
să răzbune moartea acestuia. Patch îmi jurase că nimeni nu putea să facă 
legătura între mine şi moartea lui Chauncey, dar începeam să mă tem că nu avea 
dreptate. Dacă urmaşul aflase despre mine, poate că noaptea trecută încercase 
pentru prima dată să se răzbune. 

Părea puţin probabil să mă fi urmărit cineva până la apartamentul lui 
Patch la acea oră târzie, dar, dacă ştiam un lucru sigur despre nefilimi, acela era 
că se pricepeau foarte bine să facă imposibilul. 

Mi-a sunat telefonul în buzunar, şi am răspuns înainte să apuce să sune a 
doua oară. 

— Alo? 

— Hai să mergem la petrecerea solstițiului de vară, a ciripit Vee. O să 
mâncăm nişte vată pe băț, o să ne dăm în maşinuţe, poate o să ne hipnotizeze 
vreun magician şi o să facem nişte chestii mai tari ca în Girls Gone Wild. 

Inima îmi sărise din piept când sunase telefonul, dar acum mă liniştisem. 
Deci nu era detectivul Basso. 

— Bună, am răspuns. 

— Ce zici? Ai chef de distracție? Ai chef de Delphic? 

Sincer, nu aveam. Plănuiam să-i telefonez detectivului Basso din oră în oră 
până când avea să-mi răspundă. 

— Pământul către Nora. 


— Nu mă simt prea bine, i-am zis. 

— Cum adică nu te simţi bine? Te doare capul? Stomacul? Ai crampe? 
Intoxicaţie alimentară? Delphic este ca un leac pentru toate lucrurile astea. 

— Trebuie să zic pas. Mersi, oricum. 

— Faci asta din cauza lui Scott? E la închisoare, oricum. Nu are cum să te 
găsească. Hai, vino şi distrează-te! Eu şi Rixon n-o să ne sărutăm în fața ta, dacă 
asta te deranjează. 

— O să-mi pun pijamaua şi o să mă uit la televizor. 

— Vrei să spui că un film e mai distractiv decât mine. 

— Astă-seară, da. 

— Dă-l încolo de film! Ştii că o să te bat la cap până ai să vii, nu? 

— Ştiu. 

— Aşa că nu mai complica lucrurile şi acceptă. 

Am oftat. Aş fi putut să stau acasă toată noaptea şi să aştept ca detectivul 
Basso să-mi răspundă la telefon sau aş fi putut să fac o mică pauză şi să o iau de 
la capăt când mă întorceam. În plus, avea numărul meu de telefon şi mă putea 
găsi oriunde. 

— Bine, am cedat, sunt gata în zece minute. 

În dormitor, m-am strecurat într-o pereche de blugi strâmţi, am tras pe 
mine un tricou cu imprimeu şi un pulover şi o pereche de mocasini de piele. Mi- 
am pieptănat părul într-o coadă de cal prinsă într-o parte, astfel încât îmi cădea 
pe umărul drept. Pentru că nu dormisem de mai bine de o zi, aveam cercuri 
vineții în jurul ochilor. Mi-am dat cu rimei, fard argintiu şi gloss, sperând să par 
mai în formă decât mă simțeam. l-am lăsat un bilet destul de sec mamei pe barul 
din bucătărie, în care i-am scris că m-am dus la petrecerea solstițiului de vară. 
Urma să vină acasă abia a doua zi dimineață, dar, de la o vreme, mă tot 
surprindea întorcându-se mai devreme. Dacă avea să ajungă acasă în acea seară, 
probabil că urma să fie prima dată când avea să-şi dorească să îşi mai fi 
prelungit şederea. Exersasem ce să-i spun. Aveam s-o privesc în ochi şi s-o anunț 
că ştiam de aventura ei cu Hank. Şi nu aveam s-o las să spună nici măcar un 
cuvânt înainte să-i dau vestea că plecam de acasă. Exersasem toată conversaţia. 
După ce terminam ce aveam de spus, pur şi simplu plecam. Voiam s-o fac să 
înțeleagă că acum era prea târziu să discutăm. Avusese şaisprezece ani la 
dispoziție să-mi spună adevărul, dacă ar fi vrut s-o facă. Acum era prea târziu. 

Am încuiat şi am alergat înspre parcare să mă întâlnesc cu Vee. 

O oră mai târziu, aceasta a strecurat-maşina pe un loc de parcare între 
două camioane gigantice, care ne blocau ieşirea. Am coborât geamurile şi ne-am 
împins în mâini, ieşind cu spatele din maşină ca să nu zgâriem vopseaua 
deschizând portierele. Am traversat parcarea şi am plătit intrarea când am ajuns 
în dreptul porților. Parcarea era mai aglomerată decât de obicei din cauza 
solstițiului de vară, cea mai lungă zi a anului. Am recunoscut pe dată câteva fețe 
de la şcoală, dar, în cea mai mare parte, eram înconjurată de străini. Majoritatea 
purtau măşti în formă de fluture, decorate cu paiete, care le ascundeau jumătate 
din față. Probabil că se vindeau la jumătate de preț la vreo tarabă. 

— De unde să începem? a întrebat Vee. De la sala de jocuri? Casa de 
distracții? Tarabele cu mâncare? Dacă mă întrebi pe mine, aş spune să începem 
cu mâncarea. Aşa, o să mâncăm mai puţin. 

— Şi care e logica? 

— Dacă ne oprim la sfârşit la tarabele cu mâncare, o să mi se facă poftă. 
Mănânc întotdeauna mai mult după ce mi se trezeşte apetitul. 

Nu-mi păsa de unde începeam. Mă aflam acolo doar ca să mai uit de ale 


mele. Mi-am verificat telefonul, dar nu aveam nici un apel pierdut. Cât putea să-i 
ia detectivului Basso să răspundă la un telefon? Oare i se întâmplase ceva? Un 
nor negru parcă îmi împâclea mintea şi nu mă simțeam în largul meu. 

— Eşti cam palidă, a remarcat Vee. 

— Ţi-am spus, nu mă simt prea bine. 

— Asta pentru că nu ai mâncat destul. Stai jos. Mă duc să iau nişte vată pe 
băț şi hotdogi. Gândeşte-te doar la tot muştarul şi la condimentele alea. Nu ştiu 
ce crezi tu, dar eu chiar am impresia că mi se limpezeşte mintea şi îmi scade 
pulsul dacă mănânc aşa ceva. 

— Nu mi-e foame, Vee. 

— Bineînţeles că ţi-e foame. Tuturor le e foame. De-asta au venit toți 
vânzătorii ăştia ambulanți aici. 

Înainte s-o pot opri, s-a pierdut în mulțime. 

Mă plimbam de-a lungul aleii, aşteptând-o pe Vee, când mi-a sunat 
telefonul. Pe ecran a apărut numele detectivului Basso. 

— În sfârşit, am spus, trăgând adânc aer în piept şi deschizând celularul. 

— Nora, unde eşti? a întrebat el, imediat ce am răspuns. Vorbea repede şi 
îmi puteam da seama că era supărat. Scott a evadat. A reuşit să scape. Am trimis 
toate echipajele de poliție în căutarea lui, dar vreau să stai departe de el. Vin să 
te iau până când nu se complică şi mai tare lucrurile. Chiar acum mă îndrept 
spre casa ta. 

Am simțit că mă sufoc şi cuvintele parcă nu-mi ieşeau pe gură. 

— Ce? Cum a reuşit să scape? 

Detectivul Basso a ezitat înainte să răspundă: 

— A îndoit gratiile celulei. 

Bineînţeles că o făcuse. Era nefilim. Cu două luni înainte îl văzusem pe 
Chauncey sfărâmându-mi telefonul în mână. Imaginea lui Scott folosindu-şi 
puterile de nefilim pentru a evada din închisoare nu mi se părea câtuşi de puțin 
nerealistă. 

— Nu sunt acasă, am spus. Sunt la parcul de distracţii de la Delphic. 

Fără să vreau, mi-am aruncat ochii prin mulțime, uitându-mă după Scott. 
După ce evadase, probabil că se dusese direct la mine acasă, unde se gândea că 
avea să mă găsească. l-am fost foarte recunoscătoare lui Vee pentru că mă târâse 
afară în acea seară. Poate că Scott era la mine acasă chiar în acel moment... 

Am simțit cum îmi scapă telefonul printre degete. Biletul. De pe bar. Biletul 
pe care i-l lăsasem mamei şi în care îi spusesem că mă dusesem la Delphic. 

— Cred că ştie unde sunt, i-am spus detectivului Basso, simțind primii fiori 
de panică. Cât de repede puteți ajunge aici? 

— La Delphic? În treizeci de minute. Du-te la cei de la pază. Orice ai face, 
ține telefonul la tine. Dacă îl vezi pe Scott, sună-mă imediat. 

— Nu există paznici la Delphic, am zis, cu gura uscată. 

Toată lumea ştia că parcul de distracții nu angaja paznici, şi acesta era 
unul dintre motivele pentru care mama nu era de acord să vin aici. 

— Atunci pleacă de acolo, s-a răstit el. Du-te înapoi în Coldwater şi 
aşteaptă-mă la benzinărie! Poţi să faci asta? 

Da, puteam. Vee mă putea duce cu maşina. Deja o luasem în direcţia în 
care plecase ea, căutând-o prin mulțime. 

Detectivul Basso a răsuflat uşurat. 

— Totul o să fie bine... Doar... grăbeşte-te să ajungi aici. O să trimit restul 
echipajelor după Scott la Delphic. O să-l găsim. 

Însă neliniştea care răzbătea din vocea lui nu m-a consolat. 


Am închis telefonul. Scott evadase. Poliția se îndrepta înspre plajă şi totul 
avea să se termine cu bine... dacă reuşeam să fug acum. Am pus repede la cale 
un plan. Mai întâi trebuia s-o găsesc pe Vee. Apoi trebuia să mă adăpostesc 
undeva. Dacă Scott se plimba cumva pe alee exact în acel moment, aş fi dat nas 
în nas cu el. 

Alergam înspre tarabele cu mâncare, când am simţit cum cineva mă 
înghionteşte. După felul în care mă înghiontea, mi-am dat seama că nu era un 
gest accidental. Am dat să mă întorc, dar, înainte să apuc să mă rotesc complet, 
am tresărit când am recunoscut un chip familiar. Primul lucru pe care l-am 
observat a fost cercelul de argint care îi strălucea în ureche. Apoi am văzut cât de 
tumefiată îi era fața. Avea nasul rupt, deformat şi vânăt. Vânătaia i se întindea 
sub ambii ochi, căpătând o nuanţă de un violet aprins. 

Până să-mi dau seama ce se întâmpla cu mine, m-a şi prins de cot şi a 
început să mă târască pe alee. 

— Ia-ți mâinile de pe mine, am strigat, zbătându-mă să scap din 
strânsoare. 

Dar Scott era mai puternic şi nu-mi dădea drumul. 

— Sigur, Nora, după ce-mi spui unde este. 

— Unde este ce? am întrebat, încercând să nu-mi trădez teama. 

A râs fără să pară foarte amuzat. 

Am încercat să adopt o expresie cât mai impasibilă, dar prin minte îmi 
treceau tot felul de gânduri. Dacă îi spuneam că inelul se afla la mine acasă, avea 
să plece din parc. Probabil că m-ar fi târât după el. Când venea poliția, nu avea 
să ne mai găsească pe nici unul din noi. Nu aş fi putut să-l sun pe detectivul 
Basso şi să-i spun că ne îndreptam împreună spre casa de țară. Nu aveam cum 
să o fac dacă Scott stătea lângă mine, aşa că trebuia să rămânem aici, în parc. 

— I l-ai dat prietenului lui Vee? Te-ai gândit că ar putea să-l ascundă de 
mine? Ştiu că nu e... ca toţi ceilalți. În ochii lui Scott puteam vedea aceeaşi 
nesiguranță, aceeaşi spaimă. Ştiu că poate face lucruri pe care alții nu le pot 
face. 

— La fel ca tine? 

Scott m-a privit duşmănos. 

— Nu e ca mine. Nu e la fel. De asta pot să-mi dau seama. N-o să-ţi fac rău, 
Nora. Am nevoie doar de inel. Dă-mi-l înapoi şi n-ai să mă mai vezi vreodată. 

Minţea. Avea să-mi facă rău. Era suficient de disperat ca să fugă din 
închisoare. În acel moment, nimic nu era prea mult — voia să-şi recapete inelul cu 
orice preț. Simţeam cum îmi cobora adrenalina în picioare şi nu mai puteam să 
gândesc limpede. Dar, undeva în străfundurile minţii, instinctul de supraviețuire 
îmi spunea că trebuia să preiau controlul asupra situaţiei. Urmându-mi orbeşte 
instinctele, am zis: 

— Inelul e la mine. 

— Ştiu că e la tine, a spus el, pierzându-şi răbdarea. Unde este? 

— E aici. Îl am la mine. 

S-a uitat lung la mine preț de o clipă, după care mi-a smuls geanta de pe 
umăr, a deschis-o şi a început să scotocească prin ea. 

— L-am aruncat, am spus eu, scuturând din cap. 

Mi-a aruncat geanta în față, iar eu am prins-o şi am strâns-o la piept. 

— Unde? a întrebat el poruncitor. 

— Într-un coş de gunoi de la intrare, din toaleta fetelor. 

— Arată-mi! 

În timp ce mergeam pe alee, am încercat să-mi păstrez calmul suficient de 


mult cât să-mi pot da seama cum să procedez mai departe. Puteam să fug? Nu, 
Scott avea să mă prindă. Puteam să mă ascund în una dintre toaletele fetelor? 
Nu, clar nu. Scott nu era timid şi nu s-ar fi jenat să intre după mine dacă asta 
însemna să obțină ceea ce-şi dorea. Dar încă aveam telefonul mobil. Puteam să-l 
sun pe detectivul Basso când ajungeam la toaletă. 

— Acolo, am spus, arătând cu degetul către una dintre clădirile de beton. 

Ca să intri în toaleta fetelor trebuia să mergi drept înainte şi apoi să cobori 
o pantă acoperită cu ciment. Cea a bărbaților era puțin mai încolo. 

Scott m-a înşfăcat de umeri şi m-a scuturat. 

— Să nu mă minți. O să mă omoare dacă-l pierd. Dacă mă minți, o să te... 

S-a oprit la timp, dar ştiam exact ce voia să spună. 

„Dacă mă minți, o să te omor.” 

— E în baie, am spus, mai mult ca să mă conving pe mine că pot face asta 
decât ca să-l liniştesc pe el. Mă duc după el. lar apoi o să mă laşi în pace, nu-i 
aşa? 

În loc să răspundă, Scott a întins mâna, prinzându-mă în propria-mi cursă. 

— Dă-mi telefonul! 

Inima mi s-a făcut cât un purice. Nu aveam de ales, aşa că am scos 
telefonul din buzunar şi i l-am dat. Mâna îmi tremura uşor, dar mi-am stăpânit 
frica, refuzând să-i dau de înțeles că aveam un plan sau că tocmai îmi dăduse 
socotelile peste cap. 

— Ai un minut la dispoziție. Nu încerca să faci vreo tâmpenie. 

Când am ajuns în toaletă, m-am uitat repede de jur împrejur. Erau cinci 
chiuvete pe un perete şi cinci toalete de partea cealaltă. Două tipe stăteau în 
dreptul chiuvetelor, cu mâinile acoperite de clăbuci de săpun. În fundul băii, era 
o fereastră micuță, crăpată. Fără să mai pierd timpul, m-am urcat cu picioarele 
pe ultima chiuvetă. Fereastra era acum la nivelul coatelor mele şi, deşi nu era 
nici o plasă, avea să fie greu să mă strecor prin acel spațiu îngust. Simţeam cum 
tipele se uitau la mine, dar le-am ignorat privirile şi m-am cocoţțat pe pervaz, fără 
să iau în seamă găinațul şi pânzele de păianjen. 

Când am împins geamul, acesta a ieşit din cadru şi a căzut afară, pe jos, 
făcându-se zob. Am tras adânc aer în piept, gândindu-mă că poate Scott auzise 
ceva, dar rumoarea mulțimii care se plimba pe alee înăbuşise zgomotul. M-am 
sprijinit de pervaz şi mi-am ridicat piciorul stâng, trecându-l peste cadrul 
ferestrei. Pe urmă mi-am strecurat şi restul corpului, reuşind să-mi trag la sfârşit 
şi celălalt picior. Apoi m-am prins cu degetele de pervaz, rămânând atârnată preț 
de o clipă, după care am sărit jos, pe trotuar. Am rămas ghemuită un moment, 
aproape aşteptându-mă ca Scott să-şi facă apariția de după colț. 

Într-un final, am fugit spre aleea principală a parcului şi m-am pierdut prin 
mulțime. 

Se lăsa întunericul, înghițind dârele pale de lumină care se întindeau pe 
cer. Mergeam grăbită înspre ieşirea parcului. Puteam să văd porțile în fața mea. 
Aproape că ajunsesem. Îmi croiam drum prin mulțime, îmbrâncindu-mă, când 
am rămas împietrită. Scott stătea la mai puțin de şaizeci de metri în fața mea, 
măsurând porțile din priviri şi analizând fiecare persoană care intra şi ieşea din 
parc. Îşi închipuise că sărisem pe geam şi bloca singura ieşire. Parcul era 
înconjurat de un gard de fier cu sârmă ghimpată, iar singura mea posibilitate de 
salvare erau porțile. Ştiam asta, şi Scott era conştient şi el de acest lucru. 

Am făcut brusc cale întoarsă şi m-am pierdut prin mulțime, uitându-mă în 
spate la fiecare pas, ca să mă asigur că Scott nu mă văzuse. 

Mi-am croit drum spre centrul parcului, gândindu-mă că, din moment ce îl 
văzusem ultima dată la poartă, trebuia să mă îndepărtez cât de mult puteam de 
ieşire. Aş fi putut să mă ascund în întunericul casei de distracții până venea 
poliția ori să mă urc în gondola suspendată care făcea ture deasupra parcului şi 
de acolo l-aş fi putut supraveghea pe Scott. Atâta timp cât nu îşi ridica privirea, 
aveam să fiu în siguranţă. Bineînţeles că, dacă m-ar fi văzut, m-ar fi putut 
aştepta la casa de bilete, unde gondola se oprea. Am decis să continui să alerg, să 
rămân în locurile cele mai aglomerate şi să aştept. 

În dreptul roții panoramice, aleea se bifurca. Un drum se îndrepta înspre 
parcul acvatic, celălalt înspre montagnes russes. De-abia păşisem pe cel de-al 
doilea, când l-am zărit pe Scott. Privirile ni s-au întâlnit. Aleea pe care mergea el 
era paralelă cu a mea, iar singurul lucru care ne despărțea era şirul de scaune al 
gondolei suspendate. O fată şi un băiat s-au aşezat în scaun, ascunzându-mă 
preț de o clipă. Am profitat de acel moment şi am fugit. 

Am încercat să-mi fac loc prin mulțime, împingându-mă cu coatele, însă 
aleile erau prea aglomerate ca să mă pot mişca repede. Şi mai rău era că aleile 
din partea asta a parcului erau mărginite de garduri vii înalte, un adevărat 
labirint de ramuri şi crenguţe care făceau circulația şi mai anevoioasă. Nu am 
îndrăznit să mă uit în spate, dar ştiam că Scott nu putea fi departe. Nu ar fi 
încercat să-mi facă nimic în fața tuturor acelor oameni, nu-i aşa? Am scuturat 
din cap încercând să îndepărtez gândul şi m-am concentrat în schimb asupra 
direcției de mers. Mai fusesem la Delphic doar de trei sau patru ori înainte, 
întotdeauna noaptea, şi nu cunoşteam prea bine zona. Îmi venea să-mi dau una 
în cap pentru că nu luasem o hartă cu mine. Mi se părea absurd că, numai cu 
treizeci de secunde în urmă, fugisem cât mă ţinuseră picioarele din dreptul 
intrării, acum nu mă interesa decât să ajung înapoi de unde venisem. 

— Hei! Ai grijă! 

— Scuză-mă, am spus, gâfâind. Unde este ieşirea? 

— Unde te grăbeşti aşa? 

Mi-am croit drum prin mulțime. 

— Mă scuzați. Trebuie să trec... pardon. 

Vedeam luminile maşinuţelor strălucind şi clipocind deasupra gardului viu, 
pe fundalul întunecat. M-am oprit într-un loc unde se întâlneau mai multe alei şi 
am încercat să mă orientez. La stânga sau la dreapta? Care cărare ajungea mai 
repede la ieşire? 

— lată-te, a spus Scott. 

Îi simțeam respiraţia caldă în ureche. M-a luat de gât, iar atingerea lui mi-a 


transmis fiori pe şira spinării. 

— Ajutor! am strigat din instinct. Să mă ajute cineva! 

— E prietena mea, le-a explicat Scott oamenilor care se opriseră şi îşi 
îndreptaseră atenția asupra noastră. E un joc al nostru. 

— Nu sunt prietena lui, am țipat disperată. Ia-ți mâinile de pe mine! 

— Vino aici, draga mea, a pus Scott, prinzându-mă în braţe şi lipindu-mă 
de el. Te-am avertizat să nu mă minți, a murmurat el în urechea mea. Am nevoie 
de inel. Nu vreau să-ți fac rău, Nora, dar, dacă mă provoci, o să-ți fac. 

— Luaţi-l de pe mine! am strigat eu spre cei care voiau să îmi sară în 
apărare. 

Scott mi-a îndoit mâna la spate. Vorbeam printre dinţi, încercând să înving 
durerea. 

— Eşti nebun? l-am întrebat. Inelul nu-i la mine. L-am dat poliției. Noaptea 
trecută. Ia-l înapoi de la ei. 

— Nu mai minţi! a mârâit el. 

— Sună-i dacă nu mă crezi. Ăsta-i adevărul. Le-am dat inelul, nu-l mai am. 

Am închis ochii, rugându-mă să mă creadă şi să-mi dea drumul la braț. 

— Atunci o să mă ajuţi să-l recuperez. 

— N-o să mi-l dea înapoi. E o dovadă. Le-am spus că era inelul tău. 

— O să mi-l dea înapoi, a zis el încet, de parcă ar fi pus la cale un plan în 
timp ce vorbea. Dacă te dau pe tine în schimbul inelului. 

Toate începeau să se lege. 

— Ai de gând să mă ţii ostatică? Să mă dai în schimbul inelului? Ajutor! am 
tipat. Luaţi-l de pe mine! 

Unul dintre oamenii care stăteau lângă noi a pufnit în râs. 

— Nu e o glumă! am tipat, simțind cum sângele mi se ridică în obraji, cum 
mă apucă disperarea şi panica. Luaţi-l... 

Scott mi-a acoperit gura cu mâna, dar l-am lovit în fluierul piciorului. A 
gemut de durere şi s-a încovoiat. 

Braţele i s-au înmuiat un pic, luat prin surprindere de atacul meu, aşa că 
am reuşit să mă smulg din strânsoarea lui. M-am dat un pas înapoi, clătinându- 
mă, privindu-i chipul schimonosit de durere, după care m-am întors şi am luat-o 
la goană. Vedeam luminile maşinuţelor de distracţii desluşindu-se printre 
grupurile de oameni. Nu îmi doream decât să ajung la intrare. Poliţia trebuia să 
fie aproape. Apoi aveam să fiu în siguranță. În siguranță. Repetam acel cuvânt 
înnebunită, la nesfârşit, încercând să mă motivez şi să nu cad pradă fricii. Pe cer, 
înspre apus, vedeam o lumină pală, şi am folosit-o ca să mă orientez şi să mă 
îndrept spre nord. Dacă aveam să alerg spre nord, drumul urma să mă ducă în 
cele din urmă la porți. 

O explozie mi-a perforat timpanul. M-a luat atât de tare prin surprindere, 
că m-am împiedicat şi am căzut în genunchi. Sau poate că reacționasem 
instinctiv, căci toată lumea din jurul meu se aruncase la pământ. A urmat un 
moment de tăcere în care parcă ţi se făcea părul măciucă, după care lumea a 
început să țipe şi să se împrăştie în toate direcţiile. 

— E înarmat! 

Abia dacă auzeam acele cuvinte, ca şi cum cineva le-ar fi rostit de undeva 
de departe. 

Deşi nu voiam să fac asta, m-am surprins întorcându-mi privirea. Scott se 
ținea strâns cu mâna de o parte, iar prin tricou i se scurgea un lichid de un roşu 
aprins. Rămăsese cu gura căscată şi cu ochii holbațţi din cauza şocului. 

A îngenuncheat, şi am văzut pe cineva stând la câțiva metri în spatele lui 


cu un pistol în mână. Rixon. Vee era lângă el, cu mâinile la gură, albă la față ca 
varul. 

Apoi am văzut o mulțime alergând haotic, am auzit ţipete ascuțite şi 
panicate, iar eu m-am adăpostit la marginea aleii, încercând să evit să fiu călcată 
în picioare. 

— Fuge! a țipat Vee strident. Să-l prindă careva! 

Rixon a mai tras câteva focuri în aer, dar de data asta nu s-a mai aruncat 
nimeni la pământ. Acum, toată lumea se grăbea să iasă din parc. M-am ridicat şi 
m-am uitat în spate înspre locul în care îi văzusem ultima dată pe Vee şi pe 
Rixon. Ecoul împuşcăturilor încă îmi mai răsuna în ureche, dar am reuşit să 
citesc cuvintele de pe buzele lui Rixon. Vino aici. Îşi flutura braţul rămas liber în 
aer. Simţind că mă mişcăm cu încetinitorul, am încercat să ţin piept fluxului de 
oameni care se scurgea înspre mine şi am alergat către el. 

— Ce dracu' faci? a țipat Vee. De ce ai tras în el, Rixon? 

— Trebuia să-l aresteze cineva, dacă nu era poliția aici. Şi, în plus, aşa mi- 
a spus Patch. 

— Nu poţi să împuşti oameni numai pentru că îți cere Patch! a zbierat Vee, 
cu o privire înnebunită. O să fii arestat. Ce-o să ne facem acum? a suspinat ea. 

— Poliţia e pe drum, am spus. Au aflat despre Scott. 

— Trebuie să plecăm de aici! s-a grăbit Vee, încă isterică, fluturându-şi 
mâinile în toate direcțiile. A înaintat câțiva paşi, după care s-a întors şi a 
continuat să vorbească: Eu merg cu Nora la secția de poliție. Rixon, du-te şi 
prinde-l pe Scott, fără să-l mai împuşti încă o dată, şi leagă-l în maşină, ca data 
trecută! 

— Nora nu poate să iasă pe poartă, a spus Rixon. Exact asta crede Scott că 
o să facă. Mai ştiu o ieşire. Vee, ia maşina şi aşteaptă-ne în partea de sud a 
parcării, lângă tomberoane. 

— Cum o să ieşiţi? a vrut Vee să ştie. 

— Prin tunelurile subterane. 

— Există tuneluri sub Delphic? a întrebat Vee. 

Rixon a sărutat-o pe frunte. 

— Grăbeşte-te, iubire! 

Mulțimea se împrăştiase, iar aleile erau acum goale. Încă mai auzeam 
țipete îngrozite şi urlete pe potecă, dar păreau foarte îndepărtate, ca şi cum ar fi 
venit dintr-o altă lume. Vee a ezitat o clipă, după care a dat hotărâtă din cap. 

— Să veniți repede, da? 

— La subsolul casei de distracţii e o încăpere pentru centrala electrică, mi- 
a explicat Rixon în timp ce mergeam în grabă spre capătul aleii. Uşa ei dă în 
tunelurile de sub Delphic. E posibil ca Scott să fi auzit despre tuneluri, dar, chiar 
dacă îşi dă seama pe unde am luat-o şi ne urmăreşte, n-o să aibă cum să ne 
găsească. E un adevărat labirint acolo jos, pe câțiva kilometri, a continuat el 
surâzând un pic agitat. Nu te teme, Delphic a fost construit de îngeri căzuți. Nu 
de mine, dar câțiva dintre prietenii mei au ajutat la construcție. Ştiu drumul ca-n 
palmă. Ăăă, în cea mai mare parte. 

Pe măsură ce ne apropiam de chipul rânjit al clovnului care slujea drept 
poartă a casei de distracții, ţipetele se auzeau din ce în ce mai slab. Acum, 
ascultam ritmul sinistru al muzicii de carnaval care țiuia strident dintr-o boxă 
aşezată în mijlocul casei de distracții. Am intrat prin gura larg deschisă, iar 
podeaua s-a mişcat. Mi-am întins braţele ca să-mi recapăt echilibrul, dar pereții 
au început să se învârtă. În timp ce ochii mei încercau să se acomodeze cu dârele 
de lumină care se roteau prin gura clovnului, mi-am dat seama că mă aflam 
înăuntrul unui butoi mişcător, care părea fără sfârşit. Era pictat în dungi albe şi 
roşii, iar culorile se amestecau, transformându-se într-un roz amețţitor. 

— Vino aici, a spus Rixon, luând-o înainte. 

Am păşit atentă, aşezând-mi un picior în faţa celuilalt, alunecând şi 
dezechilibrându-mă. La sfârşit, când abia păşisem pe pământ, am simţit un jet de 
aer înghețat ridicându-se din podea. Aerul rece mi se prelingea pe piele, iar eu am 
sărit într-o parte, cu respiraţia tăiată. 

— Nu e real, mi-a spus Rixon. Trebuie să mergem mai departe. Dacă Scott 
se hotărăşte să caute prin tunel, trebuie să ajungem acolo înaintea lui. 

Aerul avea un iz de putred şi de umezeală. Mirosea cumva a rugină. Fața 
clovnului era acum o amintire îndepărtată. Singurele lumini erau nişte becuri 
roşii de pe tavanul cavernos, care se aprindeau doar cât să apuci să vezi un 
schelet care se bălăbănea suspendat, un zombie desfigurat sau un vampir 
ridicându-se dintr-un coşciug. 

— Cât mai avem? l-am întrebat pe Rixon, încercând să mă fac auzită prin 
acea cacofonie de sunete distorsionate, de vuiete, bocete şi tânguiri care răsunau 
peste tot în jurul nostru. 

— Încăperea respectivă este chiar în fața noastră. Apoi, vom ajunge la 
tunel. Scott sângerează destul de rău. N-o să moară - presupun că Patch ţi-a 
povestit cam tot despre nefilimi —, dar ar putea să-şi piardă cunoştinţa din cauza 
hemoragiei. Probabil o să leşine înainte să găsească intrarea în tuneluri. O să 
ajungem la suprafață cât ai zice peşte. 

Era atât de încrezător, încât părea un pic cam îngâmfat şi prea optimist. 

Am continuat să înaintăm, iar eu aveam impresia sinistră că eram 
urmăriți. Am aruncat o privire înapoi, dar întunericul era de nepătruns. Dacă era 
într-adevăr ceva în spatele meu, nu aveam cum să-l văd. 

— Crezi că Scott ne urmăreşte? l-am întrebat în şoaptă pe Rixon. 

Acesta s-a oprit, a făcut câțiva paşi în spate şi a ascultat. Apoi m-a 
asigurat, încrezător: 

— Nu e nimeni aici. 

Continuam să alergăm înspre acea încăpere, când am simțit din nou o 
prezenţă în spatele meu. Am simţit furnicături pe ceafă şi am aruncat o privire 
peste umăr. De această dată, am văzut conturul unui chip materializându-se în 
întuneric. Aproape că am țipat, dar apoi am observat că acele linii schițate haotic 
prindeau forma unei fețe cunoscute. 

Era tata. 

Părul lui blond strălucea în întuneric, iar ochii îi scânteiau, dar erau trişti. 

Te iubesc. 

— Tată? am şoptit eu. 

M-am dat totuşi precaută un pas în spate. Mi-am amintit de ultimele 


noastre întâlniri. Era o păcăleală. O minciună. 

Îmi pare rău că v-am părăsit... pe tine şi pe mama ta. 

Îmi doream să dispară. Nu era real. Era o ameninţare. Voia să-mi facă rău. 
Îmi aminteam cum mă trăsese de mână prin fereastra acelei case şi încercase să 
mă taie. Îmi aminteam cum mă fugărise prin bibliotecă. 

Însă vocea îi era la fel de blândă ca atunci când îl auzisem prima dată la 
casa cea veche. Nu avea tonul acela aprig, poruncitor, care mă frapase mai apoi. 
Era chiar vocea lui. 

Te iubesc, Nora. Orice s-ar întâmpla, promite-mi că vei ține minte asta. Nu-mi 
pasă cum şi de ce ai intrat în viața mea, mă bucur doar că ai făcut-o. Nu-mi 
amintesc toate greşelile mele, ci doar lucrurile bune pe care le-am făcut. Te țin 
minte pe tine. Tu ai dat sens vieții mele. Tu ai făcut ca viaţa mea să fie specială. 

Am scuturat din cap, încercând să-mi şterg din minte vocea lui, 
întrebându-mă de ce Rixon nu spunea nimic... Oare nu-l vedea pe tata? Nu putea 
face nimic ca să dispară? Dar adevărul era că nu voiam să-l fac să plece, voiam 
să-i aud în continuare vocea. Voiam ca el să fie real. Aveam nevoie să mă ia în 
braţe şi să-mi spună că totul avea să fie bine. Mai mult decât orice, visam ca el să 
se întoarcă acasă. 

Promite-mi că o să ţii minte. 

Lacrimile mi se scurgeau pe obraji. 

Promit, am spus eu în gând, deşi ştiam că nu putea primi răspunsul. 

Un înger al morții m-a ajutat să vin aici să te văd. A oprit timpul în loc pentru 
noi, Nora. Mă ajută să vorbesc cu gândurile tale. Trebuie să-ţi spun ceva important, 
dar nu am mult timp la dispoziţie. Trebuie să mă întorc repede, aşa că vreau să mă 
asculți cu atenție. 

— Nu, am zis, înghițindu-mi lacrimile, cu o voce gâtuită de durere. Vin cu 
tine. Nu mă lăsa aici. Vin cu tine! Nu poți să mă părăseşti din nou! 

Nu pot să mai stau, draga mea. Acum aparțin altei lumi. 

— Te rog, nu pleca, am cerut eu, sughițând, strângându-mi mâinile la piept 
de parcă astfel aş fi putut să opresc durerea din inimă. 

M-a cuprins un fel de panică disperată doar la gândul că avea să mă 
părăsească din nou. Nu mai simțeam nimic altceva decât că mă abandona. Avea 
să mă părăsească, să mă lase acolo singură, în casa de distracții, în întuneric, 
într-un loc în care nimeni, în afară de Rixon, nu mă putea apăra. 

— De ce mă părăseşti din nou? Am nevoie de tine. 

Atinge cicatricele lui Rixon. Adevărul este acolo. 

Chipul tatălui meu a pierit în întuneric. Am întins mâna spre el, încercând 
să-l ating, dar fața i s-a prefăcut într-un fuior de ceață. Firicelele albe şi argintii 
de fum s-au dizolvat în întuneric. 

— Nora? 

Am tresărit la auzul vocii lui Rixon. 

— Trebuie să ne grăbim, a zis, de parcă ar fi trecut doar o fracțiune de 
secundă. N-aş vrea să ne întâlnim cu Scott în pasajul care dă în tuneluri... 

Tata plecase. Nu găseam nici o explicaţie pentru asta. Ştiam că îl văzusem 
pentru ultima dată. Durerea şi suferinţa erau de nesuportat. În momentul în care 
aveam cea mai mare nevoie de el, când mă îndreptam spre tuneluri, 
înspăimântată şi pierdută, mă lăsase singură acolo. 

— Nu văd pe unde merg, i-am spus lui Rixon, cu răsuflarea tăiată, 
ştergându-mi ochii şi străduindu-mă să-mi concentrez atenţia asupra unui scop 
anume: să ajung la tuneluri şi să mă întâlnesc cu Vee la celălalt capăt. Trebuie 
să mă ţin de ceva. 


Rixon mi-a întins grăbit cămaşa lui. 

— Ţine-te de capătul cămăşii şi urmează-mă. Ține pasul cu mine. Nu avem 
mult timp la dispoziție. 

Am strâns bumbacul cald între degete. Inima începuse să-mi bată mai tare. 
Spatele lui gol era la câţiva centimetri de mine. Tata îmi spusese să-i ating 
cicatricele, avea să fie atât de uşor acum. Nu trebuia decât să-mi strecor mâna... 

Şi să cedez în fața acelui vârtej întunecat care avea să mă înghită... 

M-am gândit la momentele în care îi atinsesem cicatricele lui Patch şi cum 
mă plimbasem prin amintirile lui. Fără urmă de îndoială, dacă i-aş fi atins 
cicatricele lui Rixon, s-ar fi întâmplat acelaşi lucru. 

Nu voiam să mă duc acolo. Voiam să rămân cu picioarele pe pământ, să 
ajung la tuneluri şi să ies din Delphic. 

Dar tata se întorsese ca să-mi spună unde puteam găsi adevărul. Orice aş 
fi văzut în trecutul lui Rixon, trebuia să fie important. Oricât de mult mă durea 
faptul că tata mă părăsise acolo, trebuia să am încredere în el. Trebuia să am 
încredere în faptul că riscase totul ca să vină să-mi comunice ceva. 

Mi-am strecurat mâinile pe sub tricoul lui Rixon. Am simțit pielea fină... iar 
apoi o porțiune aspră, în locul în care erau cicatricele. Mi-am plimbat mâna pe 
rană, aşteptând să fiu absorbită într-o lume străină şi ciudată. 

Strada era liniştită şi întunecată. Casele care mărgineau drumul erau 
dărăpănate, lăsate în ruină. Curțile erau mici şi împrejmuite de garduri. 
Ferestrele fuseseră acoperite cu scânduri sau cu gratii. Un ger crâncen parcă 
muşca din mine. 

Două explozii zgomotoase au rupt tăcerea. Am tresărit şi m-am uitat înspre 
casa de pe cealaltă parte a străzii. „Împuşcături?” m-am gândit eu speriată. Am 
căutat imediat telefonul mobil în buzunar, intenționând să sun la numărul de 
urgență, dar apoi mi-am amintit că eram blocată în amintirea lui Rixon. Tot ce 
vedeam se întâmplase în trecut. Nu mai puteam să schimb nimic acum. 

Am auzit paşi fugind în noapte şi am privit şocată cum tata se strecura pe 
poarta casei de pe cealaltă parte a străzii şi dispărea în curte. Fără să mai stau pe 
gânduri, am alergat după el. 

— Tată, am ţipat, fără să mă pot stăpâni. Nu te duce acolo! 

Purta aceleaşi haine pe care le avea şi în noaptea în care fusese ucis. Am 
intrat pe poartă şi m-am întâlnit cu el în fundul curţii, la colțul casei. Plângând, 
l-am luat în braţe. 

— Trebuie să ne întoarcem. Trebuie să ieşim de aici. O să se întâmple ceva 
groaznic. 

Tata a trecut prin îmbrățişarea mea şi a ajuns la un mic zid de piatră care 
traversa terenul. A înaintat centimetru cu centimetru de-a lungul zidului, cu 
ochii fixați pe uşa din spate a casei. M-am sprijinit de peretele lateral cu capul în 
mâini şi am început să plâng. Nu voiam să văd asta. De ce-mi spusese tata să-i 
ating cicatricele lui Rixon? Nu voiam asta. Oare nu ştia cât de mult suferisem 
deja? 

— E ultima ta şansă, s-a auzit o voce dinăuntrul casei, plutind prin uşa 
întredeschisă din spate. 

— Să te ia dracu! 

A urmat o altă explozie, iar eu am căzut în genunchi, lipindu-mă şi mai 
mult de perete, dorind să pun capăt amintirii. 

— Unde e fata? 

Cel care pusese întrebarea vorbise atât de încet, atât de calm, încât aproape 
că nu-l auzisem din cauza sughițurilor de plâns. 


Cu coada ochiului, l-am văzut pe tata mişcându-se. Traversa tiptil curtea, 
îndreptându-se spre uşă. Avea un pistol în mână, şi l-a ridicat pentru a ochi. Am 
fugit înspre el, prinzându-l de mână, încercând să-i smulg arma şi să-l aduc la 
adăpost. Însă era ca şi cum ai fi încercat să atingi o fantomă... Mâinile îmi 
treceau prin el ca prin aer. 

Tata a apăsat pe trăgaci. Împuşcătura care s-a auzit în noapte, a rupt 
tăcerea în două. A tras din nou. Iar şi iar, la nesfârşit. Chiar dacă nici cea mai 
mică părticică din mine nu-şi dorea asta, mi-am întors privirea înspre casă şi am 
băgat de seamă conformațţia atletică a bărbatului în care tata trăgea de la spate. 
Dincolo de el, se afla un alt bărbat care căzuse la pământ, cu spatele sprijinit de 
o canapea. Sângera, iar chipul îi era schimonosit într-o expresie de frică şi 
agonie. 

Şocată, mi-am dat seama că era Hank Millar. 

— Fugi! a țipat el spre tata. Fugi şi salvează-te! Lasă-mă pe mine! 

Dar tata nu a fugit. Ţinea pistolul ridicat şi trăgea la nesfârşit, trimițând 
gloanţe în direcția uşii deschise, în dreptul căreia un tânăr cu o şapcă albastră de 
baseball pe cap părea să nici nu le bage de seamă. Iar apoi, foarte încet, tânărul 
s-a întors ca să-l vadă pe tata. 


Capitolul 24 


Rixon m-a apucat de braț, strângându-mă puternic. 

— Ai grijă unde îți bagi nasu'. Astea sunt amintirile mele, a spus el, iar 
maxilarul îi tremura de mânie şi nările îi erau dilatate. Poate cu Patch îți merge, 
dar nimeni nu se atinge de cicatricele mele. 

Şi-a arcuit sprâncenele. 

Am simțit cum mi se strânge stomacul atât de tare, încât aproape că m-am 
îndoit de durere. 

— L-am văzut pe tata murind, am îngăimat, îngrozită. 

— L-ai văzut şi pe ucigaş? a întrebat Rixon, scuturându-mi brațul şi 
încercând să mă readucă înapoi în prezent. 

— L-am văzut pe Patch de la spate, am spus, cu respiraţia tăiată. Purta 
şapca de baseball. 

A dat din cap de parcă ar fi acceptat că ceea ce s-a făcut nu se mai putea 
desface. 

— N-a vrut să-ți ascundă adevărul, dar ştia că, dacă îți spunea, avea să te 
piardă. S-a întâmplat înainte să te cunoască. 

— Nu-mi pasă când s-a întâmplat, am spus, pe o voce pițigăiată şi 
tremurată. Trebuie adus în fața instanței. 

— Nu-l poţi aduce în fața instanţei. E Patch. Dacă îl dai pe mâna poliţiei, 
crezi că o să accepte, pur şi simplu, să fie închis? 

Nu, nu credeam. Poliția nu însemna nimic pentru Patch. 

— Un singur lucru nu înțeleg. În amintirea ta erau doar trei persoane. Tata, 
Patch şi Hank Millar. Dacă numai ei trei au văzut ce s-a întâmplat, de ce văd 
toate astea în amintirea ta? 

Rixon nu a spus nimic, dar şi-a strâns buzele. 

M-a străbătut un alt gând, unul îngrozitor. Nu mai eram atât de sigură cine 
îmi ucisese tatăl. Îl văzusem pe ucigaş de la spate şi presupusesem că era Patch 
din cauza şepcii de baseball. Dar, cu cât mă gândeam mai mult, cu atât mai 
sigură eram că ucigaşul era un pic prea deşirat ca să fie Scott, umerii lui erau 
parcă prea ascuțiți... 

De fapt, ucigaşul semăna foarte bine cu... 

— Tu l-ai omorât, am şoptit. Tu ai fost. Purtai şapca lui Patch. Senzaţia 
inițială de şoc a făcut loc repede groazei şi spaimei. Tu l-ai omorât pe tata. 

Din ochii lui Rixon a pierit orice urmă de compasiune sau de bunătate. Ei 
bine, e cam stânjenitor. 

— Purtai şapca lui Patch în seara aia. Ai împrumutat-o, nu-i aşa? Nu ai fi 
putut să-l omori pe tata fără să-ți asumi o altă identitate. Nu puteai să o faci 
dacă nu te prefăceai că eşti altcineva, ca să scapi de consecințe, am spus, 
bazându-mă pe tot ce mai țineam minte de la cursul de psihologie din primul an 
de liceu. Nu. Aşteaptă! E altceva la mijloc. Te-ai prefăcut că erai Patch pentru că 
îți doreşti să fii ca el. Eşti invidios pe el. Asta e, nu-i aşa? Ai prefera să fii ca el... 

Rixon m-a apucat de obraji, forțându-mă să mă opresc. 

— Taci din gură! 

M-am tras înapoi, însă maxilarul mă durea, căci mă strânsese tare. Voiam 
să mă năpustesc asupra lui, să-l lovesc cu orice aş fi avut la îndemână, dar ştiam 
că trebuia să-mi păstrez calmul. Trebuia să găsesc o modalitate să aflu tot ce se 
întâmplase, începeam să cred că Rixon nu mă adusese în tunel ca să mă ajute să 


evadez. Mai rău, începeam să cred că nici nu avea de gând să mă ajute să mai 
văd vreodată lumina zilei. 

— Invidios pe el? a spus cu cruzime. Sigur, sunt invidios. Nu el se 
îndreaptă cu viteza luminii spre iad. Am intrat împreună în asta, iar acum el şi-a 
salvat pielea şi şi-a recăpătat aripile. Datorită ţie, a adăugat, aruncându-mi o 
privire plină de dispreț. 

Am clătinat din cap. Nu credeam ce-mi spunea. 

— L-ai omorât pe tata înainte să mă cunoşti. 

A râs, dar nu era amuzat. 

— Ştiam că trebuia să fii pe undeva pe aproape şi te căutam. 

— De ce? 

Rixon şi-a scos pistolul de sub tricou şi l-a folosit pentru a-mi face semn să 
înaintez. 

— Unde mergem? 

Nu a răspuns. 

— Poliția e pe urmele noastre. 

— S-o ia naiba de poliţie, a spus Rixon. O să termin ce am de făcut înainte 
să ajungă aici. 

— O să termini? „Păstrează-ţi calmul”, mi-am spus. „Aşteaptă.” O să mă 
omori pentru că am aflat adevărul? Pentru că ştiu că tu l-ai omorât pe tata? 

— Harrison Grey nu era tatăl tău. 

Am deschis gura, dar nu am reuşit să spun nimic. Singura imagine care 
îmi rămăsese întipărită în minte era cea a lui Marcie stând în curtea casei ei şi 
spunându-mi că Hank Millar ar fi putut fi tatăl meu. Am simţit cum mi se 
întoarce stomacul pe dos. Oare asta însemna că Marcie spusese adevărul? Oare 
trăisem în întuneric timp de şaisprezece ani fără să ştiu adevărul despre familia 
mea? M-am întrebat dacă tata, tatăl meu adevărat, ştia asta. Harrison Grey. 
Omul care mă crescuse şi mă iubise. Nu tatăl meu biologic, care mă abandonase. 
Nu Hank Millar, care, din partea mea, putea să putrezească în iad. 

— Tatăl tău este un nefilim pe nume Barnabas, mi-a explicat Rixon. De 
curând, a început să-şi spună Hank Millar. 

„NuP 

M-am dat un pas înapoi, clătinându-mă, căci adevărul îmi dădea amețeli. 
Visul. Visul lui Patch era de fapt o amintire reală. Nu minţise. Barnabas - Hank 
Millar — era nefilim. 

Şi era tatăl meu. 

Întregul meu univers ameninţa să se năruiască, dar am hotărât să continui 
să mă gândesc la ce îmi spusese. Scotoceam înnebunită prin amintirile din 
străfundurile minţii mele, încercând din răsputeri să-mi amintesc unde mai 
auzisem numele de Barnabas. Nu reuşeam să identific exact momentul, dar 
ştiam că asta nu era prima dată când auzeam numele lui. De obicei nu uitam. 
Barnabas, Barnabas, Barnabas... 

Am încercat să pun lucrurile cap la cap. De ce îmi spunea Rixon toate 
astea? Cum de ştia el totul despre tatăl meu biologic? De ce îl interesa? lar apoi 
mi-am dat seama. La un moment dat, când îi atinsesem cicatricele lui Patch şi 
călătorisem prin amintirile lui, îl auzisem vorbind despre vasalul lui nefilim, 
Chauncey Langeais. Mai vorbise şi despre vasalul lui Rixon, Barnabas... 

— Nu, am şoptit eu, fără să vreau. 

— Ba da. 

Îmi doream cu disperare să fug, dar picioarele îmi erau înţepenite, la fel de 
țepene ca un buştean. 


— Când Hank a lăsat-o însărcinată pe mama ta, auzise destule despre 
Cartea lui Enoh cât să-şi facă griji că într-o zi aveam să vin să caut copilul, mai 
ales dacă era fată. Aşa că a făcut singurul lucru care îi mai rămăsese de făcut. A 
ascuns copilul. Adică te-a ascuns pe tine. Când Hank i-a spus prietenului lui, 
Harrison Grey, că mama ta avea probleme, el a fost de acord să o ia de nevastă şi 
să se dea drept tatăl tău. 

— Nu, nu, nu! Dar strămoşul meu este Chauncey. Strămoşul meu din 
partea tatei, din partea lui Harrison. Am un semn pe încheietură care dovedeşte 
asta. 

— Da, ai. Cu multe secole în urmă, Chauncey s-a distrat cu o fată naivă de 
la țară. Ea i-a născut un fiu. Nimeni nu s-a gândit că era ceva ciudat cu băiatul 
acela, sau cu copiii lui, sau cu copiii copiilor lui, până când, într-o zi, unul dintre 
fii s-a culcat cu o femeie în afara căsătoriei. A transmis moştenirea nobilă de 
nefilim a strămoşului său, ducele de Langeais, în altă linie de descendență. Acea 
linie din care în cele din urmă s-a născut Barnabas, sau Hank, aşa cum îşi spune 
în ultima vreme. 

Rixon mi-a făcut nerăbdător semn cu mâna să mă grăbesc să pun lucrurile 
cap la cap. Deja o făcusem. 

— Vrei să spui că atât Harrison, cât şi Hank se trag din Chauncey, am 
spus. lar Hank, un nefilim de primă generaţie, de rasă pură, era nemuritor, în 
timp ce sângele tatălui meu se diluase pe parcursul secolelor, exact ca al meu, şi 
putea muri. Hank, un om pe care de abia dacă-l cunoşteam şi pe care nu-l 
respectam deloc, putea trăi veşnic. În timp ce tatăl meu dispăruse pentru 
totdeauna. 

— Asta vreau să spun, iubirea mea. 

— Nu-mi spune iubire. 

— Preferi îngeraşule? 

Se amuza pe seama mea. Se juca cu mine pentru că mă adusese exact 
unde îşi dorise. Mai trecusem o dată prin asta cu Patch şi ştiam ce urma. Hank 
Millar era tatăl meu biologic şi vasalul lui Rixon. Rixon voia să mă sacrifice ca să 
îl omoare pe Hank Millar şi să primească un trup uman. 

— Primesc un ultim răspuns? am întrebat, iar vocea mi-a sunat mai 
degrabă provocatoare decât înspăimântată. 

— De ce nu? a replicat el şi a ridicat din umeri. 

— Am crezut că numai nefilimii de rasă pură, de primă generație, pot să 
jure credință. Dar Hank, ca să fie un nefilim pur, trebuia să aibă un părinte om şi 
alt părinte înger căzut. Însă tatăl lui nu era înger căzut. Era unul dintre urmagii 
masculini ai lui Chauncey. 

— Treci cu vederea faptul că bărbații pot avea aventuri şi cu îngeri căzuți 
de sex feminin. 

Am clătinat din cap. 

— Îngerii căzuți nu au corpuri umane. Femeile nu pot da naştere. Asta mi- 
a spus Patch. 

— Dar un înger căzut care posedă un corp de femeie în timpul lunii Heşvan 
poate concepe un copil. Omul poate naşte copilul cu mult după Heşvan, însă 
odrasla este deja pângărită, căci a fost concepută, de fapt, de un înger căzut. 

— E revoltător. 

— Sunt de acord cu tine, a recunoscut el şi a schițat un zâmbet. 

— Am o curiozitate morbidă. După ce mă sacrifici, trupul tău devine uman 
sau posezi trupul unui alt om pentru totdeauna? 

— Devin om, m-a lămurit el, iar colțurile gurii i s-au ridicat un pic. Aşa că, 


dacă vrei să te întorci din mormânt ca să mă bântui, să ştii să trebuie să cauţi 
acelaşi corp chipeş. 

— Patch ar putea sosi din clipă în clipă să te oprească, am spus, încercând 
să par puternică, dar fiind totuşi incapabilă să opresc felul în care îmi tremura 
fiecare părticică a corpului. 

Se uita la mine, iar ochii parcă îi râdeau. 

— A fost o misiune dificilă, dar sunt sigur că am sădit destulă neîncredere 
între voi. Tu m-ai ajutat mult în momentul în care te-ai despărțit de el. Nici eu nu 
aş fi putut să te întrec la asta. Apoi au urmat certurile voastre permanente, faptul 
că tu erai geloasă pe Marcie şi felicitarea pe care ţi-a trimis-o Patch, pe care am 
îmbibat-o cu droguri ca să mai adaug un strop de suspiciune. Când am furat 
inelul de la Barnabas şi am pus pe cineva să ţi-l trimită la cofetărie, eram convins 
că Patch avea să fie ultima persoană la care să apelezi. Să-ţi calci tu pe mândrie 
şi să-i ceri ajutorul? În nici un caz. lar când ai crezut că era combinat cu 
Marcie... În nici un caz! N-am făcut decât să-mi joc rolul în momentul în care m- 
ai întrebat dacă Patch era Mâna Neagră. Când ţi-am răspuns că da, dovezile pe 
care le aveai împotriva lui erau copleşitoare. Apoi am profitat de felul în care a 
evoluat conversaţia şi ţi-am dat adresa uneia dintre ascunzătorile nefilimilor lui 
Hank, spunându-ți că este a lui Patch, pentru că ştiam foarte bine că aveai să te 
strecori pe acolo şi să cauţi suvenire de la Mâna Neagră. Eu am contramandat 
filmul de ieri-seară, nu Patch. Nu voiam să stau într-un cinematograf cu mâinile 
legate în timp ce tu scotoceai de una singură prin apartament. Trebuia să te 
urmăresc. Am pus dinamita când ai intrat, sperând să te sacrific, dar ai reuşit să 
scapi. 

— Uau, sunt impresionată, Rixon. O bombă. Foarte elaborat. De ce nu ai 
simplificat lucrurile? Puteai să intri pur şi simplu la mine în dormitor şi să-mi 
tragi un glonț între ochi. 

Şi-a desfăcut brațele. 

— Acesta e un moment important pentru mine, Nora. Nu poți să mă 
învinovățeşti că am încercat să-l înfrumusețez un pic. Am încercat să mă dau 
drept fantoma lui Harrison ca să te ademenesc, gândindu-mă cât de incredibil ar 
putea fi să te trimit pe lumea cealaltă şi să te fac să crezi că propriul tău tată te-a 
omorât, dar nu ai avut încredere în mine. Ai continuat să fugi. 

S-a încruntat un pic. 

— Eşti un psihopat. 

— Prefer să-mi spui că sunt creativ. 

— Cu ce m-ai mai minţit? Pe plajă, mi-ai zis că Patch încă era îngerul meu 
păzitor... 

— Ca să-ţi creez o impresie de falsă siguranță? Exact. 

— Şi jurământul cu sânge? 

— O minciună care mi-a venit pe moment. Ca să fac lucrurile mai 
interesante. 

— Deci, de fapt, nimic din ce mi-ai spus nu a fost adevărat. 

— Exact, cu excepţia părții cu sacrificatul. Aici am fost al naibii de serios. 
Gata, am vorbit destul. Hai să terminăm ce am început! 

M-a înghiontit cu pistolul, obligându-mă să înaintez. Când m-a atins cu 
țeava rece a armei, mi-am pierdut echilibrul şi m-am dat într-o parte, încercând 
să mă sprijin într-un picior, dar am călcat pe o bucată de podea care a început să 
se onduleze sub mine. Am simţit cum Rixon mă prinde de încheietură ca să nu 
cad, dar ceva nu a mers cum trebuia. Mâna i-a alunecat de pe brațul meu. Am 
auzit o bufnitură surdă. Căzuse. Zgomotul se auzise de undeva de sub mine. M-a 


străfulgerat un gând - oare căzuse în una dintre nenumăratele capcane despre 
care se zvonea că ar fi fost amplasate prin casa de distracții? Dar nu am mai 
zăbovit să văd dacă avusesem dreptate. 

Am luat-o la goană pe drumul pe care venisem, căutând capul clovnului. În 
fața mea a sărit de nicăieri o siluetă. Un bec s-a aprins deasupra mea luminând 
un topor îmbibat cu sânge, împlântat în capul unui pirat. S-a uitat răutăcios la 
mine, după care ochii i s-au învârtit în cap, iar lumina s-a stins. 

Am tras câteva guri de aer, spunându-mi că nimic nu era real, dar nu 
reuşeam să mă liniştesc, căci podeaua scârțâia şi mi se mişca sub picioare. Am 
îngenuncheat, târându-mă prin pietrişul şi funinginea care mi se lipeau de mâini, 
încercând să-mi păstrez calmul, în timp ce capul mi se balansa în acelaşi ritm cu 
podeaua. M-am mai târât câţiva metri, fără să pierd timpul, ştiind că Rixon avea 
să găsească o cale să iasă din capcană. 

— Nora, a urlat Rixon în spatele meu. 

M-am ridicat, sprijinindu-mă de pereţi, dar aceştia erau acoperiți de o 
substanță vâscoasă, un fel de nămol, care mi s-a lipit de mâini. Undeva în față s- 
au auzit hohote de râs care s-au transformat treptat într-un cotcodăcit. Mi-am 
scuturat mâinile încercând să desprind noroiul de pe ele. Apoi m-am strecurat în 
golul întunecat din fața mea. Mă rătăcisem. Eram pierdută, pierdută, pierdută. 

Am făcut câțiva paşi grăbiţi, m-am învârtit în loc şi am întrezărit o lumină 
portocalie la câțiva metri mai în față. Nu era capul clovnului, dar mă simțeam 
atrasă de promisiunea luminii ca o molie. Lumina slabă ca de Halloween a 
felinarului pâlpâia deasupra următoarelor cuvinte: „TUNELUL OSÂNDIȚILOR?”. 
Eram pe un debarcader. Nişte bărci mici de plastic erau ancorate una lângă alta, 
iar apa din canal clipocea, lovindu-se de marginile lor. 

Am auzit paşi pe aleea din spatele meu. Pentru că nu mai aveam timp să 
mai analizez situația, m-am aruncat în barca ancorată cel mai aproape de mine. 
Tocmai îmi recăpătasem echilibrul, când barca s-a pus în mişcare, aruncându- 
mă pe scândura de lemn care slujea drept scaun. Bărcile înaintau în şir indian, 
iar şinele de sub ele trosneau în timp ce le dirijau înspre tunelul care se 
întrezărea în față. Două uşi ca de salon s-au deschis în fața mea, iar un tunel mi- 
a înghițit barca. 

Înaintam bâjbâind înspre partea din față a bărcii, cățărându-mă peste bara 
de protecție, căutând să ajung la proră. Am rămas acolo preţ de o clipă, ținându- 
mă cu o mână de barcă şi încercând să mă agăț cu cealaltă de pupa bărcii din 
fața mea. Între cele două bărci era o distanţă de câţiva centimetri. Trebuia să sar. 
Mi-am îndoit genunchii şi mi-am luat avânt, reuşind să aterizez pe fundul bărcii 
din fața mea. 

Mi-am tras răsuflarea o clipă, după care m-am întors la treabă. Am înaintat 
înspre proră, intenționând să sar peste toate bărcile, până când ajungeam la 
prima. Rixon era mai mare şi mai rapid, în plus, era înarmat. Singura mea şansă 
de supraviețuire era să continui să înaintez, să amân cât mai mult momentul în 
care avea să mă prindă. 

Tocmai ajunsesem la proră şi mă pregăteam să sar, când am auzit sunetul 
strident al unei sirene, iar o lumină roşie s-a aprins deasupra mea, orbindu-mă. 
Un schelet a căzut din tavanul tunelului, lovindu-mă din plin. Mi-am pierdut 
echilibrul şi am simţit cum se învârte pământul în jurul meu. Am alunecat peste 
bord. Apa rece ca gheața îmi pătrundea prin haine, iar valurile se închideau 
deasupra mea. Mi-am pus pe dată picioarele jos, am ieşit la suprafaţă şi am 
înaintat cu greu înapoi înspre barcă prin apa care îmi ajungea până la piept. 
Dinţii îmi clănțăneau. 


M-am sprijinit cu mâinile de bara de protecție şi m-am săltat înapoi 
înăuntru. 

Au auzit câteva strigăte puternice plutind prin tunel, iar un glonț mi-a 
trecut şuierând pe lângă ureche. M-am aruncat pe fundul bărcii, ascultând 
hohotele de râs ale lui Rixon, care se afla la câteva bărci în spatele meu. 

— Acum te prind, a strigat el. 

Deasupra mea se aprindeau din ce în ce mai multe lumini, şi, printre 
licăriri, îl puteam vedea pe Rixon croindu-şi drum şi sărind prin bărci înspre 
mine. 

De undeva din față s-a auzit un vuiet slab. Mi s-a strâns stomacul. Am 
uitat de Rixon şi mi-am concentrat atenţia asupra stropilor de apă din aer. Inima 
mi s-a oprit în loc o secundă, după care a început să bată mult prea tare. 

Mi-am încleştat mâna pe bara de metal, încordându-mi toate puterile, gata 
să înfrunt cascada. Barca s-a balansat uşor, după care a plonjat în cascadă, 
împroşcând apă în toate direcţiile. Dacă nu aş fi fost deja udă leoarcă şi nu aş fi 
tremurat toată, probabil că mi-aş fi dat seama că apa era rece ca gheața. Mi-am 
şters ochii şi atunci am văzut o mică platformă săpată în peretele tunelului din 
stânga mea. Pe o uşă din capătul platformei scria: „ATENȚIE! PERICOL DE 
ELECTROCUTARE”. 

Am aruncat o privire înapoi spre cascadă. Barca lui Rixon încă nu se 
prăbuşise, şi, cum aveam doar câteva secunde la dispoziție, am luat o decizie 
riscantă. Am sărit din barcă, m-am îndreptat cât de repede am putut înspre 
platformă, m-am proptit în mâini şi m-am urcat pe ea, după care am încercat 
uşa. S-a deschis, iar în aer au năvălit şuieratul şi zăngănitul maşinăriilor, 
huruitul şi scrâşnetul a sute de motoare. Descoperisem inima electrică a casei de 
distracții şi intrarea în tunelurile subterane. 

Am tras uşa după mine, lăsând-o un pic crăpată, cât să pot să văd ce se 
întâmpla afară. 

Cu un ochi lipit de uşa întredeschisă, am urmărit cum se prăbuşea 
următoarea barcă în cascadă. Rixon era în ea. Se apleca peste marginea de metal, 
uitându-se prin apă. Oare mă văzuse când sărisem? Mă căuta? Barca lui a 
continuat să plutească, dar el s-a lăsat să alunece uşor din ea, sărind cu 
picioarele înainte. Dându-şi părul ud de pe față, scruta suprafața întunecată a 
apei. Atunci mi-am dat seama că nu mai avea nimic în mână. Nu mă căuta pe 
mine - îi căzuse pistolul când se prăbuşise în cascadă şi se uita după el. 

Tunelul era întunecat, şi-mi era greu să cred că Rixon putea vedea până pe 
fundul apei. Asta însemna că era nevoit să caute pistolul orbeşte, pipăind 
podeaua cu mâna. Avea să dureze ceva! Iar eu bineînțeles că mai aveam nevoie 
de timp. Aveam nevoie de un strop de noroc, aproape sinonim cu imposibilul. 
Probabil că poliția ajunsese în parc până acum, dar oare avea să le treacă prin 
minte să mă caute prin cotloanele casei de distracții înainte să fie prea târziu? 

Am închis uşa uşor, sperând să găsesc o încuietoare pe partea cealaltă, dar 
nu am văzut nici una. Deodată, m-am gândit să-mi asum riscul şi să încerc să ies 
din tunel înaintea lui Rixon, în loc să bat tot drumul înapoi şi să mă ascund. 
Dacă Rixon intra în camera centralei electrice, nu mai aveam cale de scăpare. 

Din spatele unui panou electric, se auzea o respirație precipitată. 

M-am întors, scrutând întunericul. 

— Cine-i acolo? 

— Cine crezi că e? 

Am clipit, încercând să desluşesc silueta printre umbre. 

— Scott? am întrebat speriată, făcând câţiva paşi înapoi. 


— M-am pierdut prin tuneluri. Am intrat pe o uşă şi am ajuns aici. 

— Mai sângerezi? 

— Mda. Sunt surprins că nu mi s-a scurs încă tot sângele din corp. 

Abia îngăima cuvintele, şi îmi dădeam seama că depunea un mare efort 
pentru a vorbi. 

— Ai nevoie de un doctor. 

— Am nevoie de inel, a spus el, râzând epuizat. 

În acel moment, nici nu-mi mai puteam da seama cât de serios era Scott 
când spunea că-şi voia inelul înapoi. Era extenuat din cauza durerii, şi eram 
destul de sigură că ştiam amândoi că nu avea cum să mă târască afară şi să mă 
ia ostatică. Deşi era slăbit şi rănit, era un nefilim. Avea să supraviețuiască. Dacă 
ne uneam forțele, aveam o şansă să ieşim de acolo. Însă, înainte să-l pot convinge 
că trebuia să mă ajute să scap de Rixon, trebuia să-i câştig încrederea. 

M-am apropiat de panoul de comandă şi am îngenuncheat lângă el. Se 
ținea cu mâna de coaste, încercând să oprească sângerarea. Era alb la față ca 
varul, iar privirea delirantă îmi confirma ceea ce ştiam deja: avea dureri 
îngrozitoare. 

— Nu cred că o să foloseşti inelul ca să recrutezi noi membri, am spus în 
şoaptă. N-o să obligi alți oameni să intre în societate. 

Scott a clătinat din cap, dându-mi dreptate. 

— Trebuie să-ți spun ceva. Mai ţii minte că ţi-am zis că lucram în noaptea 
în care a fost împuşcat tatăl tău? 

Îmi aminteam vag că îmi povestise că era la muncă în momentul în care 
primise un telefon şi i se spusese că tata murise. 

— Unde vrei să ajungi? am întrebat, şovăind. 

— Lucram la un magazin de cartier care se numea Quickies, la câteva 
străzi distanță de casă. A făcut o pauză, de parcă s-ar fi aşteptat să ajung la o 
concluzie măreață. În noaptea aia trebuia să-l urmăresc pe tatăl tău. Aşa îmi 
spusese Mâna Neagră. Îmi spusese că tatăl tău trebuia să se ducă la o întâlnire, 
iar eu trebuia să mă asigur că nu pățea nimic. 

— Ce tot îndrugi acolo? l-am întrebat, iar gura mi se uscase de spaimă. 

— Nu l-am urmărit. 

Scott şi-a luat capul în palme. 

— Am vrut să-i arăt Mâinii Negre că nu putea să-mi dea ordine după cum 
voia. Voiam să-i arăt că nu aveam de gând să fac parte din societatea lui. Aşa că 
am rămas la muncă. Nu am plecat. Nu l-am urmărit pe tatăl tău. lar ela murit. A 
murit din cauza mea. 

M-am lăsat să alunec pe lângă perete, până când am căzut în fund şi m-am 
aşezat lângă el. Nu puteam să vorbesc. Nu-mi găseam cuvintele. 

— Mă urăşţti, nu-i aşa? m-a întrebat el. 

— Nu tu mi-ai omorât tatăl, am replicat, fără vlagă. Nu e vina ta. 

— Ştiam că avea probleme. Ce alt motiv ar fi avut Mâna Neagră să se 
asigure că ajungea teafăr şi nevătămat la întâlnire? Trebuia să mă fi dus. Dacă aş 
fi urmat ordinele Mâinii Negre, tatăl tău încă ar fi în viață. 

— Asta a fost în trecut, am şoptit, încercând să nu las acea informaţie să 
mă facă să-l învinovățesc pe Scott. 

Aveam nevoie de ajutorul lui. Împreună, puteam ieşi de acolo. Nu puteam 
să-mi permit să-l urăsc. Trebuia să am încredere în el şi aveam nevoie ca şi el să 
se încreadă în mine. 

— Doar pentru că a trecut nu înseamnă că e şi uşor de uitat, a adăugat el. 
La mai puţin de o oră după ce ar fi trebuit să-l urmăresc pe tatăl tău, m-a sunat 


tata şi mi-a dat veştile. 

Am încercat să-mi înăbuş un sughiț de plâns. 

— Apoi Mâna Neagră a venit la magazin. Purta o mască pe față, dar i-am 
recunoscut vocea, a spus Scott, înfiorându-se. N-o să uit niciodată acea voce. Mi- 
a dat o armă şi mi-a zis să am grijă să nu se afle niciodată de ea. Era pistolul 
tatălui tău. Mi-a spus că voia ca poliția să scrie în raport că tatăl tău a fost 
nevinovat şi că nu avea nici o armă la el în momentul în care a fost împuşcat. Nu 
voia ca familia ta să sufere şi mai mult şi să se întrebe ce se întâmplase cu 
adevărat în seara aia. Nu voia ca vreun om să bănuiască faptul că tatăl tău s-ar fi 
putut încurca cu asasini ca el. Voia să facă să pară totul un jaf întâmplător. 

— Trebuia să arunc pistolul în râu, dar l-am păstrat. Voiam să ies din 
societate, şi aveam impresia că nu puteam să fac asta decât dacă îl şantajam pe 
Mâna Neagră. Aşa că am păstrat pistolul. Când m-am mutat aici cu mama, am 
lăsat un mesaj pentru Mâna Neagră. l-am spus că, dacă avea să mă caute, aveam 
să mă asigur că pistolul lui Harrison Grey ajungea pe mâna poliției. Aveam să fac 
în aşa fel încât întreaga lume să ştie că avea legătură cu Mâna Neagră. Am jurat 
să terfelesc numele tatălui tău ori de câte ori ar fi fost nevoie, dacă asta însemna 
să-mi recapăt libertatea. Încă am pistolul. Şi-a desfăcut palmele şi l-a lăsat să-i 
cadă printre genunchi, izbindu-se de ciment. Încă îl mai am. Apoi a continuat, cu 
voce slabă: A fost atât de greu pentru mine să stau în preajma ta! Voiam să te fac 
să mă urăşti. Dumnezeu ştie cât de mult m-am urât pe mine însămi. De fiecare 
dată când te vedeam, nu mă puteam gândi decât că mi se făcuse frică şi că 
dădusem înapoi. Aş fi putut să-i salvez viața tatălui tău. Îmi pare rău, a încheiat, 
pierzându-şi vocea. 

— E în regulă, am spus, mai mult pentru mine însămi decât pentru Scott. 
Totul o să fie bine. 

Dar simțeam că asta era cea mai mare minciună pe care o rostisem până 
atunci. 

Scott a ridicat pistolul de pe jos, prinzându-l între degete. Înainte să apuc 
să-mi dau seama ce voia să facă, şi l-a îndreptat înspre cap. 

— Nu merit să trăiesc, a spus. 

Am simțit cum o pojghiță de gheață îmi cuprinde inima. 

— Scott..., am început. 

— Familia ta merită asta. Nu pot să te mai privesc în ochi. Nici măcar eu 
nu mă mai suport, a spus el, iar degetul i-a alunecat pe trăgaci. 

Nu mai aveam timp să mă gândesc. 

— Nu l-ai omorât tu pe tata, am replicat. Rixon a făcut-o, prietenul lui Vee. 
E un înger căzut. Totul e adevărat, tot ce ai auzit până acum e real. Eşti un 
nefilim, Scott. Nu poţi să te sinucizi. Nu astfel. Eşti nemuritor. N-o să mori 
niciodată. Dacă vrei să încerci să repari greşeala pe care ai comis-o față de tata, 
ajută-mă să ies de aici. O să supraviețuiesc numai dacă mă ajuţi tu. 

Scott s-a holbat la mine fără să scoată o vorbă. Înainte să poată răspunde, 
uşa camerei centralei electrice s-a dat de perete. Rixon a apărut în prag. Şi-a 
îndepărtat părul de pe frunte şi şi-a aruncat privirea prin încăpere. Din instinct, 
m-am apropiat de Scott. 

Rixon îşi plimba privirea de la mine la Scott. 

— Va trebui să treci de mine ca să ajungi la ea, l-a avertizat Scott, 
acoperindu-mă cu braţul stâng şi proptindu-se în fața mea ca un scut. 

Respira precipitat. 

— Nici o problemă, a replicat Rixon, ridicând pistolul şi trăgând câteva 
gloanţe în el. 


Scott s-a prăbuşit la pământ. Trupul îi era nemişcat şi țeapăn. 

— Opreşte-te, am şoptit cu lacrimile şiroindu-mi pe chip. 

— Nu plânge, iubirea mea. N-a murit. Fără doar şi poate că o să se 
trezească cu nişte dureri îngrozitoare, dar ăsta e prețul pe care trebuie să-l 
plăteşti pentru un trup uman. Ridică-te şi vino aici! 

— Du-te dracului! 

Nu ştiam de unde căpătasem atâta curaj, dar, dacă tot aveam să mor, 
trebuia măcar să lupt din răsputeri. 

— Mi-ai omorât tatăl. N-o să fac nimic pentru tine. Dacă mă vrei, vino şi ia- 
mă! 

Rixon şi-a plimbat degetul mare pe buze. 

— Nu înţeleg de ce eşti atât de supărată pe treaba asta. De fapt, Harrison 
nici nu era tatăl tău. 

— Mi-ai omorât tatăl, am repetat, încrucişându-mi privirea cu a lui, 
simțind cum mă înghițea de vie acea furie pătrunzătoare care clocotea în mine. 
— Harrison Grey şi-a căutat singur sfârşitul. Nu trebuia să se bage. 

— Încerca să salveze viaţa altui om! 

— Un om? a pufnit Rixon pe nas, suflecându-şi mânecile până peste coate. 
Nu l-aş numi om pe Hank Millar. Este un nefilim. Mai degrabă, un animal. 

Am râs, chiar am râs, dar propriul meu râs părea să mă sufoce. 

— Ştii ce? Aproape că îmi pare rău pentru tine. 

— Ce amuzant, tocmai voiam să spun acelaşi lucru despre tine. 

— Acum o să mă omori, nu-i aşa? 

Mă aşteptam ca la acel gând să simt cum mă cuprinde frica, însă mă 
părăsise până şi ultimul fior de spaimă. Eram calmă, un calm glacial. Timpul nici 
nu se oprea în loc, nici nu galopa cu viteza luminii. Mă fixa cu privirea, la fel de 
rece şi de impasibil ca ţeava pistolului pe care Rixon îl îndrepta acum înspre 
mine. 

— Nu, n-o să te omor. O să te sacrific, a spus el, rânjind cu gura într-o 
parte. E o mare diferenţă. 

Am încercat să fug, dar am auzit o explozie, şi focul mistuitor mi-a lipit 
trupul de perete. Simțeam durerea în tot corpul şi am deschis gura să tip, dar era 
prea târziu. O pătură invizibilă mă sufoca undeva în cutele ei. Am privit chipul 
zâmbitor al lui Rixon care devenea din ce în ce mai încețoşat în fața ochilor mei, 
şi mă agățam inutil cu mâinile de pătură. Plămânii mi se umpleau cu aer, 
amenințând să explodeze, şi, exact în momentul în care m-am gândit că nu mai 
puteam suporta acel calvar, pieptul mi s-a înmuiat. L-am văzut pe Patch în 
pragul uşii, în spatele lui Rixon. 

Am încercat să-l strig, dar nevoia disperată de a trage aer în piept 
dispăruse. 

Coşmarul se sfârşise. 

— Nora? 

Am încercat să deschid ochii, dar, deşi creierul receptase mesajul, corpul 
nu-i asculta ordinele. Undeva în străfundul minţii eram conştientă că afară era 
cald, că era noapte, dar, cu toate astea, îmi simțeam spatele scăldat într-o 
transpirație rece. Şi încă ceva. Sânge. 

Propriul meu sânge. 

— Eşti în siguranță, m-a liniştit detectivul Basso, când am încercat să 
îngaim ceva, iar vocea mea a părut sugrumată. Sunt aici, nu plec nicăieri. Rămâi 
cu mine, Nora. Totul o să fie bine. 

Am încercat să încuviințez din cap, dar încă aveam impresia că existam 
undeva în afara corpului meu. 

— O să fii dusă la spitalul de urgenţă. Te-au pus pe targă. Chiar acum 
ieşim din Delphic. 

Câteva lacrimi fierbinți mi s-au rostogolit pe obraji şi am clipit des, 
încercând să deschid ochii. 

— Rixon, am bâlbâit, căci limba nu mă asculta. Unde e Rixon? 

Detectivul Basso a strâns din buze. 

— Şşşt. Nu vorbi. Ai fost împuşcată în umăr. Ai o rană deschisă. Ai avut 
noroc. Totul va fi bine. 

— Scott? am întrebat apoi, începând să-mi amintesc. 

Am încercat să mă ridic în picioare, dar eram imobilizată pe targă. 

— L-aţi scos pe Scott de acolo? 

— Scott era cu tine? 

— Era în spatele panoului electric. E rănit. Rixon l-a împuşcat şi pe el. 

Detectivul Basso a strigat la unul dintre ofițerii în uniformă care stătea 
lângă ambulanţă. Ofițerul s-a apropiat numaidecât de noi. 

— Da, domnule. 

— Spune că Scott Parnell era şi el în încăperea centralei electrice. 

Ofițerul a clătinat din cap. 

— Am căutat peste tot. Nu mai era nimeni acolo. 

— Atunci, mai caută o dată! a urlat Basso, fluturând mâinile înspre porțile 
parcului. Pe urmă s-a întors înspre mine. Cine dracu' e Rixon? 

Rixon. Dacă poliția nu mai găsise pe nimeni în centrala electrică, atunci 
probabil că reuşise să scape. Era undeva acolo, afară, privindu-mă de la distanță 
şi aşteptând o a doua şansă pentru a mă sacrifica. L-am apucat pe detectivul 
Basso de mână, strângându-l tare. 

— Nu mă lăsați singură! 

— Nu te lasă nimeni singură. Ce poți să-mi spui despre Rixon? 

Targa a înaintat balansându-se încoace şi încolo prin parcare, iar apoi 
paramedicii m-au urcat în spatele unei ambulanţe. Detectivul Basso a sărit după 
mine şi s-a aşezat jos. Aproape că nu l-am observat; mă gândeam în altă parte. 
Trebuia să vorbesc cu Patch. Trebuia să-i spun despre Rixon... 

— Cum arată? 

La auzul vocii detectivului Basso, am revenit la realitate. 

— A fost acolo, noaptea trecută, l-a legat pe Scott în portbagaj. 

— Tipul ăla te-a împuşcat? 

Detectivul Basso a început să vorbească prin staţie. 


— Numele suspectului este Rixon. Înalt şi slăbănog, brunet. Nas acvilin. 
Are în jur de douăzeci de ani. 

— Cum m-aţi găsit? 

Începeam să-mi aduc treptat aminte tot ce se întâmplase şi ştiam că îl 
văzusem pe Patch trecând pragul centralei electrice. Îl zărisem doar o fracțiune de 
secundă, dar fusese acolo. Eram sigură de asta. Unde era acum? Unde era 
Rixon? 

— Am primit un telefon anonim. Tipul care a sunat mi-a zis că o să te 
găsesc în centrala din Tunelul Osândiţilor. Părea o pistă nesigură, dar n-am vrut 
s-o ignor. Mi-a mai zis şi că s-a ocupat el de cel care te-a împuşcat. Credeam că 
se referea la Scott, dar tu zici că Rixon e vinovat. Vrei să-mi spui ce se întâmplă? 
Începând cu numele tipului ăstuia care te tot apără şi locul în care îl pot găsi... 

Câteva ore mai târziu, detectivul Basso încetinea, luând curba din dreptul 
casei de țară. Se crăpa de ziuă, iar cerul, pe care nu strălucea nici o stea, se 
reflecta în ferestre. Tocmai mă externaseră, îmi curățaseră rana şi mă pansaseră. 
Doctorii vorbiseră cu mama la telefon, dar eu nu apucasem. Ştiam că trebuia să 
discut cu ea mai devreme sau mai târziu, dar îmi fusese imposibil în vacarmul şi- 
n îmbulzeala din spital, aşa că scuturasem din cap în momentul în care asistenta 
îmi întinsese telefonul. 

Dădusem şi declaraţie la poliție. Eram aproape sigură că detectivul Basso 
rămăsese cu impresia că doar mi se păruse că-l zărisem pe Scott în centrală. 
Eram sigură şi că era de părere că îi ascundeam ceva despre Rixon. Avea 
dreptate, dar, chiar dacă i-aş fi spus tot ce ştiam, nu avea să-l găsească. Însă era 
clar că Patch o făcuse — sau cel puțin asta era impresia pe care o lăsase. Dar eu 
ştiam mai bine. Inima îmi bătea nebuneşte de când plecasem de la Delphic, 
gândindu-mă unde era Patch şi ce se întâmplase după ce îmi pierdusem 
cunoştinţa. 

Am coborât din maşină, iar detectivul Basso m-a condus până la uşă. 

— Mulţumesc din nou, i-am spus. Pentru tot. 

— Sună-mă dacă ai nevoie de ceva. 

Când am ajuns înăuntru, am aprins luminile. M-am dus în baie şi m-am 
dezbrăcat, însă a durat mult să-mi dau jos toate hainele, căci jumătate din brațul 
meu stâng era învelit în bandaje. Încă simţeam mirosul fricii şi al panicii îmbibat 
în ele, aşa că le-am lăsat pe jos, într-un maldăr. După ce mi-am acoperit 
bandajele cu o folie de plastic m-am băgat sub duş. 

În timp ce apa fierbinte mi se scurgea pe corp, vedeam cu ochii minţii 
frânturi din scenele petrecute în acea seară. Mi-am spus că apa avea să mă 
curețe, că avea să ducă cu sine prin gaura de scurgere toate acele amintiri. Se 
sfârşise. Totul se sfârşise. Doar un singur lucru nu puteam şterge cu buretele. 
Mâna Neagră. 

Dacă Patch nu era Mâna Neagră, atunci cine era? Şi cum de ştia Rixon, un 
înger căzut, atât de multe despre el? 

Douăzeci de minute mai târziu, am coborât înfăşurată în prosop şi am 
verificat robotul telefonic. Aveam un mesaj de la cei de la Enzo care mă întrebau 
dacă puteam să lucrez în seara aceea. Un apel de la Vee care voia să ştie unde 
eram. Poliția o dăduse afară din parcare şi închisese parcul de distracții — dar nu 
înainte să o asigure că eram în siguranţă şi că o rugau să se ducă acasă şi să 
rămână acolo. Mesajul se termina cu ceva de genul: „Dacă am pierdut ceva tare, 
o să mă supăr rău de tot!“ 

Al treilea mesaj era de la un număr necunoscut, dar am recunoscut vocea 
lui Scott imediat ce a început să vorbească: „Dacă spui poliției ceva despre 


mesajul ăsta, când o să înceapă să mă caute, voi fi dispărut de mult. Voiam doar 
să-ți spun încă o dată că îmi pare rău”. A făcut o pauză, şi parcă l-am văzut cum 
zâmbea. „Şi ştiu că îţi faci griji în privința mea, aşa că vreau să-ți spun că mă 
vindec şi că o să fiu ca nou pe dată. Mersi pentru pontul acela despre... ăăă... 
sănătatea mea.” 

Am zâmbit şi mi s-a luat o piatră de pe inimă. 

„Mi-a părut bine să te cunosc, Nora Grey. Cine ştie, poate că asta n-a fost 
ultima dată când ne-am văzut. Poate că drumurile noastre o să se mai 
întâlnească pe viitor.” A urmat o altă pauză. „Şi încă ceva. Am vândut Mustangul. 
Atrăgea prea mult atenţia. Să nu-ţi faci mari iluzii, dar să ştii că ţi-am cumpărat 
ceva cu banii pe care i-am luat pe maşină. Am auzit că ai pus ochii pe un 
Volkswagen. Proprietarul o să ţi-l aducă mâine acasă. Am făcut şi plinul, aşa că 
ai grijă să ajungă la tine.” 

A închis telefonul, dar încă mă holbam în gol. Volkswagenul? Pentru mine? 
Rămăsesem mută de uimire şi de surprindere. O maşină. Scott îmi cumpărase o 
maşină. l-am făcut şi eu un serviciu şi am şters mesajul, împreună cu toate 
dovezile că m-ar fi sunat vreodată. Dacă poliția îl găsea pe Scott, nu aveam să fiu 
eu responsabilă pentru asta. Însă, nu ştiu de ce, aveam senzaţia că nu aveau să-l 
prindă vreodată. 

Cu telefonul în mână, am sunat-o pe mama. Nu aveam de gând să mai 
amân momentul. Fusesem prea aproape de moarte în seara aceea. Aveam de 
gând să-mi refac viața, să-mi spăl păcatele şi să o iau de la început. Şi voiam să 
încep chiar din acel moment. Singurul lucru care îmi mai stătea în cale era acel 
telefon. 

— Nora? a răspuns ea panicată. Am primit mesajul detectivului. Sunt chiar 
acum în drum spre casă. Te simți bine? Spune-mi că eşti bine! 

Am tras adânc aer în piept. 

— Acum sunt. 

— Oh, draga mea! Te iubesc atât de mult. Ştii asta, nu? a zis ea, 
înghițindu-şi lacrimile. 

Mi-am încolăcit degetele în cămaşa lui şi mi-am sprijinit capul de pieptul 
lui. Nu-mi păsa că plângeam. Eram în siguranţă, iar Patch era cu mine. Nu mai 
conta nimic altceva. 

— Cum m-ai găsit? am întrebat. 

— La un moment dat, m-am gândit că ar fi putut fi Rixon, a şoptit, dar 
trebuia să mă asigur. 

— Ştiai că Rixon voia să mă omoare? am întrebat eu, ridicându-mi privirea. 

— Dădeam peste tot felul de indicii, a început Patch, cu jumătate de glas, 
dar nu voiam să le cred. Eu şi Rixon eram prieteni. Nu voiam să cred că mă putea 
trăda. Cât timp am fost îngerul tău păzitor, am simţit că cineva voia să te ucidă. 
Nu ştiam cine, pentru că acea persoană era foarte prudentă. Nu se gândea prea 
mult cum să o facă, aşa că nu puteam afla nimic. Ştiam că nici un om nu-şi 
poate ascunde gândurile cu atâta iscusință. Ei nu au cum să ştie că pot să 
transmită tot felul de informații îngerilor. Din când în când, mai aflam câte ceva. 
Lucruri mărunte care mă făceau să-l bănuiesc pe Rixon, deşi nu voiam. Aşa că l- 
am combinat cu Vee ca să pot să-l supraveghez mai îndeaproape. Dar şi pentru 
că nu voiam să-i dau nici un motiv să creadă că-l urmăresc. Ştiam că singurul 
motiv pentru care ar fi vrut să te ucidă ar fi fost ca să primească un trup uman, 
aşa că am început să scotocesc prin trecutul lui Barnabas. Atunci am aflat 


adevărul. Rixon era cu doi paşi înaintea mea, dar probabil că aflase totul după ce 
te-am găsit eu şi m-am înscris la şcoală anul trecut. Voia să te sacrifice la fel de 
mult cât îmi doream şi eu. A făcut tot ce i-a stat în putință ca să mă convingă să 
renunţ la Cartea lui Enoh, ca să nu te omor şi să o facă el. 

— De ce nu mi-ai spus că încerca să mă omoare? 

— Nu puteam. Mi-ai zis că nu voiai să mai fiu îngerul tău păzitor. Din acel 
moment, nu am mai putut să intervin în mod fizic când erai în primejdie. 
Arhanghelii mă împiedicau de fiecare dată când încercam. Dar am găsit o 
modalitate să-i păcălesc. M-am gândit să te fac să vezi amintiri în somn. Am 
încercat să-ți transmit informaţiile de care aveai nevoie ca să-ți dai seama că 
Hank Millar era tatăl tău biologic şi vasalul lui Rixon. Ştiu că ai impresia că te- 
am abandonat când aveai cea mai mare nevoie de mine, dar am căutat în 
permanenţă o cale să te avertizez în legătură cu Rixon. Chiar şi când mă blocai. 

A zâmbit strâmb, însă părea extenuat. 

Mi-am dat seama că îmi ţineam răsuflarea, aşa că am dat uşor aerul afară. 

— Unde e Rixon acum? 

— L-am trimis în iad. Nu se va mai întoarce niciodată. 

Patch a privit în gol. În ochii lui puteam citi neînduplecarea, dar nu era 
supărat. Poate doar dezamăgit. Poate îşi dorea ca lucrurile să se fi terminat altfel. 
Dar, dincolo de toate acestea, bănuiam că suferea mai mult decât lăsa să se vadă. 
Îşi trimisese cel mai apropiat prieten şi singura persoană care îi fusese alături tot 
timpul să petreacă o eternitate în întuneric. 

— Îmi pare atât de rău, am şoptit. 

Am rămas tăcuți, gândindu-ne amândoi la soarta lui Rixon. Nu puteam să- 
mi imaginez nimic cu exactitate, dar imaginea pe care o aveam în minte era 
sinistră şi mă înfiora. 

În cele din urmă, Patch i-a vorbit minţii mele. 

Am renunţat la ce aveam, Nora. De îndată ce vor afla, arhanghelii vor veni să 
mă caute. Ai avut dreptate. Nu mă interesează dacă încalc regulile. 

Am simțit brusc o dorință nebunească de a-l da afară din casă. Vorbele lui 
îmi răsunau în ureche. Renunțase? Primul loc în care aveau să-l caute 
arhanghelii avea să fie aici. Oare era în mod intenţionat atât de nepăsător? 

— Eşti nebun? l-am întrebat. 

— Nebun după tine. 

— Patch! 

— Nu-ţi face griji, avem timp. 

— De unde ştii? 

S-a dat un pas înapoi, cu mâna pe inimă. 

— Lipsa ta de încredere mă doare. 

L-am privit cu şi mai multă asprime. 

— Când ai făcut-o? Când ai căzut? 

În seara asta. Am trecut pe aici să mă asigur că eşti în siguranță. Ştiam că 
Rixon era la Delphic şi, când am văzut biletul de pe bar în care scriai că te duci 
acolo, am ştiut că avea să-şi pună planul în aplicare. Am rupt legătura cu 
arhanghelii şi am fugit după tine. Dacă nu m-aş fi separat de ei, îngeraşule, nu aş 
fi putut să mă bag în chestia asta, fizic vorbind. Rixon ar fi câştigat. 

— Mulţumesc, i-am şoptit. 

Patch m-a strâns şi mai tare în braţe. Aş fi vrut să rămânem îmbrățişați şi 
să uităm de tot, cu excepţia corpului lui puternic şi musculos, dar mai aveam 
câteva întrebări care nu sufereau amânare. 

— Asta înseamnă că n-o să mai fii îngerul păzitor al lui Marcie? am 


întrebat. 

— Acum sunt liber-profesionist. Îmi aleg singur clienţii, nu invers, a spus 
el, şi am simțit cum zâmbea. 

— De ce m-a ascuns Hank pe mine, şi pe Marcie nu? 

Mi-am ferit chipul ca să nu-mi vadă ochii. Nu-mi păsa de Hank. Nu mă 
interesa deloc. Nu însemna nimic pentru mine, şi totuşi, undeva în străfundurile 
inimii, voiam să mă iubească la fel de mult ca pe Marcie. Şi eu eram fiica lui. Dar 
tot ce puteam să văd era că o alesese pe Marcie, nu pe mine. Pe mine mă 
alungase, iar pe ea o ţinuse aproape. 

— Nu ştiu. 

Era atât de linişte, încât îi puteam auzi respiraţia. 

— Marcie nu are acelaşi semn ca tine. Dar Hank da, la fel avea şi 
Chauncey. Nu cred că este o coincidenţă, îngeraşule. 

Ochii mi s-au oprit asupra încheieturii drepte, asupra tăieturii negre pe 
care mulți o considerau o cicatrice. Crezusem întotdeauna că semnul meu din 
naştere era unic. Asta până când îl întâlnisem pe Chauncey, iar acum pe Hank. 
Aveam senzația că semnul însemna mai mult decât o legătură biologică cu 
neamul lui Chauncey, iar gândul acela mă îngrozea. 

— Eşti în siguranţă cu mine, a murmurat Patch, mângâindu-mă pe brațe. 

După un moment de tăcere, am întrebat: 

— ŞI cu noi cum rămâne? 

— Suntem împreună. 

Şi-a arcuit întrebător sprâncenele şi şi-a încrucişat degetele în semn de 
noroc. 

— Ne certăm des, am spus. 

— Dar ne şi împăcăm des, a replicat Patch şi m-a luat de mână, scoțându- 
şi inelul tatei de pe deget şi strecurându-mi-l în palmă. 

Mi-a sărutat încheieturile. Aş fi vrut să ţi-l dau mai devreme, dar nu era 
gata. 

Mi-am deschis palma şi m-am uitat la inel. Pe partea interioară era gravată 
aceeaşi inimă, însă la stânga şi la dreapta ei erau scrijelite două nume: NORA şi 
JEV. 

Mi-am ridicat privirea. 

— Jev? Aşa te cheamă? 

— Nimeni nu mi-a mai spus aşa de mult. 

Şi-a plimbat degetul pe buzele mele, cercetându-mă cu ochii lui negri şi 
blânzi. 

Am simțit cum mă cuprindea o dorinţă fierbinte, care nu mai putea fi 
ignorată. 

Patch a simţit probabil acelaşi lucru, căci a tras uşa după el şi a încuiat-o. 
A stins lumina, iar camera s-a cufundat în întuneric, luminată fiind doar de 
razele lunii care pătrundeau pe fereastră. Ochii ni s-au îndreptat în acelaşi timp 
spre canapea. 

— Mama trebuie să ajungă acasă în curând, mi-am amintit. Ar trebui să 
mergem la tine. 

Patch şi-a plimbat mâinile gânditor pe maxilar. 

— Am regulile mele. Nu duc pe oricine acolo. 

Începusem să mă plictisesc de acel răspuns. 

— Dacă mi-ai arăta, ar trebui să mă omori? am ghicit eu, încercând să nu 
mă enervez. Odată ajunsă înăuntru, n-o să pot să mai plec vreodată? 

Patch m-a cercetat din priviri preţ de o clipă. Apoi s-a scotocit prin 


buzunar, a scos o cheie de pe breloc şi mi-a strecurat-o în buzunarul pijamalei. 

— Odată ce ai intrat, va trebui să te întorci mereu. 

Patruzeci de minute mai târziu, am descoperit uşa pe care o deschidea acea 
cheie. Patch a oprit jeepul în parcarea goală din parcul de distracții din Delphic. 
Am traversat parcarea ţinându-ne de mână. O adiere răcoroasă de vară îmi 
răvăşea părul. Patch a descuiat poarta, ținând-o deschisă până am intrat. 

Atmosfera din Delphic era cu totul şi cu totul diferită, acum când nu se mai 
auzea nici un sunet şi luminile de carnaval se stinseseră. Era un loc vrăjit, 
bântuit, dar liniştit. O doză goală de suc se rostogolea pe trotuar, lăsându-se 
purtată de vânt. Înaintând pe alee, îmi tineam privirea aţintită asupra scheletului 
montagnes-russe-ului care se ridica pe fundalul cerului întunecat. În aer se 
simţea un miros de ploaie. În depărtare tuna. 

Când am ajuns la nord de el, Patch m-a tras de mână şi am păşit dincolo 
de alee. Am urcat treptele unui depozit. A descuiat uşa exact în momentul în care 
câţiva stropi de ploaie au început să danseze pe trotuar. Uşa s-a închis în spatele 
meu, şi am rămas în întuneric. Parcul era cufundat în tăcere, şi se auzea doar 
răpăitul constant al ploii care cădea pe acoperiş. L-am simțit pe Patch mişcându- 
se în spatele meu, ținându-mă cu mâinile de talie, şoptindu-mi ceva în ureche. 

— Delphic a fost construit de îngeri căzuți şi este singurul loc de care nu se 
vor apropia arhanghelii. În seara asta suntem doar noi doi, îngeraşule. 

M-am întors înspre el, simțindu-i căldura trupului. Patch mi-a ridicat 
bărbia şi m-a sărutat. Sărutul lui era cald, iar eu m-am înfiorat de plăcere. Avea 
părul ud de la ploaie şi simțeam un miros slab de săpun. Buzele noastre s-au 
lipit, iar pielea ne era netedă şi fină de la ploaia care se scurgea prin crăpăturile 
din acoperişul jos, în stropi reci. Patch m-a îmbrăţişat cu o asemenea căldură, că 
nu mi-am dorit decât să mă cufund şi mai mult în strânsoarea lui. 

A supt un strop de ploaie care-mi căzuse pe buză, şi am simțit că zâmbea. 
Mi-a dat părul într-o parte şi m-a sărutat deasupra claviculei. Mi-a ronțăit 
urechea, după care m-a muşcat de umăr. 

Eu l-am tras de pantaloni, apropiindu-l şi mai mult de mine. 

Patch şi-a îngropat chipul în curbura gâtului meu, mângâindu-mă pe 
spate. A murmurat ceva. 

— Te iubesc, a spus el. Nu mai țin minte de când n-am mai fost atât de 
fericit. 

— Cât de înduioşător, s-a auzit o voce din întunericul depozitului, din 
spatele unui zid negru. Luaţi îngerul! 

Câţiva tineri foarte înalți, fără îndoială nefilimi, şi-au făcut apariția din 
întuneric şi l-au înconjurat pe Patch, întorcându-i mâinile la spate. Spre 
surprinderea mea, el nu a opus rezistență. 

Când încep să mă lupt, fugi, s-a adresat el minţii mele, şi mi-am dat seama 
că nu începuse să se lupte ca să-mi vorbească, ca să mă ajute să scap. O să le 
distrag atenţia. Tu fugi. Ia jeepul. Mai ţii minte cum să-l porneşti? Nu te duce acasă. 
Rămâi în jeep până te găsesc... 

Bărbatul care rămăsese în spate, dând ordine, a făcut un pas înainte, 
aşezându-se în dreptul fasciculelor de lumină care pătrundeau prin 
nenumăratele crăpături ale depozitului. Era înalt, zvelt, chipeş şi părea nefiresc 
de tânăr pentru vârsta lui. Era îmbrăcat impecabil, într-un pulover polo alb şi 
pantaloni de bumbac. 

— Domnule Millar, am şoptit. 

Nu ştiam cum altcumva să-i spun. Hank părea prea prietenos, iar tată ar fi 
fost revoltător de personal. 


— Permite-mi să mă prezint aşa cum trebuie, a spus el. Eu sunt Mâna 
Neagră. L-am cunoscut bine pe tatăl tău, Harrison. Mă bucur că nu mai este 
acum aici să te vadă cum te înjoseşti cu o progenitură a diavolului. A clătinat din 
cap. Nu eşti fata care m-aş fi aşteptat să fii, Nora. Fraternizezi cu duşmanul şi îţi 
baţi joc de propriul neam. Am impresia că aseară ai aruncat în aer una dintre 
ascunzătorile nefilimilor mei. Dar nu contează, asta pot să iert. Apoi a făcut o 
pauză. Dar spune-mi, Nora, nu cumva tu l-ai ucis pe bunul meu prieten 
Chauncey Langeais? 


